
CE PUTEM ŞTI DESPRE VIAȚA DE APOI? 
CE SE ÎNTÂMPLĂ CU CEI DRAGI? 

CUM SE FACE TRECEREA ÎN LUMEA CEALALTĂ? 

Lisa Williams este cunoscută şi apreciată în toată lumea ca medium şi 
clarvăzătoare cu extraordinare capacităţi de a lua legătura cu cei dragi, care au 
trecut în lumea de dincolo. Dacă vreţi să ştiţi ce s-a întâmplat cu cei plecaţi 
dintre noi, sau să descoperiţi adevărul despre calea urmată de sufletele lor, 
cartea de faţă ne asigură că moartea nu este finalul, ci mai degrabă trecerea către 
lumea cealaltă - un tărâm pe care trebuie să-l respectăm şi de care nu ar trebui să 
ne temem. 


Născută în Anglia, dar stabilită acum în SUA, Lisa Williams a devenit 
cunoscută marelui public prin cele două sezoane ale showului TV de mare 
succes „Lisa Williams: Life Among the Dead”, urmat de serialul „Voices from 
the Other Side”. Conform publicaţiei The Sun, Lisa Williams este „cel mai în 
vogă medium al momentului”. 


Folosindu-se de puterile ei unice de mediu şi de clarvăzătoare, autoarea ne oferă 
relatări directe cu privire la: 

- propria ei experienţă de moarte clinică şi revelațiile pe care aceasta i le-a 
prilejuit despre lumea cealaltă; 

- schimburile de mesaje dintre ea şi spiritul ei călăuzitor, precum şi planurile 
spirituale superioare pe care acesta 1 le-a arătat; 

- calea către viaţa de apoi şi reîncarnare. 

Introducere 


Supravieţuirea Sufletului a apărut într-o perioadă când tot mai mulţi 
oameni caută să înţeleagă ce se întâmplă atunci când părăsim această 
viaţă pământească. Ce se întâmplă după moarte? este o întrebare pe 
care mi-o pun multe persoane - fapt care este de înţeles, din moment ce 
sunt medium şi vorbesc cu morţii. 

În ultimul timp, am auzit mai frecvent această întrebare, dat fiind că 
participanţii la atelierele de lucru şi la şedinţele de comunicare spirituală 
în direct, pe care le organizez, sunt mai interesaţi de viaţa de apoi, mai 
mult chiar decât de mesajele de la cei dragi. Datorită acestui interes 
crescând, am gândit un răspuns scris, sub forma acestei cărți. 

A spune că eu am răspunsul la cel mai mare mister al vieţii poate 
părea exagerat şi mult peste ce ar putea spera să ştie un om obişnuit. Dar 
nu mă consider a fi o persoană specială, demnă de a fi aşezată pe un 
piedestal. Nici nu sunt aşa ceva. Ceea ce am scris în Supraviețuirea 
Sufletului a venit fie de la un spirit, în timp ce transmiteam mesaje 
altora, fie comunicat de către spiritele mele călăuzitoare - acele entităţi a 
căror prezenţă este plină de energie şi care m-au însoţit de-a lungul 
vieţii. (Reţineţi că spirit este un termen generic pentru sufletele care au 
trecut în viaţa de apoi.) Experienţa mea personală este şi ea valoroasă: 
da, am „murit”, dar nu am finalizat tranziţia; în loc de asta, am avut 
experienţa unei morţi clinice, la limita dintre viaţă şi moarte, dar am fost 
trimisă înapoi, pentru a-mi înfăptui lucrarea pe pământ. 

Sunt, pur şi simplu, un vehicul de transmitere a unor cunoştinţe şi 
informaţii, pentru împărtăşirea lor celor care vor să ştie. Nu eu sunt 
sursa; de fapt, toți avem capacităţi paranormale. Dar nu orice persoană 
care are capacităţi paranormale este medium. Este nevoie să exersăm - 
exact la fel cum, prin exerciţiu repetat, construim masă musculară - 
pentru a ne întări capacitatea de a contacta spiritele. În acest scop mi-am 
dezvoltat darul de medium şi clarvăzătoare de-a lungul multor ani, 
transmițând mesaje de dincolo multor oameni şi unui public larg 
(inclusiv la televizor), în diverse locuri din lume. Dar, întâi de toate, am 
învăţat că trebuie să cred mereu în mine însămi. 


Cum am ajuns să îmbrăţişez această profesie specială este o istorie pe 
care am spus-o în prima mea carte, Life Among the Dead. În copilărie, 
vedeam şi vorbeam în mod frecvent cu spiritele, dar am învăţat să 
ascund ceea ce, în cele din urmă, am ajuns să numesc „darul” meu, 
deoarece oamenii din jur credeau că sunt ciudată şi îi speria capacitatea 
mea de a vedea morţii. Deşi bunica mea din partea mamei, Frances 
Glayebrook, a fost de asemenea medium, am avut prea puţin contact cu 
ea în timpul copilăriei. Chiar şi aşa, în adolescenţă, mi-a spus că voi sta 
pe scenă în faţa multor oameni, făcând ceea ce numea „munca” ei. 

Atunci când am început să ofer oamenilor, în mod profesional, 
şedinţe de comunicare cu spiritele, am fost şocată de cât de popular era 
acest lucru, dar niciodată nu m-am gândit că voi deveni celebră sau că 
voi ajunge la televizor. Eram mulţumită să fac şedinţe particulare de 
comunicare cu spiritele, zi de zi, şi să îi ajut pe drumul vieţii. Apoi, acum 
circa şase ani, lucram ca medium în camera din faţă a casei mele din 
Redditch, în Anglia, când mi s-a oferit şansa de a merge la Los Angeles, 
pentru o perioadă mai mare de timp. Acest lucru a fost posibil datorită 
unui prieten căruia i-am transmis mesaje de dincolo şi care m-a 
încurajat să îmi iau liber şi să explorez ceea ce avea L.A.-ul de oferit. O 
călătorie care mi-a schimbat viaţa. 

Se spune că nu există coincidente, că totul se întâmplă cu un motiv, 
aşa că, evident, a existat un motiv pentru care am fost foarte bolnavă şi a 
trebuit să ajung într-un spital în timpul şederii mele în America. Vedeţi, 
în cea mai mare parte a celor trei luni petrecute în Los Angeles, m-am 
luptat cu o infecţie ginecologică gravă, care nu răspundea la antibioticele 
folosite în mod normal. După operaţie, medicii au considerat că nu este 
bine să zbor înapoi în Anglia, aşa că, pentru a mă reface, mi-am extins 
viza cu încă zece zile. 

În timpul celor zece zile de refacere, am făcut o şedinţă de 
comunicare cu spiritele pentru o femeie, care mi-a cerut să mă întâlnesc 
cu un prieten de-al ei, pe nume Merv Griffin, „cineva” în televiziunea din 
Statele Unite, dar, englezoaică fiind, nu aveam nici cea mai vagă idee 
cine era. M-am întâlnit cu Merv şi, în timp, am ajuns să ne împrietenim. 
M-am întors în America pentru a lucra cu el şi am creat un episod-pilot, 
care a devenit, apoi, seria de emisiuni Lisa Williams: Life Among the 
Dead. Datorită succesului acelei emisiuni, cariera mea m-a făcut să 
călătoresc prin toată lumea, unde am organizat ateliere de lucru, pentru 
a învăţa grupuri restrânse de oameni cum să îşi dezvolte capacităţile 


paranormale şi de medium; în călătoriile mele am apărut şi pe scenă, în 
faţa a mii de persoane, transmițând oamenilor dintr-un public larg 
mesaje de la cei decedați, exact aşa cum a spus bunica mea că voi face. 


Cum am scris această carte 


Povestea modului în care am scris această carte, cea de-a doua carte a 
mea, este una interesantă, care dezvăluie multe despre felul în care 
lucrez. În mare, lucrurile nu s-au petrecut aşa cum mă aşteptam, de fapt, 
la scurt timp după ce scrisesem mai multe capitole ale primei ciorne, am 
rupt întregul manuscris, dându-mi seama de faptul că aveam nevoie de o 
altă abordare decât planul iniţial. După aceasta au urmat informaţii 
transmise de către spiritele mele călăuzitoare, informaţii pe care m-am 
străduit să le captez, lăsându-mi degetele să zboare pe tastatura 
computerului cât de repede puteau. 

Totul a început când mă aflam în Australia, în aprilie 2000, unde 
urma să susţin patru spectacole în Sydney şi Melbourne. Ţara fusese, nu 
de mult, devastată de incendii, care avuseseră loc chiar în apropiere de 
Melbourne, aşa că am donat banii adunaţi în timpul spectacolelor mele, 
pentru reconstrucţie. De asemenea, mi-am prelungit şederea, pentru a 
face o călătorie la Uluru/Ayers Rock, un monolit gigantic despre care 
auzisem că era un loc de mare spiritualitate din centrul Australiei. 

Stăteam afară, în balconul camerei mele de hotel, în apropierea 
acestui loc sacru, când am simţit o nevoie bruscă de a scrie. Mi-a venit 
ideea să scriu o carte despre ce se întâmplă atunci când murim. Am 
început să folosesc materialul pe care mi-l ofereau şedinţele mele de 
comunicare spirituală, ca medium - iar apoi, aproape imediat, am simţit 
prezenţa cuiva care şedea lângă mine. Nu aveam idee cine era, dar eram 
conştientă de faptul că mi se transmiteau informaţii, ca într-o dictare. 

Bine, m-am gândit, voi înceta să mai scriu într-un mod organizat şi 
voi nota tot ceea ce mi se oferă. Dar întâi am întrebat: Cine eşti? Şi am 
auzit replica: Sunt Ariel. În acel moment, spiritul Ariel mi-a oferit un 
material pe care eu l-am scris, ca o transcriere şi care includea o cantitate 
imensă de informaţie, pe care am folosit-o mai departe, în această carte. 

La câteva luni după experienţa mea din Uluru/Ayers Rock, mă aflam 
în New York şi tocmai semnasem un contract cu editura Hay House. 
Abia revenisem dintr-o călătorie şi aveam programat un turneu, aşa că, 


în loc să mă duc pe Coasta de Vest, în cele doar 36 de ore pe care le 
aveam la dispoziţie, am hotărât să rămân câteva zile în New York şi să 
încep să lucrez la carte. 

S-ar putea să consideraţi că New York nu este tocmai locul potrivit 
pentru a canaliza energiile creatoare, dar am descoperit că a fost... de 
fapt, am ajuns să nu îmi mai părăsesc camera timp de trei zile. 
Mulţumesc lui Dumnezeu că există room service, fapt care mi-a permis 
să rămân acolo, să îmi fac şedinţele de yoga şi să îmi liniştesc mintea, 
astfel ca să mă păstrez receptivă pentru mai multe contacte cu spiritele. 

După un timp, am simţit o prezenţă în spatele meu. Mi-am dat seama 
că este Ben, una din călăuzele mele spirituale, care mă însoțea de foarte 
mulți ani. Mi-a spus: Vreau să îţi fac cunoştinţă cu cineva, un spirit pe 
nume Josiah. Apoi Ben mi-a arătat o viziune, în care mă aflam eu însămi 
în Australia, scriind şi receptând informaţii de la Ariel. Din acea viziune 
am ajuns la concluzia că Josiah dorea ca eu să primesc şi să notez 
materialul pe care îl avea el de oferit. 

M-am îndepărtat din nou de planul pe care-l gândisem pentru cartea 
pe care, după întâlnirea cu Ariel, începusem să o organizez. Apoi m-am 
aşezat liniştită şi am gândit: Bun, sunt gata. 

Oricând comunic cu spiritele încep cu o rugăciune, cerându-le 
sufletelor care mă ghidează să îmi ofere protecţia de care am nevoie, 
pentru ca eu să pot livra în mod corect comunicarea pe care o primesc. 
Cer ca informaţia să îmi fie oferită în mod clar, precis şi concis şi să am 
parte numai de informaţiile pozitive. Apoi închid ochii şi simt cum apare 
o energie care se combină cu propria mea energie. În acea zi, în camera 
de hotel, am simţit o energie cu totul diferită de cele cu care eram eu 
obişnuită - acea energie am acum sentimentul că era extrem de 
puternică, exact ca şi cum aş fi fost conectată direct la Sursa Universului. 

Mi-am lăsat degetele conduse pe tastatura computerului. Printr-o 
ferestruică a camerei de hotel puteam vedea copaci şi un petic de cer în 
depărtare. Nu eram efectiv prezentă în corpul meu, ieşisem din el şi am 
stat împreună cu călăuzele mele pentru o vreme. Numai trupul meu fizic 
era cel care tasta, deoarece sufletul meu ieşise din trup. 

Din moment ce nu mă aflam în trupul meu, nu aveam idee despre ce 
era vorba în discuţia pe care o aveam cu spiritele - şi apoi, brusc, m-am 
simţit trasă cu forţă înapoi, înăuntru. Primul meu gând a fost: Am nevoie 
la toaletă. L-am întrebat pe Ben, care era în apropiere, dacă pot merge, 
iar el mi-a spus că da. 


Trebuie să mă uit pe ce am scris, mă gândeam, în timp ce mă 
îndreptam spre baie. Creierul meu nu procesase niciuna din informaţiile 
primite, aşa că m-am dus cu laptopul după mine, citind ce am scris. 
Eram aşa de fascinată de ceea ce scria acolo, că nu puteam să las 
calculatorul din mână, deci încă citeam când am terminat la baie şi mă 
spălam pe mâini. Ceea ce vedeam pe ecranul computerului mă lăsase, 
pur şi simplu, cu gura căscată. 

Asta este incredibil! am gândit. Trebuie să spun cuiva! Apoi am 
auzit. Mai ai douăzeci de minute şi apoi reîncepem. Am dus laptopul 
înapoi la birou şi am trimis pe mail o parte din ceea ce scrisesem 
asistentei mele, Caroline şi, de asemenea, prietenului meu, Jonesy. 
Amândoi au răspuns imediat, spunând: O, Doamne! Oooo...! E cu 
adevărat incredibil! 

După trecerea celor douăzeci de minute am simţit un cioc-cioc în cap. 
OK, OK! Sosesc! am răspuns, pregătindu-mă să mă întorc la lucru. 

Nu! Mişcă-te! 

Să mă mişc? am întrebat. 

Da. Du-te în alt loc! 

M-am aşezat pe pat şi, din nou, timp de alte două ore, acelaşi spirit, 
Josiah, mi-a transmis informaţii, pe care eu le scriam. 

În momentul în care Ben îmi făcuse cunoştinţă cu Josiah, îmi 
spusese că este un înţelept, care are legătură directă cu Sursa, şi că 
informaţiile pe care mi le dă trebuie să fie reproduse într-un mod corect. 
Apoi, la un moment dat, pe la sfârşitul sesiunii noastre de comunicare, 
am devenit din nou prezentă în corpul meu şi am început să procesez 
ceea ce primeam, probabil ca să pot verifica şi lămuri informaţiile 
obţinute. În regulă, am întrebări, am spus. Şi, timp de încă o jumătate 
de oră, am cerut clarificări referitoare la lucrurile pe care nu le 
înțelesesem, totodată procesând aceste noi informaţii. 

În cele din urmă, am coborât la birourile hotelului şi am printat ceea 
ce scrisesem, ceea ce a însemnat un teanc gros de hârtii. M-am întors în 
camera mea şi am rupt capitolele pe care le redactasem înainte. Îmi 
devenise clar faptul că această lucrare trebuie să se bazeze pe informaţia 
pe care o primeam de la spirit, şi nu pe propria mea minte. 


Despre această carte - şi această serie 


Supravieţuirea Sufletului este prima dintr-o serie de cărţi pe care le 
scriu, intitulată VREI SĂ ŞTII CHIAR TOTUL? Am ales acest titlu, 
deoarece aceasta este prima întrebare pe care o pun clienţilor care vin la 
mine în căutare de răspunsuri - este modul meu de a cere permisiunea 
de a da mai departe tot ceea ce îmi oferă spiritele. De asemenea, vreau ca 
oamenii să îşi asume dreptul de proprietate asupra informaţiei pe care 
le-o dau, să îşi asume răspunderea pentru primirea ei. Uneori, mesajul 
nu este neapărat frumos, dar nu îl filtrez niciodată, încerc să ofer „veştile 
proaste” cu cât mai multă diplomaţie şi dragoste posibil, dar am nevoie 
să ştiu faptul că persoana din faţa mea doreşte să audă adevărul. 

Fiecare carte din seria VREI SĂ ŞTII CHIAR TOTUL? se va concentra 
pe un anumit subiect despre care oamenii mi-au pus întrebări, dar 
informaţiile şi cunoştinţele vin, în final, din partea spiritelor. O parte 
dintre subiectele pe care le voi dezbate în această serie ar fi modul în 
care, ca părinte, vă puteţi sprijini copilul să îşi dezvolte abilităţile 
paranormale şi cum să vă găsiţi sau să lucraţi cu sufletul-pereche, 
cunoscut şi sub numele de flacără geamănă. 

În ceea ce priveşte această carte, Partea întâi vă pregăteşte pentru 
explorarea vieţii de apoi. Aici fac o prezentare detaliată a comunicărilor 
mele cu spiritele, din timpul copilăriei, până când am crescut. S-ar putea 
să vă regăsiţi în povestirea mea, deoarece mulţi copii au abilităţi 
paranormale înnăscute şi sunt nevoiţi să se izoleze, pe ei şi ceea ce 
cunosc, pentru a nu îi supăra pe cei din jur. Apoi abordez problema 
credinţei. Este ceva normal să discut acest subiect la începutul sau pe 
parcursul acestei lucrări, deoarece ştiu că mulţi oameni au de luptat cu 
îndoieli, ezitări şi tatonări, referitoare la viaţa de apoi - fie ca rezultat al 
religiei în care au fost crescuţi, fie ca urmare a cunoştinţelor academice 
şi/sau ştiinţifice care le-au fost împărtăşite. Pe urmă investighez tendinţa 
oamenilor de a asocia moartea cu gânduri negative şi modul în care am 
înțeles eu această tendinţă, după ce am trăit experienţa stingerii din viaţă 
a bunicii mele. 

În Partea a doua relatez propria mea experienţă de călătorie în 
Lumea cealaltă, cum am trecut prin văl şi „prin lumină” până în braţele 
deschise ale bunicii mele Frances (pe care o numesc Buni Frances). Merg 
mai departe, pentru a explora cărările alternative pentru sufletele care 
trec dincolo după ce în viaţă au cauzat mult rău altora (iadul este 


prezentat ca o stare a minţii, mai degrabă decât ca un loc propriu-zis). 
Apoi, voi vorbi despre „familia” de călăuze şi persoane iubite, care s-ar 
putea să vă aştepte în viaţa de apoi, pentru a se asigura că drumul pe 
care îl faceţi reprezintă o puternică vindecare spirituală. Veţi descoperi 
cum călătoria spre viaţa de apoi este o cărare a tămăduirii şi a evoluţiei 
personale, dar, odată ce sufletele au trecut dincolo, se întorc, din când în 
când, pentru a verifica ce fac cei dragi lor, le oferă alinare, respectiv 
explicaţii, dacă este nevoie. 

Partea a treia se referă la procesul prin care toate sufletele trebuie să 
treacă, pentru a se vindeca de viaţa pe care au dus-o pe pământ. Fiecare 
capitol se referă la o „încăpere”, sau un stadiu al acestui proces - de la 
primul stadiu, din sala de aşteptare, unde sufletele nou-venite sunt 
verificate şi primesc Contractele Vieţii, până la stadiul final, camera 
gardienilor, unde sufletele primesc îndrumare şi sfaturi înainte de a-şi 
alege un drum în viaţa de apoi. 

Partea a patra descrie modul în care sufletele, aflate pe lumea 
cealaltă, au şansa de a-şi alege părinţii, studiind atent posibilii candidaţi 
în camera de selecţie. Pregătindu-se pentru reîncarnare, sufletele 
pregătesc un nou Contract al Vieţii şi hotărăsc exact ce evenimente şi ce 
condiţii sunt necesare pentru evoluţia lor viitoare. 


Prezentarea grupului meu de călăuze spirituale 


Pe parcursul cărţii vă veţi întâlni cu călăuzele spirituale cu care lucrez 
şi, din când în când, veţi citi în mod direct cuvintele lor, transcrise de 
mine. Deja i-am prezentat pe scurt pe trei dintre ei, dar aş dori să vă ofer 
acum o introducere mai detaliată: 

Ben, ghidul meu principal, m-a însoţit toată viaţa, dar nu am fost 
conştientă de prezenţa lui până când nu am început să lucrez ca medium. 
Am trăit într-o viaţă trecută alături de Ben, iar el a ajutat atunci la 
salvarea vieţii mele. După aceasta, am făcut o înțelegere, ca el să îi ajute 
pe ceilalţi prin intermediul meu, şi prin intermediul misiunii mele de a 
arăta altora calea spiritualităţii. 

- Ben a apărut, însoţit de bunica mea, într-o noapte de duminică, pe 
când eu aveam 27 de ani. În timp ce îmi făcea cunoştinţă cu străinul 
înalt, brunet şi chipeş, ea mi-a spus: „Te-am adus până aici. ..Nu te pot 
conduce mai departe. De acum înainte asta este treaba lui Ben”. De 


atunci, el a fost o prezenţă permanentă în viaţa mea, oferindu-mi 
călăuzire şi clarificări, când am avut nevoie. Dar scopul principal al lui 
Ben este să mă ajute să fac legătura dintre sufletele celor care au plecat şi 
sufletele celor rămaşi pe acest pământ. 

- Ariel este un suflet cu vibraţie înaltă, care a rezonat pentru prima 
oară cu mine în locul sacru Uluru/Ayers Rock, din Australia, la începutul 
anului 2009. Meditam şi priveam apusul soarelui atunci când Ariel a 
venit să mă viziteze şi mi-a dat nişte informaţii care formează baza 
acestei cărţi. Îi sunt recunoscătoare că mi-a împărtăşit cunoştinţele care 
vor ajuta atât de mulţi oameni. 

- Josiah este un spirit care m-a vizitat de mai multe ori de-a lungul 
anilor, totuşi, nu am reuşit niciodată să mă conectez cu el la fel de 
profund cum o fac cu Ben, asta până de curând. Josiah este un înţelept, o 
îndatorire aflată pe scara ierarhică între cea de Spirit Călăuzitor şi 
Dumnezeu. Prin transă profundă şi meditaţie, Josiah mi s-a arătat şi a 
putut să îmi vorbească despre procesul de trecere prin viaţă, mi-a arătat 
cărarea şi diferitele etape ale morţii, explicându-mi cum putem evolua, 
găsind sprijin pentru asta în profunzimea sufletului nostru, şi, de 
asemenea, cum ne putem conecta cu Eul nostru Superior. 

Acestea sunt cele trei călăuze principale, dar am avut şi alţi ghizi 
spirituali, cu care lucrez aproape zilnic, din felurite motive şi care mă 
ajută atunci când este nevoie, în funcţie de diversele situaţii care apar. 
Toată lumea are o echipă de călăuze, condusă de un maestru, iar al meu 
este Ben. S-ar putea să nu fiţi conştienţi de propriile voastre călăuze 
spirituale, dar, fiţi liniştii, ele se află, cu siguranţă, lângă dumneavoas- 
tră. Maestrul spiritual le instruieşte pe celelalte ajutoare sau călăuze, să 
vină şi să ne ajute în diverse situaţii din viaţa noastră. Spre exemplu, una 
dintre călăuzele care mă ajută să transmit mesajele este Lucinda. Ea este 
adesea prezentă şi îmi oferă informaţii când eu predau astfel de 
cunoştinţe şi ţin şedinţe de comunicare cu spiritele în faţa unui grup 
mare de oameni. 

Informaţiile pe care le-am primit de la grupul meu de călăuze 
spirituale mi-au deschis ochii şi, eu, personal, am învăţat multe lucruri 
despre mine însămi în timpul acestui proces. Am inclus câteva pasaje din 
transcrierile a ceea ce mi-a fost transmis, pentru ca să vedeţi exact modul 
în care călăuzele mi-au dat informaţiile pe care le-am folosit. Reţineţi că 
de fiecare dată când unul dintre ghizii mei - sau oricine altcineva care 
aparţine lumii spiritelor - vorbeşte, în această carte, acest fapt este 

indicat prin folosirea caracterelor italice. Am inclus, de asemenea, 
rezumate sau transcrieri ale unora dintre şedinţele de comunicare cu 
spiritele pe care le-am realizat pentru alţii, ajutată de ghizii mei 
spirituali. (Am schimbat numele şi identitatea, din motive de 
confidenţialitate.) 

Deci, dumneavoastră vreţi să ştiţi chiar totul? Dacă spuneţi că da, 
atunci veţi găsi răspuns la multe dintre întrebări în paginile acestei cărți. 
Dacă sunteţi cu adevărat pregătiţi, haideţi să pornim împreună în 
această călătorie captivantă. 


Partea 1. Orientarea 


Capitolul 1 
Descoperirea 


Ce se întâmplă atunci când murim? 

Aceasta este o întrebare care mi-a fost pusă de multe ori, în munca 
mea de medium. Şi am răspuns adeseori la ea, dat fiind că aduc 
oamenilor mesaje de la cei dragi, care vorbesc din afara spaţiului 
pământesc. Aceste mesaje dezvăluie întotdeauna un tărâm surprinzător 
de cunoaştere a vieţii de apoi, asigurându-ne de faptul că, într-adevăr, 
sufletul supravieţuieşte. 

Totuşi, în ciuda progreselor tot mai mari în munca mea de medium, 
rămâneau încă multe întrebări la care chiar eu aveam nevoie de răspuns. 
În dorinţa mea de a înţelege întregul sens al călătoriei vieţii, mi-am 
deschis sufletul pentru a fi vizitată de spirite şi am primit informaţii de la 
ceea ce aş putea numi o instanţă superioară. În căutarea mea, am 

descoperit că suntem cu toţii - în moarte, ca şi în viaţă - într-o călătorie 
plină de bogății şi de recompense, al cărei scop este ca noi să învăţăm tot 
timpul şi să evoluăm. Sufletul, precum am aflat, nu numai că 
supravieţuieşte, dar şi evoluează, iar cum se petrece aceasta este 
subiectul acestei cărţi. 

Pe parcursul vieţii, cu toţii ne întrebăm, la un moment dat, de ce ne 
aflăm aici şi care este menirea noastră, dar prea puţini cunosc răspunsul 
la aceste întrebări. Există numai o mână de persoane în toată lumea care 
îşi cunosc adevărata chemare şi adevăratul destin al vieţii, dar sunt şi 
mulţi oameni aflaţi într-o căutare permanentă. Însă ei uită de un adevăr 
important, şi anume faptul că răspunsul se află în interior. 

Răspunsurile pe care eu le ofer în Supravieţuirea Sufletului vin toate 
din interior, cea mai profundă sursă de înţelepciune disponibilă fiinţelor 
umane. În paginile acestei cărţi am utilizat dovezi strânse din multele 
şedinţe de comunicare cu cei plecaţi, pe care le-am realizat pentru alţii; 
din mesajele primite de la spiritele mele călăuzitoare; din propriile mele 
trăiri, cum ar fi momentul de acum câţiva ani când am avut o experienţă 
la graniţa dintre viaţă şi moarte (o să vă dau amănunte mai detaliate 
despre asta în cuprinsul cărţii). Încă din copilărie, am avut deseori 
legături profunde cu spiritele, aşa că acesta pentru mine a fost un mod de 
viaţă normal. 

Scopul meu în această carte este de a răspunde întrebărilor voastre 
despre ceea ce se întâmplă când murim, pentru a vă ajuta să înţelegeţi în 
totalitate călătoria pe care trebuie să o facem cu toţii şi lecţiile pe care 
trebuie să le învăţăm. Vă veţi întâlni cu membrii familiei care au trecut în 
lumea cealaltă înaintea voastră? Vă întoarceţi înapoi pe pământ după ce 
petreceţi un timp pe lumea cealaltă? Şi, mai ales... există cu adevărat 
Dumnezeu? 

Acestea sunt numai câteva dintre întrebările la care voi căuta să dau 
răspuns cu ajutorul acestei cărţi. Dar, de un lucru sunt sigură: viaţa este 
pentru noi toţi o călătorie care nu se termină niciodată, nici măcar după 
moarte. De fapt, momentul în care noi părăsim lumea pământească este 
începutul renaşterii noastre într-o viaţă eternă, fără sfârşit, în care 
continuăm să iubim, să învăţăm şi să evoluăm. Acest lucru îl cunoşteam, 
datorită trăirilor mele, încă de copil, dar mă îndoiam oarecum că este 
adevărat până când am început să îmi folosesc din plin abilităţile de 
medium spiritual şi clarvăzătoare. 

Cele două lumi ale mele 


Ca adulţi, de obicei nu ne amintim perioada petrecută în lumea 
cealaltă între vieţile pământeşti (deşi unii copii o fac, din motive pe care 
le voi explica într-un capitol următor). Totuşi, atunci când eram copil, 
aveam multe amintiri, dar şi experienţe reale, legate de tărâmul 
spiritelor - în ciuda faptului că uneori aveam impresia că sunt nebună! 

Mai târziu însă, în viaţă, legătura mea cu lumea spiritelor a fost 
confirmată de către un numerolog, care a remarcat: „Nu numai că puteţi 
comunica cu lumea cealaltă - dar vă puteţi aminti de ea!” O altă 
confirmare a venit de la un astrolog pe care l-am consultat şi care mi-a 
spus: „Este în natura dumneavoastră să fiţi fascinată de moarte”. Am 
crezut că acesta este un comentariu fără importanţă, până când a 
continuat, spunându-mi că folosesc această fascinaţie legată de moarte 
pentru a-i ajuta pe alţii, ceea ce era o caracterizare absolut exactă. A fost 
o mare uşurare să întâlnesc, într-un final, oameni care mă înțelegeau! 

În tinereţe nu aveam o susţinere atât de bună pentru a putea rezista 
în faţa trăirilor mele, dintre care unele chiar m-au răscolit interior, 
atunci când s-au petrecut. Astăzi poate că sunt cunoscută ca Lisa 
Williams, medium, care are propria emisiune televizată şi care comunică 
cu persoanele dragi plecate în lumea cealaltă. Dar atunci când eram 
numai un copil - un copil care vedea morţi - îmi era teamă să am de-a 
face cu astfel de spirite. 

Pentru a fi mai exactă, nu apariţia spiritelor era ceea ce mă 
înspăimânta, nimic din frecventele lor sosiri şi plecări din timpul 
copilăriei mele nu îmi părea a fi ceva anormal. Am ajuns să mă tem de 
vizitele lor ca urmare a reacției adulţilor din preajma mea. Am fost 
crescută la şcoală într-un mediu religios, creştin, iar tatăl meu era (şi 
încă mai este) ateu. Atunci când am spus familiei mele că am văzut 
spirite şi am vorbit cu ele, am fost foarte rapid catalogată ca având „o 
imaginaţie prea bogată”, acesta era singurul mod în care puteau ei 
înţelege un lucru pe care îl considerau a fi comportamentul meu 
îngrijorător. 

Am învăţat să păstrez tăcerea cu referire la ceea ce, pentru mine, era 
normal. În consecinţă, am fost un copil destul de izolat, care se lupta să 
trăiască în două lumi extrem de diferite una faţă de alta. Într-una dintre 
ele, în care se aflau familia şi prietenii mei, mă conformam ideilor altora 
referitoare la viaţă - făcând ceea ce li se părea normal să fac, ascultându- 

le opiniile - şi niciodată menţionând propria mea realitate. În cealaltă, 
care din multe puncte de vedere era mai reală pentru mine, îmi vorbeau 
prietenii mei, spirite şi vizitatorii din lumea cealaltă. În timpul copilăriei 
mă simţeam adesea parte a propriei mele lumi şi destul de detaşată de 
cea considerată de ceilalţi ca reală. 

Da, vedeam spiritele oamenilor care trecuseră în lumea cealaltă, le 
vorbeam, iar ei îmi vorbeau la rândul lor. Dar era ca şi cum aş fi 
comunicat cu cineva în viaţă - iar în mintea mea ei erau în viaţă. 
Niciodată nu am putut înţelege cuvântul mort care, atunci când era rostit 
de alţii, avea o semnificaţie de sfârşit fără drept de apel, ce mă lăsa 
confuză. A fi mort era ceva ce nu exista în realitatea mea. 


Primele mele amintiri legate de spirite care îmi vorbeau datează de 
când aveam trei ani. Îmi plăcea să mă joc în dormitorul meu cu prietenii 
(cei pe care numai eu puteam să îi văd), un băieţel şi o fetiţă care 
muriseră într-un incendiu şi care obişnuiau să mă viziteze adeseori. De 
multe ori observam în cameră un bărbat care stătea şi ne urmărea. Din 
moment ce nu spunea niciun cuvânt, mă hotărâsem să îl ignor. Între 
timp, mama mea îşi făcea treburile zilnice, având grijă de fratele meu 
mai mic, Christian, şi abia observând râsetele ce veneau din dormitorul 
meu - iar dacă le observa, sunt sigură că ea credea că este vorba numai 
de „Lisa care se joacă”. 

Într-o seară, am fost chemată la cină. Omul care stătea în dormitorul 
meu m-a însoţit în sufragerie - plutind, mai degrabă, pentru că nu i-am 
văzut picioarele -, şi a luat loc pe un scaun în colţ. Stăteam la masă în 
faţa farfuriei mele, pe care se aflau nişte legume. În timp ce adunam 
mazărea cu furculița pentru a o duce la gură, s-a petrecut ceva 
neaşteptat. Bărbatul a vorbit pentru prima oară. 

— Dacă mănânci mazărea, vei muri! m-a prevenit. 

Uimită, am lăsat jos furculiţa şi am început să mănânc celelalte 
legume, cu grijă să nu pun niciun bob de mazăre în gură. Mama, desigur, 
a vrut să ştie de ce nu mănânc mazărea. 

— Mi-a spus că voi muri dacă o mănânc, am răspuns eu, arătând spre 
bărbatul din colţul camerei. 

— Nu fi prostuţă - nu e nimeni acolo, a spus mama, apoi a încercat să 
mă convingă să mănânc mazărea. 

Dar eu am refuzat, şedeam acolo încăpăţânată, cu braţele încrucişate 
şi gura perfect închisă. Nimic nu pătrundea în gura niea, şi nici măcar 
promisiunea unei îngheţate la desert nu m-a putut face să mănânc acele 
lucruri mici şi rotunde care ar fi putut să mă omoare. Niciodată! 

Îmi amintesc că acela a fost momentul în care părinţii mei nu spus 
pentru prima dată că am o imaginaţie prea bogată. Şi chiar şi astăzi am o 
aversiune faţă de mazăre, în ciuda a ceea ce am descoperit recent: că 
fratele străbunicului tatălui meu a murit înecat cu mazăre! Probabil că el 
era cel care mă supraveghea pe când mă jucam în camera mea, şi care a 
încercat să mă prevină în legătură cu legumele „ucigaşe”. 


Aventurile din timpul nopţii 


Atâta timp cât spiritele vizitatoare veneau în timpul zilei, mă puteam 
juca cu ele şi mă distram. Dar noaptea, era altceva. Tot felul de oameni - 
nu numai copii - intrau şi ieşeau în mare grabă din camera mea, atunci 
când eu ar fi trebuit să dorm. Acest lucru mă speria în aşa măsură, încât 
nu puteam să adorm. Mă ascundeam sub plapumă pentru a-i evita pe 
aceşti nepoftiţi, dar, în cele din urmă, nu mai puteam respira şi eram 
obligată să ies din ascunzătoare, adeseori pentru a descoperi că o femeie 
stătea la picioarele patului, cu mâinile în şolduri, privindu-mă furioasă. 
Atunci mă băgam repede înapoi sub plapumă. Când ieşeam ca să iau aer, 
îmi tineam ochii strâns închişi, ca să nu văd spiritele care se adunau în 
camera mea. Dar asta nu îi oprea să mă tragă de păr, să mă împungă cu 
degetul şi să îmi vorbească. Îmi îngropam capul sub perne şi speram din 
tot sufletul că vor pleca. Dar nu o făceau. 

Am avut şi alte experienţe nocturne care erau la fel de neliniştitoare. 
Îmi amintesc că mă aflam în pat şi am început să plutesc afară din corpul 
meu, şi mă uitam să mă văd cum dorm liniştită, în timp ce eu zburam 
deasupra trupului. La început mi s-a părut un lucru grozav. Aaaa... pot 
să zbor! M-am gândit cu un fior de bucurie, şi am pornit prin casă să îl 
văd pe fratele meu dormind sau pe mama şi tatăl meu care se uitau la 
televizor, în sufragerie. 

Dar apoi, într-o noapte, m-am trezit izolată, în întuneric, destul de 
departe de casă. Nu aveam decât patru ani şi am ştiut pe loc că nu ar fi 
trebuit să plec de una singură. Mama mea îmi spusese să nu plec 
niciodată din casă după lăsarea întunericului, pentru că atunci ies afară 

„oamenii răi”. Acum eram afară, eram înspăimântată, şi nu ştiam ce să 
fac. 

Privind în jur, am recunoscut strada pe care mă aflam, dar nu mă 
descurcam să mă întorc acasă. Am recunoscut, de asemenea, locul în 
pantă unde venea tata să lovească mingile de golf, aşa că ştiam că nu 
eram prea departe de casă. Însă începusem să intru în panică şi am 
pornit să plâng, dar pe obraji nu îmi curgeau lacrimi, cum s-ar fi 
întâmplat dacă aş fi avut corpul meu fizic. 

Am încercat să strig, dar nu am scos niciun sunet. Am încercat să 
vorbesc cu un bărbat care urca dealul, dar el m-a ignorat, ca şi cum nu aş 
fi fost acolo. Apoi mi-am dat seama că zburam şi că nu aveam corp, cu 
atât mai puţin gură. În acel moment l-am zărit pe omul care îmi spusese 
să nu mănânc mazărea. Spre deosebire de primul bărbat pe care îl 
văzusem, el şi-a dat seama că sunt supărată şi s-a oferit să mă ajute. 

— Imaginează-ți că eşti întinsă în pat şi eşti în siguranţă! mi-a spus 
el. 

Aşa am şi făcut. Mi-am imaginat că sunt înconjurată de animalele 
mele de pluş şi am simţit căldura aşternutului. Brusc, am descoperit că 
mă mişc, foarte repede, m-am simţit trasă înapoi în pat de o forţă care 
părea că vine din zona burticii mele. Intensitatea acelei mişcări mă făcea 
să trec şuierând printre lămpile de pe stradă, în sus pe scările casei, prin 
uşă, pe lângă mama şi tata, care se uitau la televizor, şi... bang! Eram 
înapoi în pat. 

M-am trezit plângând şi m-am dus în sufragerie să cer alinare 
părinţilor mei, după acea experienţă traumatizantă. Dar, odată ce m-au 
liniştit, îmi era în continuare teamă să mă întorc în pat şi am refuzat să 
mă mişc din sufragerie. Părinţii mei au suportat un astfel de 
comportament pentru o noapte - dar când a ajuns o rutină, au devenit 
din ce în ce mai nervoşi şl nu ştiau cum să facă faţă situaţiei nou apărute. 

O poveste care a fost spusă de nenumărate ori la întâlnirile în familie 
este cum am refuzat eu, într-o noapte, să mă întorc în pat, iar tata a 
plecat din sufragerie, a stins lumina şi m-a părăsit acolo, singură. 
Încăpăţânată şi hotărâtă să fac numai cum vreau eu (şi nu m-am 
schimbat!), nu am spus nimic, stăteam pur şi simplu şi mă uitam fix la 
uşă. În cele din urmă, sentimentul de vinovăţie l-a învins pe tata - s-a 
întors in sufragerie, m-a luat şi m-a dus în pat. 

Acela a fost începutul multor nopţi de acest fel. Un părinte îi spunea 
celuilalt: „În noaptea asta e rândul tău”. Iar eu ajungeam în cele din 
urmă în patul meu fie cu mama, fie cu tata, chirciţi lângă mine, cu o 

mână în jurul meu, ca să mă liniştească. Acum, că sunt şi eu mamă, 
înțeleg cât rău făceam relaţiei dintre mama şi tata: dar pe atunci eram 
atât de recunoscătoare că e cineva acolo cu mine, încât nici nu mă 
gândeam cum se simțeau ei. 

În perioada aceea nu ştiam că excursiile mele din timpul nopţii erau 
momente de călătorie astrală, un fenomen în care sufletul şi trupul sunt 
separate, în timp ce persoana este încă în viaţă. Odată separat, sufletul e 
liber să călătorească fără a fi împiedicat de materialitate, o experienţă 
asemănătoare zborului. Cu toţii călătorim atunci când dormim, dar 
majoritatea dintre noi nu suntem conştienţi de acest lucru, când sau 
chiar şi după ce se întâmplă. 

Din copilărie am ajuns să mă tem în aşa măsură de a călători în acest 
mod, că am reacţia automată de a mă trezi brusc din starea de aproape 
somn, pentru ca nu cumva să ies „afară”, iar acest lucru poate fi extrem 
de neplăcut. Poate că vă puteţi aminti că aţi făcut şi dumneavoastră ceva 
asemănător: În timp ce adormeaţi, subconştientul prelua comanda, iar 
legătura cu lumea fizică slăbea. În acelaşi timp, vibrația interioară 
creştea, făcând să vă fie mai uşor să vă conectaţi cu tărâmul spiritelor. 
Rareori reținem acest fapt petrecându-se dar, dacă de aici înainte sunteţi 
atenţi, s-ar putea să observați cum se întâmplă atunci când adormiti. 

Amintirea completă a călătoriilor astrale din copilăria mea am 
obținut-o ca adult, numai după meditații profunde. Acum îmi dau seama 
că senzaţia ciudată pe care o aveam în stomac, atunci când mă întorceam 
în trupul meu, venea de la ceva ce numim cordonul de argint. El 
reprezintă o legătură care există între suflet şi trup atâta timp cât suntem 
vii, localizată la doi centimetri şi jumătate dedesubtul sternului. Acest fir 
nu se rupe până când nu este timpul să trecem dincolo, în viaţa de apoi. 
Eu mă gândesc la el ca la forţa vitală pe care o avem cu toţii, care vine de 
la Sursă, şi care ne alimentează pe tot parcursul existenţei noastre 
pământeşti. 

Acum înţeleg că, în timp ce noi suntem pe acest pământ, sufletul 
părăseşte adeseori trupul; în acest mod, corpul poate primi vindecare, 
dacă are nevoie, sau putem recepta în mod subconştient informaţii care 
să ne educe şi să ne arate calea în viaţă. V-aţi trezit vreodată după un 
somn de noapte cu sentimentul că ştiţi răspunsul la o întrebare care vă 
tulbura înainte de a adormi? Este posibil ca, în timp ce vă aflaţi în 
călătorie astrală, spiritele să vă fi transmis informaţii, oferindu-vă ceea 
ce aveaţi nevoie pentru a vă rezolva dilema. 

Acceptarea darului meu 


În timp ce creşteam, am simţit, adesea, că eram o singuratică. Aveam 
prieteni, dar niciodată nu am fost „Miss Popularitate”. Totuşi, o prietenă 
anume, Samantha, m-a ajutat să accept ceea ce ea a numit, pentru prima 
dată, „darul” meu. Eram încă foarte tânără când ea a folosit acest cuvânt 
şi, deşi gândul că aveam un dar mă făcea să mă simt ciudat, aveam 
senzaţia că este bine. Nu îmi dădeam seama atunci de ce ea mă vedea 
atât de specială, deoarece eu nu mă considerasem niciodată ca fiind o 
persoană ieşită din tiparele obişnuitului. Dar, după ce i-am demonstrat 
ceea ce ea părea să considere a fi abilităţile mele paranormale - a şti de la 
ce persoană vine un apel telefonic, de exemplu, sau a cunoaşte faptul că 
un copil anume va lipsi de la şcoală, înainte ca noi să ajungem acolo -, 
Sam era convinsă că eu eram „diferită”. 

Sam era singura persoană căreia i-am împărtăşit aceste informaţii şi, 
încetul cu încetul, am început să mă obişnuiesc cu gândul că, într-adevăr, 
aveam ceva special, diferit de alţii. Dar nu luam asta prea în serios. Între 
noi, Sam şi cu mine, ne distram cu acest dar al meu, râzând când un 
profesor confirma ceea ce eu ştiusem dinainte, de exemplu faptul că 
urma să dăm un test „surpriză”. Mă amuza să joc astfel de jocuri, şi a-mi 
împărtăşi experienţele cu Sam a fost o mare uşurare şi m-a ajutat să 
accept ceea ce puteam face. În sfârşit, o persoană reală făcea parte din 
lumea mea! 


Viaţa continua, şi continuau şi discuţiile mele zilnice cu spiritele. 
Părea că ştiu ce se va întâmpla, înainte ca lucrurile să aibă loc, sau îmi 
dădeam seama de starea de spirit a oamenilor, fără ca ei să îmi spună 
vreo vorbă. Părea că darul meu avea două părţi, una era intuiţia 
paranormală, iar cealaltă - capacitatea de a comunica cu cei plecaţi 
dintre noi. Totuşi, numai pe la vârsta de şaptesprezece ani am ajuns să 
accept, în totalitate, abilităţile mele paranormale. 

Împreună cu prietenii mei am organizat o călătorie la Blackpool, un 
oraş-staţiune la malul mării din nordul Angliei, de fapt, doar o bună 
scuză pentru a scăpa de şcoală şi pentru a ne distra. Ieşirea a inclus şi 
ceva băutură, dar eu m-am abținut, pentru că niciodată nu am avut 

nevoie să beau pentru a mă distra - deşi, dacă ne uităm la pozele acelea 
vechi, din timpul şcolii, s-ar putea crede că am băut ceva! Dar sunt doar 
eu, prostindu-mă. Ceea ce s-a întâmplat cu adevărat în acea călătorie a 
fost ceva profund şi a schimbat pentru totdeauna modul în care urma să 
privesc ceea ce Sam considera ca fiind darul meu. 

Blackpool are trei pontoane, fiecare pătrunzând în mare şi oferind 
diverse atracţii pentru turişti. Unul dintre ele, cunoscut sub numele de 
Pontonul Nordic, era mai rafinat şi organizat în stil mai tradiţionalist 
decât celelalte două. Nu avea atât de multe facilităţi şi centre de 
distracţie precum celelalte, aşa că avea aerul de a fi rămas în trecut, ceea 
ce îl făcea un loc interesant de vizitat. Era, de asemenea, mai liniştit şi 
mai relaxant decât vecinii lui gălăgioşi. 

Plimbându-ne de-a lungul Pontonului Nordic, eu şi prietenele mele 
am observat în faţa unui cort o pancartă pe care scria: GHICITOARE. 
(Niciodată nu mi-a plăcut acest termen, dar accept faptul că unii oameni 
îl folosesc.) Câteva dintre noi ne-am hotărât să mergem să ne ghicească 
„doar de dragul distracţiei”, dar eu nu am lăsat să se ştie faptul că, de 
fapt, aveam câteva întrebări la care chiar simţeam nevoia unui răspuns. 
Voiam să ştiu mai multe despre un băiat care îmi plăcea, dacă voi trece 
examenele cu care mă confruntam şi ce voi face după ce voi termina 
şcoala, peste câteva luni. Ştiţi, toate lucrurile obişnuite la care te gândeşti 
când ai şaptesprezece ani şi crezi că lumea e a ta. 

O altă fată a intrat înaintea mea şi după cincisprezece minute a ieşit 
din cort privind în jos si bombănind: „Ei bine, spune numai tâmpenii”. 
Urmam eu. Am trecut de intrarea cu draperii şi am pătruns într-o 
încăpere mică, în care era foarte cald. Două scaune se aflau aşezate faţă 
în faţă, iar între ele era o masă mică. Pe masă era o faţă de masă, iar pe 
faţa de masă, un pachet de cărţi de tarot care îmi amintesc că mi-am dat 
seama vag că semănau cu cărţile pe care Buni Frances - bunica mea din 
partea mamei - le avea acasă, pe poliţa de deasupra şemineului. Totul 
avea aspect foarte „vrăjitoresc”, un termen pe care îl folosesc, în glumă, 
când mă refer la capacităţile mele paranormale. 

Femeia mi-a făcut semn să iau loc, fără ca măcar să mă privească. 
Avea părul blond, dezordonat, care îi atârna mai jos de umeri, unghii 
lungi, roz, care păreau capabile să ucidă şi un machiaj puternic. Era 
îmbrăcată în veşminte violet şi purta cercei care zornăiau, costumul 
aşteptat la o cititoare în palmă sau ghicitoare tipică. Da, avea aspectul 
perfect, din toate punctele de vedere. 

Încet, şi-a îndreptat privirea în sus, spre mine, cu ochii ei mari, 
albaştri, şi, în acelaşi timp, a apucat cu o mişcare rapidă cărţile de pe 
masă. În momentul în care privirile noastre s -au întâlnit, ea a aşezat 
cărţile jos în faţa mea, fixându-mă, pătrunzător. M-am simţit de parcă se 
uita direct prin mine, şi am fost atât de stânjenită, că m-am întors să mă 
uit cine se află în spatele meu. 

— Interesant, foarte interesant! a remarcat ea. 

Înmânându-mi cărţile, mi-a cerut să le amestec, să le tai cu mâna 
stângă şi să le aşez în trei grupuri. Deja eram nervoasă, dar, pentru că nu 
voiam să o supăr, am făcut exact cum mi-a cerut. Apoi mi-a spus să aleg 
două grupuri de cărţi. 

Păi, m-am gândit, care este corect? Cum îmi dau seama că am ales 
setul care trebuie? Dar, până să apuc să termin întrebarea din mintea 
mea, femeia spuse: 

— Vei fi atrasă de grupul de cărţi de care este nevoie. Nu alege, mai 
degrabă lasă cărţile să vină spre tine! 

Ooo, m-a auzit! Aşa că am făcut exact ce îmi spusese. Astăzi ştiu că 
mulţi oameni fac acelaşi lucru când li se pune problema să aleagă cărţile 
pentru a li se ghici - se tem că vor alege setul de cărți sau mâna greşită. 
Dar, cum urma să aflu mai apoi, asta este o şansă de a face ceea ce îţi 
dictează instinctele şi a renunţa la dorinţa de a controla rezultatul. 

Femeia a mişcat de colo-colo cărţile pe care le alesesem şi apoi m-a 
privit fix, ceea ce m-a făcut din nou să mă simt stânjenită. 

— E ceva de rău? am întrebat, neştiind ce vedea ea - şi, desigur, 
gândindu-mă la ce era mai rău. 

S-a aplecat spre mine şi a vorbit foarte încet, ca şi cum nu ar fi vrut ca 
nimeni să audă ce avea de spus: 

— Ai un dar - a spus ea. Dar nu ştii ce să faci cu el. 

Stăteam acolo, cu gura căscată, neştiind ce să răspund. 

— Darul tău este foarte-foarte puternic, mult mai puternic decât al 
meu! a continuat ea. Nu am mai văzut asta la cineva de ani de zile. 

Ei bine, asta era. Mi se confirma acum că vorbele spuse de prietena 
mea atunci când a ieşit din cort erau adevărate - femeia asta, într-adevăr, 
zicea numai prostii. Cum putea să îi spună unei şcolăriţe de 
şaptesprezece ani că este mult mai puternică decât ea însăşi, cea care 
ghicea? Trebuie să fie vreo şmecherie... 

Dar, stai puţin - cum de ştia de darul meu? Ideea m-a făcut să prind 
rădăcini în scaun. Apoi m-a lăsat să îi pun întrebări şi, desigur, întâi am 

vrut să aflu despre băieţi. (A avut dreptate când mi-a spus că bărbaţii din 
viaţa mea nu vor fi niciodată „omul perfect”.) De asemenea, am vrut să 
ştiu ce fel de meserie voi avea în viitor. Mi-a spus că mă voi pregăti 
pentru ceva vocaţional şi, deşi voi avea mai multe cariere, numai una va 
fi importantă. Mi-a spus că va fi o decizie pe care voi fi nevoită să o iau. 
Prea puţin ştiam pe atunci că decizia pe care urma să o fac era aceea de 
a-mi folosi darul şi de a-l transforma în meserie cu normă întreagă. 

O să ţin minte mereu vorbele pe care mi le-a spus femeia la plecare, 
în timp ce mă îndreptam spre colegele mele, trecând printre draperiile 
de la intrarea cortului: 

— Vei ajuta mulţi oameni şi le vei schimba viaţa. Nu renunţa să îţi 
urmăreşti scopul! 

Astăzi îmi dau seama că acea femeie era o clarvăzătoare extrem de 
puternică, una pe care alţii ar fi putut uşor să o considere ca 
neimportantă, din cauza aspectului ei de vrăjitoare sau din cauza faptului 
că nu le spunea ceea ce voiau să audă. Rememorând faptele, îmi dau 
seama acum că prietena mea, care a intrat prima şi a ieşit din cort 
bombănind, e posibil să fi avut această reacţie din cauza faptului că nu i 
se spusese ceea ce ar fi vrut să audă, iar ceea ce vorbise clarvăzătoarea 
fusese probabil corect! 

Imediat ce am ieşit, prietenele mele s-au adunat în jurul meu şi au 
vrut să afle ce îmi spusese femeia. Am inventat un răspuns, pentru că nu 
eram pregătită să înfrunt realitatea mesajului pe care mi-l dăduse, 
vedeam darul pe care îl aveam ca pe ceva normal (şi încă mi se pare aşa). 
Cumva, faptul că ghicitoarea îmi confirmase darul şi mi-a spus că voi 
ajuta mulţi oameni era prea mult pentru a fi acceptat de mine în acel 
moment, şi nu eram sigură că voiam ca toată lumea să afle ce îmi 
spusese. Acum întâlnesc oameni care reacţionează în mod similar, dacă 
ceea ce le spun eu este prea departe de modul în care se văd pe ei înşişi în 
acel moment. Dar, pe atunci, habar nu aveam despre ce vorbise 
clarvăzătoarea, şi, deşi mesajul îmi făcuse o impresie profundă, l-am 
ţinut numai pentru mine. 

Influenţa bunicii 


După acest incident de la Blackpool am devenit curioasă în legătură 
cu bunica din partea mamei, Buni Frances. Ştiam că că era medium şi 
clarvăzătoare, iar oamenii o vizitau acasă pentru şedinţe de comunicare 
cu spiritele, dar nu făcusem legătura între ceea ce făcea ea şi 
clarvăzătoarea de la Blackpool - până ce nu am observat că amândouă 
foloseau acelaşi set de cărți. 

Ştiam că adeseori veneau oameni să o vadă pe bunica şi aşteptau 
răbdători să fie primiţi, la picioarele scărilor care duceau către sufrageria 
ei. Îmi aduc aminte că îi auzeam discutând, cu voce joasă, despre ce s-ar 
putea întâmpla dacă ar reuşi să comunice cu o anumită persoană iubită. 
Dar asta era viaţa lui Buni, ceva ce făcuse ea întotdeauna, de când mi-o 
aminteam eu. Niciodată nu mă gândisem prea mult la asta, nici chiar 
când îmi interzicea cu severitate să ating vreodată cărţile pe care le ţinea 
pe poliţa de deasupra şemineului. 

Apoi, am avut ocazia să o văd pe bunica în timpul muncii ei. 
Plecasem de acasă pentru a începe o nouă viaţă în Hertfordshire, care era 
la peste 160 de kilometri depărtare. Prietena mea, Sue, care crescuse, de 
asemenea, în Reddtich, şi cu mine ne îndreptam spre casă pentru o 
vizită, când am hotărât să trecem neanunţate şi pe la bunica. Buni ne-a 
întâmpinat călduros, apoi, brusc, ne-a cerut să luăm loc la masa rotundă 
din colţul camerei de unde se putea privi grădina. În momentul în care 
eram toate jos, Buni s-a uitat direct către Sue şi a spus: 

— David e aici, pentru tine. 

S-a oprit, apoi a continuat cu o şedinţă de comunicare spirituală 
pentru Sue. 

Deşi eu şi cu Sue eram prietene apropiate, nu ştiam prea mult despre 
viaţa ei de familie. Ştiam numai că avea o soră şi că nu prea se înțelegea 
cu mama, iar acesta era unul dintre motivele din cauza cărora se mutase 
la Hertfordshire. Sue mi-a dezvăluit mai apoi faptul că David era tatăl ei, 
care murise cu numai câţiva ani în urmă. Nu aveam habar de asta. Iar 
acela a fost momentul în care am văzut pentru prima oară ce putea face 
Buni Frances şi am fost uimită de energia puternică pe care am simţit-o 
în timpul acesta. 

Câteva săptămâni mai târziu, a fost rândul meu. O vizitam, din nou, 
şi, ca din senin, Buni a spus: 

— Lisa, trebuie să îţi transmit nişte mesaje. 

Desigur, am fost curioasă, şi am lăsat-o să facă ce dorea. Apoi mi-a 
spus ceva ce nu am înţeles pe moment, dar pe care îl înţeleg acum: 

— Dacă îmi văd propria moarte, o să mă opresc. 

Am luat loc la aceeaşi masă la care stătusem împreună cu Sue, câteva 
săptămâni mai înainte; numai că, de data asta, Buni mi-a cerut să 
amestec cărţile. Mă simţeam foarte confuză - Sue nu făcuse asta, aşa că 
de ce mi se cerea mie aşa ceva? 

Ştiu acum că Buni era pe cale să îşi folosească darul de clarvăzătoare 
şi voia să confirme informaţiile pe care le avea, cu ajutorul cărţilor de 
tarot, o practică obişnuită în astfel de cazuri. Ceea ce se întâmplase cu 
Sue nu fusese, în fond, numai clarviziune, mai degrabă a fost vorba 
despre un mesaj direct, pe care tatăl ei voia să i-l transmită, şi bunica 
mea a fost folosită ca „medium” (de aici vine termenul). Deoarece Buni 
lucra atunci cu un tip diferit de energie, aceea a unui spirit ce venise să o 
viziteze, cu Sue nu a avut nevoie să folosească tarotul. 

Acest fapt ilustrează diferenţa dintre modul în care lucrează un 
clarvăzător şi modul în care lucrează un medium. Clarvăzătorul este 
capabil să vadă evenimente şi situaţii care se vor petrece în viitor, 
utilizând intuiţia şi accesând cunoştinţele lumii interioare. Cum am 
menţionat deja, suntem cu toţii clarvăzători şi avem acces la acest tip de 
cunoştinţe. Unii numesc asta intuiţie feminină, pe când alţii îi spun 
cunoştinţele lumii interioare, dar este vorba despre ceea ce se întâmplă 
când eşti în acord cu tine însuţi şi îţi asculţi Eul Superior. 

Un medium, pe de altă parte, este „omul de legătură” dintre un tărâm 
şi celălalt. Un medium este ca un radio care transmite, iar spiritele sunt 
realizatorii emisiunii, care folosesc mediumul pentru a comunica un 
mesaj către cineva. Mediumul trebuie să facă reglajul fin, să se asigure că 
a nimerit postul potrivit, în aşa fel încât informaţia să poată fi auzită cât 
mai clar şi mai precis. Toţi cei care sunt medium de obicei sunt şi 
clarvăzători, dar foarte rar clarvăzătorii sunt şi medium. Un medium nu 
foloseşte cărţi de tarot, dar utilizează alte unelte - cum ar fi un obiect 
personal, care a aparţinut fiinţei dragi cu care vrea să comunice clientul, 
ori poate mâna sau ceva al clientului însuşi. 

Revenind la casa lui Buni, draga mea bunică mi-a cerut să amestec 
cărţile şi să le aşez în trei grămezi. Nu a trebuit să folosesc o mână anume 
pentru a le tăia, cum s-a întâmplat cu ghicitoarea din Blackpool, fapt 
care, din nou, m-a zăpăcit. Buni Frances mi-a spus să aleg un grup de 
cărţi, la care nu voiam să mă uit, şi să îl pun deoparte. Când am auzit 

asta, am intrat oarecum în panică: Dacă aleg grămada greşită? Şi 
renunt la viitorul meu în schimbul unui set greşit de cărţi! Of... decizii, 
decizii! Uram senzaţia de incertitudine, dar, aşa cum mă sfătuise să fac 
clarvăzătoarea de la Blackpool, am mizat pe ceea ce simţeam şi am avut 
încredere în instinctele mele (chiar dacă eram aşa de curioasă că voiam 
să văd toate cărţile). 

Apoi mi s-a cerut să aleg un grup din care să mi se spună mai întâi şi 
apoi un al doilea teanc. Asta era o sarcină uşoară, deoarece ştiam că ne 
vom uita la amândouă. (Chiar că eram prostuţă - bănuiesc că de vină era 
numai curiozitatea mea exagerată!) 

Am întrebat-o pe Buni de ce nu voia să se uite la cel de-al treilea grup 
de cărți pe care îl pusesem separat: 

— Acela este trecutul tău şi nu poţi schimba trecutul - a răspuns ea. 
Celelalte sunt prezentul şi viitorul tău. Asupra lor ne vom concentra. 

Deci pot schimba evenimentele scrise în cărți? mi-am pus eu 
întrebarea. 

Probabil că mi-a auzit gândurile, pentru că a spus: 

— Nu, nu ai cum să schimbi evenimentele predestinate. Acele lucruri 
au fost deja decise, pentru a te învăţa o lecţie în viaţă, dar există liberul- 
arbitru. Poţi alege, ceea ce îţi dă posibilitatea de a hotărî dacă vei învăţa 
acea lecţie sau nu. Totuşi, dacă anumite lucruri sunt predestinate să se 
întâmple, atunci se vor întâmpla. 

A început să interpreteze ce vedea în cărţi şi m-am gândit pe loc la 
băiatul cu care mă întâlneam - oare el era „alesul”? Iar slujba pe care o 
aveam atunci - urma să se schimbe? Voi deveni vreodată cântăreaţă şi 
voi avea o carieră profesională? Dacă e să mă uit în urmă, preocupările şi 
întrebările mele erau superficiale şi egoiste, dar pentru mine erau 
importante, aveam nevoie de răspunsuri. 

Atunci când părea că totul se liniştise, Buni s-a uitat la mine şi apoi 
deasupra mea, exact aşa cum făcuse înainte clarvăzătoarea din 
Blackpool. De ce oare clarvăzătorii se uită la mine, şi apoi în jurul meu? 
m-am întrebat. Apoi a vorbit: 

— Ai lumina galbenă şi violet deasupra capului! 

M-am uitat în sus ca să văd despre ce vorbea. Ce lumină? Nu puteam 
să văd nimic. Dar ea a continuat, spunând că ştia că vreau să aflu 
răspunsul la anumite întrebări, şi a răspuns repede la întrebările 
principale. Nu, nu eram cu bărbatul vieţii mele. Şi da, slujba urma să se 
schimbe. 

Terminând cu problemele lumeşti, era timpul ca ea să îmi spună 
lucrurile pe care nu voiam să le aud. Dar, înainte să o facă, m-a prevenit 
cu blândeţe că acelea erau lucruri care trebuiau să îmi fie spuse şi pe care 
era necesar ca eu să le ascult cu atenţie. 

Primul lucru pe care mi l-a prezis a fost că voi deveni celebră. Ei bine, 
atunci când eşti tânăr, vrei întotdeauna să auzi că vei avea parte de 
faimă, datorită strălucirii şi farmecului pe care le portretizează revistele 
şi filmele. Eu, totuşi, voiam numai să cânt - speram că faima despre care 
vorbea ea va veni datorită unui viitor contract cu vreo casă de discuri. 
Dar cât de departe de adevăr eram! Buni mi-a spus că voi deveni 
cunoscută pentru munca pe care o voi face şi că este vorba despre aceeaşi 
muncă pe care o făcea şi ea. Îi voi continua munca, dar voi sta pe scenă, 
ca medium, în faţa a mii de oameni, din toată lumea. 

În acel moment eram atât de şocată să aud că acela este viitorul meu, 
că aş fi căzut şi la o simplă atingere. Dar astăzi nu pot să mă imaginez 
făcând altceva. Din fericire, superficialitatea mea a dispărut la scurt timp 
după acea primă şedinţă, datorită multelor evenimente care au urmat şi 
care mi-au schimbat viaţa, cum ar fi să mă îmbolnăvesc de cancer şi să 
devin unic părinte. (Povestesc despre asta şi despre multe alte experienţe 
care mi-au modelat drumul şi m-au făcut să devin capabilă de a-mi face 
munca în prima mea carte, Life Among the Dead.) 

Astăzi „am intrat în afaceri”, cum se spune despre munca la 
Hollywood, dar pentru mine tot nu este vorba de strălucire şi de farmec. 
Munca pe care o fac - aşa cum mi s-a prezis - îi ajută pe oameni să se 
vindece, împăcându-se cu drumul lor prin viaţă şi prin moarte. 


Cum am început să muncesc 


Numai după ce bunica mea a trecut în lumea cealaltă am început, în 
cele din urmă, să lucrez ca medium profesionist. Totuşi Buni nu mă 
pregătise în niciun fel pentru a-mi folosi darul, aşa că eram de capul meu 
când a trebuit să stabilesc condiţiile pentru a le citi oamenilor. Din 
fericire, o prietenă cu mai mult simţ practic decât mine mi-a sugerat să îi 
fac o şedinţă de comunicare spirituală cu ea pentru 20£, aproximativ 
35$. 

Un lucru din ceea ce mi-a spus bunica mea mi-a rămas în minte pe 
viaţă: 

— Să ai mereu încredere în instinctele tale - nu te vor dezamăgi 
niciodată! 

Ghicitoarea din Blackpool din perioada când eram şcolăriță mi-a 
transmis acelaşi mesaj, care a rămas ca o mantră puternică, pe care o 
împărtăşesc elevilor mei care încearcă să îşi dezvolte propriile abilităţi de 
clarvăzători. 

Devenind adult, am acceptat, într-un final, că a fi clarvăzătoare şi 
medium face parte din mine. Nu m-aş putea nicicând schimba şi nu m-aş 
putea ascunde de aceste lucruri, încetul cu încetul, am început să 
îmbrăţişez această meserie, dar poteca nu mi-a fost uşoară. Am avut 
susţinerea prietenilor (mai puţin a familiei), care m-au presat să nu mă 
mai ascund, să profesez ca medium cu normă întreagă - şi să spun lumii 
întregi că asta sunt eu şi asta fac. 

Imediat ce am început să lucrez în mod profesional, am descoperit că 
din ce în ce mai mulţi oameni acceptau ceea ce făceam. A fi medium nu 
mai era un lucru stigmatizat. Nu mai era ceva care trebuia ascuns în 
corturi, în spatele unor draperii grele şi al uşilor închise. Nu era nevoie 
să fii un anumit tip de persoană care se îmbracă într-un anumit fel 
pentru a practica asta şi nici măcar nu era cazul să îţi fie ruşine. 

Dacă privesc acum înapoi, îmi dau seama ca a afla acest lucru a fost o 
mare uşurare - să ştiu că nu trebuia să fiu ceea ce s-ar fi aşteptat 
oamenii, atunci când veneau la uşa mea. Eram tânără, oarecum zăpăcită 
şi veselă şi arătam cu totul şi cu totul normal. Ba, mai mult, încorporam 
abilităţile mele de clarvăzătoare în viaţa de zi cu zi. De exemplu, fiind 
mama unui copil mic, oamenii mă cunoşteau ca pe cineva care are toate 
problemele pe care o mamă le are. Munca şi viaţa mea nu erau în mod 
artificial divizate între normal şi „vrăjitoresc”, cum fusese cazul în trecut, 
când cei care erau medium aveau nevoie de acoperire. Mă bucuram de 
un nou tip de integritate, din moment ce devenise absolut inutil să 
ascund cine eram cu adevărat. 

O altă descoperire pe care am făcut-o, pe măsură ce ofeream tot mai 
multor oameni şedinţe de comunicare cu spiritele, era că, lucrând cu 
darul meu, el devenea mai puternic. În acelaşi mod în care, cu cât o 
cântăreaţă cântă mai mult, cu atât devine mai largă aria ei vocală, cu cât 
lucram mai mult, cu mai multă lume, informaţia devenea mult mai clară 
şi mai multă. Iniţial mă ocupam de clarviziune, dar apoi am evoluat la a 
fi medium. Eram, şi încă sunt, mulţumită să fac şi una, şi alta. 

Am învăţat că existau energii diferite cu care puteam lucra, în funcţie 
de ceea ce doream să fac - să citesc viitorul sau să aduc un mesaj din 
lumea cealaltă. Am comparat cele două abordări cu două scări diferite: 
urc pe scara clarviziunii atunci când mă deschid pentru a afla destinul şi 
drumul în viaţă ale unei persoane; alternativ, urc pe scara comunicării cu 
lumea cealaltă când mă deschid către tărâmul spiritual. Mereu am 
nevoie de mai multă energie atunci când sunt medium; dar merită cu 
prisosinţă, pentru că îi ajută cu adevărat pe oameni să comunice cu cei 
dragi, care au plecat din această lume. Nu spun că munca unui 
clarvăzător nu are darul de a-i ajuta pe alţii, deoarece poate oferi mai 
multă claritate şi speranţă în anumite situaţii, dar, pentru mine, a fi 
medium este lucrul care îmi oferă mai multe satisfacţii. 

Uneori simt nevoia să schimb scările, în miezul zilei, pentru a verifica 
informaţiile primite fie printr-o abordare, fie prin alta. Au fost momente 
când am început ca medium, primind informaţii de la spirite, iar apoi a 
trebuit să schimb modul de comunicare, pentru a verifica dacă am 
înțeles corect - un fel de reexaminare şi control folosit pentru tărâmul 
spiritelor. Lucrurile astea sunt mereu o provocare, dar este, de 
asemenea, plăcut, mai ales când primesc confirmarea cerută. 

Exact acest lucru s-a petrecut, odată, când o clientă pe nume Claire a 
venit la mine. Ea voia să se conecteze cu bunica ei, care trecuse în lumea 
cealaltă în timp ce Claire era plecată în concediu, aşa că nu avuseseră 
şansa să îşi ia rămas-bun una de la cealaltă. Imediat ce am început 
şedinţa, bunica ei a venit şi şi-a confirmat prezenţa, oferindu-i lui Claire 
informaţii personale pe care numai ea le ştia. A fost o legătură frumoasă 
şi foarte puternică. 

Apoi bunica a început să îi spună lui Claire anumite lucruri legate de 
viaţa ei particulară. I-a spus nepoatei că bărbatul cu care este acum nu 
este omul potrivit pentru ea şi că se va trezi într-o bună dimineaţă, se va 
uita la el şi îi va spune pur şi simplu: „Nu te mai iubesc. Trebuie să ne 
despărţim”. Vor mai fi nişte probleme de rezolvat, dar, în cele din urmă, 
Claire şi prietenul ei se vor despărţi, iar acest lucru o va face pe clienta 
mea mult mai fericită. 

După ce bunica ei a început să închidă legătura şi şedinţa se apropia 
de final, Claire mi-a zis că se simţea puţin cam depăşită de mesaj, 
spunând că nu îi stă în fire să rupă o relaţie în modul în care bunica ei 
prezisese că o va face. În urma acestor cuvinte, m-am hotărât să fac o 
investigaţie mai aprofundată a realităţilor vieţii ei şi să cercetez faptele 

cu ajutorul clarviziunii. I-am cerut spiritului meu călăuzitor să se 
conecteze cu spiritul călăuzitor al lui Claire şi să îmi ofere noi informaţii. 
Energia s-a modificat, creând o senzaţie mai uşoară, caracteristică 
clarviziunii, iar apoi informaţiile au început să curgă. 

Ghidul meu spiritual mi-a arătat o viziune în care Claire împacheta 
nişte cutii şi lăzi, dar era clar că lucrurile nu îi aparţineau. Se dovedea că 
eu vedeam scena în care prietenul ei se muta, după ce ea îi ceruse să 
plece, iar ea îl ajuta să îşi împacheteze lucrurile. Am putut, de asemenea, 
să văd perioada de timp în care se vor întâmpla toate astea. Această 
viziune descria exact lucrurile desprecare bunica lui Claire spusese că se 
vor întâmpla. 

Optsprezece luni mai târziu, făceam cumpărăturile la un magazin 
local, când m-am întâlnit cu Claire. Mi-a povestit ce se mai întâmplase în 
viaţa ei, după ce îi văzusem eu viitorul. Lucrurile s-au petrecut exact aşa 
cum preziseseră bunica ei şi spiritul meu călăuzitor - Claire îi ceruse 
prietenului ei să plece - şi era mult mai fericită acum, lucru pe care, de 
asemenea, îl prezisese bunica ei. 


Darul meu, astăzi 


Lucrez deja de ani buni ca medium şi comunic aproape zilnic cu 
tărâmul vieţii de apoi. Totuşi, spre deosebire de perioada copilăriei, pot 
să aleg dacă vreau să mă deschid spiritelor şi să le permit să dea mesaje 
persoanelor iubite şi celor care se mai află încă pe acest pământ. Pentru 
cei care simt nevoia să audă asta clar: Vorbesc cu morții! 

Nu este ceva diferit de lucrurile pe care le-aţi văzut în multele filme şi 
programe de televiziune care au ca subiect clarvăzători şi persoane cu 
abilităţi de medium - cum ar fi Ghost Whisperer, Medium, The Sixth 
Sense şi Ghost, ca să numesc câteva - numai că eu chiar fac asta. 
Comunic şi aduc mesaje de dragoste, alinare, speranţă şi vindecare de la 
cei dragi, care au trecut în lumea cealaltă. 

Drumul meu nu a fost unul uşor. Chiar şi astăzi sunt momente când 
îmi pun întrebarea dacă mă aflu pe calea corectă, dar îmi place mult ceea 
ce fac. Am fost nevoită să învăţ multe lecţii pe care mi le-a dat viaţa de-a 
lungul drumului şi încă mai învăţ - un proces pe care îl veţi înţelege mai 
bine după ce veţi citi această carte. Pe măsură ce continui să evoluez, 
spiritele mă surprind întotdeauna şi fac lucrurile distractive, aruncând 

ceva neaşteptat în calea mea. Niciodată nu ştiu ce va ieşi până la urmă. 
Acesta este motivul pentru care, înainte de a citi oricărei persoane, 
întreb: „Vrei să ştii chiar totul?” 

Pentru mine, a fi o clarvăzătoare şi un medium este cea mai bună 
meserie posibilă. Iubesc faptul că am şansa să ajut oamenii să găsească 
un gând de adio, după ce au pierdut pe cineva drag, dându-le 
posibilitatea de a-şi lua rămas-bun, ajutând la rezolvarea unor mistere 
sau a vreunei crime sau, pur şi simplu, să mijlocesc întâlnirea a două 
suflete, ca să aibă o conversaţie. Adesea oamenii mă întreabă: 
„Consideraţi că această capacitate a dumneavoastră este un dar sau un 
blestem?”, iar atunci trebuie să râd. Pentru mine a fost întotdeauna un 
dar, unul fără de care nu îmi pot imagina viaţa. 


Capitolul 2 
Sceptici şi cinici 


Poate că aţi avut vreodată ocazia să vizitaţi un medium sau un 
clarvăzător; pe de altă parte, poate că nu aţi avut niciodată o astfel de 
experienţă. Oricum ar fi, aţi putea să vă asemănaţi altor oameni, şi să 
puneţi sub semnul întrebării realitatea contactului cu lumea spiritelor, 
întrebându-vă cu ce vă ajută citirea aceastei cărți. La acestea răspund: 
Nu lăsaţi convingerile sau părerile să vă împiedice să exploraţi 
posibilităţi de a evolua şi de a vă vindeca. O minte deschisă poate culege 
roade neaşteptate. 


Diverse tipuri de reacţii 


Fiecare are un motiv diferit pentru a se conecta cu tărâmul vieţii de 
dincolo, şi reacţia fiecărei persoane diferă în funcţie de mesajul pe care îl 
primeşte. Majoritatea aleg ce doresc din comunicare, asimilând numai 
ceea ce îi ajută pe moment. Apoi, la o dată ulterioară, poate că înţeleg pe 
deplin sau îşi amintesc mesajul complet pentru a-l folosi în vindecare şi 

pentru evoluţie. Alţii asimilează complet informaţia, în momentul în care 
o primesc, şi acceptă faptul că este transmisă pentru îndeplinirea unui 
scop mai înalt. 

Mai sunt alţii care vin să audă ce am să le spun şi nu sunt prea siguri 
cum să interpreteze mesajul pe care îl primesc. Aceştia sunt fie sceptici, 
fie cinici care pot nutri convingeri care fac dificilă acceptarea a ceea ce 
fac. În acest capitol, vizez reacţiile lor, deoarece consider că este 
important să mă ocup în mod direct de realitatea reacţiilor oamenilor şi 
să dau posibilitatea cititorilor să afle părerea mea referitoare la acest 
subiect. 


Scepticii şi cinicii se ascund, punând o versiune oarecare a întrebării: 
„Cum de ştiţi acest lucru?” Uneori mi se întâmplă să mi se solicite 
calităţile de medium de către persoane care cer asta cu unicul scop de a 
vedea personal dacă ceea ce fac este chiar real. 

Îmi amintesc cu deosebire de un bărbat, care a părut foarte uimit 
când i-am spus: „Bunicul tău, Arthur, este aici”. Atunci el m-a întrebat, 
cu un ton clar provocator: „Cum de ştiaţi că numele bunicului meu este 
Arthur?” În loc să accepte faptul că bunicul lui se afla acolo, gata să îi dea 
un mesaj, acest bărbat îmi punea la îndoială sursele, suspectând faptul 
că am primit informaţia de la altcineva decât bunicul lui. Era mai 
interesat să mă interogheze pe mine decât să valorifice ceea ce îi 
ofeream. 

Deşi scepticii au ceva îndoieli, ei nu s-au hotărât definitiv, şi rămân 
deschişi - spre deosebire de cinici, a căror îndoială este mult mai ferm 
gravată în minte. Chiar dacă aş alege să încerc să dovedesc cinicilor că 
munca mea este reală, nu aş putea să îi fac să se răzgândească. Cei pe 
care i-am întâlnit vor dovezi totale, cum ar fi nume complete, adrese şi 
numere de telefon, ca şi cum, dacă aş veni cu aceste date, mesajul meu ar 
deveni, cumva, „real”. Apoi, după ce le dau ceea ce vor, încearcă să 
dovedească faptul că am căutat informaţiile pe internet înainte să vină ei. 

Din fericire, majoritatea celor care vin la mine sunt oameni cu mintea 
deschisă, inclusiv cei cu diferite puncte de vedere religioase (un subiect 
pe care mă voi concentra în capitolul următor). Chiar dacă, la început, nu 
sunt prea convinşi, nu mă deranjează... atâta timp cât informaţia pe care 
le-o dau îi ajută cumva pe drumul vieţii lor. Acesta este scopul principal 
al şedinţelor pe care le ofer: să îi ajut pe oameni să evolueze şi să meargă 

mai departe. Realitatea este că eu comunic cu lumea cealaltă, iar ceea ce 
împărtăşesc sunt informaţiile primite de la sufletele care mă contactează, 
nu propriile mele opinii sau scopuri. 

Simt că este important să discut această problemă a îndoielii şi a 
credinţei acum, înainte de a continua lectura, pentru că există pe lume 
mulţi sceptici, cinici şi oameni neîncrezători, care vor fi primii să critice 
această carte sau capacităţile mele. Am avut de-a face cu ei toată viaţa, de 
fapt, am trăit, chiar, cu ei. 

Mai întâi însă, vreau să explorez modul în care ne formăm părerile 
despre lumea cealaltă şi despre tot ce este legat de spirit. 


Copilăria şi credinţele 


Suntem cu toţii influenţaţi de părerile celor din jurul nostru, 
începând de la o vârstă extrem de fragedă. Ca mamă, vreau ca fiul meu să 
crească cu propriile opinii, dar ştiu că acţiunile mele şi lucrurile, care îmi 
plac sau nu îmi plac mie, îl vor influenţa acum. Este imposibil să 
împiedicăm asta. 

Când eram copii mici, am fost cu toţii modelaţi de către părinţii 
noştri, de către cei care ne educau şi de către cei din jurul nostru. Aveau 
credinţe puternice şi vorbeau despre ele, adeseori cu multă emoție; în 
consecinţă, am învăţat ce este „bine” şi ce este „rău”. Credeam că este 
corect ceea ce spuneau aceşti adulţi, pentru că ei ne protejau şi pentru că 
nu aveam niciun motiv să nu îi credem. 

Îmi amintesc cum, în fiecare sâmbătă după-amiaza, îi ascultam pe 
tatăl şi pe bunicul meu discutând despre politică şi am descoperit că, deşi 
eu nu eram neapărat atentă la dezbaterile lor înfocate referitoare la ce 
partid este mai bun pentru a conduce ţara, am adoptat totuşi părerile lor. 
Apoi, când am auzit alţi oameni discutând politică, am descoperit că am 
o opinie, bazată pe ceea ce auzisem cu o săptămână înainte într-una 
dintre aceste discuţii în familie. 

Când vine vorba despre subiectul vieţii de apoi, adulţii au adeseori 
credinţe puternice, şi aici este momentul în care copiii pot deveni 
confuzi. Din moment ce copiii mici au cele mai pure vibrații şi nu au fost 
alteraţi încă de valorile altora, sunt, în mod natural, deschişi către lumea 
spirituală şi către viaţa de apoi. Încă nu şi-au dezvoltat propriile păreri, 

sunt inocenți şi curaţi, căutându-şi calea în lume şi având o capacitate pe 
care adulţii nu o mai au, şi anume, de a se mira cu ochii mari, deschişi. 

Deoarece percepţia lor despre lucruri este atât de pură, copiii 
adeseori îşi aduc aminte de vieţile lor trecute, dar şi ceea ce s-a petrecut 
în lumea cealaltă, înainte ca ei să se încarneze din nou. Pot chiar să îşi 
amintească discuţiile cu Dumnezeu şi alte conversații care au avut loc 
înainte ca ei să se nască. Micuţii dau adeseori dovadă de cunoştinţe şi de 
o înţelepciune care ne fac să ne întrebăm de unde vin acestea. Asta se 
întâmplă deoarece copiii rezonează perfect cu sufletul lor, iar sufletul 
este cel în care se află cunoaşterea de care avem cu toţii nevoie. 

De asemenea, copiii văd lucrurile în alb şi negru. Ei nu observă 
niciodată zonele gri, iar asta se întâmplă deoarece ei nu emit judecăţi. . 
În momentul în care emitem judecăţi, punem amprenta opiniei noastre 
asupra celorlalţi. De exemplu, nu demult, fiul meu, Charlie, a vrut să ştie 
de ce era supărată una dintre prietenele mele, aşa că i-am spus adevărul. 
I-am spus că prietena mea era căsătorită cu un om care o făcea foarte 
nefericită şi că nu ştia ce să facă. 

— Păi, e simplu - a răspuns Charlie. Ar trebui să îl părăsească şi să 
găsească pe cineva care să o facă fericită. 

I-am spus că nu era aşa de uşor, deoarece prietena mea şi soţul ei 
aveau copii împreună, dar asta nu era un obstacol pentru fiul meu: 

— Mami, noi locuim împreună, aşa că şi copiii ei pot locui cu ea, mi-a 
răspuns, fără să se gândească sau să îşi facă griji cu privire la 
complicațiile materiale sau la creşterea unor copii. 

Pentru el soluţia nu avea zone gri, ci era un caz simplu de alegeri în 
alb şi negru, care trebuiau făcute. Unii pot considera că acest mod de a 
vedea lucrurile este iresponsabil pentru un adult, dar, după divorţul 
meu, adevărul este că am ajuns ca eu şi Charlie să urmăm exact calea pe 
care o prescria fiul meu - în cele din urmă, niciuna dintre celelalte 
îngrijorări nu s-a dovedit mai importantă decât fericirea vieţii noastre 
actuale. 

Fiecare copil vine la noi direct de la Sursă, care se află în lumea 
cealaltă, locul de unde provenim cu toţii. Corpul lui poate că este nou, 
dar sufletul care se încarnează în acel corp este adeseori foarte bătrân. 
Copiii au mai trăit pe această planetă şi înainte şi aduc, din lumea 
spiritelor, cunoştinţele necesare vindecării multor situaţii, cum ar fi 
provocări pline de furie, supărări emoţionale, ba chiar abuz fizic şi 
bătaie. 

Fiecare vine pe acest pământ cu un scop sau o lecţie care trebuie 
învățată (şi voi discuta despre asta în capitolele care vor urma), dar sunt 
unii copii care vin cu minunatul dar al puterii spirituale şi vindecătoare. 
Despre ei s-au scris în ultimul timp cărţi, şi au fost numiţi copiii „Cristal” 
sau copiii „Indigo”, lucru care denotă faptul că au calităţi speciale pentru 
a stimula evoluţia omenirii pe această planetă. Astfel de suflete au 
reţinut cunoştinţele din lumea cealaltă în conştient şi ştiu ce lecţii au de 
învăţat aici. Dar chiar şi aceşti copii sunt uneori incapabili să comunice 
respectivele informaţii, fiind prea tineri pentru a-şi găsi cuvintele să o 
spună. 

Datorită apropierii lor de Sursă, toate vibraţiile copiilor sunt mai 
puternice decât cele ale adulţilor. Poate că aţi observat că bebeluşii au o 
zonă moale în creştetul capului, unde oasele nu s-au lipit încă. S-a 
dovedit faptul că această deschidere lasă expusă chakra creştetului 
capului. Aceasta este chakra intuiţiei şi a cunoaşterii spirituale şi este, de 
asemenea, o legătură directă cu tărâmul spiritual. De aceea mulţi 
bebeluşi şi copii mici pot vedea şi simţi spirite. Pot, de asemenea, să aibă 
şi prieteni imaginari, aceşti prieteni sunt, de obicei, suflete pe care le cu- 
nosc din lumea cealaltă şi care iau acum legătura cu ei. 

Mamele observă cum uneori bebeluşii se uită fix la un colţ anume al 
casei, ca şi cum ar comunica cu cineva pe care nu îl văd. Atunci când 
mama merge în locul spre care se uita copilul ei, ar putea simţi un aer 
rece, care să îi dea un scurt fior. Acela este semnul că bebeluşul se uita la 
un spirit, a cărui prezenţă este semnalată de faptul că aerul se răceşte 
brusc, aproape cum se întâmplă atunci când deschidem uşa frigiderului. 

Un alt mod în care copiii ne informează în legătură cu conexiunile lor 
cu lumea cealaltă este atunci când ne spun că au alt nume decât cel dat 
lor de părinţi. În lumea cealaltă, cu toţii avem un nume sub care este 
cunoscut sufletul nostru, aşa că nu este neobişnuit ca un copil să vrea să 
fie strigat cu acel nume original al sufletului. De exemplu, când fiul meu, 
Charlie, avea între trei şi cinci ani, insista să fie numit Sam. Nu aveam 
nici cea mai vagă idee de ce îmi spunea asta, dar l-am înţeles, pentru că, 
atunci când eram copil, şi eu doream să mi se spună Victoria. 

Într-o zi, când Charlie era în starea lui de persoană deschisă la 
discuţii, l-am întrebat de ce voia neapărat să i se spună Sam. 

— Mami, acela a fost numele meu în ceruri - mi-a răspuns - am fost 
adus de acolo cu vântul. Charlie mi se pare ciudat - a continuat - şi vreau 
să fiu numit Sam. 

În cadrul aceleiaşi conversații l-am întrebat pe fiul meu dacă îşi mai 
aducea aminte ceva din ceruri şi mi-a spus: 

— Da, mamă. Dumnezeu mi-a spus că trebuie să vin şi să am grijă de 
tine. Pentru că tati nu te iubea şi aveai nevoie de mai multă dragoste. 

Din nou am fost şocată, dându-mi seama, din cuvintele lui, că îmi 
fusese scris să îmi cresc copilul singură şi să am probleme în relaţiile cu 
bărbaţii... dar asta este o cu totul altă poveste. 

Nu am putut să îl contrazic pe fiul meu în legătură cu numele ales, 
aşa că timp de doi ani am acceptat ca el să îşi păstreze acest alt nume şi 
să semneze felicitările de ziua mamei cu: „Cu dragoste, Sam”. În cele din 
urmă s-a hotărât să folosească numele dat lui în această viaţă, Charlie, 
probabil pentru că se obişnuise cu el, odată cu înaintarea în vârstă. 


Copiii pot ajunge să fie extrem de confuzi în legătură cu lumea 
spirituală, dacă adulţii din jurul lor nu validează în niciun fel ceea ce simt 
ei. Băieţeii şi fetiţele simt adeseori că sunt împovăraţi de ceea ce ştiu şi ce 
cred, mai ales când aceste lucruri intră în conflict cu ce le spun părinţii, 
protectorii sau alte figuri autoritare din viaţa lor. Adeseori copiii nu sunt 
ascultați atunci când vorbele pe care le spun pornesc din cunoştinţele lor 
înnăscute legate de lumea spirituală - iar asta este exact ce mi s-a 
întâmplat şi mie, aşa că înțeleg ruptura care se poate petrece înăuntrul 
lor. 

Oricare ar fi opinia dumneavoastră legată de acest subiect, este 
extrem de important să arătăm respect faţă de părerile pe care şi le 
exprimă copiii. Ţineţi minte! Copiii sunt mai aproape de Sursă decât 
suntem noi, adulţii, aşa că trăirile şi gândurile lor merită, cu adevărat, 
ascultate. Şi mai reţineţi faptul că s-ar putea să îşi blocheze simţurile, 
pentru a se desprinde de orice posibil contact cu spiritele, deoarece se 
tem de reacţii negative şi nu vor să îi supere pe adulţii din jurul lor. S-ar 
putea să le ia ceva timp să vorbească despre experienţele lor, aşa că este 
esenţial să păstrăm deschise liniile de comunicare şi să ascultăm ceea ce 
spun, fără a ne îndoi sau a eticheta. 

Pe măsură ce noi, oamenii, îmbătrânim, părerile noastre legate de 
diverse lucruri se modifică, sub influenţa societăţii. Pe de altă parte, 
unele persoane se păstrează deschise faţă de spirite, în ciuda influenţei 
societăţii - iar dacă o persoană rămâne deschisă după vârsta de opt ani, 

atunci există mari şanse să devină un adult extrem de înzestrat din punct 
de vedere spiritual. 

De exemplu, fratele meu, Christian, obişnuia să audă şi să vorbească 
cu spiritele tot timpul, pe când era copil. Era extrem de deschis şi ar fi 
putut să îşi intensifice mai departe acest dar, dacă l-ar fi lăsat să se 
dezvolte. Totuşi, până la urmă a devenit cel mai mare sceptic pe care îl 
cunosc. 

În dimineaţa în care a murit bunicul nostru, l-am găsit pe fratele meu 
afară, lângă casa bunicului, extrem de îngrijorat. L-am calmat şi l-am 
întrebat care era problema, alta decât suferinţa evidentă de a fi pierdut 
pe cineva drag. Mi-a răspuns: 

— Tocmai l-am auzit - pe un ton speriat şi neliniştit. L-am auzit, a 
repetat. A vorbit cu mine şi îmi e foarte frică. 

Ştiam despre ce vorbea Christian: Bunicul venise să îşi ia un ultim 
rămas-bun, lucru care se potrivea în totalitate stilului său. Ceea ce m-a 
surprins a fost reacţia fratelui meu, atât de speriat că primise acest mesaj 
de la bunic în timp ce trecea pragul lumii acesteia. Nu sunt sigură dacă 
fratele meu va fi vreodată dispus să accepte faptul că s-a întâmplat asta, 
dar aşa a fost. 


Cinicii dintre noi 


În ciuda perspectivei pe care o avem cu toţii când suntem copii, mulţi 
oameni sunt incapabili să accepte realitatea comunicării cu lumea 
cealaltă, atunci când simt adulţi. Din nefericire, închid imediat acest 
subiect, dând argumente împotriva lui până la nesfârşit. Aceşti bărbaţi şi 
femei nu vor să vadă posibilităţile neţărmurite pe care universul le are de 
oferit, ceea ce îi face să fie nişte cinici ai vieţii. 

Cinicii pot fi persoane care nu cred în absolut nimic. Am intâlnit şi le- 
am transmis mesaje multora dintre ei, ca medium spiritual şi 
clarvăzătoare. În unele cazuri am rămas să mă întreb, apoi, de ce oare m- 
am mai obosit. Aceşti oameni erau hotărâți să nu valorifice în niciun fel 
ceea ce le spuneam eu, voiau numai să-şi confirme lor că lucrurile spuse 
de mine nu aveau cum să fie „reale”. 

Acest lucru s-a întâmplat odată şi la televiziune. Fusesem invitată să 
apar în The Oprah Winfrey Show, împreună cu alte două persoane cu 
abilităţi de medium, John Edward şi Allison DuBois, pentru a discuta 

despre spiritualitate şi pentru a stabili dacă oamenii pot, cu adevărat, 
comunica cu „lumea cealaltă”. Ni s-a cerut fiecăruia să ne exercităm 
capacitatea de medium pentru trei oameni diferiţi. În timpul ultimei 
mele şedinţe, am avut de-a face cu o femeie care era în mod clar o 
neîncrezătoare. Chiar înainte de a începe înregistrarea şedinţei 
mediumistice, le-am spus cosmeticienei şi publicistului meu că: 

— Următoarea persoană vrea să ia legătura cu un tată. 

Aceste două prietene apropiate mă văzuseră şi înainte la lucru şi nu 
se îndoiseră niciodată de abilităţile mele, aşa că au răspuns pur şi 
simplu: 

— Păi, tu ar trebui să ştii! 

Aveau dreptate - îmi dădusem seama corect. Dar nu eram în niciun 
caz pregătită pentru ceea ce a urmat. 

Am intrat în studio pentru înregistrare şi m-am trezit faţă în faţă cu 
Laura, om de ştiinţă şi cinic. Am început să îi transmit mesajul, iar 
informaţia pe care o primeam era clară şi, după părerea mea, corectă. 

I-am comunicat că un tată şi-a făcut apariţia şi că vrea să comunice 
cu ea, iar ea a răspuns: 

— Fi bine, oricine are un tată, aşa că bănuiesc că este uşor să mă 
legaţi de apariţia unui tată. 

În acel moment m-am oprit ca să o întreb direct dacă tatăl ei este 
mort. I-am explicat că tatăl meu nu murise încă, aşa că nu oricine are un 
tată în Lumea spiritelor. Ea a confirmat că, da, tatăl ei era mort. 

Am continuat, spunându-i Laurei că tatăl ei spunea cuvintele fetița 
mea mică. 

— Tatăl meu nu m-a numit niciodată fetiţa lui cea mică, chiar dacă 
eram cea mai mică din patru copii, a pufnit ea. Dar, desigur, se poate 
presupune o astfel de interacţiune. Este ceva ce se poate potrivi oricui. 

Milioane de oameni priveau emisiunea şi, cu riscul de a părea prea 
dură, am întrebat-o direct de ce a vrut această şedinţă mediumistică, 
dacă nu avea de gând să accepte nicio informaţie pe care i-o dădeam. În 
acel moment, s-a întors spre producătorii emisiunii, care stăteau în afara 
scenei, şi a întrebat exasperată: 

— Sunt oare prea sceptică? 

Bineînţeles că nu au răspuns, dar era clar că Laura era hotărâtă să îşi 
menţină atitudinea agresivă. 

Şedinţa a continuat. Când am menţionat faptul că tatăl ei îmi dădea 
numele John, mi-a spus repede că numele tatălui ei nu era John. Era 

chemat, de regulă, cu numele întreg, care începea cu John, dar i se 
adăuga încă un nume, cum ar fi John-Roger, sau John-Michael. Se agăța 
de orice! 

Am continuat şi i-am spus acelei femei că tatăl ei îmi arăta o viziune 
cu el dansând şi că părea să danseze cu ea. S-a încruntat şi mi-a făcut cu 
mâna semn că nu am dreptate. 

— Niciodată nu am dansat cu tatăl meu. Era dansator, dar eu nu am 
dansat niciodată cu el. 

Acum era clar că Laura, om de ştiinţă, nu avea în niciun caz de gând 
să accepte informaţiile pe care i le dădeam - era deja convinsă că nu 
vorbeam cu spiritul tatălui ei. 

Mă întristează să constat că oameni ca Laura ratează adesea şanse 
minunate de a lua legătura cu membrii familiei pe care i-au iubit din 
suflet. Dacă s-ar deschide şi ar accepta şi alt punct de vedere, în afara 
celui ştiinţific, ar putea să se bucure de valoarea unei şedinţe de 
comunicare spirituală. Dar, în loc de asta, ei aleg să lupte împotriva 
procesului, încercând din greu să arate că au dreptate şi să dovedească 
faptul că eu greşesc. 


De-a lungul anilor, am ajuns să aflu că, atunci când oamenii sunt 
cinici, nu am cum să îi fac să se răzgândească. Insistă să primească o 
formă anume de validare - cum ar fi fapte brute, clare - pentru a fi 
convinşi. Dar când spiritele comunică din lumea cealaltă fac asta cu 
ajutorul gândurilor şi viziunilor, nu prin fapte. Nu au nici măcar gură 
pentru a rosti cuvintele, aşa că lucrurile pe care le spun sunt abia şoptite 
şi greu de înţeles. De asemenea, nu întotdeauna înţeleg toate cuvintele 
dintr-o propoziţie, aşa că nu pot da decât mesajul pe care îl primesc. 
Acest lucru nu face decât să alimenteze neîncrederea cinicului, ce abia 
aşteaptă să primească informaţii neclare sau incorecte. 

La început, informaţiile care sosesc pot să pară că nu au niciun 
înţeles, dar, când eu şi clientul continuăm, înţelesul devine clar. De 
exemplu, îmi amintesc cum unele spirite mi-au dat nume de care numai 
mă puteam lega, ca un mod de a face conexiunea. Îmi amintesc de o 
femeie care a venit la mine pentru că îşi pierduse fiul şi voia să comunice 
cu el. Am primit vizita fiului ei, dar viziunea pe care o aveam era 
imaginea fostului meu prieten, Colin. Nu aveam nici cea mai vagă idee de 
ce el, dintre toţi oamenii de pe lumea asta, mi-a apărut brusc în creier. 

În cadrul şedinţei am stabilit clar că fiul femeii trecuse în lumea 
cealaltă din cauza unui accident de maşină şi, pentru identificare, i-am 
dat şi alte informaţii pe care numai fiul ei le putea şti. Totuşi, încă avea 
nevoie de dovezi că este el cu adevărat. 

— Eu îl văd pe fostul meu prieten, şi nu sunt sigură de ce, dar vi-l voi 
descrie, să vedem dacă puteţi face legătura între el şi fiul dumneavoastră, 
i-am spus. 

Apoi am trecut prin tot, spunându-i cum arăta Colin, ce fel de maşină 
conducea şi locurile care îi plăceau. Dar nu a putut să facă legătura cu 
nimic din toate acestea. 

Brusc, spiritul fiului ei mă atinse uşor să mă atenţioneze şi rosti 
cuvântul nume. 

— Oh, apropo, numele fostului meu prieten este Colin, am spus eu 
brusc. 

Faţa femeii se lumină ca un pom de Crăciun: 

— Numele lui era Colin! exclamă ea, acum fericită şi emoţionată. 

Fiul ei utilizase referirea la fostul meu prieten, pentru a-mi da mie 
acea informaţie importantă de care femeia avea nevoie pentru a fi sigură 
că el se afla cu adevărat acolo. Ideea este că o comunicare cu un spirit nu 
se întâmplă întotdeauna în moduri logice şi concrete la început şi, pentru 
a înţelege comunicarea, este nevoie să fim dispuşi să renunţăm la cerința 
obişnuită ca totul să „fie clar”. 


Scepticismul: O perspectivă sănătoasă şi o 
provocare 


În timp ce cinismul poate fi o problemă, deoarece persoana este pur 
şi simplu blocată şi nu poate vedea dincolo de ea, scepticismul poate fi 
pozitiv şi sănătos. De fapt, şi eu obişnuiam să fiu sceptică (şi încă mai 
sunt uneori). Nu sunt sceptică cu privire la faptul că este reală 
comunicarea cu spiritele, pentru că ştiu că este - altfel n-aş fi cinstită cu 
mine însămi şi cu această carte. Dar, la început, sunt mereu sceptică în 
ceea ce priveşte abilităţile pe care oamenii pretind că le au. Ştiu că există 
pe lumea asta unii indivizi care pretind că se conectează cu lumea 
cealaltă, dar care, de fapt, sunt numai dornici de a lua banii munciţi din 
greu de alţii. Chiar am fost eu însămi la unele dintre aceste persoane care 
se autointitulează „medium” şi, în timp ce luam loc pentru a mi se citi, 

mă întrebam: De ce oare mă aflu aici, când este clar că această 
persoană nu are niciun dar? 

Atunci când mă gândesc la sceptici, îmi apare imediat în minte tatăl 
meu. Este greu de crezut că a trăit alături de mine aproape douăzeci de 
ani şi, mai înainte de asta, a fost căsătorit cu o femeie a cărei mamă era 
un medium renumit şi, totuşi, nu credea în ceea ce făceam noi. Când 
începeam să îi transmit mesaje, tata dădea doar din cap şi pleca. 
Niciodată nu a venit la vreunul dintre spectacolele pe care le-am orga- 
nizat în Marea Britanie şi nici nu a participat la vreuna dintre adunările 
spirituale de la biserică, în care eu eram mediumul prezentat în 
respectiva seară. 

Ani buni după ce eu începusem să lucrez ca o clarvăzătoare 
profesionistă şi munceam şi ca medium cu normă întreagă, tatăl meu mă 
întreba încă: 

— Când ai de gând să îţi iei şi tu o slujbă decentă? 

Iar răspunsul meu la asta era: 

— Ce înseamnă o slujbă decentă? 

Şi lăsam lucrurile aşa, nu avea niciun rost să încep să mă contrazic cu 
el. 

Prima dată când a participat la una dintre şedinţele mele publice a 
fost în aprilie 2008 şi a fost pentru că nu a avut cum să evite asta. Fram 
pe o corabie, în mijlocul oceanului, într-o croazieră, având drept temă 
conexiunea spirituală, croazieră sponsorizată de Hay House. Deci, nu 
avea cum să evite asta, decât dacă avea de gând să se întoarcă pe țărm 
înotând. 

Niciodată nu sunt nervoasă înainte de a ieşi pe scenă, dar, ştiind că 
tata face parte din public, am fost. Am început să vorbesc, întrebând 
dacă era vreun neîncrezător în încăpere şi, deşi mulţi au privit în jur, nu 
am văzut nicio mână ridicându-se. Am aşteptat, şi apoi am arătat spre 
tatăl meu, spunând: 

— Ştiu că avem aici cel puţin un sceptic, iar acesta este tatăl meu! 

Cu toţii au fost şocaţi, iar tata nu a făcut decât să facă cu mâna, 
elegant, Domnul să îl binecuvânteze. 

Motivul pentru care am arătat spre tatăl meu nu era fiindcă voiam să 
îl fac să se simtă stânjenit, ci pentru că voiam să arăt oamenilor că nu 
este nimic rău în a fi sceptic, în a căuta răspunsuri şi în a pune la îndoială 
ceea ce primeşti. Am explicat publicului că scepticismul tatei a fost un 
lucru bun pentru mine în timp ce creşteam. M-a provocat, atunci când 

îmi dezvoltam pentru prima oară abilităţile, ajutându-mă să înţeleg că 
aveam mult de muncit pentru a-i convinge şi pe alţi sceptici. M-a făcut să 
încerc din greu să obţin informaţii clare, nu numai informaţiile generale 
pe care le-ar şti oricine. M-am străduit mai tare să înţeleg oamenii, să-mi 
dezvolt empatia şi pentru asta îi mulţumesc tatei, care nu a fost dispus să 
îşi schimbe părerile. 

De aceea apreciez orice sceptic care vine în spectacolul meu, deoarece 
ştiu că acea persoană mă va provoca să fac lucrurile cât pot eu de bine. 
Când întâlnesc oameni care îmi spun că au venit la spectacolul meu 
sceptici şi au plecat crezând, îi întreb întotdeauna când anume şi-au 
schimbat punctul de vedere. De obicei, îmi spun că a fost vorba despre 
un moment în care li s-a potrivit ce am spus sau că au auzit alte persoane 
vorbind despre cât de exact fusese ceea ce spusesem. Adeseori oamenii 
conştientizează adevărul unui mesaj mult timp după ce îl transmit şi 
dezvăluie cât de impresionați sunt de răspunsurile care li s-au dat. 

Tatăl meu a privit multe dintre programele mele şi a participat la 
multe dintre spectacolele mele, înainte de a fi convins că lucrurile pe care 
le fac eu sunt reale. O săptămână de croazieră pentru Hay House, în care 
a luat parte la toate cursurile pe care le ofeream şi chiar a participat la 
câteva exerciţii de grup, nu a fost suficient ca să se convingă. A mers, de 
asemenea, la multe ateliere de lucru legate de spiritualitate, care erau 
organizate de alte persoane. Îşi făcuse temele, dar încă a rămas pe bară. 

Apoi, bunica mea, mama tatei, a trecut în lumea cealaltă, în aprilie 
2009. În după-amiaza zilei care a urmat înmormântării, ne-am întors cu 
toţii la casa părinţilor mei, pentru a ne odihni. Fratele meu, Christian, şi 
soţia lui, Claire, erau în camera lor, dormind; mama se odihnea în 
sufragerie, iar tata era în dormitorul părinţilor mei. Brusc s-a trezit şi a 
strigat: 

— Imediat, mamă! 

Mama l-a întrebat pe tata ce se întâmplase. A scuturat din cap şi a 
spus că i s-a părut că o auzise pe mama lui strigându-l, în timp ce aţipea, 
şi că l-a trezit chemarea ei. Şi-a dat seama apoi ce spusese şi a încercat să 
îşi retragă cuvintele: 

— Oh, probabil că a fost ceva la radio! 

Părinţii mei nu au radio, iar televizorul era oprit - în casă era o linişte 
totală. Aşa că se părea că mama tatei venise să îl vadă şi luase legătura cu 
el în timp ce visa, lucru care este extrem de obişnuit. 

Să fiu sinceră, scepticismul tatei nu m-a deranjat niciodată. Abia în 
septembrie 2009 a venit, în sfârşit, la mine după un spectacol pe care îl 
dădusem în Wellington, Noua Zeelandă, şi mi-a spus: 

— Te cred. 

Aş fi căzut din picioare de uimire doar dacă mă atingeai cu o pană! 

Tata a participat la nouă spectacole, urmărind modul în care 
reacţionau oamenii din public şi făcea comentarii precum: 

— Mesajul pe care l-ai transmis... femeia aceea nu-ţi dădea nici o 
informaţie, nu-i aşa? Dar ai reuşit! Ai chemat-o pe mama ei şi a fost aşa 
de fericită în final. 

Aşa că ştiam că făceam progrese. Apoi, când în cele din urmă tata s-a 
hotărât să accepte ceea ce făceam, a devenit un adept. 

Mai târziu tata mi-a spus că, de fapt, se temea de darul meu, pentru 
că nu exista nicio explicaţie logică pentru el. 

— Eşti fiica mea şi ştiu că nu minţi, mi-a spus el. Dar nu pot să 
înţeleg asta. Ştiu doar că dai oamenilor speranţă şi alinare, iar acesta este 
un dar nepreţuit. Ai făcut treabă bună. 


Cum să te descurci cu scepticii - printre care chiar şi 
eu! 


Traiul alături de un sceptic a fost un lucru greu pentru mine în 
copilărie, mai ales că aveam daruri şi capacităţi pe care nu aş fi avut cum 
să le înţeleg. Acestea fiind spuse, consider că este un lucru sănătos 
pentru noi toţi să punem la îndoială ceea ce este adevărat şi ceea ce nu 
este şi simt că este nevoie să hotărâm singuri ce credem şi ce nu credem. 
Acest lucru mi se aplică şi mie - chiar dacă sunt un medium profesionist, 
îmi menţin scepticismul atunci când am de-a face cu cineva din 
domeniu. 

La începutul carierei, am fost la un moment dat la o femeie, care mi-a 
spus ce credea ea că vreau să ştiu despre viitor, nicidecum ceva cu 
adevărat util. M-am simţit înşelată, ca şi cum îmi aruncasem banii pe 
fereastră, iar această experienţă m-a făcut să devin prudentă. În cele din 
urmă, am trecut peste asta şi am vizitat un alt medium, care mi-a fost de 
mai mare ajutor. Ea mi-a spus despre viaţa mea prezentă şi, de aseme- 
nea, despre ce s-a petrecut în trecut, toate fiind informaţii exacte, care 

m-au făcut să am încredere în ea. Când mi-a spus despre viitor, am 
primit mesajul cu mintea deschisă. 

Uneori ştim ce se va întâmpla în viaţă, deoarece lucrurile sunt deja 
stabilite şi putem vedea drumul. Am avut astfel de viziuni legate de 
viitorul meu, la momentul când am fost să caut acea a doua persoană cu 
har de medium şi am fost uimită atunci când ea a primit informaţiile pe 
care eu le cunoşteam deja. 

În propria mea viziune mă aflam pe scenă, comunicând cu un public 
numeros. Iubeam muzica şi lucram şi ca o cântăreaţă profesionistă, dar 
nu mi-am făcut o carieră din asta. În viziunea mea nu cântam, dar totuşi 
eram pe scenă, vorbind publicului, făcându-i să râdă, ba chiar să 
izbucnească în lacrimi. Totuşi, nu eram convinsă, încă, de faptul că voi 
deveni un medium profesionist. 

De asemenea, în acea perioadă am avut şi o altă viziune a viitorului 
meu, în care îmi vedeam numele pe cotorul unei cărţi aşezate pe un raft. 
Un lucru chiar bizar, deoarece nu am fost prea interesată să scriu în 
timpul şcolii - deşi m-am străduit să cunosc limba engleză la un nivel 
avansat, considerând că acest lucru îmi va fi util la un moment dat în 
viaţă. 

Când am vizitat cel de-al doilea medium, mi-a spus că mă voi afla pe 
scenă, dar nu în modul în care mi-aş putea imagina. Deşi pe atunci toată 
lumea se aştepta ca eu să devin o cântăreaţă, acea femeie mi-a spus că 
voi face un lucru cu totul diferit şi în cadrul muncii mele voi scrie, de 
asemenea, şi cărţi. Este cu adevărat incredibil, pentru că asta fac eu 
acum! 

Acest medium, în mod deosebit, mi-a dat şi alte informaţii care s-au 
dovedit corecte de-a lungul timpului, şi mi-a redat în totalitate 
încrederea în persoanele cu capacităţi paranormale. Ca rezultat al acelei 
experienţe am devenit mai puţin sceptică. După care, am fost eu medium 
pentru prima dată - o povestire pe care o spun în prima mea carte, Viaţa 
printre cei morţi - şi am devenit chiar mai convinsă. 

Odată, în timp ce vorbeam cu o prietenă la telefon, am avut, în mod 
spontan, o viziune. M-a întrebat ce credeam despre prietenul ei şi i-am 
spus adevărul, că o înşela. I-am dat o mulţime de informaţii, inclusiv 
numele persoanei cu care avea relaţia şi locul în care lucra ea. În 
următoarele săptămâni am fost complet uimită că lucrurile s-au dovedit 
a fi exact cum prezisesem. Am devenit mai puţin sceptică după asta şi 
încrederea mea a continuat să crească din ce în ce mai mult, până am 

ajuns să nu îmi mai pun la îndoială darul. În cele din urmă, scepticismul 
meu a murit, şi mi-am recâştigat încrederea pe care o aveam în copilărie. 

Scepticii trebuie să-şi găsească singuri drumul şi să îşi formeze 
convingerile. Credeam, cândva, că era misiunea mea să fac oamenii să-şi 
schimbe părerile, dar, după ce am luptat atât de mult timp cu asta, am 
decis că nu merită efortul. Este mult mai important pentru mine să mă 
concentrez asupra celor care au nevoie de ajutor pentru a auzi un cuvânt 
de adio şi a primi alinare şi sunt deschişi la asta. După ce am hotărât 
acest lucru, tot mai mulţi sceptici veneau pe scenă să-mi spună că, 
deoarece nu am încercat să-i conving, erau mai înclinați să mă creadă. 
Acum ştiu că nu mă aflu aici pentru a încerca să îi conving pe alţii. A-i 
converti pe sceptici este o senzaţie minunată, dar, în fond, dacă puterea 
mea i-a ajutat pe ei sau pe alţii din jurul lor, atunci mi-am îndeplinit 
misiunea pe acest pământ. 


Se întâmplă ca, în spectacolele susţinute în întreaga lume, să 
întâlnesc oameni care sunt sceptici. Când mă ofer să le fiu medium, 
astfel de persoane îmi spun fără ocoliş că sunt sceptici, fiind cinstiţi şi 
deschişi în legătură cu aceasta. Răspunsul meu este mereu acelaşi: 

— Atâta timp cât aveţi mintea deschisă şi sunteţi gata să acceptaţi 
informaţia pe care urmează să v-o dau, ei bine, asta este tot ce contează 
pentru mine. 

Ca exemplu, pentru a înţelege puterea sentimentului unui sceptic 
care, în cele din urmă, ajunge să creadă, aş vrea să vă împărtăşesc o 
şedinţă care a fost prezentată în spectacolul de televiziune Lisa 
Williams: Life Among the Dead. Un bărbat participa la una dintre 
discuţiile mele, împreună cu mama sa, care mi-a adus la cunoştinţă 
faptul că fiul ei este extrem de sceptic. După aceea, părerea lui s-a 
schimbat radical. Informaţia pe care a primit-o a fost corectă şi, datorită 
acestui lucru, a fost de mare ajutor întregii familii să-şi revină după o 
tragedie teribilă. 

Iată o transcriere a emisiunii: 


LISA: Simt aici prezenţa spiritului unui frate. El spune, eu sunt 


fratele, eu sunt fratele. Aţi avut multe în comun, dumneavoastră şi 
fratele dumneavoastră. 

BĂRBATUL: Da, este adevărat. Făceam totul împreună când eram 
mici. 

LISA: Vrea să o salute pe mama. 

BĂRBATUL: Mama este chiar aici. (arată în faţa lui, 

printre scaune) 

LISA: Vă iubeşte foarte mult şi a trecut în lumea cealaltă foarte 
repede. Tata este cu mine, spune. Fratele recunoaşte că fusese 
prevenit şi există senzaţia că s-a pus singur în pericol, că a acţionat 
prosteşte. 

MAMA: Da, aşa a făcut, aşa a făcut! 

LISA: Ar fi trebuit să ascult! Ar fi trebuit să ascult... A fost cumva 
împuşcat în cap, pentru că tot am o senzaţie aici...? (arătând spre 
cap) 

BĂRBATUL: A fost ucis într-un schimb de focuri din maşină. Şi da, a 
fost împuşcat în cap. Jumătate din cap i-a fost spulberat. 

LISA: Oh, îmi pare rău! (oftează şi face o pauză) Ştiţi cine este Jim? 
MAMA: Oh, Doamne! (scuturând din cap) 

BĂRBATUL: Jim a plecat imediat după ce s-a întâmplat. S-a mutat. 
MAMA: Vreau să pun o întrebare: Este fiul meu împreună cu fiica 
mea? Şi ea a murit de curând. LISA: Fiica dumneavoastră avea păr 
blond şi iat-o că soseşte. Oh, bună! 

MAMA ŞI PUBLICUL: (râsete) 

LISA: Oh, drăgălaşa mică, tocmai a coborât graţioasă şi zâmbeşte, 
radioasă. O privesc, este în capul scărilor. A murit de două...? Nu 
sunt sigură dacă este vorba de două săptămâni sau de două luni. 
BĂRBATUL: Au trecut aproximativ două luni. 

LISA: (sărind în sus) Este fericită şi râde. Sunt împreună. 

MAMA: (fericită, dar încă gândindu-se la ce i se spusese) În legătură 
cu Jim... uitaţi ce s-a întâmplat. El a fost la spital înaintea noastră, 
apoi a plecat şi s-a mutat din oraş. Poate că ştia cine a făcut-o, dar s-a 
temut să spună... 

BĂRBATUL: Trebuie să fiu cinstit: Nu credeam. Speram doar, de 
dragul mamei, că vom afla ceva. Aveţi dreptate în proporţie de sută la 
sută cu tot ce aţi spus. Asta este o experienţă schimbătoare de destin 
- ne-aţi schimbat tuturor viaţa. 


Această familie a reuşit să se simtă împăcată, chiar dacă uciderea 
fiului şi fratelui lor rămânea în continuare nerezolvată şi au crezut, 

deoarece informaţia pe care au primit-o a fost atât de exactă. Puteau 
acum să se aline cu gândul că persoanele dragi lor ajunseseră în lumea 
cealaltă şi erau împreună. Acesta este cel mai bun rezultat posibil pentru 
o şedinţă mediumistică şi face ca munca mea să merite efortul. 


Capitolul 3 
Religie şi spiritualitate 


În plus faţă de scepticism şi cinism, mai există un motiv pentru care 
oamenii se îndoiesc de ceea ce fac clarvăzătorii şi mediumurile. Din 
cauza credințelor lor religioase, multe persoane nu sunt capabile să 
accepte faptul că vreun lucru pe care îl are de spus un medium sau o 
clarvăzătoare poate fi adevărat. Propria mea experienţă mi-a arătat cum 
credinţa în Dumnezeu - sau lipsa ei - poate influenţa perspectiva unui 
om asupra tărâmului spiritelor. Totuşi, am fost uimită să descopăr că 
munca mea se aseamănă, de fapt, cu opiniile pe care le au unele dintre 
cele mai religioase persoane pe care le-am întâlnit. 


Deşi tatăl meu era ateu, eu am urmat cursurile unei şcoli organizate 
sub egida Bisericii Anglicane. La adunarea zilnică, toţi elevii ascultam 
câte un profesor vorbind despre învățături biblice, după care ne ridicam 
în picioare şi cântam psalmi. În plus, vicarul de la biserica Sfântul Petru 
venea să ne vorbească o dată pe lună; din când în când, primeam chiar şi 
vizita membrilor unui grup, Gideonii, care distribuia Biblia în lume, şi 
fiecare elev primea o Biblie. 

Acela a fost momentul în care am început să fiu interesată de religia 
creştină, nu pentru că mi se impunea la şcoală, ci pentru că îmi doream 
sincer asta. Totuşi, pe la vârsta de treisprezece ani, a fi interesat de 
religie nu era cel mai grozav lucru în ochii prietenilor mei, aşa că am 
ţinut lucrul acesta pentru mine. Cum am mai spus deja, nu am fost 
niciodată „Miss Popularitate”, iar faptul că, din când în când, ziceam 
lucruri care se adevereau era suficient de ciudat, fără să mai adaug şi 
informaţia legată de Dumnezeu şi de Iisus Hristos. 

În pofida acestui fapt, îmi făcusem o misiune în viaţă din a citi Biblia 
în întregime şi visam să devin călugăriţă. Nopțile stăteam întinsă în pat, 
cu mica mea Biblie roşie primită de la Gideoni, şi mă pierdeam cu totul 
în limbajul arhaic. Istoriile din Biblie păreau mereu extrem de 
impresionante, atunci când vorbeau despre ele profesorii de la şcoală, 
dar în scurt timp mi-am dat seama că profesorii adaptau acele povestiri, 
pentru a le face atrăgătoare pentru grupul nostru de vârstă, iar adevărata 
poveste nu era nici pe departe interesantă. 

Nu aş fi putut spune niciodată familiei mele despre interesul meu 
legat de Biblie sau despre visul meu de a deveni călugăriţă. Tatăl meu, de 
exemplu, ar fi fost extrem de deranjat să afle aşa ceva. Iar în ceea ce 
priveşte familia din partea mamei, propria ei mamă vorbea cu morţii, iar 
răposatul ei tată fusese un sceptic, deci avuseseră loc şi aşa destul de 
multe drame. Pentru a mări dificultăţile, citisem în Biblie că persoanele 
cu abilităţi de medium nu erau deloc bine văzute de Dumnezeu - aşadar, 
faptul că bunica mea era medium era clar „greşit”. 

Deci, iată-mă, aveam viziuni, vise şi vizitatori din lumea celor morţi, 
şi, totodată, voiam să devin călugăriţă. Cumva, părea că lucrurile nu se 
potrivesc. Eu eram nepotrivită. Adeseori îmi doream să nu mai fiu vie, ca 
să mă pot întoarce „înapoi acasă”. Nu am înţeles niciodată de ce lumea 
cealaltă o simţeam ca pe o casă; ştiam doar că există o viaţă de apoi, pe 
care era clar că mi-o puteam aminti şi mi se părea o lume sigură. Acolo 
aş fi putut comunica liberă cu spiritele, într-un mod care îmi era 
imposibil atunci când vorbeam cu membrii familiei şi cu alte persoane. 


Găsirea lui Dumnezeu pe două tărâmuri 


Ca adult, am ajuns să îmi dau seama că religia este un subiect extrem 
de sensibil pentru oameni, mai ales pentru cei care cred în totalitate în 
Biblie şi în tot ce spune aceasta. Ca rezultat al muncii mele, am ajuns să 
pun din ce în ce mai mult la îndoială viziunea biblică referitoare la 
clarviziune şi la comunicarea cu lumea cealaltă. 

Multe religii au ca trăsătură comună existenţa vieţii de apoi şi toate 
par să fie de acord că, dacă trăieşti conform regulilor lor, vei fi 

x» 


binecuvântat cu viaţa veşnică. Aşa că, existând „viaţă eternă”, asta nu 
înseamnă că oamenii există, într-un anumit fel, în viaţa de apoi? Şi, dacă 

se află acolo, pare chiar aşa de imposibil ca ei să dorească să comunice cu 
cei vii? 

Totuşi, Biblia afirmă că practicile mediumurilor, clarvăzătorilor şi 
ştiinţelor oculte sunt modul Satanei de a ne abate de la calea cea dreaptă. 
Ar trebui să cercetăm adevărul la Dumnezeu, căci, căutând răspunsuri la 
mediumuri şi la clarvăzători, ne îndepărtăm de la credinţa adevărată în 
Iisus şi nu dăm ascultare cuvântului Bibliei. Totuşi, eu am început să 
observ că lumea religioasă şi cea a clarviziunii au multe în comun. 

O şedinţă de comunicare cu spiritele pe care am întreprins-o pentru 
un bărbat care era în fruntea corului unei biserici m-a făcut să îmi dau 
seama că lumea spiritelor şi credinţa creştină nu trebuie să fie neapărat 
în contradicţie. Când şeful corului a sunat pentru a-şi face o programare, 
a fost extrem de politicos şi mi-a vorbit în mod clar despre credinţa lui, 
spunându-mi deschis că nu era prea sigur dacă este bine că se adresează 
unui medium, din cauza religiei lui. Am înţeles în totalitate acest lucru şi 
i-am respectat sinceritatea - nu aveam de gând să forţez problema. De 
fapt, i-am spus că poate să se hotărască în ziua stabilită pentru întâlnire, 
şi, dacă voia să o anuleze, îl rugam să mă anunţe telefonic. A insistat să 
mă plătească în avans, ca să nu pierd banii în caz că el nu venea. Trebuia 
să călătorească cu maşina mai mult de patru sute de kilometri ca să 
ajungă la mine, aşa că ştiam că nu este vorba despre o decizie pe care să 
o trateze cu uşurinţă. 

Când bărbatul a sosit pentru întâlnirea stabilită, am observat că era 
nervos, aşa că l-am întrebat dacă nu doreşte o ceaşcă de ceai - căci, 
englezoaică fiind, eu cred că o ceaşcă de ceai poate rezolva problemele 
mondiale. A zâmbit şi mi-a acceptat oferta. 

Am început să îi vorbesc, iar ce a urmat a fost chiar uimitor. Şeful 
corului a renunţat la rezerve şi s-a deschis când am stabilit conexiunea 
cu mama lui, în legătură cu care se simţea extrem de vinovat, 
considerând că o neglijase şi o dezamăgise în multe feluri. În timpul 
şedinţei am reuşit să avem cu ea acea ultimă conversaţie pe care el o 
dorea. Reuşind să se apropie cumva de ea - şi, totodată, găsind oarecare 
pace şi alinare - a început, în sfârşit, să se vindece. 

La sfârşitul şedinţei omul m-a întrebat dacă îmi aminteam 
conversaţia noastră iniţială şi cum îmi spusese că religia îi interzicea să 
comunice cu viaţa de apoi prin intermediul mediumurilor. Când i-am 
spus că da, am fost şocată de vorbele pe care le-a rostit. Mi-a spus că în 
acea dimineaţă se trezise devreme pentru a se ruga şi i-a cerut Domnului 

Dumnezeu un semn ca să ştie dacă ar trebui sau nu să vină la mine. Mi-a 
spus că Dumnezeu îi dăduse, într-adevăr, un semn (nu am întrebat 
despre ce era vorba) că această experienţă era necesară, deoarece o 
şedinţă cu mine era singura cale ca el să îşi poată lua rămas-bun de la 
mama lui, cum dorea de ani de zile. 

Când a plecat, şeful corului bisericii mi-a dat cea mai mare 
îmbrăţişare şi mi-a spus: 

— Să nu întorci niciodată spatele darului tău. Dumnezeu ţi l-a dat cu 
un motiv anume - fă-L să fie mândru de tine. 

În timpul multelor exerciţii de meditaţie pe care le-am făcut pentru a 
mă pregăti în munca mea şi pentru a scrie această carte, mi s-a arătat că 
există cu siguranţă Dumnezeu, un subiect pe care îl voi discuta în 
profunzime într-un alt capitol. Cred că puterile mele sunt date de 
Dumnezeu şi că le am pentru un motiv anume, aşa cum fiecare dintre noi 
are un dar unic în viaţă. Este decizia noastră dacă muncim în acel 
domeniu şi îl folosim. Unii dintre noi pot fi vindecători, artişti sau 
cântăreţi; lista este fără sfârşit. Avem aceste daruri pentru a-i ajuta pe 
alţii, aşa că de ce am fi binecuvântaţi cu ele, dacă nu ar trebui să le 
folosim? Dar ceea ce contează este modul în care le folosim: dacă facem 
asta cu intenţii bune, atunci vom fi îndrumați spre a face ce trebuie. 


Îmbinarea dintre spiritualitate şi religie 


Ca oameni, începem să stăm pe propriile noastre picioare şi să ne 
găsim propriul sistem de credinţe căutând răspunsuri şi călăuzire, din ce 
în ce mai mult, în noi înşine. Acesta este motivul pentru care mulţi 
începem să ne dezvoltăm darurile individuale. Scepticii devin din ce în ce 
mai puţini la număr, în timp ce sunt din ce în ce mai mulţi cei care cred. 
Chiar şi cei care sunt religioşi încep să înţeleagă faptul că spiritualitatea 
şi capacităţile de clarvăzător pot funcţiona mână în mână cu religia mai 
tradiţională. 

Deşi spiritualitatea a fost asociată cu religia timp de mulţi ani, acum 
ne lărgim viziunea în legătură cu acea relaţie, începem să asociem şi 
religia, şi spiritualitatea cu dezvoltarea personală şi înţelegerea prin 
meditaţie, rugăciune şi contemplaţie, iar, între timp, ne îndepărtăm de 
practicile şi dogmele religioase mai rigide. 

Îmi amintesc de prima discuţie foarte sinceră cu coafeza mea, care 
este o creştină „renăscută”. Am fost cu adevărat neliniştită când am 
vorbit aşa, deschis, cu ea, din moment ce ea este creştină şi eu medium. 
Mă temeam că ar putea apărea un conflict de opinii, dar, spre uimirea 
mea, nu a fost aşa. Am continuat să avem multe conversații lungi, pe 
tema spiritualităţii, discutând inclusiv despre motivul pentru care ea s-a 
îndepărtat de biserica ei (a considerat că era prea închistată). Ea spunea 
că simte că, atâta timp cât Dumnezeu se află în inima ta şi îi eşti 
credincios, în rest poţi să te descurci şi singur. Mi-a spus, de asemenea, 
că Dumnezeu este un spirit - cu alte cuvinte că ea crede că există tărâmul 
spiritelor şi nu se îndoieşte de ceea ce fac. Credinţele noastre sunt, în 
fond, foarte asemănătoare. 

În cea mai recentă conversaţie am întrebat-o ce crede despre ceea ce 
fac. Mi-a explicat că, spre deosebire de un medium, ea lucrează în mod 
profetic cu Dumnezeu, ceea ce înseamnă că vorbeşte cu el direct, nu prin 
mijlocirea unei alte persoane. Ea acceptă faptul că am un dar şi că lucrez 
în acelaşi mod, deşi mă refer la conexiunea mea ca fiind cu spiritele, şi 
nu cu Dumnezeu. După acea conversaţie am plecat simțind că mi s-a dat 
un semn că puterile mele vin de la Dumnezeu. 

Au existat multe momente când puritatea darului meu a fost pusă la 
îndoială. Asta s-a concretizat prin adunarea unei mulţimi de protestatari 
religioşi în faţa sălilor în care eu ţineam şedinţele publice de comunicare 
cu spiritele, deoarece ei credeau că intenţionam să formez un cult. 
Trebuie să recunosc, am râs în sinea mea de această idee, dar am reuşit 
să înţeleg şi punctul lor de vedere: aceşti oameni au avut sentimente 
suficient de puternice ca să vină, să îi binecuvânteze şi să se roage pentru 
sufletele oamenilor care treceau pe lângă ei, la intrarea în sală. M-a 
mişcat acest lucru şi, ajunsă pe scenă, le-am mulţumit pentru că s-au 
rugat pentru sufletele noastre. Voiam să arăt că respect efortul lor de a 
lupta pentru ceva în care credeau cu atâta putere, ştiind chiar prea bine 
de cât curaj este nevoie pentru aşa ceva. 

Am avut de multe ori parte de opoziții religioase faţă de munca mea. 
Prima dată când am fost confruntată cu aşa ceva s-a întâmplat atunci 
când doi Martori ai lui Jehova au venit la uşa mea pentru a-şi prezenta 
credinţa. Una dintre doamne a fost destul de nepoliticoasă atunci când i- 
am spus că avem religii diferite şi, pentru că insista în continuare, i-am 
spus că lucrez ca medium. A fost ca şi cum i-aş fi arătat steagul roşu unui 
taur. 


49 


Prietena doamnei era totuşi o persoană foarte amabilă şi calmă, şi 
chiar m-a învăţat ceva în acea zi: 

— Dacă nu aş fi fost crescută să cred în religia mea, poate aş fi crezut 
în munca dumneavoastră - a spus ea, dar, pentru mine, atâta timp cât 
am o credinţă, ei bine, asta este tot ce contează. 

Mi-a spus asta cu un zâmbet pe faţă şi apoi m-a rugat să îi permit să 
citească un pasaj din Biblia ei. Am fost de acord, şi a fost foarte plăcut. 

Această experienţă m-a învăţat faptul că toţi avem dreptul de a avea 
propriile credinţe şi acesta este motivul pentru care eu mărturisesc asta, 
în modul în care am făcut-o de fiecare dată când au existat protestatari 
religioşi afară, pe când eu tineam şedinţe publice de comunicare cu 
spiritele. Accept faptul că nu pot face nimic pentru a-i face pe alţii să se 
răzgândească. Nici măcar nu vreau asta. Atâta timp cât oamenii au 
credinţă în ceva, cum a spus Martora lui Jehova, acest lucru îi va ajuta să 
creadă în ei înşişi şi în alţii. 

Scepticism, cinism, credinţe religioase fundamentaliste - toate 
acestea pot face dificilă comunicarea cu spiritele. Dar un lucru rămâne 
adevărat, şi anume că noi înşine suntem cei care trebuie să hotărâm în ce 
credem şi apoi să acţionăm conform acestui lucru. Nu putem permite să 
fim controlaţi sau dominați de influenţe exterioare - fie că este vorba 
despre societate, părinţii noştri sau instituţiile lumii în care ne-am 
născut - pentru că altfel nu am mai fi cinstiţi cu noi înşine, am simţi în 
permanenţă că nu am mers pe calea noastră şi nu ne-am îndeplinit rolul 
pe pământ. 

Astfel, pe măsură ce continuaţi să citiţi, provocarea pentru 
dumneavoastră ar fi să vă examinaţi îndeaproape propriile opinii şi 
păreri, alături de sursa lor, ca să vă hotărâți cu adevărat ce părere aveţi 
despre comunicarea cu spiritele din viaţa de apoi. Numai 
dumneavoastră puteţi face asta, şi vă invit să o faceţi. 

Capitolul 4 
De ce ne temem de moarte - când nu ar trebui 
să o facem 


Cineva mi-a spus cândva că, atunci când o persoană vine la tine cu o 
întrebare importantă legată de orice în viaţă, ea este pregătită să audă 
răspunsul. Acest lucru corespunde credinţei mele că, de fapt, noi 
cunoaştem răspunsul la întrebările noastre importante - întrebăm numai 
pentru a primi confirmarea că intuiţia noastră este corectă şi că ne aflăm 
în viaţă pe drumul cel bun. 

Când vin la mine oameni, cu îngrijorări referitoare la persoanele 
iubite care au trecut în lumea cealaltă, ştiu că, deşi probabil au intuit 
răspunsurile, ei caută, de asemenea, asigurări şi alinare, prin mesajele pe 
care le primesc. Cei lăsaţi în urmă vor să ştie dacă dragii lor erau 
conştienţi de faptul că mor sau dacă au simţit durere. Or, întrebările lor 
sunt de natură personală, cum ar fi „El ştie oare că mă aflam acolo în 
cameră, lângă el?” sau „Ea ştie că am ratat ultimul moment înainte ca ea 
să plece dintre noi cu numai cinci minute?” Oamenii, mai ales, îşi pun la 
îndoială propriile reacţii, întrebând: „Am făcut ce trebuia? Ar trebui să 
mă simt vinovat/vinovată că nu am ajuns la înmormântare sau la 
comemorare?” 

Deoarece, pe parcursul anilor, am fost medium pentru atât de mulţi 
oameni, acum văd mai degrabă asemănările decât deosebirile dintre ele. 
Majoritatea întrebărilor au la bază următoarea problemă: „Îi este bine 
acolo?” Dar, odată ce problema aceasta este rezolvată, clienţii par să 
dorească să afle mai multe despre ce se întâmplă după ce plecăm de pe 
lumea aceasta. Îşi fac griji: „Viaţa mea continuă sau asta este tot? Eu voi 
înceta să exist; chiar nimic nu mai supravieţuieşte?” Totuşi, aceste 
întrebări nu fac decât să arate spre cea mai mare întrebare pe care o are 
aproape orice persoană care este vie, iar aceasta este: „Ar trebui să mă 
tem de moarte?” 

O teamă firească, omenească 


Este cât se poate de normal să ne temem de moarte, mai ales dacă 
tocmai am pierdut pe cineva drag sau ne aflăm, noi înşine, faţă în faţă cu 
ea. Probabil că aţi auzit zicala cum că există numai două certitudini în 
viaţă: moartea şi impozitele. Acest lucru este adevărat, iar majorităţii 
dintre noi nu ne face plăcere să ne gândim nici la una, nici la cealaltă. 
Totuşi, aşa cum toţi am venit pe lumea aceasta, toţi trebuie să o părăsim. 
Fanteziile despre a fi muşcat de un vampir şi a trăi o viaţă eternă alături 
de persoana iubită sunt romantice, într-adevăr, dar nemurirea nu este 
singurul mod de a rămâne alături de cineva drag. Vă veți vedea prietenii 
şi membrii familiei în lumea cealaltă, aşa că veţi avea şansa să îi iubiţi 
din nou. 

Nici mediumurile sau clarvăzătorii nu sunt imuni la această teamă de 
moarte. Când Buni Frances a mea era spre sfârşitul vieţii, a fost dusă la 
spital, unde a rămas în comă mai multe zile. În timpul acesta eu i-am stat 
la căpătâi şi, cumva, am putut să-i pătrund în suflet. Ştiind la ce se 
gândea bunica mea - şi că se temea să treacă dincolo - mi s-a părut 
ciudat, pentru că eu nu îmi recunoşteam încă în întregime propriile 
abilităţi. Îmi era limpede că puterea de a comunica cu ea era parte a 
harului meu, dar nu explorasem alte posibilităţi legate de aceste puteri 
şi, în general, tineam darul meu în secret. Îmi era clar că, dacă îi 
spuneam mamei despre informaţiile pe care le primeam de la Buni, acest 
lucru o va supăra ... mai ales că deja se crease o dramă în familie în jurul 
situaţiei de la spital. 

Mă întreb de ce se face de obicei atâta vâlvă când cineva părăseşte 
această lume. Desigur, experienţa personală (din informaţiile căpătate 
atunci când am transmis altora mesaje şi din propria viaţă) m-a ajutat să 
văd câteva dintre motivele care îi fac pe oameni ca, în astfel de momente, 
să se simtă într-o situaţie conflictuală. Stresul este primul dintre ele. Este 
suficient de greu să vezi o persoană iubită cum suferă şi este nevoită să 
facă faţă plecării din lumea aceasta, dar, în plus, membrii familiei şi 
prietenii apropiaţi trebuie să se confrunte şi cu faptul că pierd pe cineva 
foarte special pentru ei. Din nefericire, situaţia devine extrem de 
tensionată, nervii sunt întinşi la maximum şi pot avea loc certuri - iar 
acest lucru este foarte normal. Toţi se gândesc cum va fi viaţa de aici îna- 
inte, iar fiecare persoană reacţionează la asta în propriul fel. 

Membrii familiei au, de asemenea, păreri diferite referitoare la 
modul de a rezolva problemele legale, medicale şi financiare, adeseori 
având senzaţia că acţionează spre binele celorlalţi, fără să îşi dea seama 
că, de fapt, îi forțează pe ceilalţi să le accepte punctul de vedere. Acest 
lucru, desigur, poate duce la dispute, care implică un cerc din ce în ce 
mai mare de rude. Este un scenariu adeseori întâlnit, iar când priveşti 
lucrurile din afară, le vezi extrem de diferit. 

Apoi, sunt situaţii în care oamenii nu încearcă să acţioneze în 
beneficiul celorlalţi, ci îşi urmăresc, pur şi simplu, propriul interes. Unii 
indivizi fără scrupule se gândesc numai la proprietăţile şi la bijuteriile de 
familie sau alte lucruri care fac obiectul moştenirii şi pe care au pus 
ochii. Din păcate, asta se întâmplă destul de des şi duce la 
comportamente şi acţiuni care cauzează mari conflicte interpersonale. 

Pentru a evita toate acestea, dragostea ar trebui să fie cuvântul de 
ordine, lucrul la care să rămânem conectaţi. Atunci când se acţionează 
din dragoste faţă de persoana iubită, fie că acţiunile sunt înţelese aşa 
cum trebuie sau nu, toată lumea are de câştigat. 


În perioada când bunica mea era în comă, iar eu comunicam cu 
sufletul ei, m-am simţit foarte singură şi izolată de ceea ce era în jur, ca 
în copilărie. Din nou aveam sentimentul că nu pot spune nimic nimănui, 
de teamă să nu îi supăr pe cei din jurul meu. Nu aveam nici cea mai vagă 
idee că îmi va lua aşa de mult să înțeleg prin ce trecea bunica mea înainte 
ca ea să părăsească, în cele din urmă, acest pământ. 

La şase ani după ce bunica mea trecuse în lumea cealaltă am fost 
medium pentru o femeie pe nume Jill, care strângea nervoasă, în mână, 
telefonul mobil. Mi-a spus că aştepta un apel urgent şi că, dacă îl va 
primi în timpul şedinţei, va trebui să plece de îndată. Am înţeles asta fără 
probleme - de fapt, nu era prima dată când un client venea la mine cu 
telefonul în mână - şi am asigurat-o că poate pleca oricând este nevoie. 

În timp ce mă concentram să primesc un mesaj pentru Jill, am 
început să simt o energie venind din partea mea stângă. De obicei 
mesajele le primesc din dreapta, deci era ceva neobişnuit. Am început să 
îi spun lui Jill că socrul ei este cu mine şi că voia să-i spună că este în 
regulă, că îşi părăsise temporar corpul şi că de fapt îi privea pe toţi de la 
distanţă. A spus că ea ar trebui să îi anunţe pe toţi că el se simţea bine şi 
că era numai „o chestiune de timp” până să plece din această lume. 


53 


Jill plângea şi îşi verifica telefonul tot timpul, dar când i-am dat 
aceste informaţii s-a oprit, a privit în jur şi a întrebat: 

— Chiar sunteţi aici? 

Socrul ei a răspuns: 

—Da, dar nu îmi place pijamaua asta. 

Jill a oftat, s-a cutremurat şi mi-a spus că apelul pe care îl aştepta 
urma să o înştiinţeze dacă socrul ei, care era în comă, a murit. Ştia că el 
nu putea suporta pijamaua cu care era îmbrăcat în spital, dar fusese 
singura pe care soţia lui o găsise în graba de a pleca de acasă. Telefonul 
nu a sunat în timp ce îi citeam, dar, câteva zile mai târziu, Jill m-a sunat 
să mă anunţe că socrul ei părăsise, într-adevăr, această lume. 

Din această şedinţă cu Jill am învăţat faptul că, atunci când o 
persoană este în comă, sufletul ei este eliberat din corp şi poate să 
meargă oriunde doreşte. Această eliberare a sufletului are două scopuri: 
fie să permită corpului să se vindece şi să îşi revină (caz în care sufletul 
se va întoarce atunci când trupul este vindecat), fie se întâmplă deoarece 
sufletul este pe cale să se îmbarce în călătoria spre viaţa de apoi. 
Cordonul de argint care leagă trupul şi sufletul unul de altul poate fi rupt 
în astfel de momente, dar sufletul nu părăseşte cu totul trupul până la 
ultima suflare şi până când inima nu încetează să bată. 

Atunci când bunica mea zăcea, în comă, eu nu ştiam că sufletul ei îşi 
începuse călătoria şi că ea se confrunta cu teama referitoare la ceea ce se 
va întâmpla în procesul de tranziţie. Ştiam, din ceea ce îmi spusese cu 
câţiva ani înainte, în timp ce era medium pentru mine - „Dacă îmi văd 
propria moarte, o să mă opresc!” -, că se temea de inevitabil. Pe atunci 
nu mă gândisem prea mult la asta. Dar mai târziu, stând lângă patul ei de 
moarte, mi-am dat seama că se ruga să nu moară, din teama ei 
anterioară legată de trecerea în lumea cealaltă. 

Reacţia bunicii în faţa morţii mi s-a părut ciudată, din moment ce 
venea de la o femeie care avea legături zilnice cu sufletele din lumea 
cealaltă, datorită multelor şedinţe de comunicare cu spiritele pe care le 
făcuse de-a lungul anilor. Era cineva care putea sta în faţa unui public 
larg şi apărea pe scenă în multe biserici spirituale, oferind mulţimii 
dovezi că viaţa continuă şi după moarte. Şi iat-o acum - îi era frică de 
moarte! 

Atunci nu am putut să accept asta în legătură cu ea, dar, uitându-mă 
în urmă, îmi dau seama că asta era din cauza propriei mele imaturităţi. 
Pe măsură ce am îmbătrânit şi am avut şi eu propria experienţă în pragul 

morţii, am ajuns să înţeleg că, deşi noi, persoanele cu puteri de medium, 
ştim cu siguranţă că viaţa continuă, tranziţia în sine poate fi un lucru 
îngrijorător. Este natural şi omeneşte să te temi de necunoscut. 

Cu toţii trebuie să înfruntăm realitatea că într-un anumit moment 
din viaţă vom avea de-a face cu moartea - fie pentru că o persoană din 
lumea noastră va trece dincolo sau pentru că noi înşine avem parte de 
această tranziţie. Oricum, acesta este unul dintre motivele care m-au 
determinat să scriu Supravieţuirea Sufletului. Scopul meu este de a 
reduce teama de necunoscut pe care o are aproape oricine. Vreau să vă 
asigur pe toţi nu numai că există viaţă de apoi, dar şi că nu avem de ce să 
ne temem de moarte. Să vă fac să înţelegeţi că momentul morţii depinde 
de sufletul dumneavoastră şi de lecţiile pe care v-aţi decis deja să le 
învăţaţi, ca şi de lecţiile pe care trebuie să le înveţe cei din jur din 
moartea dumneavoastră. 

Buni a continuat să stea în comă pentru un timp, din nefericire avea 
o teamă disperată, în pofida anilor ei de comunicări zilnice cu sufletele 
care trecuseră dincolo. Faptul că o vizitam în timp ce zăcea în patul de 
spital m-a făcut să mă gândesc la moarte şi la posibilitatea unei vieţi 
după moarte, mai ales în timpul lungului drum spre casă, după ce 
plecam de la ea. Întrebările mele erau cele normale, pe care şi le pune 
oricine: „Îmi voi vedea oare familia în lumea cealaltă? Există lumina 
cea albă? O să mă doară? Ce faci toată ziua pe lumea cealaltă? Există 
cu adevărat viață după moarte sau totul se sfârşeşte aici?” 

În cele din urmă am primit răspuns la aceste întrebări... aşa că o să 
vă împărtăşesc ce am aflat, în paginile care urmează. 


Buni se desprinde de viaţă 


Buni Frances mi-a arătat că nu moartea în sine este cea care îi 
înfricoşează pe oameni - este aruncarea în necunoscut, care marchează 
tranziţia noastră de la existenţa terestră la viaţa de apoi. De atunci, 
bunica m-a ajutat să văd imaginea completă a ceea ce am trăit iniţial 
alături de ea, pe când era pe cale să părăsească viaţa pământească. 
Această imagine este fascinantă şi foarte nesofisticată din punctul de 
vedere al conţinutului, şi am primit-o atunci când m-am întâlnit cu ea în 
pragul morţii mele (care va fi descrisă într-un capitol ulterior), ca şi în 

timp ce eram medium pentru diverse persoane, iar ea vorbea direct cu 
mine. 

Pentru a înţelege teama bunicii mele este nevoie să ştiţi puţin mai 
multe despre ea. Bunica mea avea o personalitate jovială, exteriorizată, 
caracterizată de o poftă de viaţă pe care rareori am întâlnit-o la altcineva. 
În ultimii ei ani petrecuţi pe acest pământ a călătorit peste tot în lume - 
nici chiar un atac de cord într-o croazieră în Mexic nu a oprit-o! Bucuria 
şi râsul ei erau contagioase; şi radia dragoste, căldură, putere şi pasiune. 
Aceste calităţi pozitive le-a avut până la sfârşit. 

De asemenea, a continuat să bea. Nu foarte mult, dar adeseori 
găseam sticle miniaturale cu alcool în poşeta ei. Mergea la bingo cu 
mama şi îşi turna gin şi tonic direct din rezerva ei personală. Şi adora să 
meargă să danseze sâmbătă noaptea şi, pur şi simplu, să se simtă bine... 
asta tot timpul, până la ziua aceea sortită, când a fost dusă la spital şi am 
primit un apel care mă anunţa că era în comă. 

Deşi bunica era, cu siguranţă, o femeie incredibilă, nu am fost foarte 
apropiată de ea în copilărie. Asta numai din cauza faptului că mama nu 
avea carnet de şofer şi era o distanţă apreciabilă între casele noastre. 
Totuşi, când am devenit independentă şi am avut propriul mijloc de 
transport, treceam adesea să o văd. Am descoperit că bunica era o femeie 
stilată, cu o viaţă socială de invidiat, cineva care primea invitaţii 
frecvente la întâlniri interesante, de la o listă de prieteni care părea fără 
sfârşit. Să spunem numai că iubea viaţa, iar viaţa o iubea pe ea. 

Deoarece lucra ca medium de ani de zile, clienţii veneau din toată 
Marea Britanie să o vadă şi ea zbura în toată lumea să îi vadă pe ei. 
Credea în aşa mare măsură în ceea ce făcea, că acest lucru pusese 
stăpânire pe viaţa ei, din multe puncte de vedere. Şi era atât de bine- 
cunoscută în zonă încât, chiar şi astăzi, oamenii mai vorbesc despre ea şi 
despre previziunile ei. 

Buni Frances nu era doar un medium înzestrat, ci avea şi o mare 
putere de clarviziune şi adeseori făcea previziuni despre viitor. Era, de 
asemenea, vizitată cu regularitate de către spirite vindecătoare, care o 
ajutau să treacă peste multele boli pe care le prelua de la clienţi - un 
rezultat al faptului că nu se baricada şi nu se proteja în mod corect atunci 
când lucra cu ei. 

Într-o noapte, bunica a fost vizitată de grupul ei de spirite 
vindecătoare, iar acestea i-au spus că nu mai are decât optsprezece luni 
de viaţă şi că nu pot face nimic să împiedice asta. Fi bine, a ţi se spune că 

vei muri de către un doctor este una, dar a auzi asta de la călăuzele 
spirituale care îţi cunosc calea vieţii este altceva! Doctorii pot să 
greşească în astfel de situaţii, dar este imposibil ca spiritele să se înşele. 

Această informaţie despre faptul că îi sosise timpul a îngrozit-o pe 
bunica, pentru că nu era încă pregătită să moară. Sunt convinsă că pe 
măsură ce timpul trecea, gândul la asta se afla în permanenţă în mintea 
ei şi îi apăsa greu inima. De aceea mi-a spus că dacă îşi va vedea propria 
moarte în timp ce îmi vedea mie viitorul, va fi nevoită să se oprească. Ştia 
că nu mai avea decât un timp de trăit şi, pur şi simplu, nu voia să afle 
detalii. 

Buni Frances a trecut brusc de la a se bucura de existenţa pe pământ 
şi a-şi împărtăşi exuberanta cu atâţia oameni, la a fi confruntată cu 
necunoscutul, şi era o mare schimbare. Nu voia să-şi părăsească viaţa; îi 
plăcea prea mult. Chiar şi către final, când puterile trupului o lăsau, tot 
adora să audă râsul din camera de spital şi sunetele familiei în jurul ei. 
Niciodată nu a uitat să se bucure de viaţă. 

Când am vizitat-o pentru ultima oară, era inconştientă. Am întrebat- 
o pe asistentă care erau şansele ca bunica să îşi revină şi mi-a spus că 
erau mici. Trebuia să mă obişnuiesc cu gândul că sunt pe cale să îmi 
pierd bunica iubită. 

În timpul comunicării dintre sufletele noastre, am întrebat-o pe 
bunica de ce continua să se agaţe de viaţă şi am auzit răspunsul ei: „Mi-e 
frică!” Mi-am pus mâna peste mâna ei şi am început să o bat uşor. Nu 
ştiam dacă îmi putea auzi gândurile, aşa că am vorbit cu voce tare, fără 
teama de a-i necăji pe cei din jurul nostru. Deja fusese destulă suferinţă 
în familie, aşa că m-am gândit că a vorbi cu bunica mea în acel moment 
nu ar fi schimbat mare lucru. 

În timp ce o băteam peste mână i-am spus să nu se teamă - putea să 
se desprindă şi să se alăture prietenilor şi membrilor familiei care se 
aflau în lumea cealaltă, ei vor avea grijă de ea şi îi vor arăta calea. Nu 
ştiam dacă spuneam ceea ce trebuia, dar îmi amintesc că am văzut pe 
faţa ei o mică schiţă de zâmbet şi am simţit o mişcare uşoară a mâinii, 
care e posibil să îmi fi indicat că m-a auzit. Apoi a venit mama să o 
vegheze şi am simţit că era timpul să plec. Energia era atât de grea că 
simţeam nevoia să fiu singură. A fost ultima oară când am văzut-o pe 
bunica în viaţă. Două zile mai târziu a trecut pragul lumii noastre. 

Din lunga ei experienţă ca medium, bunica ştia că există viaţa de apoi 
şi că va fi bine, dar anticiparea momentului trecerii a fost cauza marilor 
ei temeri. 

Cum am spus şi mai înainte, a avut o reacţie umană normală, pe care 
mulţi o avem. Imaginaţi-vă că săriţi pentru prima dată de la trambulină 
şi nu ştiţi dacă apa va fi rece sau aterizarea dureroasă. Plonjarea în ceva 
cu totul străin este suficientă pentru a cauza extrem de multă îngrijorare. 

Poate că este în natura noastră să ne temem de necunoscut, dar a 
înfrunta acele lucruri din viaţa noastră despre care ştim prea puţine ne 
dă un sentiment de mulţumire, de realizare. De obicei, privim în urmă şi 
spunem: „Ei bine, nu a fost atât de rău pe cât mă aşteptam!” în ceea ce 
priveşte tranziţia noastră în lumea de apoi, acelaşi lucru rămâne 
adevărat: vom merge mai departe şi ne vom bucura de ea. Deoarece eu 
chiar am trecut pragul morţii, aveţi încredere în mine când vă spun că 
tranziţia către viaţa de apoi este o călătorie incredibilă, ba chiar plină de 
bucurie - una încărcată de frumuseţe, siguranţă şi dragoste pură. 


A şti când vei muri 


Când sufletele noastre fac trecerea din corp în afara lui, se întâmplă 
frecvent să ştim dinainte că va avea loc tranziţia. De fapt, cu toţii ştim 
când vom păşi dincolo. Vedeţi, înainte de a sosi pe pământ, am făcut o 
înțelegere să trecem prin anumite situaţii şi circumstanţe şi am stabilit 
inclusiv cum şi când vom muri. Totuşi, atunci când ne aflăm aici, mulţi 
dintre noi alegem să nu căutăm în subconştientul nostru şi să nu aflăm 
când vom face tranziţia din această viaţă. Este nevoie de o persoană 
puternică pentru a accepta această informaţie şi pentru a se confrunta cu 
aflarea momentului şi modului în care aceasta se va întâmpla. 

Un avertisment: dacă într-adevăr decideţi să accesaţi această 
informaţie, lucru pe care eu l-am făcut, s-ar putea să fiţi criticaţi când 
împărtăşiţi mesajul cu alţii. Încă de când cartea The Secret a popularizat 
credinţa că orice vizualizăm şi proiectăm în univers se va întâmpla, 
oamenii ezită să facă (sau chiar să audă!) afirmaţii radicale, care s-ar 
putea îndeplini. Vechea zicală „Ai grijă ce îţi doreşti; s-ar putea să 
capeţi!” întrupează credinţa că, atunci când le spui altora când şi cum vei 
trece în lumea cealaltă, ei cred că proiectezi acest lucru şi îl faci să se 
întâmple. Totuşi, o astfel de preocupare este irelevantă, din moment ce, 
la un nivel mai adânc, deja ştim totul despre propria trecere. 

Aşa cum spune Ben, ghidul meu spiritual, Dacă dorim, putem 
extrage orice cantitate de informaţie pur şi simplu pătrunzând în ceea 
ce propriul nostru suflet cunoaşte. Şi iată vorbele pe care el le-a folosit 
pentru a-mi comunica adevărul despre ceea ce cunoaştem cu toţii, ca şi 
despre modul în care putem avea acces la aceste cunoştinţe. 


În propriul nostru fel, cu toţii cunoaştem răspunsurile pe care le 
căutăm... este destul de simplu. Avem cunoştinţele de dinainte de a 
veni aici, în existența noastră pământeană. Ni s-a dat o cale şi 
răspunsurile de care avem nevoie; nu trebuie decât să privim adânc 
înăuntrul nostru ca să aflăm că ele se află acolo. Ca şi în cazul citirii 
unor mesaje ascunse şi codificate, trebuie doar să descoperim codul 
pentru a descifra o mare cantitate de cunoştinţe şi de informație. 


Ben continuă, descriind modul în care putem descifra codul: 


Meditaţia este cheia care deschide uşa către toate cunoştinţele şi 
către înțelegerea vieţii - cu siguranţă a vieţii acesteia şi, de 
asemenea, a multelor vieți pe care le-am avut înainte. 


Ben face referire la faptul că sufletul a făcut o înţelegere, în lumea 
cealaltă, numită „Contractul Vieţii”, înainte de a se întoarce pentru 
actuala existenţă pe pământ. În concluzie, de fapt, avem în interiorul 
nostru răspunsurile pentru orice am pornit să realizăm şi să 
experimentăm în viață. Meditaţia este cheia. 

A şti în mod clar momentul când vom trece în lumea cealaltă poate fi 
o binecuvântare şi un blestem. Sunt cunoscută prin faptul că mă uit la 
oameni, fie faţă în faţă, fie prin intermediul unei poze, şi pot spune când 
vor muri. Chiar dacă se întâmplă ca şi persoana să cunoască această 
informaţie, nu este niciodată un mesaj uşor de transmis sau de primit. 

Elevii mei care încearcă să îşi dezvolte propriile abilităţi de medium 
sau de clarviziune adeseori se plâng de faptul că primesc numai mesaje 
negative, cum ar fi despre boli sau despre momentul în care cineva va 
muri. În ciuda dorinţei lor de a primi mesaje pozitive, cu toţii avem 
daruri diferite - unii dintre noi avem, pur şi simplu, un mod mai bun de a 
comunica altora informaţiile negative, de aceea primim numai date de 
acest fel. Asta nu înseamnă că o persoană nu se va dezvolta mai mult, ci, 

mai degrabă, că fiecare bărbat sau femeie primeşte numai informaţia 
care este necesară şi care va fi de ajutor. 

Adeseori sunt întrebată: „Înainte de a muri, primim vreo atenţionare 
că o să trecem în lumea cealaltă?” Pentru a răspunde acestei întrebări, 
haide să examinăm exact perioada de timp dinaintea momentului 
trecerii. Unora dintre oameni poate că li se spune, de către un medic, cât 
timp mai au de trăit şi simt cum condamnarea la moarte atârnă deasupra 
lor ca o bombă cu ceas. Alţii nu primesc astfel de avertismente, iar 
moartea lor se petrece destul de subit. Puneţi-vă această întrebare: doriţi 
să cunoaşteţi momentul când veţi trece în lumea cealaltă ca să vă puteţi 
lua la revedere sau preferaţi să plecaţi pur şi simplu şi să nu fiţi nevoiţi să 
faceţi faţă faptului că aţi aflat momentul şi circumstanţele? 

Deşi cu toţii ştim când vom muri, majoritatea dintre noi aleg, în cele 
din urmă, să nu devină conştienţi de acea informaţie. Acestea fiind 
spuse, există clipe în care putem fi conştienţi că urmează să se întâmple 
ceva, de obicei acest lucru este semnalat de o vagă modificare a 
senzaţiilor sau un vag sentiment de dejâ-vu. Sunt multe astfel de 
exemple, inclusiv unul petrecut în timp ce eram medium pentru părinţii 
unui băiat care murise într-un ciudat accident naval. 

Jordan nu voise să urce pe iahtul familiei în acea zi, dar părinţii au 
insistat. Se observa clar că este înspăimântat, având senzaţia că urma să 
se petreacă ceva. Când am vorbit cu părinţii lui, mi-au mărturisit 
puternicul lor sentiment de vinovăţie pentru faptul că îşi forțaseră 
copilul să urce pe vapor. Dar, în marea schemă a lucrurilor, viaţa lui 
Jordan era programată să se sfârşească în acel moment şi în acel loc, lu- 
cru stabilit în Contractul lui de dinainte de naştere. Dacă nu ar fi trecut 
dincolo în acel anumit accident naval, atunci trecerea lui s-ar fi petrecut 
altfel. 

Transcrierea şedinţei care a avut loc va arăta că Jordan ştia că urma 
să treacă în lumea cealaltă ca rezultat al acelui accident: 


LISA: Îl numeşte un accident ciudat şi vrea să îi spună tatălui său: Te 
rog, nu te simţi vinovat, pentru că ştiam că urmează să se întâmple. 
Îmi arată că de câteva săptămâni vă pregătea pe amândoi pentru 
acest eveniment. 

MAMA: După ce a trecut în lumea cealaltă, am găsit ceva ce scrisese 
pe MySpace şi mă întrebam ce vrea să însemne. 

LISA: Ştia că urmează să treacă dincolo. 

MAMA: Chiar ştia? Undeva în străfundurile minţii lui era conştient de 
asta? 

LISA: Ştia. 

TATA: În mesajul de pe MySpace a scris cine era eroul lui. Ar fi 
trebuit să fie numele meu (râsete şi zâmbete) dar, în loc de asta, a 
scris Iisus. 

MAMA: lar după aceea a scris: Ne vedem curând şi nu: Ne vom vedea 
cândva, cum ar scrie cineva care are de gând să mai trăiască. Apoi a 
încheiat, scriind: Până atunci, multă dragoste. Acest lucru ni s-a 
părut destul de bizar. 


Într-adevăr, Jordan avusese, de ceva timp, senzaţia că trecerea lui era 
iminentă. Nu ştia asta în mod conştient, dar pătrunsese în subconştient 
şi informaţiile care ieşiseră la suprafaţă îl făcuseră să scrie pe MySpace 
acest mesaj criptic. 


Există şi alte modalităţi în care ni se poate revela informaţia despre 
inevitabila noastră trecere, cum ar fi prin intermediul intuiţiei. Călăuzele 
spirituale şi cei dragi trecuţi dincolo, de asemenea, ne pot spune aceasta 
în mod direct, adeseori în vis. Aceste vise vor fi extrem de vii, lăsând 
impresia că suntem cu adevărat vizitaţi de cei dragi. (Astfel de vizite ce 
par reale nu înseamnă neapărat că urmează să treceţi dincolo, aşa că nu 
vă îngrijoraţi dacă le aveţi.) Sau puteţi fi treaz şi să vedeţi spiritul cuiva 
foarte apropiat, dar acel spirit arată ca o persoană reală. Din nou, sunt 
mulţi dintre noi care avem astfel de viziuni ale spiritelor, deci nu vă 
gândiţi că, numai pentru că vedeţi un spirit, urmează să muriţi. Mesajele 
transmise Amandei vor evidenția diferenţa. 

Amanda îşi pierduse bunica numai cu un an înainte să vină la mine. 
Femeia mai în vârstă trecuse dincolo în mod subit, în timp ce se afla în 
spital, iar Amanda simţea nevoia unui cuvânt de adio. Deşi voia cu 
adevărat să ia legătura cu bunica ei, ca şi cu alţi membri ai familiei, era 
nervoasă, pentru că nu ştia la ce să se aştepte. 

Clienta mea mi-a explicat că, înainte ca bunica ei să treacă în lumea 
cealaltă, stătea pe patul de spital şi arăta bine. Amanda venise să o ia, dar 
trebuia să îl aştepte pe doctor, ca să semneze foaia de externare. Cele 
două femei discutau, când bunica a exclamat brusc: 

— Oh, uite! Uite-l pe bunicul tău, iar în spatele lui este lumina aceea 
albă despre care se spune că apare când moare cineva! 

Amanda, al cărei bunic murise cu cincisprezece ani în urmă, a 
întrebat-o pe bunică ce vedea. 

— Oh, tu nu poţi să îl vezi, dragă? zise femeia în vârstă. Ei bine, eu 
pot, foarte clar. Mă întreb ce vrea. 

Bunica Amandei se uita fix către colţul încăperii, unde îl vedea pe 
răposatul ei soţ. Tânăra a simţit că în cameră se făcuse puţin mai frig, 
dar atunci nu a dat importanţă acelui fapt. Nu vedea nimic, şi s-a gândit 
că era vorba numai de dorinţa bunicii de a-şi vedea din nou soţul. 

Brusc, bunica anunţă: 

— Oh, vrea ca eu să vin cu el! Cred că vă voi părăsi în curând. 

Amanda nu fu prea fericită să audă asta, în fond, ea era acolo să o ia 
pe femeie acasă, după o operaţie minoră, efectuată cu succes. 

— Nu vei pleca nicăieri, încă, i-a spus ea bunicii. Doctorii nu te-ar lăsa 
să pleci dacă ai fi pe moarte! 

A trecut aproximativ o oră, în care cele două femei au râs şi au 
discutat despre ultimele scandaluri din telenovelele lor favorite, apoi 
Amanda a fost chemată în cabinetul asistentelor, să semneze hârtiile 
pentru ieşirea din spital. Amanda a lăsat-o pe femeie, acum îmbrăcată şi 
aşezată în scaun, pentru cinci minute, tricotând ... Când a revenit, a 
găsit-o în continuare în scaun, dar cu andrelele căzute pe podea, cu ochii 
închişi şi cu un zâmbet pe faţă. Trecuse dincolo în cele câteva minute 
când Amanda fusese plecată! 

Am confirmat în timpul şedinţei cu Amanda faptul că bunica ei 
fusese călăuzită să plece alături de soţul ei şi a fost bucuroasă să facă 
asta. A apărut şi a spus: Îmi făcea semn să vin cu el şi îşi ţinea braţele 
întinse. Toţi mă întâmpinau aşa de frumos. El arăta bine, nu ca ultima 
oară când l-am văzut, avea în jur de treizeci şi cinci de ani şi era 
frumos şi aranjat. Mi-a spus că, pe când stătea în camera de spital, a 
închis ochii, sperând să îl tragă pe soţul ei mai aproape de ea, apoi a 
zâmbit, pentru că era în braţele lui. Deşi pe certificatul ei de deces scrie 
că a trecut în lumea cealaltă din cauze naturale, ca să spunem adevărul, 
era pur şi simplu timpul ei să plece şi a făcut asta în cunoştinţă de cauză 
şi voit, fericită să fie din nou împreună cu soţul ei. 

Moartea bunicului meu 


Ca şi în cazul bunicii Amandei, bunicul meu din partea tatei a plecat 
dintre noi fiind conştient de ceea ce urma să se întâmple. Şi eu aveam 
sentimentul că urma să ne părăsească - şi, privind în urmă la acele 
evenimente, pot să observ că anumite comportamente şi interacțiuni, 
care mi s-au părut de neînțeles atunci, acum au un sens clar. 

Cu puţin timp înainte de momentul plecării lui, l-am tot bătut la cap 
să curețe colţul sufrageriei unde îşi ţinea toate ziarele vechi, în ceea ce 
păreau a fi teancuri la întâmplare. Bunicul iubea cursele de cai; deşi 
paria din când în când, nu era un mare parior, cheltuind în mod normal 
jumătate de liră (aproximativ şaptezeci şi cinci de cenți) pe un cal. Dar 
studia cursele ore în şir şi păstra toate ziarele, ca să îşi poată face 
cercetarea. 

În cele din urmă, într-o zi, m-a sunat şi mi-a spus: „Ei, Liz, ghici ce- 
am făcut? Am făcut curat în sufragerie, ca să nu mă mai bateţi la cap tu şi 
cu bunică-ta” şi a râs. Am mers acolo în weekend şi, într-adevăr, curăţase 
mizeria - totul era aşa de frumos aranjat. Bunica mea era fericită până 
peste cap datorită acestei bruşte schimbări de comportament, încântată 
să aibă din nou spaţiu în sufragerie. 

O săptămână mai târziu, bunicul s-a internat în spital cu o infecţie 
pulmonară minoră, lucru care i se mai întâmplase şi înainte şi niciodată 
nu se dovedise a fi ceva serios. Era într-o vineri după-amiaza, când am 
primit un apel pe celular. Fără ca măcar să mă uit la număr, i-am spus 
unei colege: „Oh, este bunica, să mă anunţe că bunicul este internat din 
nou cu problema lui la plămâni”. Şi exact aşa a fost. Când am răspuns, 
bunica mi-a spus să nu mă îngrijorez, că va fi în regulă. Bunicul nu avea 
nevoie decât de nişte antibiotice administrate intravenos şi urma să se 
externeze luni. 

Sâmbătă după-amiaza, i-am făcut o vizită. În timp ce ieşeam din 
maşină şi mă îndreptam spre intrarea spitalului, am simţit o energie 
ciudat de grea în jurul meu şi am ştiut că se va întâmpla ceva. Am intrat 
şi mi-am văzut bunicul stând pe pat, cu familia şi prietenii în jurul lui, 
întreţinând atmosfera cu glumele lui inepuizabile, ba chiar făcând cu 
ochiul asistentelor - toate acestea fiind pentru mine dovezi ale faptului că 
îşi revenise. 

Totuşi... ceva nu mi se părea în regulă, iar această senzaţie devenea 
mai puternică de fiecare dată când bunicul se uita la mine. Privirea lui 

era pătrunzătoare, ca şi cum se uita prin trupul meu, direct în suflet. Era 
o senzaţie incredibilă, încă îmi amintesc momentul când am mers spre el 
să îmi iau rămas-bun şi l-am privit în ochi pentru ultima dată. Era ca şi 
cum conştiinţa lui umană încetase a exista, iar sufletul, adevărata esenţă 
a lui, preluase pentru o secundă controlul - dar a fost suficient pentru 
mine ca să îmi dau seama ce se petrecea. 

În acel moment, m-am conectat cu sufletul bunicului. Ochii lui erau 
strălucitori, albaştri şi clari precum cristalul. Cum spune vorba: „Ochii 
sunt oglinda sufletului”, lucru foarte adevărat. Ne-am privit unul pe altul 
şi am avut senzaţia unei legături totale. Ştia că este ultima oară când mă 
vede şi mi-a susţinut privirea mai mult timp decât de obicei, bucurându- 
se de ceea ce vedea. Nici eu nu am rupt contactul vizual, simțind că între 
noi se desfăşura o comunicare la un nivel mai adânc, care nu avea nevoie 
de cuvinte. 

La un moment dat am simţit impulsul să zic: „Te iubesc!” dar, din 
moment ce în familia noastră nu era un lucru obişnuit o astfel de 
exprimare a emoţiilor, să spun un astfel de lucru ar fi alarmat pe toată 
lumea. În loc de asta, am rostit cuvintele în gând, şi, din aprobarea lui 
tăcută, mi-am dat seama că primise mesajul. 

Niciodată înainte nu avusesem parte de o conexiune atât de 
puternică cu un suflet, nici de atunci nu mi s-a mai întâmplat şi mă 
îndoiesc că mi se va întâmpla vreodată. A fost ceva absolut indescriptibil. 
Energia din jurul bunicului meu era aşa de clară, strălucitoare, radiantă. 
Acela a fost momentul când înlăuntrul meu am înţeles ce se întâmpla - 
că atunci era ultima oară când îl mai vedeam în viaţă. 

În timp ce bunica mă conducea afară din camera de spital, mi-a spus 
că bunicul va putea pleca acasă în ziua următoare şi că arăta mult mai 
bine. Habar nu am de unde mi-au venit aceste cuvinte, dar am spus 
brusc: „Nu, urmează şi alte lucruri”. 

Bunica a părut uimită la auzul cuvintelor mele: „Nu, arată mult mai 
bine!” m-a contrazis. Am aflat mai târziu că, atunci când bunicul era luat 
cu ambulanţa, el a încercat să îi spună unde se aflau documente 
importante referitoare la casă şi la alte averi. Nici nu a vrut să audă de 
aşa ceva, insistând: „Nu fi prostuţ, Jack! Vei fi acasă în câteva zile!” 

În ziua care a urmat vizitei mele, bunicul a murit de o embolie la 
stomac, cauzată de schimbarea medicaţiei care îi fusese administrată. 
Mai târziu, când am început să sortez documentele legale, am observat 
că adunase împreună şi datase câteva hârtii. Ele erau datate în ziua când 

mă sunase să mă anunţe că făcuse curat în sufragerie. Pe una dintre 
hârtii subliniase cuvintele: În caz că voi muri, vă rog sunati... Era clar că 
ştia că i se apropie sfârşitul. 

Oamenii încep adeseori să îşi facă ordine în casă atunci când se 
apropie momentul tranziţiei lor. Se uită la poliţele de viaţă, finalizează 
hârtii legate de finanţe sau se asigură că dorinţele li se vor duce la 
îndeplinire. Asta, deoarece, în subconştient, ştiu ce urmează să se 
întâmple, exact ca în cazul bunicului meu. 


Cum ne pregătesc spiritele 


Căutând mai multe informaţii referitoare la modul în care putem şti 
că ni se apropie momentul, am meditat şi am primit următorul mesaj de 
la Ben - degetele mele au tastat cât de repede au putut, ca să rețin cât mai 


mult posibil. Vă împărtăşesc şi dumneavoastră, în continuare, cu 
mulţumiri pentru Ben şi pentru restul grupului. 


Înainte de a trece dincolo, te pregătim pentru drumul care 
urmează. În timp ce dormi, ai parte de călătorii astrale, vizitându-i 
pe alții în visele tale, pentru a te obişnui cu procesul. Vezi situaţiile 
şi oamenii pe care îi iubeşti şi vizitezi locurile în care ai vrut 
întotdeauna să mergi. Noi te ghidăm când faci asta, de aceea 
adeseori oamenii povestesc vise vii, nebuneşti, înainte de marea 
trecere. 


Timp de aproximativ o lună înainte de trecere, te pregătim cu multă 
blândeţțe, aşezând în jurul tău situaţii care vor uşura procesul. Fie 
că urmează să mori din cauze naturale, într-un accident de maşină 
sau ucis, îți vei fi îndeplinit misiunea pe acest pământ şi îţi vei fi 
încheiat Contractul. Totuşi, trebuie să te pregătim încet. De 
asemenea, trebuie să îi pregătim pe cei dragi ţie din lumea cealaltă 
pentru a-ți primi sufletul. Se petrec o mulţime de lucruri atunci 
când primim un suflet în lumea noastră şi trebuie să ne asigurăm 
că toţi aici sunt pregătiți să îşi preia rolurile. Dar poţi să fii sigură 
că te urmărim şi te îndrumăm, ştiind când va avea loc marea ta 
trecere. 

Poţi alege să părăseşti această lume atunci când există un punct de 
ieşire sau poţi alege să o părăseşti înainte să îţi fi sosit timpul, în 
acest caz te trimitem înapoi, aşa cum se întâmplă în experienţele de 
moarte temporară, pentru că nu ţi-ai îndeplinit scopul pe pământ. 
Există suflete care fac alegeri pe care noi nu le putem controla, în 
legătură cu marea lor trecere, totuşi, acesta nu este un lucru de care 
trebuie să ne ocupăm acum, ci va fi explicat mai târziu. 


De obicei, devenim mai apropiați şi mai activi în ajutorul pe care îl 
dăm, două săptămâni înainte de trecere. De asemenea, începem să 
îi ajutăm pe prieteni şi pe membrii familiei tale, în acea perioadă. 
Un mod de a face asta este să te influenţăm să dai telefoane, să scrii 
scrisori celor dragi şi, de asemenea, să faci ordine în orice este 
dezordonat în jur - problemele materiale care sunt inerente vieții - 
astfel ca să nu te îngrijorezi că laşi în urmă neorânduială. 


Deci facem totul ca să te influenţăm şi să te ajutăm să te pregăteşti, 
dar nu putem să te forțăm. Unii oameni nu doresc să fie conduşi de 
noi, şi acceptăm asta. Dar va fi mai greu pentru ei atunci când vor 
veni aici, pentru că, fiind prea puţin sau deloc pregătiți pentru 
tranziție, va fi un şoc pentru ei să descopere unde se află. Dacă eşti 
conştientă de faptul că în curând vei pleca, atunci este probabil să 
ne vezi pe când ne facem munca de pregătire în jurul tău. Perdeaua 
care desparte cele două lumi devine mai subţire când eşti pe cale să 
treci dincolo şi o vom face încă şi mai subțire, ajutându-te să îţi 
creşti vibraţiile, arătându-ţi cum să faci asta. Crescându-ţi 
vibraţiile, vei putea, cu mai multă uşurinţă, să renunţi la corpul tău 
pământesc. Din nou, asta este parte a procesului de tranziție, a 
modului în care te pregătim să treci dincolo. 


Dacă ţi s-a spus că vei muri, este mai uşor pentru noi să te 
pregătim, pentru că eşti mai mult dispusă să ai de-a face cu 
inevitabilul. Poate că un medic ţi-a dat informaţia că vei muri într-o 
perioadă anume şi ai fost nevoită să te confrunţi cu dura realitate, 
că urmează să se întâmple. În caz că nu ai primit nicio informaţie 
referitoare la momentul în care vei trece dincolo, vei fi mai greu de 
pregătit, dar nu cu mult. Posibil să fii puţin mai încăpățânată, aşa 
că facem pregătirile când dormi, îți ajutăm sufletul să se 

obişnuiască cu faptul că urmează să treci dincolo. Îți spunem ce se 
întâmplă şi îti dăm voie să mergi acolo unde simţi nevoia să mergi 
şi să vizitezi oamenii pe care simţi nevoia să îi vezi. Te ajutăm în 
acest proces, de aceea ştii că urmează să pleci, atunci când eşti gata 
să treci dincolo. Călăuzele spirituale fac asta pentru tine şi, 
deoarece ele au avut încă de la începutul acestei vieţi pământeşti o 
relație cu tine, ştiu ce ai şi ce nu ai nevoie. Trei zile înainte de marea 
trecere, intensitatea procesului începe să devină mai puternică. 
Suntem în jurul tău în permanenţă, stând aproape de vălul dintre 
lumi, şi te secondăm în tot ce faci. Mai ales, îți urmărim starea 
minţii şi te ajutăm să devii cât mai împăcată posibil. Este esenţial să 
reuşim să te cufundăm în acea stare de pace, deoarece, dacă nu eşti 
calmă şi liniştită, rişti să devii prizonier între cele două lumi, în 
timpul tranziţiei. Ne străduim să te introducem în această stare din 
mai multe motive, dar o să intru în detalii referitoare la acest lucru 
mai târziu, ca să nu te zăpăcesc. Trebuie să te ajutăm să devii calmă 
şi împăcată, ca să ne asigurăm că faci tot ceea ce ai nevoie să faci 
înainte de tranziţie. Acesta este momentul în care prietenii şi familia 
ta vor începe să primească telefoane la care nu se aşteptau şi când 
începi să le împărtăşeşti emotii şi gânduri pe care le-ai ținut pentru 
tine în trecut. Pe măsură ce se desfăşoară aceste tipuri de 
evenimente, toţi cei din jurul tău vor simţi schimbarea şi apropierea 
tranziţiei, chiar şi la un nivel subconştient. Acesta este motivul 
pentru care atât de des se întâmplă ca o persoană să ştie că 
urmează să se întâmple ceva, dar pur şi simplu nu poate să îşi dea 
seama ce. În această perioadă încercăm, de asemenea, să îţi 
curăţțăm sufletul de atâta greutate, încât să simţi că ai o nouă 
putere de viaţă - cu siguranţă, asta este senzaţia pe care o ai atunci 
când simţi că, în sfârşit, vei trece dincolo. Vei simţi eliberarea şi 
bucuria de a fi tăiat legăturile şi obligaţiile pământeşti. Faptul că 
noi curățăm sufletul este numai un alt mod de a ne asigura că 
tranziţia va fi uşoară. Încercăm să îndepărtăm toată vinovăția, 
ura, teama, furia - tot ce este negativ. Asta nu este mereu uşor, aşa 
că adeseori facem acest lucru noaptea, atunci când egoul tău nu ne 
stă în cale şi îți putem pătrunde în suflet. Egoul este un lucru uriaş, 
de care cu toții trebuie să trecem; când ajungem în partea cealaltă, 
ne pierdem egoismul, dar pe pământ are loc o bătălie dură. 
Noaptea, când dormi, trupul se autorepară, iar noi îţi curăţăm şi îţi 

reparăm sufletul. În mod normal, cu douăzeci şi patru de ore 
înainte de marea ta trecere începi să vezi străfulgerări de lumină 
albă. În acest stadiu al procesului de tranziţie, toate spiritele venite 
să te ia apar împreună, ca un grup. Acesta este modul în care noi, 
ca Spirite, putem lua legătura cu tine, prin vălul care desparte cele 
două lumi, folosind toată energia pe care o putem strânge în masă. 
Acea cantitate de energie trebuie să vină din mai multe surse. Poţi 
să ne simţi aproape sau să ne vezi şi să spui că suntem în cameră. În 
unele cazuri, o persoană care trece în lumea cealaltă ar putea să 
folosească energia noastră pentru a proiecta imaginea cuiva pe 
care el sau ea îl recunoaşte, poate imaginea unui om pe care l-a 
cunoscut în viaţă. Cu toţii ajutăm pentru ca acea imagine să treacă 
dincolo la persoană, lucru care necesită foarte multă energie, dar 
ne-am pregătit un timp îndelungat pentru a fi în stare să oferim un 
astfel de ajutor celor care trec prin tranziţie şi au nevoie de asta. 


Pe măsură ce se apropie momentul trecerii, cei care sunt bolnavi şi 
se confruntă cu moartea - şi ştiu că urmează să moară - vor lua o 
decizie referitoare la momentul în care vor trece dincolo. Acesta a 
fost cazul cu Buni Frances care, la început, s-a luptat cu toate 
puterile împotriva trecerii. S-a luptat chiar şi cu mine, Ben, până 
când, într-un final, m-a recunoscut, pentru că fusesem împreună 
într-o viaţă anterioară. Chiar şi atunci, tot nu accepta faptul că îşi 
părăsise trupul. „E posibil să fii chiar tu?” a întrebat ea când, în cele 
din urmă, s-a uitat la mine şi a realizat cine sunt. Amândoi am 
izbucnit în râs şi ne-am îmbrăţişat. A fost un moment minunat, 
pentru că, în sfârşit, se hotărâse să părăsească această lume. Dacă 
o persoană se luptă şi refuză să treacă dincolo, nu avem decât să 
aşteptăm până când corpul ei nu mai poate deloc - cum a fost cazul 
cu Buni Frances - apoi putem ridica sufletul din trup, ca să îl 
aducem la noi. 


Majoritatea sufletelor sunt uşor de convins şi totul se petrece direct, 
dar există câteva cu care este mai greu decât cu altele. Cele cu care 
este uşor îşi aleg momentul şi vin din proprie voință. Ele decid să ia 
legătura cu noi când suntem aproape, în timp ce ele sunt sau nu 
conştiente, le vorbim. Aceşti oameni ne spun dacă sunt sau nu 
pregătiți şi, atunci când sunt, ajutăm sufletul să se ridice din trup, 

apoi tăiem firul care le leagă pe cele două. Adeseori, atunci când îţi 
alegi momentul, îl alegi pentru că ai primit permisiunea să pleci, 
cum ar fi atunci când un copil este cu tine sau când ai primit vizitele 
tuturor celor la care ţii. Sau poate că alegi un moment în care 
prietenii şi membrii familiei nu sunt lângă tine, pentru că egoul tău 
este încă puternic şi nu vrei să superi pe nimeni. Toate aceste 
alegeri depind de caracterul şi personalitatea omului care urmează 
să treacă dincolo. 


Până la momentul când ai trecut de văl, rămâi o persoană care 
poate face alegeri, de aceea poţi decide când vrei să pleci şi pe cine 
vrei să aştepţi să vezi. Uneori nu apuci să vezi pe toată lumea, 
pentru că trupul tău este cel care cedează primul. Acest lucru este 
neplăcut, dar sufletul tău poate să rămână în preajmă, până când îi 
vezi pe toți cei pe care doreai să îi vezi pentru ultima oară. 


Atunci când cineva trece brusc dincolo, în circumstanţe care pot fi 
violente, noi, în Spiritul Lumii, ştim când se va întâmpla acest lucru, 
totuşi, nu cunoaştem momentul exact, aşa că trebuie să fim 
pregătiți pentru asta. Este ca şi cum ai rămâne pregătit să prinzi o 
minge care poate fi aruncată oricând în direcţia ta. Astfel suntem 
pregătiți să prindem sufletul când este aruncat din trup,înainte ca 
orice traumă sau şoc să lovească trupul, de aceea mulți din cei aflaţi 
aici spun că nu au simţit nimic în momentul accidentului fatal. Este 
greu de înţeles cum se poate să nu fi durut, mai ales când moartea a 
survenit în urma unei împuşcături sau a unui accident deosebit de 
violent. Dar, întotdeauna, atunci când corpul trece printr-o traumă 
sau un şoc în timpul tranziţiei, sufletul iese, pentru a se asigura că 
rămâne complet şi intact. Asta nu se întâmplă pentru că un suflet 
poate fi afectat, ci pentru că alege să iasă afară ca să se protejeze de 
orice durere. În cazul unui suicid, lucrurile sunt un pic mai 
complexe. Facem tot ceea ce putem pentru a alina şi înțelege 
sufletul, înainte ca asta să se întâmple. Adeseori, atunci când 
sinuciderea a fost planificată într-o perioadă mare de timp, putem 
ajuta la pregătirea suficientă a sufletului pentru marea tranziţie. 
Dar, dacă este o sinucidere decisă pe moment, poate fi o surpriză şi 
trebuie să adunăm repede sufletele, pentru a ajuta la tranziţie. Nu 
este simplu, dar o facem şi o facem rapid. Unele sinucideri pot fi 

predestinate - decizia a fost luată de mult timp, adeseori în funcție 
de lucruri petrecute în ultima ta viaţă. Faci asta deoarece sufletul 
tău are nevoie să aibă o anumită experiență sau este nevoie să îi 
înveți o lecţie pe oamenii pe care îi laşi în urmă. Ştiu că asta este 
greu de crezut, dar vom discuta mai târziu acest subiect şi atunci 
lucrurile vor deveni mai clare. 


O comunicare revelatoare cu spiritele 


Învățăturile lui Ben sunt clar demonstrate în povestirea care 
urmează, când am fost medium pentru o femeie al cărei fiu murise într- 
un accident de motocicletă. 

Kay a venit să mă vadă la scurt timp după ce fiul ei, Chris, trecuse 
dincolo. Chris a apărut aşa cum era de obicei, plin de entuziasm şi 
fermecător, lucru care a făcut-o pe mamă s se bucure, vă puteţi închipui. 
A început prin a vorbi despre viaţa lui şi despre ce a realizat, ca să îi 
poată dovedi că este chiar el. 

Deoarece Chris murise într-un accident urât, Kay nu a vrut să ştie 
toate detaliile trecerii lui, dar acum voia. Pe atunci a refuzat să audă 
raportul poliţiei referitor la ce se întâmplase exact. Fără a avea nicio 
informaţie, rămăsese cu o senzaţie de incomplet şi nu putea să se împace 
cu ideea pierderii. 

În timpul şedinţei, Chris i-a povestit exact ce se întâmplase în timpul 
accidentului, lucru verificat mai apoi cu ajutorul poliţiştilor care fuseseră 
la locul faptei. S-a dovedit că tânărul mergea pe motocicletă şi a luat o 
curbă prea strâns, trecând peste o porţiune a şoselei care era alunecoasă, 
din cauza unei pete de ulei lăsate în urmă de alt vehicul, lucru care l-a 
făcut să piardă controlul. Din fericire, nimeni altcineva nu a mai fost 
rănit în timpul accidentului. 

Chris a descris sentimentele pe care le avea în timp ce aluneca cu 
motocicleta peste pata de ulei. 


CHRIS (vorbind prin intermediul Lisei): Ştiam că este acolo, mamă. 
Ştiam. Pierdeam controlul. Nu am putut să o controlez. Am 


încercat, dar nu am putut. Niciodată nu ai fost de acord cu 

motocicleta şi îmi pare rău. Dar am condus mereu atent. (Kay dă 
din cap, plângând uşor) 

CHRIS: Ei bine, a fost ciudat, am pierdut controlul. Totul s-a 
petrecut foarte încet, parcă era filmat cu încetinitorul. Am început 
să cad, iar piciorul meu a rămas sub motocicletă. Mă îndreptam 
spre peretele de piatră al curbei şi mă gândeam: Aoleu, o să mă 
doară! Mi-am acoperit capul, dar următorul lucru pe care îl ştiu 
este că am fost tras afară din trupul meu... iar apoi zburam, privind 
la tot ce i se întâmpla corpului meu dedesubt. 

KAY: (trăgând aer în piept) Asta este uimitor. Nu ştiu ce să spun. 
Sunt şocată! 

CHRIS: Am ieşit din trup înaintea impactului, aşa că nu am simţit 
nimic, mamă. Fără păcăleală. Se întâmplă deseori. Călăuzele 
spirituale ştiu când să vină să te ia şi să te ajute, ca să nu simţi nicio 
durere. Am fost binecuvântat. Nu plânge, mamă! Te iubesc şi te rog 
să fii sigură că sunt bine. 


A şti că tranziţia în viaţa de apoi este nedureroasă şi în întregime 
susţinută de spirite ar trebui să fie o mare alinare şi, de asemenea, să 
diminueze teama de moarte. Dar modul exact în care se petrece tranziţia, 
cine ne întâmpină când sosim, dacă există rai sau iad şi când sau dacă îi 
mai putem vizita pe cei dragi, rămaşi pe pământ, sunt lucruri care mai 
rămân de spus. 

În Partea a doua veţi descoperi ce vă aşteaptă la ieşirea din existenţa 
pământească şi plecarea în călătoria spre tărâmul celălalt, un proces care 
nu numai că este sigur şi fără dureri, dar este un frumos început al „vieţii 
de după viaţă”. 

Partea a doua. Trecerea în lumea cealaltă 


Capitolul 5 
Trecerea prin văl 


A trece prin văl din lumea aceasta în cealaltă poate fi un proces 
minunat, unul cu care trebuie să ne confruntăm cu toţii şi ar fi bine să îl 
acceptăm şi să fim conştienţi că trebuie să îl includem în viaţa noastră. 
Cum am mai discutat, nu avem motive să ne temem de trecerea din 
lumea aceasta în cealaltă; de fapt, tranziţia putând fi chiar palpitantă. 
Cum spune călăuza mea spirituală Ariel: 


Moartea este ca o călătorie în spațiu, nu ştim niciodată peste ce vom 
da. Trebuie să o îmbrăţişăm şi să o acceptăm. Să ştim că acest 
moment va sosi, indiferent de ce am face în viaţă. 


Datorită experienţei mele de moarte clinică, ştiu cum este să treci 
pragul, spre viaţa de apoi. Experienţa mi-a lăsat în urmă o revelaţie 
personală, referitoare la ce se întâmplă când murim, pe care aş dori să v- 
o împărtăşesc în acest capitol. 


Trecerea mea peste prag - şi întoarcerea 


În aprilie 2004, eram tratată de o infecţie severă a trompelor uterine, 
când mi-am părăsit trupul, ca un suflet în tranziţie. Am trecut prin văl şi 
am fost trasă către lumina albă, spre ceea ce ne aşteaptă pe toţi pe lumea 
cealaltă. 

Multe persoane au declarat că au avut experienţe la limita dintre 
viaţă şi moarte, când li s-a oprit inima pe masa de operaţie sau în timp ce 
aşteptau să fie salvaţi şi resuscitaţi după un accident. Remarcabil, cu 
doar cu puţine excepţii, oamenii povestesc experienţe care se aseamănă 
extrem de mult unele cu altele. 

În cazul meu nu a existat vreo dovadă medicală verificabilă a faptului 
că am „murit”, deoarece în acel moment nu eram conectată la vreun 
aparat care să monitorizeze bătăile inimii. Îmi amintesc cum m-am 
întors în trupul meu - după ce am trăit, fără îndoială, şi în cel mai mic 
detaliu, experienţa trecerii, ca un suflet care intră în lumea cealaltă - şi l- 
am auzit pe partenerul meu de atunci, Kevin, cum striga disperat după 
un doctor. 

În ziua dinaintea internării în spital, îmi amintesc că m-am 
comportat şi m-am simţit ciudat şi l-am simţit în jurul meu pe ghidul 
meu spiritual, Ben, care se purta într-o manieră extrem de protectoare. 
În acea după-amiază, mă sunase o prietenă ca să mă întrebe dacă vreau 
să ies în oraş. În mod normal mi-aş fi luat haina pe mine şi aş fi zis: „OK, 
unde mergem?” Dar de data asta, când am încercat să spun OK, un 
cuvânt diferit mi-a ieşit de pe buze. Chiar îmi amintesc cum îmi formam 
gura să spun „OK”, când de fapt am rostit „Nu”. Era ca şi cum aş fi 
pierdut controlul propriei mele guri. M-am gândit o clipă la ce spusesem, 
apoi mi-am dat seama că mă durea trupul prea tare şi nu puteam ieşi. 
Am decis ca, în loc de asta, să stau în pat. 

În acea noapte am visat toate persoanele dragi mie, inclusiv pe 
bunicul meu şi pe Buni Frances, şi a fost incredibil să le simt prezenţa. 
Eram adunaţi împreună pentru o nuntă - nunta mea. Deşi dansam cu un 
bărbat pe care nu l-am recunoscut, eram înconjurată de oameni pe care 
îi cunoşteam şi îi iubeam din tot sufletul: familia mea, călăuzele mele 
spirituale, ajutoarele mele... toţi cei din lumea spiritelor. 

Brusc, în mijlocul acestei petreceri, m-am simţit înjunghiată în spate. 
Durerea era foarte reală, însă nu ştiam cine mă atacase. Eram şocată - 
era nunta mea şi cineva mă înjunghia în spate! îmi amintesc cum îmi 
făceam griji că veşmintele mele vor fi pătate de sânge dacă nu încercam 
să le salvez, în timp ce din rană radia o suferinţă intensă. M-am trezit cu 
o durere puternică, de parcă aş fi fost străpunsă cu cuțitul, în partea de 
jos a spatelui. Precum rana din visul meu, acest chin se răspândea în tot 
corpul, învăluindu-mi întregul trunchi într-o senzaţie de arsură. Era 
groaznic, nu puteam îndura durerea. Am fost dusă la cel mai apropiat 
spital, care s-a întâmplat să fie în campusul Universităţii California, Los 
Angeles (UCLA). 

În loc să mă simt aproape orbită de suferinţă, eram conştientă de 
faptul că Ben, Buni şi bunicul erau cu toţii în maşină, alături de mine, în 
timp ce eram dusă la spital. Nu era vorba numai despre o senzaţie de 

energie care mă făcea să ştiu asta - îi puteam vedea clar stând pe 
bancheta maşinii. Puteam să le observ formele, expresia, părul, culoarea 
ochilor, ba chiar şi modul în care se mişcau. De fiecare dată când 
priveam în spatele meu la unul dintre ei, era ca şi cum aş fi privit spre o 
persoană reală, deşi ştiam că erau cu toţii spirite. 

De asemenea, auzeam un murmur uşor în cap. Când am reuşit să trec 
de durere şi să mă concentrez asupra lui, am descifrat sunet de discuţii - 
atât de multe discuţii, încât părea că sunt mulţimi întregi de oameni care 
şopteau uşor, de parcă nu ar fi vrut să fie auziţi. Era ciudat, aproape 
liniştitor într-un fel. Cumva, am ştiut că totul va fi bine cu mine. 

Când am fost primită în camera pentru urgente, am văzut cum cele 
trei spirite care mă vizitau mergeau pe lângă scaunul meu cu rotile. Deşi 
mă întrebam ce se petrece, m-am gândit că se află acolo ca să aibă grijă 
de mine. Nu era neobişnuit pentru mine să văd spirite când eram 
bolnavă. De fapt, am observat de-a lungul anilor că aceste capacităţi ale 
mele erau mai puternice în astfel de momente. 

Nu aveam habar de faptul că vizitatorii mei veniseră cu un scop mai 
clar: să îmi ajute sufletul să se elibereze din trup c să pot îndura trauma 
prin care urma să trec. 


* ** 


Zăcând în patul meu de spital, am trăit cea mai puternică durere din 
viaţa mea - venea în valuri şi devenea din ce în c mai puternică. A ajuns 
să fie atât de intensă, încât nu le mai puteam acorda atenţie spiritelor 
care se aflau cu mine. În loc de asta, mă concentram să îmi trimit mie 
însămi energie vindecătoare, ca să pot face faţă agoniei. Îmi era prea 
greu să mă mişc şi să-mi aşez mâinile pe mine, pentru vindecare, dar mi- 
am folosit mintea pentru a mă concentra cât de mult am putut. 

În timp ce turnam energie vindecătoare asupra trupului meu, o stare 
de calm exterior m-a cuprins. Senzaţia de panică s-a topit şi am acceptat 
ce se petrecea. Am respirat adânc şi ştiam că o să-mi fie bine. Chiar şi 
aşa, junghiul continua să se accentueze, în ciuda dozei din ce în ce mai 
mari de morfină care mi se administra. Uşurarea alinată de medicament 
nu a durat decât cincisprezece minute, în loc de patruzeci şi cinci, cât ar 
fi trebuit. De fiecare dată când un val de durere venea asupra mea, era 
mai puternic decât precedentul. Am zăcut acolo timp de trei ore, cu o 
senzaţie de arsură care îmi cuprindea abdomenul inferior ca o 

împuşcătură, trupul mi se convulsiona la fiecare contracție, pe măsură ce 
ele deveneau mai puternice şi mai rapide. 

Îmi amintesc cum am gândit: Te rog, ia-mă; nu mai pot suporta! 
Apoi mi-am închis ochii, am încetat să opun rezistenţă şi m-am predat, 
lăsând suferinţa să mă inunde. Brusc, am simţit că plutesc, ca şi cum mi- 
ar fi fost tăiate legăturile cu o ancoră care mă ţinea legată de corpul meu 
şi de problemele lui. Nu pluteam aşa de mult în sus, cum poate că v-aţi fi 
aşteptat, ci, mai degrabă, mă îndepărtam plutind. Mişcarea mea era fără 
efort, de parcă aş fi fost dusă de un curent invizibil, dar puternic. Sufletul 
meu nu mai era prizonier în trup. Eram liberă! 

Am observat că nu mai aveam senzaţia de durere. Ca suflet, mă 
simţeam bine; de fapt, mă simţeam mai mult decât bine. Ştiam că, dacă 
mă voi uita înapoi, îmi voi vedea trupul zăcând în pat - nemișcat, fără 
viaţă şi cu o expresie de suferinţă extremă pe faţă - şi am ales să nu fac 
asta. Aveam sentimentul că scăparea de chin nu va dura decât puţin 
timp, chiar dacă părea că va fi pentru totdeauna. Mă înălțăm ca pasăre 
în zbor, alunecând peste planetă cu uşurinţă. Sufletul meu era eliberat. 

Am avut senzaţia că trec printr-un văl de lumină diafană, pe care l- 
am recunoscut ca fiind cel care desparte lumea pământească de lumea 
cealaltă. M-am simţit trasă prin acest văl, ca de un magnet. Imediat după 
ce am trecut, am văzut o minge uriaşă de lumină, atât de strălucitoare, că 
ar fi putut orbi orice ochi uman. Dar, ca suflet, eu nu aveam ochi fizici, 
aşa că am „văzut” lumina ca fiind caldă şi strălucitoare, fără niciun pic de 
asprime. 

Părea că mă mişc printr-un fel de tunel, care era viu şi făcut din 
lumină. Şi acolo, la capătul tunelului, se afla lumina cea albă, care mi-a 
umplut fiecare celulă cu iubire necondiționată, din cea mai pură. 
Dragostea pe care am simţit-o, păşind în lumină, nu poate fi măsurată în 
termeni pământeşti, pentru că era mult mai puternică decât orice formă 
de afecţiune umană pe care o putem avea pentru un iubit sau chiar şi 
pentru un copil. 

În continuare plutind şi alunecând, m-am trezit faţă în faţă cu Buni 
Frances, care în viaţă a avut aceleaşi puteri ca şi mine şi al cărei spirit a 
fost alături de mine pe pământ, în timpul acestei lupte a vieţii. Acum 
stătea în faţa mea, zâmbind şi cu braţele deschise; pe măsură ce mă 
apropiam, m-am simţit îmbrăţişată de dragostea ei şi de dragostea 
tuturor celor care se aflau în jur. Nu am putut desluşi figurile niciunei 
alte persoane care era acolo cu ea - ea fiind singura pe care o vedeam. 

Am privit, în speranţa să îl zăresc pe dragul meu bunic, dar, din 
nefericire, nu l-am văzut. 

Buni a spus: 

— Nu eşti încă pregătită să îl vezi. 

Am fost şocată de faptul că îmi putea citi gândurile, dar apoi mi-am 
dat seama că sufletele comunică prin gânduri, nu prin vorbe rostite cu 
voce tare. 

Bunica mea zâmbea în continuare şi am observat că era mult mai 
tânără şi mai sănătoasă decât ultima dată când o văzusem. Radia şi era 
minunată, iar simplul fapt de a mă afla în prezenţa ei era incredibil de 
frumos. Am vrut să-i vorbesc, 

dar, pe când încercam să formez cuvinte în mintea mea, ea mi-a 
spus: 

— Şşt, nu încerca să vorbeşti! Trebuie să asculți. 

Pentru un lung moment, ne-am uitat fix una la cealaltă. 

Buni vedea direct prin mine, de parcă îmi intra în cap şi îmi citea 
toate gândurile. În timp ce ne priveam aşa, mintea mea a început să o ia 
la galop: Unde mă aflu? Ce caut aici? Sunt moartă? Cine sunt aceşti 
oameni? De ce aud un bâzâit? Toate aceste întrebări îmi treceau prin 
creier. Buni mă întrerupse brusc. 

— Încă nu ti-a sosit timpul, mi-a spus ea. Te vei întoarce pe pământ. 

Ştiam ce îmi spunea, dar nu voiam să aud asta. Eram eliberată de 
durere şi a mă întoarce în trupul meu însemna că trebuie din nou să 
înfrunt acea suferinţă agonizantă. Voiam să rămân acolo unde mă aflam. 
Ştiam că fiul meu va fi bine îngrijit, că va fi în siguranţă şi bine cu 
părinţii mei şi cu tatăl lui. De fapt, şi fără mine, cineva se va ocupa de tot 
ce era important în viaţa mea şi totul va continua. Şi din moment ce deja 
mă aflam în lumea cealaltă, oare asta nu însemna că trebuia să rămân 
acolo? 

Din nou vocea lui Buni s-a adresat gândurilor mele: 

— Ai multă muncă de făcut. Eşti profesor şi vei ajuta mulţi oameni 
pe parcursul vieţii tale. 

Apoi am văzut un ecran mare în faţa mea, pe care erau proiectate 
toate lucrurile pe care îmi spunea ea că o să le fac în viaţă. În timp ce 
asimilam toate aceste informaţii, am înţeles ce voia să spună - nu era 
momentul ca eu să rămân în lumea cealaltă şi mai aveam muncă 
importantă de făcut. 

Buni Frances a continuat să-mi vorbească despre înţelesul existenţei 
noastre pe pământ şi despre modul în care darul meu îi va ajuta pe alţii, 
permiţându-mi să intervin şi să pun întrebări din când în când. Mi s-au 
arătat mai multe evenimente şi circumstanţe care mă vor influenţa şi, de 
asemenea, multe decizii pe care le voi lua. În acel moment, am înţeles 
totul, dar apoi, când m-am întors, am uitat. Oricum, informaţia s-a 
stocat în subconştientul meu - aşa că, acum, cân ajung la unul dintre 
momentele care mi-au fost arătate, îl recunosc din experienţa mea de 
trecere în cealaltă lume şi am o senzaţie de deja-vu, de parcă aş mai fi 
fost pe acolo înainte. Şi chiar aşa este! 

A discuta cu bunica mea a fost ciudat şi minunat; a fost de parcă 
braţele vremii s-ar fi oprit. Pentru a pune totul în perspectiva timpului de 
pe pământ a fost ca şi cum aş fi stat cu ea ore întregi, rămânând acolo, 
nemişcată, fără ca „trupul” meu să obosească. A fost o senzaţie 
minunată, eternă. Dar m-a lovit tristeţea când am simţit că Buni şi toţi 
cei din jur au început să dispară, indicând faptul că acea conversaţie, 
plină de incredibil de bogate semnificaţii şi de dragoste, se apropia de 
final. 

Din nou, bunica mea a spus că va trebui să mă reîntore pe pământ, să 
fiu o mamă bună pentru fiul meu, Charlie, şi, de asemenea, să predau ca 
profesoară. Nu eram prea sigură ce voia să spună despre a preda, din 
moment ce viziunea pe care mi-o arătase începuse să pălească pe când 
eram pe cale să mă întorc. Eram destul de uimită deoarece, chiar dacă 
mă pregătisem să devin profesor de şcoală, am decis să nu îmi aleg 
această carieră, după o scurtă experienţă într-o clasă reală. (Mai târziu, 
mesajul bunicii s-a clarificat, când mi-am dat seama că trebuie să predau 
lecţii spirituale, lecţii de clarviziune şi de paranormal - şi că mulţi 
oameni vor învăţa de la mine.) 

Am simţit că bunica şi ajutoarele ei pleacă şi apoi am privit în jos ca 
să văd din nou familiarul fir de argint, pe care îl ştiam din copilărie, pe 
când călătoream afară din corp. Am avut senzaţia că sunt târâtă cu forţa 
şi gata, asta a fost. O putere care venea din plexul meu solar m-a adus 
înapoi cu un zgomot, de parcă aş fi fost trasă prin furtunul unui 
aspirator. 

A avut loc o aterizare forţată în trupul meu, care se zvârcolea de 
durere. Din nou sufletul meu se simţea prizonier în corpul meu fizic, un 
lucru de care eram conştientă în ciuda torturii prin care treceam. Am 
deschis ochii pentru a vedea ceasul digital de pe masa de lângă mine, şi 

am observat că nu trecuse decât un minut, dacă nu şi mai puţin. Timpul 
chiar că se oprise! 


Puterea sufletului 


De acum, presupun că puteţi accepta mai uşor ideea procesului de 
tranziţie prin care trebuie să trecem cu toţii: modul în care sufletul 
păşeşte din viaţa asta, în lumina albă, înainte să ajungă în lumea cealaltă. 
Ar putea, de asemenea, să vă fie de ajutor dacă înţelegeţi exact cât de 
puternic poate fi sufletul dumneavoastră. Întâi, permiteţi-mi să vă explic 
cine este, cu adevărat, sufletul dumneavoastră. 

Sufletul nostru - nu conştiinţa, şi nici egoul - este esenţa absolută a 
ceea ce suntem, deci guvernează fiecare aspect al vieţii şi al morţii 
noastre. Sufletul cuprinde personalitatea, temerile, dragostea şi pasiunile 
care ne sunt caracteristice. Este partea noastră indestructibilă ce nu 
poate fi distrusă. Oamenii pot încerca să ne distrugă sufletul, dar este 
prea puternic pentru a putea fi în vreun fel zdrobit. Puterea sufletului nu 
este un fenomen fizic, ci este energie pură, care pulsează şi radiază prin 
întregul trup. 

În sufletul nostru se află cheia a tot ce ni se va întâmpla pe pământ în 
viitor, ca şi a ceea ce am trăit deja în viaţa noastră actuală şi în 
încarnările noastre din trecut. Este minunat de puternic, aşa că trebuie 
să respectăm şi să onorăm acea putere şi ceea ce reprezintă. 

Imaginaţi-vă, dacă doriţi, că sufletul conţine personalitatea 
dumneavoastră şi, prin acea personalitate, guvernează modul în care 
trupul exprimă esenţa dumneavoastră. De exemplu, dacă sufletul nostru 
este fericit, vibrant, ne vom exprima ca o persoană plină de viaţă. 
Aceasta, deoarece sufletul nostru proiectează acea energie veselă în 
creier, iar acesta răspunde trimițând semnale muşchilor pentru a ne face 
mâinile şi faţa să se mişte într-un mod vivace. Asta demonstrează modul 
în care sufletul este esenţa reală a ceea ce suntem. 

În mod asemănător, dacă suntem trişti şi sufletul este rănit, trupul 
nostru reacţionează în anumite moduri, pentru a exprima emoţiile 
dureroase. Sufletul guvernează tot ceea ce ne reprezintă. Deci simt multe 
de spus referitoare la a gând pozitiv şi a proiecta emoţii şi gânduri bune. 
Dacă sufletul crede gândurile noastre, atunci, orice idei am exprima, ele 
se vor manifesta şi se vor îndeplini. Aceasta este puterea sufletului. 

Există mai mulţi factori care au rol în a determina timpul petrecut şi 
maniera de plecare a unui suflet din planul pământesc. 

Unii oameni pleacă deoarece „punctul lor de ieşire” a fost 
predestinat, parte a unui plan care a fost stabilit înainte de naştere. (Voi 
discuta despre subiectul predestinării într-un capitol ulterior.) Cu toţii 
avem câteva „puncte de ieşire” în viaţă - cum o pisică are nouă vieţi - dar 
alegerea nu este întotdeauna una simplă. Unii dintre noi avem mai multe 
ocazii de a ieşi decât alţii şi astfel avem mai multe opţiuni. Datorită aces- 
tei flexibilităţi, putem influenţa momentul de plecare, într-un anumit 
grad, prin dorinţa noastră de a trăi. De exemplu, le-am fost medium 
multor persoane care s-au luptat cu o boală mortală şi au câştigat bătălia, 
pentru că au afirmat cu hotărâre că se vor reface. Şi deoarece sufletul le-a 
crezut gândurile şi a informat trupul că se va face bine, aşa s-a întâmplat. 

Totuşi, lucrurile nu funcţionează întotdeauna în felul acesta. Dacă o 
persoană care se confruntă cu o boală mortală pare hotărâtă să îşi revină, 
întrebarea care se pune este: chiar vrea cu adevărat? Dacă nu, sufletul 
ignoră mesajul fals - şi, din moment ce sufletul informează trupul, acesta 
începe să cedeze. Aşa s-a întâmplat cu un client al meu. 

Eu am fost cea care l-am informat pe George că este bolnav şi că 
trebuie imediat să facă un consult medical pentru simptomele pe care le 
manifesta, ceea ce a şi făcut. (În momente ca acesta iau întrebarea „Chiar 
vreți să ştiţi totul?” foarte în serios.) S-a descoperit că are cancer 
colorectal şi i s-au dat numai câteva luni de viaţă. 

George m-a vizitat adesea după aflarea diagnosticului şi eu mi-am 
folosit abilităţile de practicant Reiki pentru a-i transmite energie 
vindecătoare, dar, de fiecare dată când făcea asta, simţeam că era ceva în 
neregulă cu el - era ca şi cum nu era cu adevărat convins că îşi va reveni. 

Niciunul dintre oamenii din jurul lui George nu voia să vadă cum el 
pierde lupta cu cancerul, aşa că a rămas pozitiv. Se asigura că familia lui 
îl auzea spunând cuvintele care trebuie: „Mă voi lupta cu asta. Când voi fi 
din nou sănătos, vreau să...” Dar, pe măsură ce continuam să comunic cu 
spiritele şi să îi dau energie vindecătoare, simţeam că el se considera 
înfrânt şi că o să plece dintre noi. Patru săptămâni după ce am remarcat, 
pentru prima oară, că se dăduse bătut, clientul meu a murit liniştit, în 
somn. 

Nu mult timp după ce George trecuse în lumea cealaltă, fiica lui a 
venit la mine. Mi-a spus că tatăl ei avea mare încredere în cuvintele mele 

şi că ea spera că o voi putea ajuta să obţină o întâlnire finală, de care avea 
nevoie. În timpul şedinţei pe care am realizat-o pentru ea, George a 
apărut, cu o personalitate extrem de vibrantă, dar, în scurt timp, a con- 
firmat faptul că îşi pierduse încrederea, în timpul bolii sale, şi că alesese 
să plece. Deşi rămăsese pozitiv în timpul suferinţei, de fapt nu făcuse 
decât să le dea prietenilor şi familiei ceea ce doreau, deoarece, în sufletul 
lui, deja decisese să treacă în lumea cealaltă. A asigurat-o pe fiica lui că 
hotărâse să plece atunci când a făcut-o şi că a fost o tranziţie foarte 
uşoară. S-a simţit extrem de uşurată, deoarece ea crezuse că el se 
chinuise mult atunci când plecase şi că lucrul acesta s-a petrecut 
împotriva voinţei sale. 


Eliberarea întru spirit 


Cunoaşterea faptului că sufletul este indestructibil vă ajută să 
rămâneţi puternici când va fi timpul să treceţi dincolo. Modul în care 
sufletul se eliberează şi cu ce vă veţi întâlni apoi, dumneavoastră şi 
sufletul dumneavoastră, este următorul meu subiect. 

Cum am amintit deja, sufletul este legat de trupul fizic printr-o 
conexiune energetică, numită cordonul de argint. 

Multe persoane care au trăit o experienţă de moarte clinică, o 
experienţă de moarte temporară sau o călătorie astrală au povestit că au 
văzut ceva care arăta ca un cordon sau o frânghie, strălucind de energie 
argintie, şi care se întindea dinspre capul, pieptul, spatele sau 
abdomenul lor. 

Cordonul de argint este legat de toate cele şapte chakre majore ale 
corpului - acele vortexuri rotative care servesc pe post de centre de 
energie ale trupului nostru fizic. Cordonul este în acelaşi timp şi linia 
vieţii prin care sufletul hrăneşte trupul cu energie şi cu informaţii, la fel 
cum cordonul ombilical hrăneşte cu energie bebeluşul din pântecul 
mamei. 

În somn, sufletul părăseşte de multe ori trupul, astfel ca persoana 
noastră fizică să se poată reface după boli sau traume sau ca să putem 
călători, pentru a învăţa lecţii importante. Ca profesor, adeseori îmi 
părăsesc corpul pentru a-i ajuta pe alţii să înţeleagă principiile 
spiritualităţii. Nu este neobişnuit pentru mine să am vise în care mă 

întâlnesc cu cineva, pentru ca mai târziu să aflu că persoana respectivă a 
avut acelaşi vis. 

Din moment ce cordonul de argint este şi flexibil, şi durabil, poate 
rezista la multe călătorii astrale, întinzându-se pentru a permite ceea ce 
poate părea a fi o distanţă mare. Dar ne dă voie să mergem până într-un 
punct, după care ne trage rapid înapoi, ţinându-ne bine legaţi de trupul 
fizic. Totuşi, această situaţie începe să se schimbe atunci când ne 
pregătim să traversăm în lumea cealaltă. 

În timpul acestui proces de tranziţie devenim fizic mai slabi, din 
cauza lipsei de energie care hrăneşte trupul, energie care vine dinspre 
suflet sau dinspre chakrele prin care sufletul este legat. Aura noastră 
(expresia exterioară a trupului energetic) începe, de asemenea, să se 
schimbe - şi, deoarece este asociată cu chakrele majore, şi ele încep să fie 
afectate, slăbind şi mai mult cordonul de argint. Pe măsură ce sufletul se 
ridică şi se îndepărtează de trupul fizic, cordonul slăbit se rupe. Când se 
întâmplă asta, nu mai suntem ancoraţi în trupul fizic, iar moartea este 
ireversibilă... călătoria a început. 

În accidente tragice, care provoacă traume şi duc la moarte, firul se 
rupe, totuşi asta se întâmplă adeseori înainte de avea loc impactul 
dureros. Aşa cum am menţionat anterior, din această cauză, sufletul nu 
simte agonia prin care trece trupul în cazul morţilor subite. Am realizat 
multe şedinţe în care spiritul persoanelor a venit şi a arătat cum acel om 
a trecut dincolo înaintea impactului propriu-zis - lucru despre care aţi 
citit în capitolul trecut, când v-am împărtăşit ce i-am citit lui Kay, mama 
al cărei fiu a murit într-un accident de motocicletă. 

Atunci când ne părăsim trupul, iar firul, în cele din urmă, se rupe, 
apare o senzaţie de mare bucurie, deoarece sufletul se eliberează de ceea 
ce îl ţinuse închis atât de mult timp. Uneori, sufletul sare rapid afară din 
corp, alteori, iese mai încet. Dar, în oricare dintre cazuri, atunci când 
firul se rupe cu adevărat, timpul pe care îl avea de petrecut în acel trup s- 
a încheiat definitiv. Sufletul este acum cu adevărat liber - aşa cum un 
câine îşi scutură apa din blană, noi ne scuturăm de trupul fizic şi îl lăsăm 
în urmă. 

Când alegem lumina albă 


Atunci când cordonul se rupe, majoritatea sufletelor se îndreaptă 
spre văl şi apoi spre lumina albă. Aceasta este o alegere pe care o face 
sufletul şi este clar ce am decis eu să fac în timpul morţii mele 
temporare. Cei care nu aleg această direcţie rămân în urmă, prizonieri în 
ceea ce este cunoscut sub numele de „vortex”, un loc care nu este nici 
planul terestru, nici lumea cealaltă. Voi discuta mai în amănunt despre 
soarta acestor suflete care rămân în urmă, în capitolul următor. Dar aici 
vreau să descriu ce ne aşteaptă când trecem prin văl şi ne îndreptăm 
către lumina albă. 

Chiar dacă lumea spiritelor se află într-o altă dimensiune şi într-un 
alt timp, putem totuşi avea acces la ea, din lumea noastră. În termeni 
liniari, spaţiali, sufletele care sosesc în timpul unei şedinţe de spiritism 
sunt localizate la ceva mai puţin de un metru de noi, în lumea fizică, dar 
se află într-o altă dimensiune, cu o frecvenţă a vibraţiei mai puternică. 
Deci, atunci când sufletul părăseşte trupul, ieşind pe o direcţie care 
formează un unghi de 20-30 de grade, se mişcă înspre un loc aflat la 
aproximativ un metru distanţă de corp. Aici, sufletul trece prin văl şi se 
îndreaptă către lumina albă, în tot timpul susţinut de către spiritele 
călăuzitoare. După cum spune Josiah, înțeleptul: 


Lumina albă, magică ar orbi un ochi omenesc, dar pentru noi este 
dragoste pură, mai presus de orice ştiinţă şi cunoştinţe, un exemplu 
a ceea ce urmează. 


Înainte de a ajunge la lumina albă, călătorim prin ceva ce se 
aseamănă unui tunel. Nu este aşa cum v-aţi imagina că trebuie să arate 
un tunel - întunecat şi înfricoşător - ci, mai degrabă, emite o lucire 
blândă, în timp ce unde de energie trec prin el. Imaginaţi-vă cum priviţi 
peste capota maşinii, după ce motorul a mers o zi întreagă, iar ziua a fost 
extrem de călduroasă şi, prin aburul care se ridică, vă uitaţi către obiecte 
aflate la distanţă. Acesta este felul în care arată tunelul în timp ce 
mergem prin el şi el marchează începutul călătoriei în lumea spiritelor. 
Putem vedea o lumină şi suntem traşi ca de un magnet prin tunelul 
lucitor, pentru a ne apropia din ce în ce mai mult de lumina albă din faţa 
noastră. 

Pe parcursul tranziţiei, îi putem zări pe cei dragi cum ne aşteaptă pe 
partea cealaltă. Vor părea că sunt atât de aproape, că am putea chiar să-i 
atingem, dar nu vom putea face asta decât după ce am parcurs întreaga 
distanţă a tunelului. De asemenea, putem vedea oameni pe care îi 
recunoaştem din această lume şi care deja au trecut dincolo, 
întâmpinându-ne şi liniştindu-ne, ca şi cum ne-am reîntoarce într-un loc 
în care am mai fost înainte - ceea ce este chiar adevărat! 

Când intrăm în lumina albă, iniţial ne simţim umpluţi până la refuz 
de o senzaţie de pace şi dragoste. Din nou, Josiah ne dă informaţii 
suplimentare: 


Lumina albă este strălucitoare şi pură; iar atunci când treceţi prin 
ea, intraţi într-o altă dimensiune. Lumina se află acolo cu scop de a 
vindeca, ajutându-vă să eliminaţi emoțiile trecerii - teama, 
traumele, suferința, chinul... tot ceea ce răneşte. În lumina albă 
sunteți vindecaţți de durerea fizică a morții şi pregătiți să vă 
îndreptaţi spre următorul stadiu al vieţii. 


Atunci când există vreun şoc sau amintiri dureroase din timpul 
trecerii, acestea sunt uşurate atunci când intrăm în lumina albă. Un 
proces mai profund şi mai complet de vindecare are loc când ajungem în 
lumea cealaltă, dar trecerea prin lumina albă este primul stadiu al 
vindecării, pregătindu-ne pentru ceea ce urmează să se petreacă în 
continuare. 

Aşa cum observați, nu este nimic înfricoşător la trecerea din lumea 
aceasta în lumea cealaltă. Ne temem de tranziţie deoarece nu ne mai 
amintim ce s-a întâmplat înainte de a începe această existenţă 
pământească. Totuşi, din momentul în care sufletul părăseşte trupul, 
ştim, instinctiv, ce să facem. Am mai trecut şi înainte prin această 
experienţă şi - ca şi mersul pe bicicletă - deci nu se uită niciodată. Acea 
informaţie a fost închisă în subconştient şi poate fi accesată în momentul 
trecerii, aşa că suntem absolut conştienţi de ceea ce se întâmplă şi toată 
teama dispare. Ba, mai mult, sufletul trece prin văl şi intră în lumina albă 
în aproximativ cinci secunde pământeşti - aşa că este rapid şi uşor! 

Unul dintre cele mai importante lucruri pe care trebuie să le realizăm 
este faptul că noi venim cu toţii din lumea cealaltă, şi deci a reintra în ea 
ne va fi extrem de familiar. Oamenii care sunt confruntaţi cu tranziţia şi 
vor să îşi părăsească viaţa pământească adeseori spun că vor să „meargă 

acasă”. Da, sufletul are o voință proprie şi fiecare reacționează diferit, în 
funcţie de circumstanţe. Dar, cu toţii - inclusiv cele mai agitate şi 
tulburate suflete - ne îndreptăm spre evoluţia şi vindecarea finală. 


Chiar dacă toate sufletele vor ajunge, în cele din urmă, să facă acea 
călătorie a uitării şi a păcii din lumea de apoi, exist unele spirite care se 
eliberează de legăturile lor terestre, dar nu se îndreaptă direct spre 
lumina albă. Acest lucru se întâmplă de cele mai multe ori deoarece aleg 
să rămână în urmă şi să se ocupe de lucruri neterminate, timp în care se 
menţin în continuare conectaţi cu lumea pământească. O astfel de 
alegere este posibil să ducă la blocarea sufletelor între cele două lumi, iar 
atunci ele pot avea nevoie de salvare. 

Soarta acestor aşa-numite „fantome” - ca şi cea a sufletelor tulburate 
sau „întunecate” cărora nu li s-a permis trecerea prin lumina albă - va fi 
explorată în capitolul următor. 


Capitolul 6 
Raiul sau iadul - două căi diferite 


În timp ce majoritatea sufletelor care intră în lumea cealaltă străbat 
prin lumina albă imediat după trecere, altele pot urma o altă cale. Unele 
rămân în urmă că să îşi rezolve probleme neîncheiate, iar altele rămân 
prizoniere în vortexul dintre lumi şi nu pot găsi calea fără ajutor. Există 
şi suflete care nu au deloc acces la lumina albă, ci trebuie întâi să treacă 
printr-un portal diferit, ce le duce într-o dimensiune alternativă pentru 
vindecare. Ultimele sunt sufletele tulburate, al căror drum prin viaţa de 
apoi este diferit de al majorităţii - în multe religii tradiţionale, soarta lor 
poartă numele de „iad”, în opoziţie cu lumina albă, care este numită 

„rai”. 


In acest capitol mă voi ocupa de soarta ambelor tipuri de suflete: a 
celor care aleg să rămână pentru o perioadă de timp, înainte de a trece 

prin lumina albă; şi a acelora care nu au acces la lumina albă, ci ajung în 
lumea cealaltă, urmând o altă cale. 


Fantome şi bântuiri 


Aşa cum am menţionat înainte, chiar şi după ce un suflet nu mai este 
legat de trup prin intermediul cordonului de argint, continuă să poarte 
cu el personalitatea şi trăirile individului. Acest lucru influenţează 
alegerile şi opţiunile sufletului atunci când trece dincolo... şi, în ciuda 
multelor emisiuni televizate care se referă la acest subiect, sufletul pleacă 
întotdeauna din proprie voinţă. Nu este niciodată forţat, păcălit sau 
manipulat să treacă dincolo; trebuie ca el să vrea să plece. 

Atunci când sufletul părăseşte iniţial corpul, intervine senzaţia unei 
libertăţi nou găsite: este liber de restricţiile unui trup pe care poate că nu 
l-a plăcut, liber de durere şi suferinţă şi liber de alte probleme pe care 
viaţa le-a pus în drumul său. Pentru a vă face o idee referitoare la această 
senzaţie, imaginaţi-vă că aţi fost închişi pentru o perioadă mare de timp 
într-o armură care vă acoperea complet, apoi, brusc, aţi fost eliberat şi 
capabil să vă mişcaţi fără restricţii. Multiplicaţi această senzaţie cu o sută 
şi o să vă faceţi o oarecare idee a libertăţii pe care o veţi simţi fără trup. 

Totuşi, nu toate sufletele sunt pregătite să părăsească acest pământ şi 
să intre în lumina albă. Unii consideră că trebuie să rămână, ca să îi ajute 
pe cei dragi în suferinţa lor sau să îi asiste în înţelegerea altor probleme 
legate de tranziţia lor. 

Am întâlnit câteva spirite care nu îşi dăduseră seama că plecaseră şi 
continuau să îşi trăiască vieţile ca şi cum ar fi fost încă vii. Şi, extrem de 
rar, am dat peste suflete care nu voiau să treacă din cauză că se temeau 
de ce ar putea găsi de cealaltă parte sau din cauza fricii legate de reacţia 
celor dragi. 

Oricare ar fi motivele, sufletele care rămân în urmă - fie pentru că 
aleg, să facă asta, fie pentru că sunt prinse în vortexul dintre lumea 
pământească şi lumea cealaltă - sunt cauza a ceea ce numim „bântuire”. 
S-ar putea să fi trecut prin experienţe de bântuire atunci când aţi vizitat 
un castel medieval sau o casă veche şi aţi simţit o prezenţă în încăperi 
sau pe coridoare. Acea prezenţă poate fi extrem de reală; de fapt, este un 
indicator al faptului că o persoană care locuia acolo nu doreşte să plece, 

pentru că a decis să rămână după ce el sau ea şi-a părăsit trupul. Acest 
tip de suflet este numit „fantomă”. 

Reţineţi că numai dacă aţi simţit o prezenţă nu înseamnă neapărat că 
a avut loc o bântuire, este, mai degrabă, posibil să simţiţi rămăşiţele 
energetice ale unei activităţi anterioare care s-a petrecut în acel anumit 
loc. De exemplu, dacă aţi mers vreodată printr-un mall de dimineaţă, 
când tocmai s-a deschis, puteţi simţi prezenţa unei astfel de energii. Asta 
deoarece mii de oameni merg pe aceleaşi drumuri, intrând şi ieşind din 
magazine în fiecare zi şi, în timp ce fac asta, lasă o urmă de energie în 
urma lor. Deci, ceea ce simţim este un fel de „rămăşiţă” de energie, care 
este lăsată în spaţiu. 

Cu alte cuvinte, nu orice senzaţie ciudată pe care o aveţi este o 
bântuire - uneori simţiţi cu adevărat urma energiilor lăsate de către fiinţe 
vii. Josiah se referă la diferenţă, explicând că sufletele care rămân în 
urmă au tendinţa să fie tulburate, ceea ce însemnă că opun rezistenţă: 


Acele suflete care se feresc de lumina albă sunt cele tulburate, care 
nu pot să meargă înainte. Ele nu pot să se confrunte cu ideea de 
moarte şi sunt cele considerate a fi fantome, care adeseori bântuie. 


Fantomele, sau sufletele care se împotrivesc, pot fi asistate să treacă 
dincolo în lumina albă cu ajutorul maeștrilor şi călăuzitorilor din lumea 
cealaltă. Călăuza spirituală Ben explică cum este să te ocupi de acele 
suflete rămase în urmă: 


Le ajutăm să treacă, arătându-le viaţa pe care o pot avea - fericirea 
şi dragostea pe care le pot obține - atunci când pătrund în lumea 
cealaltă. Unele acceptă; altele, nu. Unele vin rapid şi uşor; altele 
opun rezistenţă. Facem ce putem. Dar uneori este extrem de tentant 
pentru ele să rămână şi să nu treacă, mai ales în cazul acelor suflete 
tulburate care nu vor să dea ochii cu inamicii sau cu demonii lor de 
partea cealaltă. 


Eu personal am întâlnit adeseori cazuri de bântuire şi fantome şi cred 


că situaţiile următoare pot face ceva lumină în ceea ce priveşte acest 
fenomen: 

— Atunci când filmam pentru emisiunea televizată Life Among the 
Dead, investigam un posibil caz de bântuire în Glen Tavern Inn, din 
Santa Paula, California. Când Monica, managerul hotelului, m-a lăsat în 
camera 307, am simţit aproape imediat energia unei femei care nu voia 
să plece. Monica m-a informat că în acel han avusese loc, cu nişte ani în 
urmă, o crimă, rămasă neelucidată. S-a dovedit că întâlnisem sufletul 
femeii ucise, care rămăsese să-l caute pe criminal şi de atunci bântuia 
hotelul. (Din nefericire, nu am putut să ajut acest suflet să meargă mai 
departe, deoarece a refuzat să plece, iar noaptea mea la hotel a fost 
petrecută comunicând cu multe alte spirite. De fapt, înainte să îmi dau 
seama, a apărut altcineva care voia să intre - un bărbat care fusese 
împuşcat în timp ce juca jocuri de noroc în exact aceeaşi cameră.) 


— Am fost chemată să investighez o casă din Anglia, deţinută de către 
o familie care observase activităţi ciudate petrecându-se în camera 
copiilor. Jucării electronice porneau în mijlocul nopţii, deşi fuseseră 
scoase din priză şi bateriile erau şi ele scoase, iar luminile şi televizorul 
se închideau şi se aprindeau singure. 

Prima mea vizită a avut loc în timpul zilei şi nu am putut simţi nimic. 
Dar ştiam că se petrece ceva, judecând după teama pe care am observat- 
o la mamă. Fiind eu însămi mamă, nu am putut ignora aceasta şi am fost 
sigură că se întâmplase ceva. Aşa că m-am întors pe la ora nouă în acea 
seară şi am observat eu însămi faptele bizare. 

După ce am făcut oarecare cercetări, am descoperit că doi copii 
muriseră în acea casă, pe la începutul anilor patruzeci. Mama 
supravieţuise, dar se mutase după tragicul accident, nemaiputând, 
probabil, să locuiască acolo fără copii. Sufletele copiilor rămăseseră în 
urmă, totuşi - şi în ultimii cincizeci de ani îşi căutaseră mama ca să o 
salveze de incendiu. Acestor suflete pierdute le plăcea să se joace cu 
jucăriile familiei care locuia acum în acea casă şi ei erau cei care 
provocau fenomenele stranii. Televizorul „bântuit” era întotdeauna găsit 
pornit pe programul de desene animate, de exemplu, ca să se poată şi ei 
distra, aşa cum o fac copiii normali. 

A trebuit să conving, aceşti copii fantome să îmi vorbească, pentru a 
începe să îi conduc prin văl. Comunicarea cu ei a fost dificilă, pentru că 
mereu fugeau ca să se joace. Din fericire, ghidul meu, Ben, a apărut 
pentru a mă ajuta şi m-a informat că, din momentul tragediei până în 
momentul prezent, mama copiilor trecuse în lumea cealaltă. Ea tot 

încerca să îşi ajute copiii să vină, dar ei nu voiau să asculte. Se distrau 
prea mult jucându-se cu lucrurile familiei cu care locuiau! 

Întotdeauna este implicată şi negocierea, atunci când încercăm să 
convingem un spirit încăpățânat să treacă dincolo şi, din acest motiv, 
este adeseori nevoie de ajutor. Ben mi-a oferit acel sprijin, arătându-le 
copiilor calea prin tunel şi apoi către lumina albă. În cele din urmă, au 
reuşit să vadă că mama lor îi aştepta în partea cealaltă. Nu au vrut să 
creadă asta, dar după ceva muncă de convingere au trecut prin văl şi au 
ajuns în braţele ei. În sfârşit, casa care fusese deranjată de către 
activităţile acestor suflete s-a întors la normal. 


— Dezvoltarea tehnologiei moderne ajută la a demonstra faptul că 
există viaţă după moarte şi că sufletele supraviețuiesc cu adevărat, 
uneori prinse între două lumi. În acest scop, au apărut multe emisiuni 
televizate în care oamenii pleacă la vânătoare de fantome folosind 
aparate de citit câmpul electromagnetic şi alte maşinării electronice. 
Datorită unor prieteni ai mei care fac parte din organizaţia TAPS 
(Societatea Paranormală Atlantic), ramura Coasta de Vest, cunosc modul 
de utilizare în viaţa reală a acestor tipuri de aparate, pentru descoperirea 
energiilor fără trup sau a spiritelor. 

Prietenii mei mi-au arătat înregistrarea discuţiei dintre un spirit şi o 
persoană, cu ajutorul unuia dintre aceste aparate, şi am auzit clar ce se 
vorbea. Mi s-a spus că informaţia provenită de la spirite, prin aceste 
aparate, este foarte corectă - lucru constatat după investigaţii. 

O întâmplare anume care s-a petrecut în timpul cercetărilor 
Societăţii Paranormale a implicat un „interogator” - o persoană care 
întreabă „E cineva acolo?” şi apoi „Cine eşti tu?” - care încerca să 
stabilească numele spiritului cu care comunica în timpul şedinţei 
respective. Timp de aproximativ cincisprezece minute de conversaţie 
politicoasă din ambele părţi, interogatorul tot nu reuşea să scrie corect 
numele spiritului, aşa că, în cele din urmă, spiritul a exclamat cu condes- 
cendenţă, dar clar: „Eşti un idiot!” 

În mod normal, un suflet care a trecut dincolo nu ar spune niciodată 
un lucru atât de nepoliticos; dar un suflet care nu a trecut, care era închis 
între lumi şi gândea în continuare din perspectiva pământească, ar face- 
o, cu siguranţă. Deoarece astfel de suflete sunt adesea încăpăţânate, este 
greu să ai o discuţie cu ele - mai ales dacă nu au trecut încă prin lumina 
albă şi nu şi-au început călătoria tămăduirii. 

Protejarea în faţa unui atac energetic 


Din când în când, mi se întâmplă să am de-a face cu spirite care au 
fost negative în viaţă, dar, trecând printr-un proces de vindecare în 
lumea cealaltă (pe care îl voi explica mai în detaliu în Partea a treia), 
sunt într-o formă superioară când vin la mine. Datorită acestei vindecări, 
orice fel de comunicare cu ei este cât de pură şi de cinstită posibil. 

Totuşi, alţii cu care intru în contact şi-au păstrat negativitatea, 
deoarece nu au trecut încă prin lumina albă. De fiecare dată când lucrez 
cu aceste spirite trebuie să mă încredinţez că mă protejez şi să cer ajutor 
uneia din călăuzele mele spirituale. Acest lucru îmi asigură securitate şi 
împiedică energia negativă să se lipească de mine - în caz contrar, aş fi 
victima unui atac energetic, care mi-ar seca complet energia proprie. 

Aţi fost vreodată într-o cameră sau într-o casă care era dezordonată 
sau într-un haos total şi, pur şi simplu, nu v-aţi simţit bine? Aţi avut 
senzaţia că sunteţi obosit, lipsit de energie şi trist, când aţi plecat de 
acolo? Dacă da, atunci este posibil să fi trecut şi dumneavoastră printr- 
un astfel de atac. 

Oricând este prezentă energia negativă, este nevoie ca aceasta să fie 
curățată prin mijloace paranormale. Unul dintre cele mai simple moduri 
de a face asta este să ardeţi planta Salvia Apiana utilizată de amerindieni 
şi să lăsaţi fumul să curețe camera sau aura cuiva. A afuma, precum ştiţi, 
este un ritual străvechi, care poate curăța un loc de spirite negative. Eu 
utilizez adeseori această metodă când sunt în prezenţa cuiva cu energie 
scăzută sau negativă sau dacă sunt nevoită să lucrez într-o cameră de 
care sunt legate sentimente neplăcute. 

În prima mea carte, Life Among the Dead, povestesc despre una 
dintre cele mai şocante experienţe cu energia negativă prin care am 
trecut. Pentru aceia dintre dumneavoastră care nu aţi citit cartea, iată ce 
s-a întâmplat. 

Era vineri seara şi la mine era în vizită o prietenă. Charlie, care avea 
pe atunci cinci ani, a vrut să doarmă în pat cu mine, mama lui. Din 
moment ce rareori cerea aşa ceva, i-am dat voie, ca răsfăţ pentru o 
noapte. 

Pe la ora două dimineaţă, prietena mea se pregătea să plece, când l- 
am auzit pe Charlie strigând foarte tare. Am urcat în fugă scările şi l-am 


89 


găsit stând ţeapăn, în picioare, pe pat, privind fix spre un loc pe perete, 
deasupra ferestrei. Acolo se vedea proiectată umbra unui bărbat, care 
părea că ţine un cuţit mare în mână şi era gata să îmi atace fiul. 

Charlie tremura tare, aşa că l-am ţinut strâns în braţe în timp ce 
priveam în jur ca să descopăr ce anume ar fi putut proiecta umbra. Până 
când m-am întors din nou, umbra dispăruse, lăsând în urmă un perete 
alb, fără nicio urmă. Mi-am luat fiul şi am coborât cu el la parter, unde 
am găsit-o pe prietena mea, care părea teribil de şocată. Mi-a spus că 
tocmai văzuse o ceaţă întunecată coborând scările, trecând chiar prin 
faţa ei şi îndreptându-se iute spre bucătărie. 

Am decis să plec de acasă în acea seară şi să mă întorc la lumina zilei, 
ca să mă ocup de orice ar fi fost. Ştiam că îi pot face faţă şi nu mă 
temeam, dar nu voiam ca Charlie să fie în casă. E un copil sensibil şi 
fusese destul traumatizat de acea energie întunecată şi sinistră. 

În ziua următoare, m-am întors acasă să fiu medium pentru câteva 
persoane, lăsându-l pe Charlie cu părinţii mei, ca să pot eu însămi să alin 
şi să înving acel spirit care stătea la pândă. Experienţa îmi spunea că acel 
suflet nu va pleca dacă nu îi permiteam să-mi vorbească. (Aşa se 
întâmplă deseori cu spiritele care rămân - ele vor să transmită un mesaj, 
aşa că stau prin preajmă şi fac rele până când acel mesaj este comunicat.) 

Şi, desigur, spiritul s-a întors. I-am simţit sosirea în timp ce stăteam, 
meditând, în camera în care ţin şedinţele de comunicare cu spiritele. M- 
am dus la etaj, în dormitor, unde începuse activitatea, şi am început să 
comunic cu spiritul. Mi-a spus că numele lui este Jimmy şi că abuzase de 
cele trei fiice ale femeii cu care se căsătorise. A început să îmi dea numele 
fetelor. 

L-am întrebat de ce l-a speriat aşa de tare pe fiul meu. Mi-a spus că 
nu ştia să atragă atenţia decât copiilor, dar că trebuia să folosească orice 
ca să poată ajunge la mine. Deşi motivele lui păreau logice, nu am fost 
prea fericită să aud asta, gândind: „O, grozav, foloseşte-l pe fiul meu!” 

Jimmy a continuat şi mi-a spus că se sinucisese şi că nu voia să 
treacă dincolo, pentru că îi era teamă să se întâlnească cu părinţii lui, îi 
era teamă de reacţia lor. Se pare că şi părinţii lui abuzaseră de el, aşa 
cum o făcuse el, la rându-i, cu fiicele sale vitrege. Se temea că în caz că va 
trece dincolo se va trezi blocat cu ei în lumea spiritelor şi că va fi o 
situaţie rea. 

Jimmy voia să fie vindecat de această teamă, dar rămânea un suflet 
extrem de tulburat, care avea nevoie să treacă prin lumina albă, pentru a 

se vindeca măcar puţin. După ceva muncă de lămurire din partea mea, 
cu ajutorul lui Ben şi al altor călăuze, în cele din urmă a făcut exact asta - 
a trecut în lumina albă şi în braţele protectorului său, o călăuză spirituală 
care, în viaţă, intervenise, pentru a-l feri de cei ce abuzaseră de el. 

Acest suflet venise la mine în speranţa că voi spune familiei lui că îi 
părea rău ca a abuzat de fete şi că se simţea vinovat pentru felul în care 
murise. Era o alinare să ştiu că el era acum în siguranţă şi că spiritele îl 
vindecau, dar a fost şi o lecţie pentru mine, din care am învăţat că există 
suflete care rămân în urmă pentru că se tem să nu fie confruntate cu 
faptele lor trecute. 


Probleme nerezolvate 


Sufletele care rămân să se ocupe de treburi neterminate locuiesc în 
vortex sau în spaţiul dintre lumi. Imaginaţi-vă două panouri de sticlă, 
unul dintre ele fiind pământul, iar cel de-al doilea, lumea spiritelor. În 
spaţiul dintre ele ar fi vortexul, de care spiritele se agaţă şi pot rămâne. 
În felul acesta, sufletele celor plecaţi dintre noi împart între ele acea 
lume şi pot să ia legătura cu noi. 

Sufletele nu sunt obligate să stea în vortex, chiar dacă nu au trecut 
prin lumina albă - ele pot alege să rămână acolo sau să plece. Dar dacă 
rămân un timp mai îndelungat, ajung prizoniere, incapabile să mai plece, 
până când nu îşi termină treburile. Un exemplu de problemă nerezolvată 
este atunci când are loc o crimă, iar sufletul victimei ştie cine a comis-o şi 
rămâne să îi ajute pe membrii familiei să adune probe. 

Atunci când sufletele sunt în vortex, pot să îşi facă simțită prezenţa în 
moduri accentuate, uneori lăsând indicii în calea unei persoane de pe 
pământ şi punându-şi amprenta asupra unor obiecte fizice, pentru a 
arăta ajutorul de care au nevoie. Însă acest lucru se întâmplă în general 
numai în cazuri extreme, majoritatea sufletelor transmit nevoile lor şi 
informaţiile pe care vor să le ofere într-un mod blând şi plin de dragoste. 

Acesta a fost cazul cu un suflet care şi-a manifestat prezenţa în cadrul 
unei emisiuni pe care o făceam acum câţiva ani pe Coasta de Est. David 
era prins în vortex, deoarece fusese ucis, iar ucigaşul lui nu fusese încă 
găsit. Voia să comunice cu o persoană din public, dar nu ştiam despre 
cine era vorba. Aşa că am strigat, pur şi simplu, numele „Dave”, iar fiica 

lui a răspuns, surprinsă. Nu se aşteptase ca tatăl ei să o contacteze - 
poate pentru că moartea lui tragică se petrecuse numai cu câteva 
săptămâni înainte. 

Spiritele care nu au trecut încă prin văl pot să îşi manifeste prezenţa 
cu foarte multă putere, mai ales fiindcă nu şi-au scuturat, încă, legăturile 
pământeşti. Dar sunt puternice şi pentru că folosesc toată energia din 
jurul lor pentru a comunica. De aceea observ că, atunci când lucrez, 
scade foarte rapid energia din bateriile din jurul meu, făcând ca 
aparatura să se oprească în câteva minute, când ar trebui să reziste cel 
puţin cinci ore. Este un risc al meseriei mele şi întotdeauna trebuie să am 
baterii de rezervă pentru microfoane, în caz că apar astfel de situaţii. 

Prezenţa lui Dave era extrem de puternică şi mi-a arătat că se afla în 
vortexul dintre cele două lumi. Tehnic, nu era prins, alesese să rămână, 
pentru a ajuta la ancheta referitoare la uciderea lui, intenţionând să 
treacă dincolo după rezolvare. Am vorbit cu fiica lui care se afla în public, 
dându-i detaliile pe care el mi le furniza şi care ar fi putut ajuta la 
rezolvarea cazului. Fa a ascultat numele şi datele pe care i le-am dat, dar 
mi-a răspuns că nu are idee despre ce vorbeam. Acest lucru nu este ceva 
neobişnuit când ajut oamenii să rezolve mistere cum ar fi o crimă, aşa că 
întotdeauna le cer să îşi facă temele şi să cerceteze care ar putea fi 
înţelesul mesajului. 

Încă în şoc după moartea tatălui ei, fiica lui Dave nu era în starea 
potrivită pentru a-şi aminti toate informaţiile pe care i le dădeam. Abia 
dacă a reţinut ceva. Din fericire, o femeie de treabă, care stătea lângă ea, 
a notat informaţiile detaliate şi i le-a dat, înregistrând fapte şi nume care 
ar fi trebuit cercetate pentru a ajuta investigația. 

Circa trei săptămâni mai târziu am fost contactată de către un 
detectiv particular care muncea la rezolvarea cazului lui Dave. 
Descoperise nişte informaţii pe care nu le anunţase familiei, nefiind sigur 
că sunt adevărate. Încerca să adune dovezi, când fiica lui i-a dat notițele 
din timpul comunicării mele. Mi-a spus că informaţia din acele notițe se 
potrivea cu detaliile pe care le descoperise, confirmând că identificase 
exact persoana care îl ucisese pe Dave. Ceea ce se afla în notițe l-a ajutat 
mai departe să descopere dovezile de care avea nevoie. Când i-am dat 
informaţiile fetei lui Dave, nu aveam nici cea mai mică idee ce însemnau. 
Nu procesez şi nici nu încerc să înţeleg, ceea ce primesc - pur şi simplu, 
transmit, ca într-o translație bilaterală. 

Folosind datele pe care eu le dădusem în timpul citirii, detectivul a 
reuşit în cele din urmă să strângă suficiente dovezi pentru ca ucigaşul lui 
Dave să fie condamnat. Nu am ştiut de acest rezultat până când nu am 
primit un e-mail în care eram anunţată ce s-a întâmplat şi mi se 
mulțumea pentru participare. În timp ce citeam mesajul, îmi amintesc că 
am simţit un spirit familiar în jurul meu. Era Dave, care îmi arăta că 
trecuse dincolo şi acum se afla în lumina albă. Putea să îşi continue 
călătoria în viaţa de apoi, ştiind că familia şi prietenii săi erau feriţi de 
pericol. 


Misiunea de salvare 


Uneori, sufletele din vortex nu îşi găsesc singure drumul către lumina 
albă şi au nevoie de salvare. De obicei eu fac această muncă în timpul 
somnului, călătorind astral în alte dimensiuni pentru a ajuta sufletele 
care au nevoie de ajutor să treacă dincolo. Am făcut asta timp de mulţi 
ani... dar, înainte să aflu ce făceam, adeseori mă întrebam de ce mă 
trezesc total epuizată după un somn lung, când ar fi trebuit să mă simt 
refăcută. 

Într-o zi, în timpul unei meditații, Ben mi-a spus că eu sunt o 
legătură dintre unele suflete pierdute şi tărâmul pământesc. Mi-a spus că 
acele suflete mă caută pe mine, fiindcă au nevoie de ajutor pentru a 
transmite mesaje celor dragi. După ce le ajut în aceasta, sufletele sunt 
libere să meargă mai departe. 

La finalul meditaţiei, l-am întrebat pe Ben dacă îmi va fi permis să 
îmi amintesc ce s-a întâmplat într-una dintre călătoriile mele. Sunt 
sigură că el a crezut că mă îndoiam de ceea ce îmi spusese referitor la 
salvarea sufletelor pierdute - şi, într-un fel, bănuiesc că aşa şi era. Dar 
eram şi curioasă şi voiam să-mi amintesc ce se întâmpla în timpul uneia 
dintre aceste „Misiuni de salvare”. Din fericire, mi s-a oferit şansa de a 
face asta. 

Într-o dimineaţă, când m-am trezit, mi-am adus aminte că mi-am 
părăsit trupul în timpul nopţii şi că l-am sărutat pe Charlie pe gât când 
am plecat. M-am întâlnit cu Ben, iar el a glumit, făcând referire la faptul 
că îl verific mereu pe Charlie înainte de a pleca în misiune. Următorul 
lucru pe care mi-l amintesc este că am trecut o apă şi că mă aflam în faţa 

unui suflet care stătea chircit cu capul în mâini şi plângea în faţa soţiei şi 
a copiilor lui. 

— Şi tu eşti moartă? m-a întrebat când m-a văzut. 

— Nu, i-am răspuns, dar pot să te ajut să îi trimiţi un mesaj soţiei 
tale. 

Omul mi-a spus că voia ca soţia lui să înţeleagă faptul că el luase 
neintenţionat o supradoză de medicamente şi că nu se sinucisese. Mi-a 
explicat că suferea de depresie şi de dureri de cap severe, fapt care îl 
determinase pe medicul său să îi prescrie o combinaţie de medicamente. 
Într-o noapte şi-a luat medicamentele pentru depresie, dar, deoarece îl 
durea foarte rău şi capul, a luat şi un calmant înainte să adoarmă. În 
mijlocul nopţii, s-a trezit cu înţepături puternice în cap, aşa că a mai luat 
un medicament - uitând că deja luase unul. Drept rezultat a ajuns să 
supradozeze medicamentul prescris. Familia şi prietenii săi au crezut că 
luase o supradoză cu intenţie, din cauza vechii sale depresii, dar nu aşa 
se întâmplase. 

Bărbatul voia să le arate celor la care ţinea ce se întâmplase cu 
adevărat. Cu sprijinul meu şi asistat de alte călăuze şi ajutoare, a reuşit 
să se conecteze cu soţia, astfel încât să poată călători împreună astral şi 
ea să vadă ce se întâmplase, în timpul acestei călătorii ei au trăit 
momente minunate, pline de dragoste. După ce s-a despărţit de ea, el a 
fost condus înainte, spre lumina albă, dar întâi a făcut un scurt popas 
pentru a mă îmbrățişa şi a-mi mulţumi. Am plecat, pe când soţia lui 
începea să se trezească. 

Un an mai târziu, eram gazdă la un eveniment, când o femeie s-a 
apropiat şi mi-a spus: 

— Lisa, ai venit la mine într-un vis, aproximativ cu un an în urmă, şi 
mi l-ai adus pe soţul meu. 

Asemenea întâmplări nu erau neobişnuite, deoarece mulţi oameni 
îmi spun că le apar în vis ca să îi ajut sau ca să îi învăţ despre spirite. 

Dar apoi mi-a spus: 

— L-ai ajutat pe soţul meu să îmi arate că nu s-a sinucis şi că, de fapt, 
moartea lui a fost provocată de o supradozare accidentală. Nu a vrut să 
facă asta şi dorea ca eu să ştiu că mă iubeşte. 

Femeia a început să descrie decorul întâlnirii noastre din vis, care mi 
se părea ciudat de familiar, până la urmă mi-am dat seama că soţul ei era 
persoana cu care îmi aminteam că am călătorit în timpul misiunii mele 
de salvare. Mai târziu am primit confirmarea sentimentelor mele, când 


94 


Ben a apărut cu braţele încrucişate, zâmbind cu un aer de superioritate şi 
dând din cap în timp ce eu exclamam: 

— Ooo - chiar nu mă păcăleşti - era chiar persoana aceea! Îmi 
amintesc! 

Era ca şi cum Ben mă lua în râs pentru că mă îndoisem de el, 
spunându-mi: „Ti-am zis eu!” 


Partea întunecată 


În continuare, vreau să iau în discuţie motivul pentru care unele 
suflete nu trec prin lumina albă, ci, în loc de asta, folosesc altă intrare 
spre lumea cealaltă. Din cauza acţiunilor lor pe pământ, acestea sunt 
sufletele întunecate, acelea care au săvârşit lucruri teribile - adevărații 
sociopaţi, ucigaşii în serie şi cei care au comis genocid. Simt că este 
important să menţionez şi aceste suflete atunci când analizez întregul 
proces al trecerii. Din moment ce am discutat despre trecerea sufletelor 
prin lumina albă, este echitabil să aducem în discuţie şi reversul 
medaliei. Unde este lumină, trebuie să fie şi întuneric. 

Am fost foarte norocoasă să am o comunicare lungă legată de acest 
subiect, cu Ben şi cu înțeleptul Josiah. Ei m-au ajuta să înţeleg cum este 
partea întunecată a trecerii sufletelor şi unde merg astfel de suflete 
tulburate. Este cu siguranţă un loc pe care eu nu mi-aş dori să îl vizitez, 
dar ştiu că el există. Acesta este modul în care îmi explică Ben acest loc: 


Sufletele întunecate, care nu au trecut încă, au tendinţa să se adune 
împreună, aşa că există zone în care se strâng pentru a produce cele 
mai spectaculoase bântuiri. Nu este niciun motiv de îngrijorare şi 
prea puţin putem face noi. Avem grupuri de călăuze în lumea 
noastră pentru a-i sprijini, dar a-i convinge să plece nu este 
întotdeauna posibil. Facem tot ce putem să îi protejăm pe ceilalți. 


În momentul tranziţiei, unele suflete aleg să se îndepărteze de 
lumina albă, ca să nu fie nevoite să dea ochii cu propriii lor demoni 
din lumea terestră, demoni pe care nu vor să îi privească şi cu care 
nu vor să aibă de-a face. Mulţi dintre aceşti oameni au distrus forța 
vitală a altora. Deşi nu pot nicicum distruge sufletul, ca rezultat al 
acțiunilor lor, sufletul poate deveni unul ascuns. Puteţi observa un 

suflet ascuns în ochii goi, pustii ai unei persoane, reflectând faptul 
că sufletul se află încă acolo, dar că este pierdut şi are nevoie să fie 
regăsit. Ochii zâmbitori pot spune multe, dar ochii goi spun o 
poveste întreagă. 


Ceea ce Ben explică aici este că, atunci când sufletele îşi încep 
trecerea prin văl, dar hotărăsc să nu treacă dincolo, este din cauza 
temerii că în viaţa de apoi vor fi nevoite să plătească pentru modul în 
care au încercat să distrugă propriul lor suflet sau sufletul altora. 

Cu toţii putem, într-o anumită măsură, să spunem că ne-am ascuns 
sufletul, ceva ce facem pentru a evita să fim răniţi din cauza unei 
respingeri sau a unei dezamăgiri. Putem observa acest lucru în ochii 
unor oameni, mai ales dacă ne uităm la fotografii - poate că zâmbesc la 
cameră, dar ochii lor sunt morţi. Dacă privim poze mai de demult ale 
aceloraşi persoane, s-ar putea să remarcăm strălucirea şi scânteierea 
ochilor, indicând o perioadă în care încă nu îşi îngropaseră sufletul. 

Nu trebuie să fii clarvăzător ca să observi aşa ceva; este la vedere şi 
poate fi remarcat de către oricine. Este adevărat ce se spune despre 
faptul că ochii sunt oglinda sufletului, iar când sufletul a devenit ascuns, 
nu mai străluceşte prin ei, pentru a fi observat de oricine. 

Josiah explică mai departe ce se întâmplă în timpul trecerii sufletelor 
întunecate: 


Nu oricine care trece şi începe să meargă prin văl ajunge la lumina 
albă, pură, cei care au făcut rele merg printr-o altă lumină către alt 
loc din lumea cealaltă. Lumina lor este albă, dar nu este pură. Îi va 
duce spre un ținut al vindecării, dar nu se vor amesteca cu cei care 
au un spirit mai înalt. Ei vor sta numai cu cei cu energii similare - 
cu cei cu care au fost înainte, în existența pământească - până ce 
sunt vindecaţți de răutăţile lor şi se întorc cu lecţia învățată. 


În momentul în care ies, sufletele întunecate aleg o cale diferită de 
aceea a altor suflete. Ele trec prin văl către o altă lumină şi o altă 
dimensiune a vindecării din lumea cealaltă. Există mai multe niveluri în 
lumea spiritelor şi fiecare este specific pentru călătoria de vindecare a 
sufletului. La această răscruce de drumuri, sufletele întunecate nu au de 
ales în ceea ce priveşte drumul de urmat, asta dacă nu decid să rămână 

legate de pământ - aceasta fiind o alegere pe care o fac unele dintre ele şi, 
precum am văzut, ajung să bântuie. 

Mulţi de pe pământ numesc această cale alternativă iad, dar iadul pe 
care ni-l imaginăm în baza Bibliei sau a altor tradiţii nu este descris 
exact. De fapt, nu există iad, în modul în care am putea noi să ni-l 
imaginăm; iadul este o stare a minţii, mai degrabă decât un loc real. 
Depinde de noi să schimbăm acest fel de a vedea lucrurile - avem liberul- 
arbitru pentru a evolua şi a ajunge la un alt mod de gândire şi putem face 
asta cu sprijinul ajutoarelor şi călăuzelor noastre din viaţa de apoi. 

Aşa cum afirmă Josiah: 


Sufletele întunecate se reîntorc pe pământ şi au nevoie să o facă. 
Conştiinţa propriilor minţi i-a dus în locul pe care ele îl numesc iad. 
Nu există iad; este o stare a minţii. Ele trebuie să treacă prin acelaşi 
proces prin care trece orice suflet pentru a-şi permite lor însele să se 
vindece, să înainteze şi să evolueze. Trebuie ca munca pentru 
vindecare să o facă mai profund, altfel am vedea mereu suflete la fel 
de întunecate precum cel al lui Hitler întorcându-se, iar asta nu ar fi 
un lucru bun. 


Acele suflete care au comis fapte extrem de rele vor trece printr-o altă 
lumină, însoţite de alte spirite similare lor, ca să nu păteze sufletele ce au 
trecut prin lumina albă. 

Josiah povesteşte ce se întâmplă atunci când trece un suflet 
întunecat. 


Li se dă un gardian, un spirit care ajută şi care îi însoţeşte 
îndeaproape. Presupun că singurul lucru din lumea voastră care se 
aseamănă căii lor este o închisoare, dar, în tărâmul de dincolo, li se 
dă ajutor pentru a putea să se integreze din nou în lume, după ce le 
trece „termenul”. Sunt călăuzite cu grijă şi ştiu că sunt păzite în 
permanență. 


Unele dintre aceste suflete trec dincolo la vârste tinere, pentru că 
ajung în situații riscante, din cauza comportamentului lor care le 
pune în pericol. Sunt dați unor părinţi care sunt suficient de 
puternici să facă faţă creşterii şi educării lor, pentru că adeseori 
intră în încurcături la vârste fragede. Dar să fie clar că nu orice 

copil care trece dincolo se află în această categorie. Există multe 
motive ca un suflet să treacă dincolo la o vârstă fragedă. 


În timpul meditaţiilor mele mi s-a arătat modul în care sufletele care 
au creat probleme serioase, lor însele şi altora, trec printr-un proces de 
vindecare în această dimensiune alternativă a lumii celeilalte. O parte a 
sorții lor constă în întoarcerea în dimensiunea terestră mai repede decât 
alte suflete - dar, spre deosebire de alte suflete, nu au dreptul să aleagă 
momentul întoarcerii şi nici părinţii. Maeștrii din lumea cealaltă le decid 
calea, pentru a le oferi cele mai bune circumstanţe care să le ajute să 
înainteze şi să continue să fie vindecate. 

Într-o comunicare primită de la Josiah, se pune mai mult în lumină 
ceea ce li se întâmplă sufletelor întunecate dintre noi. 


Uneori aceste suflete întunecate pot fi îndreptate în decursul a 
câtorva vieţi. Vieţile pentru noi sunt ca zilele pentru voi, deci, deşi 
poate aveti senzaţia că este vorba de mult timp, retrospectiv privind 
lucrurile, nu este aşa. Toată lumea are parte de mai multe vieți şi de 
mai multe oportunități. 


În existenţa pământească, acestor suflete care se întorc li se dau 
călăuze spirituale ca să le ajute să se întâlnească cu oamenii cu care 
trebuie să se asocieze pentru lecţiile pe care trebuie să le învețe. 
Undeva, pe pământ, vor interacționa cu o persoană care le va 
schimba viața şi le va ajuta să vadă că au făcut mişcările greşite. 
Acest lucru se poate întâmpla când îl găsesc pe Dumnezeu prin 
religie, de aici încolo obținând pacea şi alinarea din faptul că se află 
alături de oamenii „aleşi” pentru a-i ajuta în călătoria lor. 


Aţi observat cum lucrurile asemănătoare se atrag - energia unei 
persoane atrage energia similară. Atunci când sufletele întunecate 
se încarnează, adeseori sunt puse împreună cu altele care sunt 
asemenea lor şi, adeseori, se alătură altora care au energii similare. 
Dar numai dacă îşi modifică drumul prin propria lor voinţă, vor 
putea vedea lumina albă şi vor putea înainta către următorul 
proces al călătoriei lor. 

De exemplu, un suflet care a fost adus pe acest pământ ca să ajute, 
să dea hrană spirituală şi să îi sprijine pe alții s-ar putea să îşi 
încrucişeze drumul cu aceste suflete întunecate. Astfel de suflete 
iubitoare sunt cele alese, al căror scop este să schimbe modul în care 
oamenii văd viaţa şi să le arate lumina de pe pământ. Aceste suflete 
au de multe ori slujbe care necesită o chemare spirituală înaltă. 


Adeseori se remarcă, fiind persoane cu o voinţă extrem de 
puternică, iar credinţa şi dragostea lor nu şovăie. Totuşi, dacă o 
situaţie este prea greu de suportat, se îndepărtează, înainte ca 
lumina propriului lor suflet să pălească. Altfel, sunt aşezate pe o 
cale spirituală mai înaltă, pentru a le reaminti că lumina se află în 
spatele lor. În mod frecvent, sufletele întunecate care se întorc 
continuă să rețină mânia pe care au purtat-o cu ele în timpul 
multelor lor reîncarnări. Acesta este marele cerc al vieţii, care are, 
în cele din urmă, drept rezultat echilibrarea karmei şi conducerea 
lor către lumina albă. 


Datorită călăuzirii şi dragostei pe care le-o oferim şi datorită 
oamenilor pe care îi trimitem pentru a-i ajuta, vor găsi bucuria pe 
care o merită şi de care au nevoie. 


Mulţi oameni îi consideră pe cei care suferă de boli mentale ca fiind 
suflete întunecate şi neliniştite. Nu este adevărat, sufletele întunecate 
sunt cele care au făcut intenționat rău altor oameni, nu persoanele 
bolnave. Dar Ben aduce în discuţie o idee importantă: 


Oamenii care au suferit de boli mintale merg direct către lumina 
albă şi îşi încep procesul de vindecare. Este surprinzător pentru noi 
câte persoane de pe pământ care nu pun preţ pe valoarea vieții 
celorlalți sunt plasate în aceeaşi clasă cu cei bolnavi mintal. 


În viaţă, sistemul nostru juridic uneori îi consideră pe cei care au 
făcut mult rău altora a fi bolnavi mintal şi astfel ei nu pot fi consideraţi 
responsabili pentru acţiunile lor. (Desigur, acest lucru poate fi adevărat 
în unele cazuri.) Atunci când oamenii bolnavi mintal trec dincolo, ei se 
îndreaptă direct către lumina albă, pură - dar cei care au luat decizia de a 
face rău altora şi nu au suferit de nicio boală mintală nu au dreptul să 

meargă pe acel drum şi trebuie să îşi găsească vindecarea folosind o cale 
alternativă. 


Sinuciderea şi calea sufletului 


Atunci când are loc o sinucidere, cei lăsaţi în urmă adeseori îşi pun 
următoarele întrebări: „Oare am făcut eu ceva?”; „Cum aş fi putut să 
ajut?”; „Chiar a făcut asta, sau altceva s-a întâmplat?”; „Ce a putut să îl 
facă să îşi ia propria viaţă?” Multe dintre aceste întrebări rămân fără 
răspuns, ceea ce face ca lucrurile să fie şi mai grele pentru cei care îl 
jelesc. Pentru o persoană care nu primeşte răspunsuri poate fi dificil să 
îşi continue viaţa. 

Sinuciderile sunt evenimente tragice, dar sufletul unei persoane care 
se sinucide nu ia aceeaşi cale cu sufletele întunecate, care trebuie să 
ajungă într-o dimensiune alternativă a vindecării. Drumul acestui suflet 
este să se îndrepte direct către lumina albă şi să urmeze calea tămăduirii 
în viaţa de apoi. 

Totuşi, cei care au înfăptuit o crimă şi apoi s-au sinucis vor călători 
spre cealaltă dimensiune şi nu vor trece prin lumina pură, albă, asta dacă 
nu decid că nu vor să treacă şi aleg să rămână. Nu au luat numai viaţa lor 
proprie, ci şi a altcuiva; de aceea trebuie să treacă prin procesul din 
lumea cealaltă despre care tocmai am discutat şi apoi să se întoarcă la 
existenţa pe pământ, pentru a evolua învăţându-şi lecţiile. Ben explică 
asta foarte clar: 


Nu toate sinuciderile ajung la lumina albă. Trebuie să ne amintim 
că o sinucidere poate cauza mult necaz şi furie. Acestea sunt reacții 
normale, dar adeseori se 


petrec deoarece persoana care a trecut a intenționat să facă acest 
rău. De asemenea, când oamenii îşi iau propria viaţă, se retrag din 
Contractul făcut între ei şi persoana superioară lor. Nu şi-au 
încheiat călătoria. Calea pe care au ales să încheie călătoria este 
ruptă, iar acest lucru trebuie rezolvat. 

Unele sinucideri fac parte dintr-o situaţie în care este implicată şi o 
crimă, înfăptuită cu intenţie. Acele suflete vor trebui să se întoarcă 
şi să retrăiască o nouă viaţă pe pământ, dar întâi vor trece prin 
partea mai întunecată, pentru că au luat viaţa altcuiva. Noi, 
călăuzele spirituale, nu putem face mare lucru pe acest front, 
trebuie să credem că facem tot ce putem noi mai bine. Dacă aleg să 
nu treacă prin partea mai întunecată şi nu se întorc pentru noi 
lecţii, atunci vor rămâne între lumi, bântuind locurile în care au 
trăit înainte şi negăsindu-şi niciodată liniştea. 


Mai am informaţii referitoare la sinucideri şi o să folosesc mesajele 
exacte de la Josiah şi Ben, pentru a explica acest proces. Primul care 
urmează este Josiah: 


Cei care s-au sinucis au nevoie de mai multă susținere şi li se oferă o 
cantitate imensă de ajutor în timp ce parcurg procesul călătoriei. 
Uneori le este mult mai greu să privească spre viețile lor, dar 
înțeleg că este necesar să primească această lecţie anume. În unele 
cazuri a fost programat dinainte ca unele suflete să îşi ia propria 
viaţă, pentru a oferi lecţii de care ambii părinţi şi întreaga familie 
au nevoie, ca să înveţe ceva. Poate că oamenilor nu le place, dar 
uneori le este necesară experienţa unei sinucideri pentru a se 
vindeca. Vedeţi, punem oamenii împreună, într-o familie, dintr-un 
motiv anume. Unii au fost aduşi acolo pentru a vindeca răni ale 
trecutului, alții pentru a ajuta unele persoane să meargă mai 
departe. Uneori, trecerea cuiva în altă lume poate ajuta doi membri 
ai unei familii să se apropie unul de celălalt şi să treacă peste 
anumite probleme. Pentru noi nu este ceva complicat, dar ne este 
greu să explicăm. 


Iar acum urmează Ben: 


Sinuciderile au loc deoarece oamenii au decis să renunţe la viaţă. 
Desigur, acele persoane vor trebui să se întoarcă, pentru că sufletul 
lor are nevoie să fie vindecat şi să fie dus înapoi la Sursă, pentru 
călăuzire, alinare şi înțelegere. Totuşi, această cale a fost predes- 
tinată dinainte ca ei să ajungă pe lume. Avem călăuze în lumea 
noastră pentru a ajuta în cadrul acestui proces, vindecători care au 

cunoştinţe aprofundate referitoare la căile naturale pentru a găsi 
hotărâre în suflet. Aceşti vindecători sunt foarte puternici şi 
adeseori merg la temple unde conduc ritualuri zilnice, pentru a-i 
ajuta pe alţii să îşi continue viaţa. Nu există un timp real pe care să 
îl putem noi determina pentru acest proces. Sufletele vin şi se 
vindecă, apoi merg mai departe când simt nevoia să facă asta. Nu 
este uşor; este o muncă plină de provocări, dar, odată ce sufletul şi- 
a descoperit calea şi a devenit mai puternic, este din nou pregătit 
pentru viața care urmează. 


Mi se pare o alinare a şti că, atunci când oamenii trec dincolo ca 
urmare a unei sinucideri, sufletele lor sunt călăuzite şi ajutate de către 
vindecători puternici care îi sprijină, ca să îşi poată privi viaţa, iar apoi îi 
susţin spre a se reîntoarce pe pământ. Cu toţii avem dreptul la alegere, 
pentru a hotări existenţa la care ne întoarcem (lucru pe care îl voi discuta 
într-un capitol care va urma), dar cei care şi-au luat propriile vieți vor 
avea mai puţine opţiuni, pentru că ei au nişte lecţii anume de învăţat. 
Sufletele sunt sfătuite de către călăuzele lor cu privire la ce familie ar fi 
mai bună pentru a-i ajuta să înveţe acele lecţii. 

În timpul uneia dintre meditaţiile în care primeam comunicări de la 
spirite, Josiah mi-a dat o informaţie personală uimitoare, care este 
relevantă pentru acest subiect. O prezint aici, deoarece arată cum 
sufletele care s-au sinucis se pot reîntoarce cu o viziune total nouă 
asupra vieţii: 


Uneori, cei care se sinucid sunt suflete extrem de brave, care îşi 
sacrifică viaţa pentru ca alții să fie fericiți. Chiar tu ai făcut asta 
într-o viaţă trecută, când ti-ai provocat propria moarte, pentru a-i 
permite soției tale să meargă mai departe (erai bărbat în acea 
viaţă). Ştiai că nu poți fi cu ea şi că ea avea nevoie şi dorea să fie cu 
altcineva, dar făceaţi parte dintr-un grup religios care nu vă 
permitea să divorțaţi sau să ieşiţi din acea relație. Nu ai avut de 
ales. Amândoi erati nefericiți, aşa că te-ai otrăvit cu mâncare şi 
acesta este motivul pentru care în această viaţă îţi faci atâtea griji 
în legătură cu ceea ce mănânci. Au fost suspiciuni cum că ea te-ar fi 
ucis, dar tu ai hotărât să te sinucizi, şi ai scris o scrisoare părinților 
tăi care confirma asta. 

Ba mai mult, s-a dovedit că soția te înşela cu un prieten apropiat. A 
fost extrem de dureros, dar ai decis că o iubeai suficient de mult ca 
să părăseşti această viaţă. Ai petrecut un timp în lumea cealaltă, 
privind această încarnare, apoi ai jurat să te întorci cu o 
perspectivă nouă, proaspătă asupra vieţii. Ai decis să îi ajuţi pe alții 
să vadă lumina şi să te bucuri de toate bogăţiile pe care vieţuirea le 
poate oferi. Şi, mai important, ţi-ai îndeplinit scopul de a-i ajuta pe 
ceilalți să vadă cum este traiul de partea cealaltă. 


Scopul şi menirea ta în această existenţă este să îi înveţi pe alții. Vei 
învăța alte persoane cum să se dezvolte spiritual timp de mulți, 
mulți ani. Pentru a face asta, trebuie să rămâi conectată. Nu putem 
să îți spunem cum să realizezi asta, pentru că propriile tale acțiuni - 
karma ta - determină modul în care înaintezi în viaţă. Trebuie să 
evoluezi şi o vei face. Eşti mult mai matură decât vârsta pe care o 
ai, aşa că rămâi credincioasă ţie însăți. Visurile şi scopurile tale au 
fost stabilite mult înainte de această încarnare şi nu cunosc limita 
timpului. 


Din povestirea mea, puteţi vedea cum, cu ajutor şi călăuzire, o 
persoană care a părăsit viaţa pământească printr-o sinucidere se poate 
reîncarna cu o nouă viziune asupra vieţii şi îşi poate continua drumul 
spre evoluţie, ba chiar şi spre ajutorarea celorlalţi. Ştiu că am trăit multe 
alte vieţi înaintea acesteia, iar multe dintre ele m-au ajutat şi să mă 
dezvolt spiritual şi să acumulez informaţiile şi gândirea pe care vi le 
împărtăşesc vouă. 


Pentru cei care trec prin lumina albă urmează o minunată aventură a 
vindecării. Dar, înainte ca sufletele să primească permisiunea de a-şi 
începe călătoria tămăduitoare din lumea cealaltă, se întâlnesc cu spiritele 
care le-au călăuzit în viaţă - şi care vor continua să le însoţească în 
drumul lor. 

Capitolul 7 
Legăturile sufleteşti 


După trecere, dar înainte de începerea călătoriei de vindecare şi 
evoluţie din viaţa de apoi (un proces pe care îl discut în detaliu în Partea 
a treia), trebuie să petrecem un timp într-o zonă care este pragul lumii 
celeilalte, numită încăperea întâmpinării. Aici vom fi întâmpinați de 
persoanele pe care le-am cunoscut în această viaţă, dar care au trecut 
dincolo, cum ar fi părinţii, bunicii şi alte rude. Precum spune Josiah: 


Odată ce sufletul trece prin lumina albă, îi spun bun venit 
persoanele apropiate, călăuzele şi alţii care l-au susținut în timpul 
călătoriei vieţii. Ei sunt cei care l-au ajutat mereu şi sunt aici pentru 
a-l ajuta şi acum. 


Josiah se referă aici la „cei cu care avem legături sufleteşti”. Acestea 
sunt grupul fiecăruia de călăuze spirituale, sufletul pereche şi familia de 
suflete, cei care au fost împreună cu sufletul în timpul vieţii şi îl vor 
însoţi în călătoria care va urma. Acest capitol dă detalii referitoare la 
aceste suflete care sunt atât de importante în viața dumneavoastră... şi în 
viaţa de după viaţă. 


Ce sunt călăuzele spirituale 


Pe parcursul perioadei petrecute pe pământ suntem susținuți şi 
îndrumați de către spirite prin intermediul călăuzelor noastre. Acestea 
sunt suflete pe care le-am cunoscut înainte, posibil în vieţile trecute sau 
în perioadele anterioare petrecut În lumea cealaltă. Înainte de a începe 
această viaţă terestră am încheiat un contract cu aceste suflete, ca ele să 
devină călăuzele noastre spirituale. Pentru a face acest lucru, au ales să 
rămână în lumea cealaltă în timp ce noi ne reîncarnăm. S-ar putea ca 
motivul să fie că noi, la rândul nostru, i-am ajutat într-o altă viaţă, iar 
acum ni se întoarce favorul. 

Scopul călăuzelor spirituale este să ne sprijine pe parcursul vieţii pe 
acest pământ şi al trecerii în lumea cealaltă, pentru a îndeplini pactul pe 

care l-am făcut cu ei înainte de reîncarnare. În timpul vieţii ele ne oferă 
un ajutor de nepreţuit. Chiar dacă s-ar putea ca nici măcar să nu fim 
conştienţi de faptul că ele există, sunt întotdeauna acolo să aibă grijă de 
noi. 

Unele călăuze spirituale apar în anumite momente din viața noastră 
pentru a ne ajuta când avem nevoie. Dar altele sunt alături de noi tot 
timpul, venind încă de la naştere şi însoţindu-ne pe tot parcursul vieții. 
Unul dintre aceste suflete este maestrul spiritual care conduce grupul 
celorlalte călăuze, le îndrumă sau le invită să participe la anumite 
momente din parcursul vieţii noastre. Deja v-am făcut cunoştinţă cu ma- 
estrul meu spiritual, Ben. Chiar dacă eram adult când bunica mea mi l-a 
prezentat pentru prima oară, mi-a fost alături încă de la naştere şi a 
supravegheat fiecare pas pe care l-am făcut, în evoluţia şi dezvoltarea 
mea. 

Totuşi, chiar de sunt alături de noi pe tot parcursul vieţii sau numai 
pentru o scurtă perioadă de timp, sarcina fiecăreia dintre aceste călăuze 
este să ne ajute să învăţăm cât de multe lecţii putem în timpul petrecut 
pe acest pământ - iar pentru asta ele trebuie să fie o echipă de ajutoare, 
acţionând în moduri multiple. 

Ca ajutoare, călăuzele spirituale ne vorbesc tot timpul. Cuvintele pe 
care le folosesc pot semăna foarte mult cu propriile noastre cuvinte, ca şi 
cum am vorbi cu noi înşine; totuşi, dacă ascultăm cu atenţie, putem 
observa o uşoară schimbare de ton, atunci când vorbesc ele. Dacă 
folosim clapele unui pian ca analogie şi ne imaginăm că vocea noastră 
este nota do, atunci călăuzele noastre ne vorbesc în nota do diez, cu 
jumătate de ton mai sus decât tonalitatea propriei noastr voci. Este o 
diferenţă subtilă, dar odată ce aţi făcut distincţia, puteţi să vă daţi seama 
oricând dacă vă vorbeşte propria voce sau cea a călăuzelor. 

Călăuzele spirituale comunică cu noi şi prin intermediul celui de-al 
şaselea simţ, sau al intuiţiei. Putem să le receptăm mesajul printr-o voce 
interioară, cum ar fi când ne spunem nouă înşine nu sunt sigur că ar 
trebui să fac asta. Totuşi, de câte ori ne-am aflat în situaţia în care ştiam 
că nu ar trebui să facem un anumit lucru, dar l-am făcut oricum? Poate 
că am presupus că vocea dinăuntru care ne spunea să nu facem acel 
lucru era doar mintea noastră care o cam luase razna, dar nu era aşa! 

Călăuzele noastre nu pot să ne conducă viaţa sau să ne dicteze ce să 
facem - avem liber arbitru şi trebuie să luăm propriile decizii, iar lor nu li 
se permite să hotărască pentru noi. Îmi pot aminti multe momente când 

am acţionat împotriva propriei mele intuiţii, numai ca să îmi dau seama 
că ar fi fost mai bine să fi ascultat, şi nu să ignor, ceea ce s-a dovedit a fi 
fost vocea şi influenţa călăuzei mele spirituale. 

Cu toţii facem alegeri pe care le regretăm - acest lucru este parte din 
viaţă şi a învăţării continue. Dar, fie că le acordăm sau nu atenţie acelor 
voci interioare, călăuzele noastre spirituale vor continua să comunice cu 
noi şi să încerce să influenţeze evenimente din viaţa noastră, asigurându- 
se că trecem prin experienţele de care este nevoie pentru a îndeplini 
învoiala pe care am făcut-o înainte de naştere. Nu renunţă dacă nu 
ascultăm... de fapt, încercările lor pot fi de-a dreptul dramatice şi puteţi 
vedea asta citind următorul exemplu, din propria mea viaţă. 

Prima dată când am venit în America pentru un concediu prelungit, 
mă pregăteam să mă întorc în Anglia când m-am îmbolnăvit foarte tare 
şi am fost nevoită să merg la spital - iar acest fapt a avut drept rezultat 
experienţa din pragul morţii despre care v-am povestit mai înainte. Nu 
ştiam pe atunci, dar călăuzele mele spirituale pregăteau momentul 
întâlnirii mele cu legendarul Merv Griffin, realizatorul de emisiuni TV, 
care mai târziu a devenit producătorul executi al emisiunii mele, Lisa 
Williams, Life Among the Dead. Nu l-aş fi întâlnit niciodată dacă m-aş fi 
întors în Marea Britanie, cum era programat. 

Deşi am fost operată, mă simţeam acceptabil. Totuşi, doctorii au 
considerat că nu ar fi fost bine pentru mine să călătoresc într-o cabină 
presurizată un timp aşa de îndelungat, aşa că mi-au cerut să rămân în 
L.A. pentru încă zece zile, pentru refacere. În timpul acestor zece zile, 
„circumstanţele” au făcut ca eu să îl întâlnesc pe Merv. Acea întâlnire mi- 
a schimbat viaţa, dându-mi şansa să mă dezvolt ca medium şi 
îndreptându-mă pe o cale care să îmi permită să îmi îndeplinesc scopul 
de a fi profesor. (Buni Frances îmi spusese că un bărbat mai în vârstă mă 
va aduce în America şi mă va pune în faţa a mii de oameni, habar nu 
aveam că asta se va întâmpla în modul în care s-a întâmplat!) 


Călăuzele spirituale pot provoca multe evenimente minunate în viaţa 
noastră, care să ducă la împlinire spirituală şi la evoluţie, dar sunt 
momente când ceea ce se întâmplă nu este atât de frumos. Cândva am 
fost întrebată: „Dacă avem cu toţii călăuze spirituale, atunci cum se face 
că pe lume sunt atâţia oameni răi, care fac lucruri îngrozitoare?” Această 

întrebare este foarte bună, iar răspunsul la ea ne spune multe despre 
relaţia dintre oameni şi spirite. 

Când l-am întrebat pe Ben în legătură cu asta, mi-a transmis 
următorul răspuns: 


Trebuie să înţelegi că noi, călăuzele, nu putem decât să îţi arătăm 
drumul - nu putem să te obligăm să mergi pe el. Depinde de tine 
încotro vrei să te îndrepți şi cum vrei să îţi trăieşti viaţa. Te ajutăm 
să îți vindeci cicatricele şi rănile din vieţile anterioare, ca să devii 
un suflet evoluat, dar aceste experienţe sunt lecţiile tale. Putem să te 
ajutăm să evoluezi, dar nu putem alege pentru tine. Aşa că, atunci 
când oamenii fac lucruri groaznice, malefice, este hotărârea lor - 
făcută ca urmare a libertăţii sufletului lor - să aleagă ce drum 
doresc. Noi nu putem decât să îi conducem din momentul acela mai 
departe. 


Mi -am pus întrebarea: „Oare există unii oameni care să aibă 
călăuze spirituale rele?” Din moment ce Ben îmi poate auzi gândurile şi 
simţi sentimentele şi mă cunoaşte mai bine decât mă cunosc eu însămi, 
nu am fost surprinsă să îl aud spunând: 


Nu există călăuză spirituală „rea”. Noi acționăm întotdeauna 
pentru a îndeplini scopul unui suflet, de a veghea ca el să obțină cât 
mai mult de la viaţa pe care o are. Deci nici măcar o persoană rea 
nu poate avea o călăuză spirituală rea. 


Te asigur că o călăuză spirituală nu te va lăsa niciodată, oricât de 
„proaste” ar fi alegerile pe care le-ai face. Vom munci pentru tine 
până în ziua în care vei trece dincolo, aşa că vom continua să 
ajutăm la îndreptarea oricărei căi pe care ai alege-o. 


Din acestea sper că este clar faptul că rolul unei călăuze spirituale 
este de a avea grijă de noi şi de a se asigura că suntem în siguranţă şi 
protejaţi până când ne îndeplinim scopul din această viaţă. Dincolo de 
aparente, nu este întotdeauna un lucru uşor de înţeles şi avem dreptul la 
libera alegere, de a nu urma influenţa călăuzelor şi de a face greşeli în 
viaţă. Totuşi, vom primi întotdeauna călăuzirea de care avem nevoie 


107 


pentru a îndeplini condiţiile înțelegerii, iar această călăuzire va fi oferită 
de bunăvoie şi cu dragoste, în ciuda alegerilor pe care le facem în viaţă. 


Celelalte călăuze ale noastre 


Cum am menţionat şi înainte, unele dintre legăturile noastre 
sufleteşti sunt spirite care ne vizitează în viaţă, dar numa pe termen scurt 
- ele sosesc cu o însărcinare specială, să ne sprijine, apoi pleacă, atunci 
când şi-au terminat treaba. 

De exemplu, una dintre călăuzele mele este o energie feminină pe 
nume Lucinda, care apare când şi când, la nevoie. Ea este foarte 
importantă atunci când predau sau când fac şedinţe de comunicare 
spirituală pentru un public larg, la emisiunile mele în direct. Uneori 
preia însărcinările lui Ben, care în mod normal acţionează ca un „portar” 
pentru a aduce spiritele cu care trebuie să comunic. Dar, spre deosebire 
de Ben, care nu permite pătrunderea decât a câte unui spirit, pe rând, 
Lucinda deschide poarta pentru mai multe spirite deodată. Acest lucru 
poate fi deranjant pentru mine, pentru că nu întotdeauna reuşesc să îmi 
dau seama cu cine vorbesc, dar este, de asemenea, o provocare plăcută. 

Lucinda este extrem de puternică atunci când predau, oferindu-mi 
informaţii când îmi planific lecţiile, ca şi în timpul procesului efectiv de 
predare. Ştiu când este cu mine, pentru că energia ei se amestecă cu 
propria-mi energie, cauzând o modificare vizibilă a aurei mele. Nu este 
întotdeauna uşor pentru o persoană care nu a studiat astfel de probleme 
să recunoască momentul când este vizitată de o călăuză spirituală care 
nu îşi anunţă anterior sosirea - dar, educându-ne pe noi înşine să 
devenim sensibili la energii, putem observa o vibraţie diferită în jurul 
nostru, chiar dacă nu putem să ne dăm seama exact despre ce este vorba. 

Uneori, mesajele şi comunicările care vin direct de la aceste călăuze 
pot fi dificil de receptat cu exactitate. Pot să îmi dau seama când lucrez 
cu un ghid diferit de Ben, deoarece trebuie să mă străduiesc mai tare să 
descifrez mesajul care soseşte, lucru care nu este normal pentru mine. 
Seamănă cu modul în care trebuie să ne adaptăm la diverşi oameni în 
diferite situaţii, spunând lucruri diferite, pentru a ne face înţeleşi. Asta 
trebuie să facă o călăuză care încearcă să mă contacteze şi poate să 
necesite mult efort din partea persoanei care primeşte mesajul să 
înţeleagă clar acea informaţie. 

Este de reţinut faptul că, atunci când ajungem în încăperea 
întâmpinării, întregul nostru grup de călăuze spirituale va fi acolo, 
aşteptându-ne; vom avea şansa să îi salutăm pe toţi cei care ne-au ajutat 
în situaţii dificile, cum ar fi schimbările în carieră, modificările în cadrul 
relaţiilor şi, în general, suişurile şi coborâşurile vieţii. 

Unele dintre spiritele pe care le întâlnim s-ar putea să nu ne fi ajutat 
deloc în timpul acestei vieţi, dar aşteaptă să ne călăuzească pe parcursul 
procesului de vindecare pe care suntem pe cale să îl începem în timpul 
vieţii de apoi. Cu referire la această categorie de conexiuni spirituale ne 
luminează mai departe Josiah: 


Fiecăruia i s-a dat o anumită misiune; să vă ajute să vă vindecați, 
în special, de dureri; să vă sprijine atunci când vă examinaţi viaţa; 
să vă călăuzească prin lumea cealaltă până vă puteţi descurca pe 
picioarele voastre; să vă susțină, ca să faceți față emoțiilor pe care 
le-aţi lăsat în urmă şi chiar şi emoțiilor celor dragi, care s-ar putea 
să vă influenţeze în continuare. Precum ați văzut, sunt mai multe 
călăuze care vă ajută să vă descurcati. Fiecare dintre ei are un scop, 
face ceva care se concentrează asupra ajutorului pe care vi-l acordă 
în timpul adaptării la lumea cealaltă şi toți vă vor aştepta atunci 
când veţi sosi pentru prima oară. 


Întâlnirea cu sufletul-pereche 


Josiah dezvăluie şi o altă prezenţă, a legăturii noastre sufleteşti, ce ne 
aşteaptă după ce trecem pragul lumii de dincolo: 


Sufletul vostru pereche va fi, de asemenea, acolo să vă întâmpine; 
dacă sufletul vostru pereche nu a sosit încă, pentru că el este pe 
pământ, atunci veți fi pregătiţi pentru sosirea lui. Totuşi, este 
posibil să nu vă fi cunoscut sufletul pereche în viaţa aceasta, 
deoarece aţi avut o înțelegere dinainte de a vă naşte să faceți 
schimb de roluri, unul ajutându-l pe celălalt, cum şi celălalt a făcut- 
o înainte. 

Sufletul-pereche, uneori numit şi „flacăra geamănă” - este un spirit 
care ne întregeşte complet, ca şi cum el sau ea ar fi jumătatea noastră. 
Este posibil ca sufletul-pereche să fie, de asemenea, şi maestrul nostru 
spiritual, şi asta pentru că am făcut o înţelegere înainte de naştere, ca 
unul să rămână în urmă şi să îl ajute pe celălalt în timpul lecţiilor vieţii. 

Atunci când ne întâlnim sufletul-pereche în încăperea întâmpinării, 
vom trăi o senzaţie de întregire cum nici nu ne-am putea imagina 
vreodată. Sentimentul este acela de a fi absolut complet, de a nu ne lipsi 
nimic. Emoţiile sunt intensificate, atingând înălţimi pe care nu le-am 
cunoscut în trupul nostru pământesc. Ba mai mult, nu mai există 
problemele de orgoliu pe care le-am avut, poate, în viaţă, deoarece aceste 
îngrijorări personale sunt diminuate, ba uneori au fost eliminate pe când 
ne pregăteam pentru procesul de vindecare din viaţa cealaltă. 

Precum a transmis Josiah, s-ar putea sau nu să vă fi întâlnit sufletul- 
pereche în viaţă - s-ar putea să nu fi fost persoana cu care aţi fost 
căsătoriţi sau cu care aţi avut o relaţie în viaţă, chiar dacă dumneavoastră 
şi partenerul dumneavoastră de pe pământ v-aţi iubit foarte mult unul 
pe celălalt. Dumneavoastră şi sufletul-pereche s-ar putea să fi decis să nu 
vă întâlniți unul cu celălalt pe acest pământ, pentru că amândoi aţi simţit 
că aveţi o muncă de făcut şi că trebuie să fiţi liberi să interacţionaţi cu 
vieţile celorlalţi fără a fi distraşi. Dacă aţi fi împreună, aţi fi complet 
absorbiți unul de celălalt, împărtăşind dragostea şi puterea de vindecare 
care sunt parte a relaţiei cu sufletul-pereche. Inclusă în înţelegerea 
dumneavoastră este hotărârea de a vă întâlni unul cu celălalt în lumea 
cealaltă. 

Dacă aţi fost printre norocoşii care şi-au întâlnit sufletul-pereche în 
această existenţă, s-ar putea să descoperiţi că a venit la dumneavoastră 
mai târziu în viaţă, mai degrabă decât în tinereţe. Asta pentru că mai 
întâi este nevoie să experimentați mai multe lecţii cu alte persoane. 
Atunci când vă întâlniți cu adevărat sufletul-pereche, s-ar putea să 
descoperiţi că senzaţia normală de a fi îndrăgostit se intensifică, mai ales 
dacă sunteţi o persoană care simte şi receptează uşor energia şi emoţiile. 

Uneori este ceva copleşitor, pentru că aproape imediat simţiţi că veţi 
fi cu persoana aceasta pentru totdeauna, adeseori în primele minute ale 
întâlnirii cu el sau cu ea. O astfel de senzaţie de intimitate s-ar putea să 
vă înfricoşeze pe amândoi, din moment ce este posibil ca prin educaţia 
dumneavoastră să nu fi fost învăţaţi să vă exprimaţi liber sentimentele. 
S-ar putea, de asemenea, să fie un şoc emoţional dacă descoperiţi că 

sufletul dumneavoastră pereche este o persoană de acelaşi sex, iar 
dumneavoastră aţi avut mereu relaţii cu persoane de sex opus. Dacă 
sunteţi o femeie, de exemplu, s-ar putea să vă întrebaţi: „Dacă această 
persoană este sufletul meu pereche, atunci de ce nu este bărbat?” Dar 
reţineţi, aceste aranjamente au fost stabilite printr-o înţelegere dinainte 
de naştere, aşa că o relaţie cu o persoană de acelaşi sex ar putea foarte 
bine să fie lecţia pe care dumneavoastră şi sufletul-pereche - ca şi 
familiile voastre - trebuie să o învăţaţi. 

Povestea clientei mele Ann ilustrează perfect asta. Am fost medium 
pentru ea timp de ani bum, pe când ea avea o căsnicie fericită şi doi 
copii. Îşi iubea viaţa, copiii şi soţul şi îi plăcea la nebunie slujba ei. Iar 
apoi, într-o zi, Julie a început să lucreze la biroul lui Ann. Clienta mea a 
avut ocazia să o cunoască şi a simţit imediat o legătură, ca şi cum ar fi 
cunoscut-o pe această femeie dinainte. Ann era o persoană foarte 
intuitivă, la fel şi Julie, o trăsătură comună pe care au discutat-o una cu 
alta la un pahar de băutură. 

Niciuna dintre ele nu şi-a putut da seama de ce se simțeau atât de 
apropiate, într-un timp atât de scurt. Mie, Ann mi-a descris legătura 
dintre ele ca irezistibil de puternică. Cu trecerea timpului, lucrurile s-au 
intensificat, trecând de la o relaţie de serviciu la una mult mai personală 
şi mai intimă. Deşi Julie era lesbiană, Ann nu mai fusese până atunci cu 
o femeie şi era confuză în legătură cu sentimentele ei. 

Fără întârziere i-am spus: 

— Ţi-ai întâlnit sufletul pereche! 

A fost uimită, iar apoi m-a întrebat dacă mă refeream la soţul ei. 

Nu am ştiut ce să îi spun la început, dar, ca întotdeauna, am fost 
absolut onestă: 

— Nu, i-am răspuns, deşi îţi iubeşti soţul, persoana care este sufletul 
tău pereche nu ar fi avut cum să îţi ofere copiii pe care ţi-i doreai cu atâta 
ardoare, aşa că ea a trebuit să vină mai târziu în viaţa ta. 

În acel moment, Ann a izbucnit în lacrimi. Mi-a spus că Julie plecase 
cu probleme de serviciu şi simţea ca şi cum sufletul ei era rupt şi o parte 
din ea lipsea. Clienta mea nu putea să funcţioneze la parametrii ei 
normali şi nu ştia ce să facă. Pe de o parte, nu voia să distrugă familia pe 
care o avea; pe de altă parte, ştia că nu poate trăi fără această femeie. De 
asemenea, asupra lui Ann acţiona şi presiunea referitoare la părinţii ei şi 
la restul familiei sale, toţi având opinii extrem de puternice referitoare la 
relaţiile dintre persoane de acelaşi sex. 


111 


După un timp, clienta mea s-a hotărât să îşi facă ordine în 
sentimente şi să îşi reaşeze viaţa. În cele din urmă, a divorţat de soţul ei, 
iar copiii au venit să locuiască cu ea şi cu Julie. Astăzi, Ann şi fostul ei soţ 
au în continuare o relaţie apropiată, iar el a ajuns să o adore pe Julie. Noi 
am descoperit în şedinţele noastre de comunicare cu spiritele că el făcea 
parte din „familia de suflete” a lui Ann - un grup pe care îl voi descrie în 
scurt timp - la fel şi copiii lor. Dar celor doi nu le era destinat să rămână 
împreună în această viaţă. (Acest bărbat s-a recăsătorit şi este fericit.) 

A pleca de la soţul ei a fost partea uşoară, a le spune părinţilor a fost 
mult mai dificil. Tatăl şi mama lui Ann au primit cu mare supărare 
vestea că ea avea o relaţie cu o persoană de acelaşi sex şi, pur şi simplu, 
au refuzat să mai vorbească cu ea. În cele din urmă, au ajuns să vadă 
dragostea dintre cele două femei şi, încetul cu încetul, au acceptat ideea, 
deşi nu le plăcea. Aceasta a fost o lecţie pentru toată lume din familie, 
inclusiv pentru Ann însăşi, care i-a învăţat că trebuie să le permită altora, 
care poate că sunt diferiţi de ei, să aibă propria viaţă. 

De curând, Ann mi-a spus că membrii familiei ei sunt foarte 
apropiaţi acum şi că este recunoscătoare pentru asta şi pentru poveţele 
pe care i le-au dat călăuzele ei spirituale atunci când şi-au făcut apariţia 
în timpul multelor şedinţe cu mine. Mi-a spus că a învăţat că, atunci 
când ne îndrăgostim, ne îndrăgostim de sufletul persoanei şi nu contează 
genul. Consider că asta este adevărat - sufletele noastre pereche pot veni 
la noi în multe modalităţi, structuri şi forme şi s-ar putea ca niciuna 
dintre ele să nu fie ce ne-am fi aşteptat. 


Atunci când ne întâlnim sufletul-pereche în această viaţă, 
sentimentele pe care le avem pot fi uneori insuportabile. Sufletele- 
pereche simt tot timpul legătura dintre ele şi vor să fie împreună în 
permanenţă, ceea ce face să le fie greu să se concentreze asupra 
sarcinilor pe care le îndeplineau în mod normal. Este mai mult decât o 
flacără a pasiunii, este o emoție care umple sufletul. Când sunt 
împreună, se simt întregi, când sunt foarte departe unul de celălalt, simt 
că o bucată din ele lipseşte. Iar când îşi discută visele unul cu celălalt, 
sufletele-pereche s-ar putea să descopere că au avut acelaşi vis, pentru că 
au călătorit astral împreună. 

Este posibil să le fie greu să exprime dragostea pe care o simt unul 
pentru celălalt, găsind cuvintele Te iubesc nepotrivite pentru a transmite 
intensitatea senzaţiei. Totul este extrem de încărcat de emoţii pentru 
amândoi şi iniţial s-ar putea să nu poată înţelege ce se întâmplă. S-ar 
putea să se întrebe de ce simt emoţii pe care nu le-au simţit niciodată, 
deşi au mai avut parteneri în viaţă. 

Totuşi, relaţia cu sufletul-pereche nu este întotdeauna una uşoară, 
adeseori el sau ea poate fi total opusul dumneavoastră ca personalitate, 
temperament, ba chiar şi ca scopuri şi direcţii în viaţă. Trebuie să ştiţi că 
este normal ca fiecare dintre dumneavoastră să aibă gusturi şi opinii 
distincte, pentru că s-ar putea să proveniţi din zone sociale extrem de 
diferite şi aţi fost formaţi într-un anumit mod de gândire, dar vă veţi 
aprecia enorm unul pe celălalt. De asemenea, sufletul pereche are 
menirea de a oferi echilibru, furnizând ceea ce lipseşte în viaţa 
partenerului. Acesta poate fi un drum plin de împliniri, dar şi de 
obstacole şi poate necesita ca dumneavoastră să învingeţi multe piedici 
care cauzează conflicte şi neplăceri. 

Ştiu, din experienţă personală, că mulţi dintre noi care suntem 
tămăduitori sau aducători de lumină ne luptăm să găsim o relaţie de 
dragoste potrivită pe acest pământ, în timp ce ne devotăm vieţile pentru 
binele altora. Desigur, lupta noastră derivă din lecţiile pe care trebuie să 
le învăţăm. 

Orice suflet evoluat, care se află pe planetă pentru a-i învăţa şi a-i 
ajuta pe alţii din punct de vedere spiritual, are nevoie de un partener 
care să ofere un echilibru. Acest partener poate, de asemenea, să fie un 
suflet extrem de evoluat din punct de vedere spiritual; în acest caz, 
trebuie să existe nişte elemente de legătură cu terestrul în relaţia acestui 
cuplu, ori le va fi dificil să fie prezenţi unul în viaţa celuilalt. De exemplu, 
unul dintre parteneri poate să se dedice spiritualităţii, folosindu-şi 
darurile pentru a-i vindeca pe alţii, pe când celălalt ar trebui să aibă o 
carieră mai pământească, cum ar fi avocat sau ceva în lumea 
corporațiilor, rezervând spiritualitatea pentru viaţa personală. A fi avocat 
poate oferi cuiva multe oportunităţi de a interacţiona cu o varietate de 
oameni, în timp ce ajută acea persoană să rămână cu picioarele pe 
pământ. 

Familia de suflete 


Pe lângă călăuzele spirituale şi sufletul-pereche, avem conexiuni cu 
spirite care au aceleaşi sentimente şi atitudini ca ale noastre - familia de 
spirite. Acestea sunt suflete cu care am fost destinaţi să formăm un grup 
în viaţă, pentru că putem să intrăm în mod colectiv în contact cu vieţile 
lor şi să îi ajutăm. Totuşi s-ar putea să nu fie vorba despre aceeaşi familie 
cu care trăim sau cu care suntem asociaţi pe pământ. Cine sunt aceste 
persoane depinde de lecţiile pe care le avem de învăţat şi de ce spunea 
învoiala făcută înainte de a ne întrupa pe pământ. 

Atunci când întâlnim membri ai familiei noastre de suflete în lumea 
cealaltă, imediat avem senzaţia că îi cunoaştem - şi că i-am cunoscut 
toată viaţa noastră. Dacă vă gândiţi la prietenii, rudele, colegii şi 
cunoştinţele dumneavoastră, veţi şti imediat care dintre ei sunt parte din 
familia dumneavoastră de suflete şi au avut impact asupra vieţii voastre 
la un astfel de nivel. Unii dintre ei s-ar putea să fi intrat şi să fi ieşit din 
viaţa dumneavoastră, dar legătura dintre voi va rămâne mereu. 

Asemenea relaţiei cu sufletul pereche, legăturile de pe pământ cu 
membrii familiei de suflete pot fi intense. Chiar dacă ne aflăm la distanţe 
mari unii de ceilalţi putem şti ce simt, anticipând faptul că ne vor suna 
sau că ne vor contacta prin e-mail. Putem spune că îi iubim cu adevărat, 
iar ei ne iubesc şi ne înţeleg în aceeaşi măsură. De exemplu, eu am 
legături cu mai multe persoane în viaţa mea care sunt membri ai familiei 
mele de suflete, inclusiv cea mai bună prietenă a mea. Deşi locuim acum 
în părţi opuse ale planetei, întotdeauna am simţit de parcă ne-am afla 
peste drum una de cealaltă. 

Trebuie să ştiţi că, odată întorşi în lumea cealaltă, vă veţi reîntâlni cu 
aceste suflete care vă iubesc şi care nu au în gând decât cele mai bune 
intenţii cu privire la dumneavoastră. Vă veţi întoarce la familia 
dumneavoastră de suflete - familia care vă iubeşte necondiţionat, vă 
ajută să evoluaţi spiritual şi rămâne cu dumneavoastră în timpul 
perioadei petrecute în lumea cealaltă. 

Aşa cum puteţi observa, familia de suflete, sufletul-pereche şi 
călăuzele spirituale formează un grup remarcabil, care vă este credincios 
şi este devotat evoluţiei şi dezvoltării dumneavoastră ca suflet - nu numai 
în viaţă, ci şi în călătoria pe care urmează să o faceţi în timpul vieţii de 
apoi. 

XXX 


Următorul capitol a fost inspirat de o conversaţia pe care am avut-o 
cu Josiah, înțeleptul, referitoare la procesul de renaştere prin care 
trecem cu toţii în viaţa de apoi. Viaţa şi moartea, moartea şi viaţa, cele 
două se completează una pe cealaltă, când vine vorba de evoluţia noastră 
generală, ca suflete. Înțelegerea faptului că procesul prin care trecem 
este unul de renaştere într-o viaţă superioară, începând cu întâmpinarea 
făcută de toţi ai casei care ne aşteaptă la pragul lumii celeilalte, este 
următorul meu subiect. 


Capitolul 8 
Viaţa posibilă datorită morţii - renaşterea! 


Spiritele din cealaltă parte văd moartea într-un mod foarte diferit 
faţă de modul în care o percepem noi. În timp ce noi vedem un final al 
vieţii, ei percep o oportunitate pentru suflet de a se îndrepta spre 
următoarele stadii ale existenţei în lumea cealaltă - o renaştere. 

Înţeleg că folosirea termenului renaştere, cu referire la moarte, ar 
putea părea o contradicţie, deoarece, iniţial, şi eu am avut aceeaşi 
reacţie. Vedeţi, în timpul scrierii acestei cărţi mi s-a transmis o 
comunicare de către Josiah, în care îmi vorbea despre faptul că există o 
viaţă posibilă datorită morţii. L-am întrebat în legătură cu această 
expresie ciudată, nefiind sigură că se referă în acest mod la viaţa de apoi. 
Iată câteva extrase din acea conversaţie, începând cu subiectul despre 
care vorbeşte în comunicarea lui: 


JOSIAH: În Lumina albă sunteţi tămăduiţi de durerea fizică a 
morţii şi pregătiţi să treceţi prin următoarele stadii ale vieții. 
LISA: Viaţă? 

JOSIAH: Da, draga mea, viaţă, o viață posibilă datorită morții. 

Un mesaj revelator 


La un moment dat, după ce primisem uimitoarea afirmaţie a lui 
Josiah, am ajuns să înţeleg ce voia să spună. Eram medium pentru 
clienta mea Cathy, al cărei fiu trecuse de curând în lumea cealaltă, iar 
mesajul primit a arătat modul în care moartea poate, într-adevăr, să fie o 
renaştere. 

Dar, înainte să ajungem la transcriptul citirii lui Cathy, vreau să vă 
împărtăşesc felul în care mesajele de la spirite sunt transmise prin mine, 
în mod direct, de obicei fără ca eu să le interpretez în vreun fel. 

Atunci când acţionez ca medium, primind mesaje din lumea 
spiritelor, adeseori nu este totul aşa de clar cum s-ar putea crede. Cum 
am spus, spiritelor le lipseşte gura ca să pronunţe cuvinte, aşa că vocile 
lor se aud înfundat. Imaginaţi-vă cum vorbeşte cineva printr-un fular 
înfăşurat strâns în jurul gurii - asta se aseamănă mult cu modul în care 
aud eu. 

Din cauza acestui „handicap”, spiritele trebuie să găsească alte 
modalităţi de a-mi transmite mesajele, iar acest lucru se realizează 
adeseori cu ajutorul simbolurilor. Pot să îmi transmită mesaje 
proiectându-le sau chiar punând cuvinte în mintea mea. Uneori 
cuvintele nu alcătuiesc propoziţii întregi; pot recepta o senzaţie sau o 
emoție, poate senzaţia de dragoste, care este în mod normal localizată în 
zona stomacului meu. 

Spiritul, de asemenea, poate să îmi arate ceva mai concret, cum ar fi 
inițialele cuiva. În cazul în care cer mai multe informaţii s-ar putea să îmi 
apară un simbol vizual, posibil ceva asemenea unei inimi sau altă 
imagine familiară. Sarcina mea este să comunic aceste indicii persoanei 
căreia pentru care sunt medium, pentru ca el sau ea să îşi dea seama ce 
semnificaţie au, iar apoi ajut la asamblarea frânturilor într-un mesaj care 
să aibă înţeles. 

Odată, în timp ce eram medium pentru o femeie al cărei soţ trecuse 
în lumea cealaltă, am primit următoarele informaţii: cuvintele a merge, 
copac şi frig; inițialele cuiva şi simbolul unei inimi. În următorul 
transcript al acelei şedinţe puteţi observa modul în care am folosit 
informaţiile primite, pentru a ajunge la un mesaj puternic pentru clienta 
mea: 

LISA: Soţul dumneavoastră îmi arată o inimă, este ca şi cum ați fi 
mers împreună la o plimbare, într-o zi răcoroasă şi ați hotărât să 
vă sculptați inițialele pe trunchiul unui copac şi să le înconjurați cu 
o inimă. În acest mod vor rămâne pentru totdeauna acolo, iar 
dumneavoastră veţi fi împreună veşnic. 

CLIENTA: Oh, Doamne... cum de ați ştiut? Exact asta am făcut! a 
fost ideea lui. Atunci am crezut că este o copilărie, dar a insistat. 
Dar asta s-a petrecut cu câteva zile înainte ca Peter să moară şi nu 
am spus nimănui până acum! 

LISA: El îmi arată că veți fi mereu în inima lui, acum şi pentru 
totdeauna. 

CLIENTA: (tremurând şi plângând) Tocmai am terminat de scris 
aceste cuvinte pe piatra lui de mormânt: „Va fi în inima mea, acum 
şi pentru totdeauna”. 


Această povestire ilustrează modul în care noi, persoanele care avem 
calităţi de medium, putem prezenta un mesaj atunci când îl primim 
inițial. Sunt momente în care mesajul nu îl recepţionăm întotdeauna 
corect sau nu reuşim să îl transmitem astfel încât clienţii să îl poată 
înţelege. Dar dacă spunem cuiva ceea ce auzim şi vedem şi lăsăm, pur şi 
simplu, acea persoană să descifreze înțelesul, mesajul va fi adeseori 
extrem de clar şi de puternic. Probleme au loc atunci când un medium 
receptează simboluri, apoi introduce în mod forţat propriile sentimente 
în acest amestec (un lucru pe care nu ar trebui niciodată să îl facem), 
oferind un mesaj care nu are legătură cu clientul şi nu face decât să 
creeze confuzie. 

Adeseori receptez simbolul unui trandafir roşu, pe care multă lume îl 
consideră ca semn al dragostei. Eu spun „Văd un trandafir roşu” şi las la 
latitudinea persoanei să răspundă. Ar putea să spună: „Oh, numele 
bunicii mele era Rose!” sau: „EI îmi dăruia trandafiri la fiecare 
aniversare a noastră!”. Totuşi, pentru mine personal, un trandafir roşu 
simbolizează o zi de naştere. Dacă îi ofer cuiva propria mea interpretare 
a acestui simbol, el sau ea ar putea să pună la îndoială informaţia - aşa că 
trebuie să trec peste impresia mea, pentru a ajuta persoana să înţeleagă 
mai bine sensul. 

Aşa s-a întâmplat atunci când eram medium pentru clienta mea 
Cathy, care a venit la mine după ce fiul ei a trecut în cealaltă lume. 
Puteţi, de asemenea, să observați cum a oferi propria mea interpretare 

poate fi, uneori, de ajutor şi cum simbolul pentru o aniversare poate să 
aibă legătură cu ceva care se petrece în lumea cealaltă: 


LISA: Fiul dumneavoastră îmi arată că este o zi de naştere în 
această perioadă. 

CATHY: (părând încurcată) Nu, ziua lui de naştere este peste şase 
luni. 

LISA: Aha... ei bine, îmi arată un trandafir roşu. Pentru mine, asta 
simbolizează o zi de naştere. Ar putea să fie o aniversare, dar pare 
că evenimentul se leagă de el, şi nu de altcineva. 

CATHY: Ei bine, mâine este comemorarea morții lui. LISA: Asta 
este! Dumneavoastră vedeți trecerea lui în lumea cealaltă ca o 
comemorare a morţii lui, dar pentru el este o zi de naştere. Acest 
lucru poate să însemne numai faptul că încearcă să vă spună că s-a 
renăscut în lumea spiritelor. 


Simbolul unui trandafir roşu a fost felul în care fiul lui Cathy a ales să 
comunice modul în care el vedea comemorarea morţii lui - şi anume ca 
pe o renaştere. Voia să transmită faptul că se întorsese la adevărata lui 
casă şi că începuse o nouă „viaţă”. Renăscuse în viaţa de apoi. De aceea 
Josiah vorbeşte despre viaţa posibilă datorită morţii. EI şi celelalte 
spirite văd moartea ca punctul de unde viaţa umană şi lecţiile abia încep. 

Veţi înțelege toate acestea mai bine pe măsură ce explorăm procesul 
de tămăduire din viaţa de apoi în capitolele care urmează. Dar, pentru 
moment, iată un mesaj de la Josiah referitor la renaşterea care ne 
aşteaptă când murim: 


Lumina albă a dragostei şi a purității conduce către lumea cealaltă, 
către rai sau oricum vă place să o numiţi. Este un tărâm al păcii, al 
calmului şi al responsabilității. Da, al responsabilităţii - pentru că, 
după ce aţi ajuns dincolo, trecând prin lumină, vă dedicați 
învăţării, evoluării şi dezvoltării, pentru a deveni un suflet mai bun. 


Mi se pare extrem de interesant că Josiah spune că în viaţa de apoi 
există o dedicare pentru învăţătură şi pentru evoluţie, din moment ce 
mulți dintre noi avem tendinţa să evităm asumarea responsabilităţii de a 
învăţa şi de a ne dezvolta, atunci când ne aflăm pe acest pământ. Totuşi, 
deşi s-ar putea să preferăm să alegem panta cea mai puţin abruptă, 

pentru un drum mai uşor, niciodată nu încetăm să primim şanse de a 
învăţa şi de a evolua în viaţă. 

În viaţă şi în viaţa de apoi - totul este evoluţie şi învăţare. Viaţa 
posibilă datorită morţii poate fi un concept greu de înţeles, deoarece 
considerăm că lumea cealaltă este un loc în care, în sfârşit, avem ocazia 
să ne relaxăm, să ne odihnim şi să ne simţim bine. Chiar dacă este aşa, 
lucrurile sunt mult mai complexe - fapt pe care îl veţi descoperi pe 
măsură ce veţi parcurge această carte. 


Întâmpinarea de bun venit acasă 


Anterior am menţionat că, atunci când ajungem pentru prima oară în 
lumea cealaltă, petrecem un timp în încăperea întâmpinării, un fel de 
prag în care rămânem înainte de a merge mai departe. Acesta este locul 
în care ne întâlnim cu toate sufletele apropiate nouă şi este un moment 
plin de bucurie, ca atunci când luăm parte la o reuniune cu membrii 
familiei şi cu prietenii pe care nu i-am mai văzut de mult. 

Ben descrie modul în care spiritele care ne-au ajutat şi călăuzit pe 
acest pământ preiau un nou rol, după ce ne urează bun venit acasă. 


Treaba lor de acum înainte este să îţi arate că acest drum al vieții 
de după moarte nu este unul de care ar trebui să te temi, ci unul pe 
care să ţi-l asumi. Aceste spirite vor fi însoţite de maestrul tău 
spiritual, pe care îl vei recunoaşte fără probleme, fie că l-ai 
cunoscut sau nu în timpul acestei vieți. Împreună, acest grup te va 
conduce către locul în care trebuie să ajungi. Multe dintre spiritele 
care fac parte din echipa ta de călăuze spirituale au primit sarcini 
anume, ca să te ajute în timpul tranziţiei. Odată încheiată această 
tranziţie, şi ție ți se va da o sarcină, când va veni timpul să 
întâmpini o persoană apropiată de acasă. Astfel de însărcinări sunt 
simple: să iubeşti, să susții şi să îndrumi un suflet prin stadiile 
renaşterii din viaţa de apoi. Unele dintre aceste călăuze spirituale îl 
vor sprijini pe maestrul spiritual să te ajute să faci faţă situaţiilor şi 
persoanelor lăsate în urmă pe pământ. Din moment ce anumite 
persoane pot face faţă acestor situaţii mai bine decât altele, 
maestrul spiritual lucrează cu ele, pentru a se asigura că ocupă 
locul din care pot oferi cel mai mult ajutor. 


119 


Ceea ce descrie Ben aici este amestecul de sentimente prin care 
trecem atunci când murim. Simţurile noastre sunt, desigur, mai 
puternice, aşa că totul va fi mai intens decât obişnuia să fie. Probabil că 
încă mai avem sentimente puternice pentru cei rămaşi pe pământ; asta 
deoarece încă mai avem în acest moment legăturile pământeşti şi 
simţirile asociate cu acestea. Va trebui să urmărim cu atenţie aceste 
legături pământeşti şi emoţii şi să le rezolvăm, pe parcursul unei 
perioade de timp. Dar, pentru moment, nu trebuie decât să ne 
concentrăm să înţelegem unde suntem şi să ne lăsăm conduşi cu 
blândeţe către noua casă. 

S-ar putea să vă întrebaţi: Cum pot să îi îmbrățişez pe cei dragi din 
lumea cealaltă când nu am corp? Aceasta este o întrebare bună şi o să 
încerc să răspund la ea în mod satisfăcător. În viaţă, cu toţii avem o aură 
în jurul corpului, care se întinde mai departe decât ştim majoritatea 
dintre noi. În momentul în care ne apropiem de alte persoane, aurele 
noastr Încep să se contopească. Cei dintre noi care suntem sensibili la 
energii s-ar putea să simţim sentimentele şi dorinţele altora. Acest lucru 
se întâmplă tot timpul în viaţa pământească, dar nu întotdeauna este 
recunoscut a fi ceea ce este. 

Din moment ce nu existăm sub formă de corpuri în viaţa de apoi, are 
loc un transfer încă şi mai mare de energie atunci când două suflete se 
îmbrăţişează. Încercaţi să vă imaginati că sunteţi sursa întregii energii pe 
care o simţiţi, fără un corp solid care să filtreze acele sentimente (aşa 
cum chiar se întâmplă în viaţa de apoi); simţurile dumneavoastră vor fi 
extrem de ascuţite. Ca energie pură ne putem contopi cu celelalte surse 
de energie din jurul nostru, devenind una şi aceeaşi persoană în timpul 
îmbrăţişării. Aceasta este o trăire extrem de puternică şi în acest mod 
veţi îmbrăţişa şi întâmpina fiecare dintre sufletele cu care vă reuniți. 

De asemenea, comunicăm cu ceilalţi în gând şi nu este necesar decât 
să gândim pentru ca să fim auziţi de ceilalţi. Astfel răspund la altă 
întrebare pe care mi-o pun mulţi oameni: „Trebuie să vorbesc cu voce 
tare pentru a fi auzit de ceilalţi sau ei îmi pot auzi gândurile?” Cu 
siguranţă puteţi vorbi în gând, iar cei dragi vă vor auzi imediat. Din nou, 
nu există un trup fizic, solid, care să interfereze cu transmisia de energie. 

Intrarea în încăperea întâmpinării este o experienţă extraordinară şi 
frumoasă. Ne simţim împăcaţi, bucurându-ne de o stare binecuvântată, 
pe care nu ne-o puteam decât imagina în timpul şederii pe pământ. 
Trecerea prin acest loc, în timpul morţii mele clinice, a fost o experienţă 

revelatoare, captivantă, împăcată, calmă, liniştită... şi am avut aproape 
toate senzațiile minunate pe care vi le puteţi imagina. Veţi simţi toate 
aceste lucruri, ba încă şi mai multe, atunci când veţi vizita 
dumneavoastră înşivă acest loc. 

Veţi rămâne în încăperea întâmpinării pentru o perioadă de timp - 
dar, precum am mai menţionat, timpul în lumea cealaltă este un concept 
extrem de diferit faţă de modul în care îl percepem noi în mod normal. 
Ceea ce ar părea ca ore în lumea cealaltă este numai un minut pe 
pământ, lucru care ştiu că nu este uşor de înţeles. Pentru o înţelegere 
mai uşoară voi încerca să explic procesul pe ambele scale temporale, pe 
măsură ce vom continua. 


Călătoria renaşterii în lumea cealaltă este acum pe cale să înceapă. 
Dar, mai întâi, ca pregătire pentru întregul proces de tămăduire prin care 
va trece sufletul, vi se va da şansa de a vă întoarce pe pământ şi de a-i 
vizita pe cei pe care îi lăsaţi în urmă. 

Vă rog să remarcaţi că scopul vizitei înapoi nu este acela de a lua 
legătura în moduri care să întărească relaţiile pământene. Ci, mai 
degrabă, suntem duşi pe pământ de către călăuze, pentru a putea începe 
importanta şi, uneori, dificila misiune de desfacere a legăturilor 
pământeşti. Numai atunci va începe completa renaştere în viaţa de apoi. 


Capitolul 9 
Desfacerea legăturilor pământeşti 


Odată ce am fost primiţi cu blândeţe în noua noastră casă, 
întâmpinați şi îmbrăţişaţi de către toţi cei care ne-au călăuzit şi ne-au 
iubit (şi ne vor conduce de acum înainte), vom începe procesul de a ne 
îndepărta de oamenii şi de situaţiile de care eram îndeaproape legaţi în 
timpul vieţii noastre de pe pământ. Tot ceea ce trebuie să facem este să 
ne gândim pe cine dorim să vedem, iar grupul nostru de suflete 

călăuzitoare ne va ajuta să vizităm pe fiecare dintre cei pe care simţim 
nevoia să îi întâlnim. Este important pentru noi să facem acest lucru, 
pentru că este parte dintr-o mai mare acţiune de tăiere a legăturilor 
pământeşti, care trebuie să aibă loc înainte ca procesul efectiv de 
tămăduire să poată începe în lumea cealaltă. 

Desfacerea legăturilor pământeşti este o etapă esenţială prin care 
trebuie să treacă fiecare suflet - toți trebuie să facem asta. După ce 
murim, încă ne vedem pe noi înşine în forma încarnată, considerându-ne 
femeie sau bărbat, având un nume pe care l-am folosit în viaţă, păstrând 
emoţiile referitoare la persoanele pe care le-am cunoscut. Toate acestea 
şi multe altele sunt punctele noastre de legătură, care ne ţin fixaţi de 
existența pământească, acţionând ca o ancoră care ne trage înapoi, 
împiedicând progresul în lumea cealaltă, călătoria renaşterii noastre. 

Ariel dă detalii referitoare la primul pas al procesului de desfacere a 
legăturilor pământeşti despre care este vorba în acest capitol: 


Este firesc ca orice suflet care trece dincolo să îşi înceapă renaşterea 
în viața de apoi cu o călătorie pe pământ. Este o călătorie pe care 
trebuie să o facă toate sufletele, uneori de mai multe ori, pentru a 
clarifica ce s-a întâmplat şi pentru a se asigura că aceia care au 
rămas în urmă sunt bine. Acest lucru ajută sufletul să se dezlege de 
legăturile pământeşti, iar noi îi sprijinim tot timpul, fiind călăuze pe 
parcursul acestui proces. Le oferim tot ce au nevoie pentru o vizită 
la cei rămaşi în urmă, dar avem grijă să nu le permitem să rămână 
blocați. 


Prima călătorie înapoi 


Veţi dori probabil să vă întoarceţi pe pământ aproape imediat ce aţi 
trecut dincolo, din moment ce sunteţi absolut conştienţi de ceea ce se 
petrece şi vă simţiţi în continuare extrem de apropiaţi de oamenii pe care 
tocmai i-aţi părăsit. Vă veţi simţi profund mâhniţi din cauza jalei care îi 
înconjoară pe cei dragi, ca şi din cauza activităţilor ce au loc din cauza 
trecerii dumneavoastră în lumea cealaltă, dar, de asemenea, veţi anticipa 
următorul stadiu din viaţa de apoi. Totul se întâmplă într-un ritm extrem 

de rapid în comparaţie cu modul în care eraţi dumneavoastră obişnuit să 
se întâmple lucrurile, iar asta vă poate dezorienta. 

Am auzit de multe ori cum această experienţă din viaţa de apoi este 
descrisă de către spirite care au venit să comunice. Iată felul în care o 
descrie Ben: 


Te ducem într-o călătorie, o călătorie acasă. Întâi de toate, îţi 
arătăm împrejurimile în lumea cealaltă, dar nu îţi este permis să te 
opreşti undeva sau să interacţionezi. Vezi totul de la distanţă, ca şi 
cum ai zbura în jurul acelei zone privind în jos asemenea unei 
păsări. Observi dragostea de aici şi modul în care noi ne ajutăm şi 
ne călăuzim întotdeauna unii pe alții. Observi rețeaua de relații şi 
libertatea pe care o avem. Acesta este momentul când îţi dai seama 
că doreşti să rămâi aici. 


Ca parte a acelei călătorii, te ducem, de asemenea, şi pe pământ, 
pentru a-ți vizita membrii familiei şi prietenii, care acum te jelesc. 
Alţi membri ai grupului călăuzelor tale vor merge cu tine, oferindu- 
ți energia de care ai nevoie pentru a face semn celor dragi că eşti 
încă alături de ei. De asemenea, le transmiti, drept alinare, mesajul 
că ai fost primit în lumea cealaltă şi că eşti în siguranţă. 


Ei îţi simt lipsa, dar tu nu trăieşti aceeaşi senzaţie de dor ca şi ei. Îi 
iubeşti şi vrei ca ei să fie bine, dar niciodată nu ai cum să simți un 
dor similar cu al lor. Asta pentru că te pop întoarce în lumea lor 
atunci când îţi doreşti sau dacă ei te cheamă în ajutor. Pentru 
procesul tău de evoluţie este important să fii martor la ceea ce li se 
întâmplă lor şi să înţelegi ceea ce simt ei. Numai fiindu-le alături 
într-un mod complet, onest şi deschis îţi poți finaliza relațiile de 
pământ, pentru ca apoi să îi eliberezi şi tu să poţi merge mai 
departe. Astfel începi să te eliberezi de legăturile pământeşti, şi 
acesta este doar începutul călătoriei tale din lumea cealaltă. 


Prima călătorie pe pământ va fi cea mai uşoară pe care o vom face, 
deoarece avem multă energie în acel moment. Lumina albă prin care am 
trecut în momentul intrării în lumea cealaltă acţionează ca o sursă de 
energie, dându-ne putere să comunicăm în moduri în care cei dragi îşi 
vor da seama că ne aflăm încă în apropiere. Ne vom întoarce şi vom 

urmări planurile finale pentru funeralii sau comemorare, vom fi martorii 
fiecărei emoţii. Poate fi frustrant, deoarece ne aflăm în altă dimensiune 
şi simţim dorinţa de a sări înaintea oamenilor, strigând: „Hei, nu mă 
vezi? Sunt bine!” 

S-ar putea să credeţi că nu veţi vrea să vă reîntoarceţi la scena trecerii 
dumneavoastră dincolo, dar tuturor sufletelor li se cere să privească şi să 
fie parte a acestui proces, în scopul tămăduirii emoţionale. Şi, deoarece 
încă vă simţiţi legaţi de lumea pământească, probabil că veţi dori să 
faceţi aceast vizită - mai ales dacă nu aţi apucat să vă luaţi adio, deoarece 
trecerea dumneavoastră s-a petrecut în mod rapid şi tragic. 

Veţi avea posibilitatea de a vă privi trupul, care, desigur, acum este 
lipsit de spirit. De asemenea, veţi vedea lucruri cum ar fi oameni care vin 
în fugă în cameră, pentru că nu au reuşit să ajungă la timp pentru un 
ultim moment cu dumneavoastră. Aceste persoane trăiesc acum un 
sentiment de vină, şi le veţi putea auzi conversațiile, simţi emoţiile şi 
asculta gândurile, în timp ce se adună în jurul trupului dumneavoastră. 

Alăturându-vă celor dragi, veţi putea să le staţi aproape şi să 
micşoraţi durerea pe care o simt ca rezultat al trecerii dumneavoastră. 
Suferinţa lor poate fi copleşitoare, dar este ceva cu care vă veţi obişnui. 
S-ar putea chiar să doriţi să simţiţi ceea ce simt ei, pentru că acest lucru 
vă poate ajuta să acceptaţi ce s-a întâmplat. 

Nu este neobişnuit pentru cei rămaşi în urmă ca să dorească să vă 
arătaţi lor în forma pe care aţi avut-o pe pământ. Totuşi, poate fi ceva 
extrem de epuizant să vă faceţi apariţia „în carne şi oase”, fiindcă este 
necesară extrem de multă energie pentru a face asta. De asemenea, nu 
este un moment potrivit pentru ca dumneavoastră să faceţi aşa ceva - 
deoarece, chiar dacă este posibil să vă poată vedea, pentru ei ar fi un şoc 
atât de mare că s-ar putea să îşi întoarcă privirea, neîncrezători. Până să 
îşi dea seama ce se întâmplă şi să se uite din nou, nu veţi mai fi acolo, 
dispărând chiar în faţa ochilor lor. Acest lucru poate evoca sentimente de 
regret, intensificate din cauza suferinţei... deci, din aceste motive, astfel 
de apariţii sunt extrem de rare. 

Ariel dă mai multe detalii referitoare la acestea: 


Noi, cei care am trecut, trebuie să folosim o cantitate enormă de 
energie pentru a ne arăta fizic altora. Este mult mai uşor să îi 
influențăm pe cei rămaşi pe pământ să audă anumite cântece, 
făcându-le semn să deschidă radioul în momente în care nu ar fi 

făcut-o în mod normal. Apoi putem pune un gând în mintea lor, 
prin intermediul călăuzei lor, să asculte, la un anumit moment, o 
înregistrare sau o emisiune. Dar oamenii doresc cel mai mult ca noi 
să ne „arătăm” în faţa lor, iar acest lucru nu este aşa de uşor cum 
ap putea crede. Nivelul energiei noastre este mult mai înalt decât al 
lor, deoarece lumea cealaltă există la o frecvenţă mai înaltă. În 
dimensiunea noastră trebuie să ne străduim din greu să scădem 
rata vibrațiilor, pentru a se potrivi cu a lor. Durează un timp să 
ajungi să fii bun la asta, iar unii nu se pricep deloc la aşa ceva, 
deoarece nu mai doresc să fie parte a vieţii pământeşti. 


Grupul nostru de călăuze ne arată cum să comunicăm în timpul 
primei vizite pe pământ, învăţându-ne câteva metode de a face ca 
mesajul nostru să fie receptat. Putem să îi influenţăm pe cei dragi să 
remarce o anumită melodie, să privească în jos şi să vadă pe stradă un 
bănuţ ce are gravată pe el o dată specială sau să asculte cuvintele rostite 
de un străin, dar care se referă la ceva personal. Toate acestea se 
realizează prin transfer de energie şi prin procese în care lumea fizică 
primeşte influenţa tărâmului spiritelor. 

Cel mai facil mod de a comunica cu cei de pe pământ este în timp ce 
ei dorm. Vă este uşor să pătrundeţi în visele lor şi să petreceţi timp 
alături de ei, iar când se vor trezi vor avea senzaţia că aţi fost împreună. 
Realitatea este că aşa s-a şi întâmplat. Sufletele dumneavoastră vor fi 
conectate; atunci când părăsesc trupul prin procesul natural al somnului 
şi prin călătoria astrală, veţi putea să vă întâlniți cu ei, să vorbiţi, ba chiar 
şi să vă simţiţi bine împreună. 

Toate felurile de comunicare sunt o parte importantă a procesului de 
tămăduire prin care treceţi în acest stadiu al vieţii de apoi şi este un lucru 
foarte natural de făcut. Gândiţi-vă că parcă aţi pleca într-o excursie şi 
veţi fi departe de cei la care ţineţi. Atunci când ajungeţi la destinaţie, 
vreţi să luaţi legătura cu ei - fie printr-un telefon, un mesaj text sau un e- 
mail - doar să le spuneţi: „Hei, am ajuns! Vremea este minunată iar 
camera - grozavă. Ne vedem în două săptămâni. Aveţi grijă de voi!” Cu 
toţii facem asta - este parte a naturii noastre umane să ne pese unul de 
celălalt şi să vrem să ne liniştim unul pe altul. 

Este normal pentru dumneavoastră ca suflet să rămâneţi aproape de 
pământ pentru o vreme, pentru a face ceea ce este necesar ca să tăiaţi 
legăturile cu lumea. Este important să fiţi prin preajmă pentru 
celebrarea finală a vieţii dumneavoastră, să fiţi martorul propriilor 
funeralii şi să observați schimbările modului de viaţă al familiei sau felul 
în care oamenii împart proprietăţile imobiliare şi lucrurile 
dumneavoastră. Acest lucru face parte din etapa în care dumneavoastră 
vă împăcaţi cu ideea că aţi trecut dincolo. Veţi vedea certurile şi tristeţea 
cauzată de trecerea dumneavoastră. De asemenea, veţi vedea râsul celor 
dragi, pe când ei se uită pe poze mai vechi şi îşi amintesc de lucrurile 
amuzante pe care le-aţi făcut. 

Toate acestea fac parte din procesul de evoluţie, din renaştere. 
Şederea pe pământ durează de regulă nouăzeci de zile pământeşti, ceea 
ce este echivalent cu o jumătate de zi în Lumea cealaltă. Acest interval de 
timp diferă în funcţie de suflet, pentru că fiecare spirit are nevoi diferite. 

În timp ce vă aflaţi în vizită poate fi extrem de tentantă ideea de a 
rămâne mai mult, dar păstraţi în minte faptul că este extrem de dificil să 
înaintați în viaţa de apoi dacă vă agăţaţi în continuare de sentimentul de 
vină şi simţiţi cum vă strigă tot timpul cei apropiaţi, făcându-vă să doriţi 
să rămâneţi. În cele din urmă, va trebui să renunţaţi la astfel de emoţii 
pământeşti. Veţi ajunge să înţelegeţi că vi se vor oferi alte oportunităţi de 
a vă rezolva cele mai grele probleme, atunci când ajungeţi la următorul 
stadiu al procesului de tămăduire din lumea cealaltă. 

Chiar dacă s-ar putea să plecaţi şi să vă întoarceţi în lumea cealaltă 
după prima voastră călătorie de întoarcere, nu înseamnă că nu veţi mai 
veni în vizită. Puteţi să vă întoarceţi pe pământ şi să fiți cu cei dragi 
oricând. Precum afirmă Ariel: 


În primele etape ale renaşterii, sufletele se vor reîntoarce adeseori, 
pentru că gândesc încă în formă umană. Deci pentru ele este 
important să aibă acea conexiune. Cei dragi lăsaţi în urmă încă 
doresc - şi, în multe cazuri, au nevoie - ca sufletele să fie alături de 
ei. Noi încercăm să ajutăm în acest proces, dar ceea ce uită spiritele 
nou-venite este că nu pot face întotdeauna lucrurile în modul în care 
ar vrea să le facă. Fiind călăuzele lor, trebuie să le spunem că 
irosesc energie rămânând atât de legați de viaţa de pe pământ, în 
loc să folosească această energie pentru propria tămăduire. Dar 

recunoaştem faptul că în acest moment al vieţii aceste vizite sunt o 
importantă parte a acceptării. Sufletele pot decide să se întoarcă 
oricât de des doresc, pentru a ajuta şi a influența procesul de jelire 
al celor dragi. 


Călăuzele noastre spirituale sunt mereu acolo să ne ajute să călătorim 
înapoi, să fim aproape de cei cu care am fost în timpul existenţei pe 
pământ, ca să putem afla ce credeau despre noi şi modul în care le-am 
influenţat viaţa. Toate acestea ne pregătesc pentru următorul pas al 
călătoriei tămăduitoare din lumea cealaltă. Dar în această etapă este 
important să îi urmăm tot timpul pe cei aflaţi acolo să ne ajute, să îi 
lăsăm să ne ghideze dacă trebuie, să stăm sau să plecăm, pentru că, până 
la urmă, ei simt cei care ştiu ce este bine pentru noi. Ca întotdeauna, 
avem liberul arbitru şi putem sta mai mult timp dacă simţim nevoia, dar 
este de preferat să nu irosim energia pe care ar fi mai bine să o folosim 
pentru propria vindecare. Ariel are de spus următoarele: 


Unele suflete se întorc de mai multe ori decât altele. Altele nu se 
întorc deloc, pentru că şi-au găsit liniştea, deci sunt gata să îşi 
accepte soarta şi să meargă mai departe. Dar a face vizite prea dese 
sau a sta prea mult poate fi un dezavantaj, din moment ce 
împiedică un suflet să înainteze în învăţătură în lumea cealaltă. În 
coordonatele temporale ale pământului, un pas înainte pentru voi 
înseamnă doi paşi înapoi în evoluţia sufletului. 


În prima dumneavoastră călătorie înapoi pe pământ, aţi fost tot 
timpul îndrumați de echipa de călăuzitori care urmăreşte doar să facă ce 
este bine pentru dumneavoastră. Ei vor să vă ajute să vă eliberaţi încet 
de toate emoţiile şi legăturile pe care le-aţi avut în viaţa dinainte... dar 
celor dragi s-ar putea să le fie greu să accepte ceea ce trebuie să faceţi. 
Totuşi, încheierea relaţiilor şi eliberarea, în cele din urmă, de legăturile 
pământeşti sunt un pas necesar pentru ca să înaintați în călătoria din 
lumea cealaltă. 

A lăsa totul în urmă şi a merge mai departe 


Ca suflet proaspăt trecut în lumea cealaltă, este vital să tăiaţi toate 
legăturile care vă ţin încă ancoraţi în materialism, cu ego şi concentrat 
asupra lucrurilor materiale din jurul dumneavoastră - nu contează cât de 
mic sau de mare ar fi acest ego. Va trebui să trăiţi în întregime în forma 
de suflet şi să renunţaţi la lucrurile care contau pentru dumneavoastră 
când eraţi încarnaţi, cum ar fi maşini, case, emisiuni TV şi alte chestiuni 
care vă plăceau şi pe care le doreaţi în viaţa dumneavoastră de om. (De 
aceea, atunci când un spirit apare chemat de un medium, nu va vorbi 
despre bani, ci mai degrabă va râde şi va sublinia, Ai cheltuit bani, 
pentru că el urmăreşte ce se petrece.) 

Eliberarea este parte a procesului de evoluţie prin care trece sufletul 
în lumea cealaltă. Dar fiţi siguri că, în forma de suflet, nu veţi pierde 
sentimentele pe care le aveaţi față de oamenii de pe pământ. Nu veţi 
pierde nici amintirile momentelor speciale - acele amintiri sunt şi ele 
importante pentru evoluţia dumneavoastră, din moment ce veţi porni de 
la ele pentru a învăţa lecţiile din viaţa viitoare. 

Totuşi, alte lucruri care obişnuiau să fie importante pentru 
dumneavoastră nu vor mai însemna nimic. De exemplu, obiectele şi 
posesiunile materiale nu au nicio valoare acum. Etichetele de orice tip 
vor dispărea, iar acest lucru cuprinde porecle, ba chiar şi prenume. În 
lumea cealaltă vă întoarceţi la numele original al sufletului 
dumneavoastră, care este numele adevărat. Cum am menţionat într-un 
capitol anterior, timp de mulţi ani, fiul meu, Charlie, insista să îl numesc 
„Sam”, din moment ce acesta era numele pe care îl avea în „rai”: 

Ariel explică mai multe despre lucrurile de care se agaţă sufletele: 


Persoanelor de pe pământ le-ar plăcea ca spiritele să îşi amintească 
anumite lucruri din viaţă, când se întorc să comunice cu ele, cum ar 
fi melodia lor favorită şi culoarea lor preferată. Dar aceste 
chestiuni nu sunt semnificative. 


A fi suflet nu înseamnă pierderea personalităţii; aceasta va dăinui. 
Ceea ce rămâne în memorie sunt lucrurile importante, cum ar fi 
momentul învăţării unei lecţii de viaţă şi amintiri legate de membrii 
familiei. În mod special vor fi preţuite şi reţinute momentele care v- 

au schimbat viaţa. Restul nu sunt relevante. Sună dur, dar aşa stau 
lucrurile. Veţi păstra numai ce este cu adevărat important. 


Trebuie să subliniez aici că, deşi sufletele rămân, în general, aproape 
de cei de pe pământ, unele nu vor să se întoarcă şi să le arate celor dragi 
vreun semn al prezenţei lor. Ca persoane rămase în urmă, faptul că nu 
primim nicio vizită ar putea să fie extrem de frustrant şi să ne facă 
nefericiti. Este greu de acceptat că omul la care ţineam pur şi simplu s-a 
„dus”. Dar ceea ce trebuie să înţelegeţi este că, atunci când avem de-a 
face cu un suflet, avem de-a face cu o personalitate. Dacă o persoană a 
fost încăpăţânată în viaţă, va rămâne încăpăţânată şi în viaţa de apoi, 
mai ales imediat după momentul trecerii, datorită puternicei asocieri cu 
legăturile pământeşti. 

Sunt multe motive din cauza cărora sufletele ar putea să nu viziteze 
sau să nu îşi facă prezenţa cunoscută în faţa familiei şi a prietenilor care 
îi jelesc: unele dintre ele încă se luptă să accepte faptul că au ajuns 
dincolo, în ciuda pregătirilor prin care au trecut; altele nu vor să se 
întoarcă pentru că este prea dureros pentru ele să vadă suferinţa celor 
rămaşi în urmă, pe când alţii şi-au luat deja adio şi abia aşteaptă să 
înainteze în tărâmul lumii de dincolo. Trebuie să vă gândiţi cum era 
persoana pe când trăia, iar asta va ajuta la explicarea prezenţei ei (sau 
lipsei prezenţei ei) la scurt timp după trecere. 


Povestea Natashei 


Am avut multe experienţe personale legate de suflete care s-au întors 
la scurt timp după ce au murit şi, deşi ar trebui să fiu obişnuită cu astfel 
de evenimente, ele încă mă surprind. Următoarea povestire arată modul 
în care un suflet se poate întoarce pe pământ la foarte scurt timp după 
trecere. M-a învăţat că impactul unei astfel de incursiuni poate fi uriaş, 
pentru că un suflet aflat în vizită are capacitatea de a influenţa în bine o 
persoană dragă şi de a o ajuta să îşi continue viaţa. Cred că povestirea 
care urmează este foarte frumoasă şi este un mod plăcut de a încheia 
acest capitol. 

Draga mea prietenă Frankie Leigh avea o nepoată numită Natasha 
Schneider, care era o faimoasă cântăreaţă şi compozitoare în Rusia şi în 
Statele Unite. Natasha se lupta cu cancerul de un timp, aşa că, la 

recomandarea lui Frankie, a început să vină la mine pentru şedinţe de 
terapie - apoi, în ultimele stadii ale bolii ei, am vizitat-o eu acasă. Chiar 
dacă nu era conştientă în acel moment, atunci când se pregătea să treacă 
dincolo, am putut să comunic cu ea în modul în care am făcut-o cu Buni 
Frances, numai prin gânduri. Destul de interesant este faptul că Natasha 
mi-a arătat că vrea să îl ajute pe soţul ei, Alain Johannes, să îşi urmeze 
pasiunea pentru muzică, iar eu i-am transmis lui această informaţie. 

Natasha se luptase din greu şi mult timp cu boala ei, dar la un 
moment dat a trebuit să îi spun lui Frankie că nepoata ei nu va reuşi să 
treacă de asta. Şedinţele de terapie vindecătoare nu îi tămăduiau trupul, 
în schimb îi ajutau sufletul să se pregătească pentru tranziţie. Alain, 
Frankie şi restul familiei au trebuit să se obişnuiască cu ideea că o vor 
pierde în curând pe draga lor. 

Plecam spre Anglia şi, în drum spre aeroport, am trecut să o văd pe 
Natasha. Ştiam că o vedeam pentru ultima oară şi mă simţeam vinovată 
că nu voi putea să îi ajut sufletul să facă acea trecere finală. Odată ajunsă 
în Anglia, am mers la biserica mea Spiritualistă locală, Grupul Spiritual 
Studley, şi am luat loc în public, în timp ce un medium aflat pe scenă 
dădea mesaje spectatorilor. Am simţit o prezenţă şi brusc am simţit 
nevoia să îmi verific telefonul. Era textul de care mă temeam. 

Natasha a cântat într-o trupă numită Eleven, şi a trecut dincolo la ora 
11:11, liniştită, în somn. Am fost nevoită să ies din încăpere pentru un 
timp foarte scurt, ca să îmi revin, iar când m-am întors mediumul a 
început să mi se adreseze şi să îmi transmită un scurt mesaj din partea 
Natashei. În drum spre casă m-am oprit la magazin. Întorcându-mă în 
maşină, am văzut-o brusc pe Natasha cum stătea în scaunul pasagerului, 
zâmbind cu zâmbetul ei frumos şi având un aspect radiant. Am închis 
ochii şi am primit de la ea un mesaj pentru Alain, soţul ei devotat, în care 
spunea că, deşi trecuse dincolo, îi va fi întotdeauna alături şi îl va ajuta să 
îşi împlinească visurile. 

Pentru mine nu este ceva neobişnuit să primesc vizita unui spirit la 
foarte scurt timp după ce acesta a trecut dincolo. De aceea a apărut 
Natasha, pentru că ştia că îi voi transmite direct mesajul lui Alain. A fost 
modul ei de a spune, Uite! Sunt aici şi sunt bine! Iată exact mesajul de la 
Natasha, pe care i l-am trimis lui Alain prin SMS: Împăcată, fără 
durere, şi a fost plăcut să plec. Te iubesc şi îţi mulțumesc. A fost mai 
uşor decât credeam. Fii puternic, iubitule! 

Alain face parte acum dintr-o formaţie numită Them Crooked 
Vultures şi călătoreşte prin toată lumea ca muzician de succes. 
Împreună, Natasha şi Alain au scris cântecul „Time for Miracles” care de 
curând a fost înregistrat de către Adam Lambert, concurent la American 
Idol şi stea pop în ascensiune. De fiecare dată când ceva uimitor se 
întâmplă în viaţa lui Alain, familia spune la unison: „Asta e Natasha!” 


XXX 


Sper că aceste câteva ultime capitole v-au ajutat să vă formaţi o idee 
referitoare la ce vă aşteaptă după ce treceţi dincolo, părăsind această 
lume. Acum, Partea a treia vă duce prin stadiile vieţii de dincolo, o 
perioadă în care vă concentrați asupra acceptării tuturor lucrurilor 
petrecute în viaţa dumneavoastră de pe pământ, ajungând să admiteţi tot 
şi să vă simţiţi împăcat cu oamenii şi evenimentele. Pe parcursul acestui 
proces şi cu sprijinul grupului dumneavoastră de călăuze spirituale, veţi 
trece prin renaşterea în viaţa de apoi. 


Partea a treia. Călătoria tămăduirii 


Capitolul 10 
Iniţierea: sala de aşteptare 


Odată întorşi din călătoria pe pământ, începeţi călătoria 
tămăduitoare iniţiatică în viaţa de apoi. Aţi fost pregătiţi pentru aceasta 
la trecerea prin văl, apoi în lumina albă, întâlnind spiritele cu care aveţi 
legătură şi desfăcând legăturile pământeşti. Fiecare dintre aceste 

evenimente a fost planificat cu grijă şi organizat pentru a vă ajuta să 
continuaţi evoluţia ca suflet. 
Ariel explică importanţa crucială a călătoriei tămăduitoare: 


Tămăduirea este un proces important prin care trebuie să treacă 
toate sufletele în timpul şederii lor în lumea cealaltă - din cauza 
amărăciunii, durerilor, suferinței sau bolilor îndurate în viaţa 
anterioară - şi nu este uşor. Dar este o parte necesară a renaşterii şi 
toată lumea trebuie să se treacă prin ea, înainte ca sufletului să îi fie 
permis a transcende în tărâmurile superioare pentru învățare mai 
profundă într-o dimensiune mai mult spirituală. 


Multe suflete trec în lumea noastră considerând că au dus o viaţă 
spirituală plină şi de aceea înțeleg lucrurile legate de lumea 
cealaltă, dar de obicei nu este adevărat. Odată ce începe iniţierea în 
procesul de tămăduire, metaforic vorbind, li se deschid ochii şi 
ajung să vadă lumina. Treaba noastră este să facilităm înţelegerea 
a ceea ce au sufletele de realizat aici. Acesta este un lucru pe care 
noi nu îl putem face pentru ele, deoarece este parte a procesului de 
vindecare. 


Unele suflete ajung în lumea cealaltă având nevoie să se vindece 
fizic de durerea şi suferinţa îndurate de trupul lor - iar corpul lor 
energetic sau aura are adeseori nevoie, de asemenea, de reparare. 
Dacă vin aici extrem de slăbite, acest lucru poate explica de ce 
prima lor întoarcere pe pământ este foarte scurtă. Aceste suflete 
trebuie să acumuleze energie, ca să facă faţă procesului de 
vindecare şi să fie gata să înveţe şi să înțeleagă lecţiile vieţii lor. 


În propria noastră călătorie, fiecare pas este vital pentru evoluţie. 
Desigur, grupul de suflete de sprijin ne va călăuzi şi este important să îi 
urmăm sfatul. Chiar dacă am mai parcurs acest proces, atunci când am 
trecut dincolo în timpul încarnării anterioare, putem cu uşurinţă uita 
cum este. A rata vreunul dintre paşi poate avea impact asupra vieţii 
noastre când ne reîntoarcem pe pământ, afectând modul în care ne 
ducem şi ne acceptăm viitoarea viaţă. 

Sufletul nostru se schimbă în permanenţă, evoluează şi învaţă, aşa că 
trebuie să urmăm procesul care a fost planificat pentru noi. Nu este 

întotdeauna cel mai uşor lucru de făcut - etapa de tămăduire este o etapă 
care nu place chiar aşa de mult majorităţii spiritelor. Dar, precum veţi 
citi în continuare, înainte de a veni timpul nostru, putem să ne 
schimbăm perspectiva referitoare la modul în care ne trăim viaţa şi la 
modul în care interacţionăm cu oamenii. Acest lucru în sine va fi parte a 
procesului de tămăduire... şi este adevărat că vindecarea este esenţială în 
viaţa aceasta, ca şi în viaţa de apoi. 


Vindecarea pe amândouă planurile 


Procesul de tămăduire de pe pământ este extrem de asemănător cu 
ceea ce trebuie să faceţi în lumea cealaltă. În viaţă avem nevoie să ne 
revenim după relaţii care ne-au dezamăgit sau ne-au făcut rău, catastrofe 
financiare, dependente - toate situaţiile negative ce derivă din faptul că 
suntem oameni. În mod normal suferim o perioadă, iar apoi, la un 
moment dat, suntem gata să mergem mai departe. 

Nu există mod corect sau greşit de a aborda o situaţie negativă, dar 
este mai bine să nu o ignorăm sau să îi permitem să se închisteze în noi. 
Este mai bine să îndepărtăm în mod conştient acele lucruri care ne 
blochează viaţa, ca să putem continua să evoluăm. De câte ori aţi luat 
hotărârea să vă retrageţi dintr-o relaţie care nu era bună, de exemplu, şi, 
brusc, viaţa dumneavoastră s-a schimbat, şi ceva mai pozitiv vi s-a 
întâmplat. Cum se spune: o uşă se închide, alta se deschide. 

Ne putem pregăti pentru călătoria vindecării din viaţa cealaltă 
îmbogăţindu-ne din punct de vedere spiritual viaţa de pe pământ, cât 
mai mult posibil. Orgoliul este un factor care intervine aici, pentru că 
poate împiedica înţelegerea şi trăirea unui adevăr spiritual fundamental 
- şi anume că viaţa noastră este exact cum a fost ea destinată să fie. Este 
dificil pentru ego să accepte că totul este aşa cum ar fi trebuit să fie. 

Când orgoliul ne influenţează toate deciziile şi alegerile, asta 
împiedică evoluţia spirituală. Putem evita intervenţia orgoliului 
acceptând tot ceea ce ne dă viaţa, şi apreciind totul - chiar şi lucrurile 
grele - din moment ce ni s-au dat dintr-un motiv şi scop anume. Trebuie 
să ştim că noi înşine ne-am planificat viaţa în modul în care se petrece 
ea, stabilind totul înainte de a veni pe această planetă, ca plan pentru 
evoluţia sufletului. A fi conştienţi de această realitate va face viaţa de pe 
pământ, ca şi viaţa de apoi, mai uşor de acceptat şi mai plăcută. 

Ca oameni pe pământ, căutăm tot timpul căi de a ne face viaţa mai 
bună şi căutăm ceea ce credem noi că ne lipseşte. Poate pare mai grasă 
capra vecinului, dar adeseori nu este. Adevărul este că orice am avea în 
acest moment anume, posesiuni, relaţii, circumstanţe, oricât ar fi ele de 
grele - este exact ceea ce ne era destinat să avem. Eu, în acest moment, 
pot spune că am tot ceea ce am nevoie. Cum stau aici şi scriu, am muzică 
să ascult, laptopul meu ca să pot scrie, vederea, ştiinţa de a scrie la 
calculator, cunoştinţele mele despre lumea cealaltă, grupul meu de 
suflete călăuzitoare şi, în suflet, dragoste, care mă susţine tot timpul în 
care scriu această carte. Nu îmi lipseşte absolut nimic! 

Atunci când şi dumneavoastră veţi fi capabili să acceptaţi realitatea 
că în orice moment aveţi tot ceea ce vă trebuie, veţi găsi calea de a fi 
fericiţi cu ceea ce aveţi. Nu este vorba de a trăi în lux, de a avea, de 
exemplu, diamante mari, de a fi îmbrăcat după ultima modă sau de a 
locui în cea mai nemaipomenită casă. Este vorba de a avea dragoste în 
inimă, iar asta înseamnă a accepta că soarta pe care o avem este perfectă 
pentru noi - indiferent care ar fi ea. Asta este ceea ce va trebui, în cele din 
urmă, să acceptăm, în timp ce trecem prin călătoria tămăduitoare din 
lumea cealaltă. Viaţa înseamnă dragoste, nu lucruri materiale. 

Unii bărbaţi sau femei consideră că vieţile lor sunt prea dificile, că 
sunt victime ale vieţii. Şi da, unii oameni au mai multe bătălii de dat 
decât alţii. Dar, citind această carte, veţi descoperi că, de fapt, vi se dă 
ceea ce aţi ales. V-aţi ales viaţa pentru un motiv, şi este important să 
realizaţi aceasta. Niciodată nu trebuie să priviţi spre alţii şi să fiţi geloşi 
pe posesiile lor materiale; în realitate s-ar putea ca dumneavoastră să fiţi 
mult mai fericiţi, iar în viaţa dumneavoastră să fie mai multă dragoste. 

Înţelegând aceste lucruri, tranziţia noastră prin etapele vindecării din 
viaţa de apoi, ca şi restul drumului vor fi mai uşoare. Şi în viaţa de pe 
pământ, ca şi în viaţa de apoi, lucrurile se petrec la fel, este nevoie să 
înţelegem şi să acceptăm că ne aflăm întotdeauna în locul potrivit la 
momentul potrivit. Avem toate informaţiile de care avem nevoie în acest 
moment - nimic nu este ascuns sau ţinut deoparte - şi mereu vom primi 
ceea ce avem nevoie, în momentul în care avem nevoie. 


Aici, Ben vorbeşte despre a privi în noi înşine, pentru răspunsuri, în 
timpul vieţii, şi modul în care această căutare interioară este legată de 
procesul de tămăduire din lumea cealaltă: 

Tuturor ni se oferă ajutor pe parcursul drumului, dar unii dintre 
noi aleg să nu accepte acel ajutor şi, drept rezultat, au o viaţă 
dificilă. Desigur, ai liber arbitru şi poţi alege ce doreşti, dar vei 
ajunge să îţi dai seama că viaţa ta este grea pentru că nu ai căutat 
în tine ajutorul, iar răspunsurile se află acolo. Poţi spune că ai făcut 
asta. Dar oare este aşa? S-ar putea să fi citit o carte în timp ce 
încercai să îţi linişteşti mintea şi să opreşti trăncăneala fără sfârşit 
a gândurilor şi sentimentelor tale. Dar oare ai ales să vezi cu ochii 
deschişi, să îți pui viaţa sub lupă şi să analizezi fiecare aspect 
utilizând călăuzirea pe care ţi-o oferim? 


A privi în interior înseamnă să ai curajul să priveşti în străfundul 
motivelor, dorințelor şi celor mai adânci temeri ale tale - să le vezi 
pe toate - nimic ascuns, nimic negat. Dar nu oricine vrea să caute 
atât de adânc. Este unul dintre cele mai grele şi cele mai puțin 
plăcute lucruri de făcut. De aceea atât de mulţi oameni se zbat şi 
spun că viaţa este dificilă, grea. Nu au căutat în adâncuri şi nu şi-au 
găsit cu adevărat eul. Vieţile lor ar putea fi extrem de exteriorizate, 
organizate ca să placă altora, şi nu lor înşile, aşa ca să nu fie 
niciodată nevoiți să privească în interiorul lor. Chiar dacă ar 
încerca să facă asta, nu le-ar plăcea răspunsurile găsite, pentru că 
acele răspunsuri s-ar putea să îi forţeze să se schimbe şi să iasă din 
zona lor de confort. Realitatea este că la un moment dat va trebui să 
priveşti în interior şi să faci faţă la tot ce ai ignorat. Dacă amâni 
procesul până în ziua Z, atunci amâni inevitabilul şi nu faci decât ca 
lucrurile să devină mai grele atunci. 


Nu este niciodată uşor, dar trebuie să faci acest lucru interior în 
timpul vieţii, ca să poţi merge mai departe - sau să îl faci în viaţa de 
apoi, unde ți se va cere, în timpul călătoriei de vindecare. Când îţi 
vei examina viața atunci, toate simţurile îți vor fi extrem de agile şi 
emoțiile vii, ca să poti percepe cu adevărat orice nu ți s-a arătat în 
timpul vieţii. Aşa că de ce să nu trăieşti asta cât eşti încă pe 
pământ? De ce să fugi de acest lucru? 

Uneori viaţa este grea, dar cele mai dificile situaţii sunt întotdeauna 
cele care ne ajută, dacă suntem dispuşi să ne examinăm existenţa în mod 
cinstit. Aceasta este calea către fericirea supremă şi aici, şi în viaţa 
cealaltă. De atâtea ori m-am aflat în situaţii despre care îmi imaginam că 
m-ar face fericită şi nu a fost aşa. Acum îmi dau seama că am trecut prin 
acele experienţe dificile pentru că ele m-au făcut să îmi dau seama ce 
voiam şi de ce aveam nevoie cu adevărat - iar apoi, cu noul meu mod de a 
vedea lucrurile, mi s-a întâmplat. Uşi închise şi uşi deschise este un 
adevăr simplu pe care trebuie să îl înţelegem pentru a putea fi fericiţi. 

Ce au toate astea de a face cu supraviețuirea sufletului? Ca să 
simplificăm, este pur şi simplu uman să trecem prin situaţii dureroase şi 
grele, pentru că aşa învăţăm şi evoluăm. La fel se întâmplă şi în lumea 
cealaltă. Cu alte cuvinte, toate lucrurile prin care trecem în viaţă ne vor 
ajuta în lumea de apoi. 

Ba mai mult, tămăduirea prin care trecem în viaţa de apoi va elibera 
tot ce a fost negativ în viaţa pe care am trăit-o pe pământ. Dar pentru ca 
acest lucru să se întâmple trebuie să privim viaţa noastră şi să o analizăm 
cu atenţie - un proces care începe cu verificarea Contractului iniţial al 
Vieţii, care urmează să fie descrisă mai încolo în acest capitol. Odată ce 
am avansat în călătoria noastră de tămăduire, suntem liberi să 
transcendem către tărâmurile mai înalte ale lumii celeilalte, cu un suflet 
pur, îmbogăţit cu dragoste şi care nu mai este întinat de tot ce a fost 
negativ în viaţa noastră. 


Scurtă privire asupra călătoriei 


Acum aş dori să ofer un scurtă sinteză a călătoriei de tămăduire, 
utilizând o analogie originală pe care o folosesc în mod frecvent. 

Să ne imaginăm un magazin mare, cum ar fi Marcy's sau Sears. 
Asemenea lumii celeilalte, acest magazin are multe zone diferite, pentru 
ca, în timpul aprovizionării, cantitatea mare de marfă să aibă loc să fie 
manevrată, de la sosire până la eventuala aşezare în rafturi. La fel se 
întâmplă şi în lumea cealaltă, în timp ce sufletele înaintează într-un flux 
continuu al vindecării şi evoluţiei. 

Unii dintre cei care citesc aceasta s-ar putea să se simtă jigniţi de un 
astfel de exemplu, considerându-l lipsit de respect. Dar eu l-am folosit 
mulți ani pentru a-i ajuta pe cei de pe pământ să înţeleagă procesul 

trecerii în lumea cealaltă şi calea tămăduirii. De multe ori, în timp ce 
ofeream şedinţe de comunicare spirituală, le-am auzit pe călăuzele mele 
zicând: Spune-le analogia cu magazinul... ceea ce şi fac. Îi ajută pe 
oameni să cuprindă cu mintea întreaga mărime a lumii celeilalte şi este, 
de asemenea, un mod uşor de a înţelege felul în care este organizată 
aceasta. Aşa că, dacă puteţi, vă rog să lăsaţi ofensa la o parte, în favoarea 
clarităţii şi a înţelegerii. 

Un alt lucru important, înainte să încep cu analogia: într-un magazin 
universal drumul mărfii, de la producător până la aşezarea în rafturi, 
urmează un progres liniar, de la A la B la C, pe când experienţa unui 
suflet în lumea cealaltă nu este nicicum liniară. În loc de asta, evoluţia 
sufletului este ciclică, ceea ce înseamnă că mişcările lui includ multe 
întoarceri. Un suflet poate să meargă de la A la B, apoi înapoi la A, 
înainte să ajungă la C. O astfel de evoluţie ciclică este calea pe care o ia 
orice vindecare, fie ea de pe pământ sau din lumea cealaltă. Ţineţi minte 
acest mare adevăr în timpul citirii acestei secţiuni - şi, de asemenea, în 
capitolele următoare, în care este descrisă calea tămăduirii - pentru că eu 
mă bazez pe progresul liniar pentru a mă face înţeleasă. 

Deci, utilizând analogia, fiecare magazin universal are o zonă unde 
sunt primite bunurile nou sosite, de obicei o deschidere pe unde intră 
marfa. În mod similar, în încăperea întâmpinării din lumea cealaltă, 
sufletele nou sosite sunt primite de către grupul lor de călăuze, după ce 
au trecut prin lumina albă, aşa cum aţi citit mai înainte. 

Întorcându-ne la magazin, după ce intră, marfa este verificată, un 
proces numit, de regulă, „recepţia mărfii”. Apoi se face un inventar, ca 
magazinul să ştie ce a venit cu ocazia transportului respectiv. Pentru 
sufletele din lumea cealaltă, sala de aşteptare este intrarea sau începutul 
călătoriei tămăduitoare. Aici, sufletele trec printr-un inventar a ceea ce 
au şi, respectiv, ceea ce nu au realizat în viaţă, verificându-se prin 
confruntarea cu înțelegerile făcute dinainte de naştere sau Contractul 
Vieţii. 

Odată ce s-a făcut recepţia mărfii, ea este dusă într-un raion de 
depozitare, pentru sortare, înainte de a fi pusă pe raft. Ca suflet în lumea 
cealaltă, petrecem un oarecare timp într-o zonă numită „camera de 
examinare” în care sortăm fiecare aspect al vieţii de până acum. Aici 
facem evaluarea vieţii şi avem şansa de a îndrepta relele comise pe 
pământ. 

În magazinul universal, marfa care a fost sortată este gata să fie dusă 
la raft, pentru a fi aşezată în departamentul potrivit. În lumea cealaltă, 
sufletele care şi-au încheiat evaluarea vieţii sunt gata să înainteze către 
diferite încăperi ale rutei tămăduirii, pentru o terapie mai avansată, 
astfel încât să continue să înveţe şi să evolueze. 

Călătoria tămăduitoare fiind aproape gata, sufletele vin în camera 
gardienilor, care este similară cu locul în care lucrează managerii şi stau 
paznicii din magazinul universal, în lumea cealaltă acesta este nivelul 
înţelepţilor şi al altor entităţi foarte evoluate, a căror treabă este să ajute 
sufletele să îşi estimeze progresul şi să facă planuri pentru activităţi 
viitoare în lumea cealaltă. Pentru cei care se întorc la o viaţă terestră 
există camera de selecţie, care este similară locului din magazin unde 
marfa returnată este strânsă pentru eventuala înlocuire. Sufletele din 
camera de selecţie sunt pregătite pentru reîncarnare, li se permite să 
vadă şi să îşi aleagă părinţi posibili şi situaţii pentru următoarea lor 
şedere pe pământ. 

Deasupra camerei gardienilor şi a camerei de selecţie se află uriaşa 
întindere a lumii celeilalte, incluzând domeniile îngerilor şi al lui 
Dumnezeu, un loc pe care eu îl numesc Sursa. Pentru acestea nu există 
vreo analogie terestră, deci nu voi încerca să fac aşa ceva. 


Începe iniţierea 


Începutul formal al căii tămăduirii are loc în sala de aşteptare. 
Rămânem aici până când ne vine rândul să fim strigaţi şi să ni se arate 
Contractul iniţial al Vieţii. Acesta cuprinde înțelegerile făcute cu spiritele 
înainte de a începe viaţa anterioară. 

Aici vom fi primiţi şi trimişi să mergem cu grupul de suflete 
asemănătoare nouă către diverse drumuri şi încăperi ale căii tămăduirii. 
Întorcându-mă la analogia mea cu magazinul universal, după ce au fost 
verificate, mărfurile sunt grupate şi trimise către secţiuni diferite ale 
magazinului. De exemplu, pălăriile de damă se îndreaptă într-o direcţie, 
în timp ce pantofii bărbăteşti merg către alta. La fel se petrece şi cu 
sufletele, suntem conduşi, împreună cu grupul nostru, către locul 
potrivit. Nu există niciun motiv de teamă în acest proces, deoarece toată 

dragostea pe care am simţit-o când am trecut dincolo este încă în noi, o 
stare care nu se va schimba niciodată. 

În timp ce ne aşteptăm rândul să fim primiţi, avem şansa de a ne 
obişnui cu experienţele lumii celeilalte. Am menţionat cum timpul trece 
mai repede şi activitatea se desfăşoară la o viteză mai mare, într-atât de 
mare încât, dacă am privi lumea cealaltă cu ochii omeneşti, nu am vedea 
decât un abur de forme mişcându-se de colo-colo la viteze foarte mari. 

S-ar putea să fi remarcat acest fenomen pe când eraţi încă în trupul 
vostru, observând mici scântei cu colţul ochiului. Acesta este un semn că 
spiritele încearcă să comunice cu noi dându-ne semnale observabile cu 
ajutorul vederii periferice. Spre deosebire de suflet, trupul trebuie întâi 
să reacționeze la ceea ce văd ochii, apoi acest lucru trebuie să fie 
înregistrat de creier, pentru a putea transmite mesaj muşchilor. Atunci 
când muşchii reacţionează, fiinţele umane acţionează sau exprimă o 
emoție. Mecanica trupului omenesc încetineşte procesele care sunt 
foarte rapide pentru sufletele eliberate de corporalitate. 

Există şi alte fenomene cu care trebuie să ne obişnuim în viaţa de 
apoi, de exemplu lipsa zilelor şi a nopţilor. Sufletel nu au nevoie să 
doarmă, dar, dacă doresc să se odihnească, pot face asta. Deşi sunt legate 
de lumea noastră, ele se află într-o dimensiune total diferită şi de aceea 
nu au nevoie de noapte şi de zi. Sufletele nu au nici gen, deci nu există 
suflete femei şi suflete bărbaţi - dar continuă să păstreze anumite aspecte 
ale personalităţii lor de pe pământ. 

Un lucru minunat legat de lumea cealaltă este faptul că nu există 
ostilitate sau pericol, totul este calm şi liniştit. Vom descoperi că 
atmosfera este una plăcută în care ne simţim bine-veniţi tot timpul, iar 
acest fapt ne asigură că nu avem a ne teme de nimic. Totuşi, există 
propria şi unica noastră stare a minţii, care ne însoţeşte. Deci, oricare am 
decide să fie acea stare a minţii, creăm experienţe din ea, exact cum se 
petrece şi pe pământ. Prin urmare, putem proiecta o stare negativă a 
minţii şi să primim drept răspuns negativitate. La fel, dacă îndreptăm 
spre exterior energie pozitivă, primim înapoi atitudini pozitive. Lucrurile 
care se aseamănă se atrag este o regulă şi în lumea cealaltă, şi pe 
pământ. 

Ben ne împărtăşeşte următorul comentariu, pentru a explica mai 
aprofundat ce se petrece în sala de aşteptare: 

Călăuzele te vor duce să te îmbarci în călătoria tămăduirii din 
lumea cealaltă. Procesul poate dura ceva timp, dar trebuie să ţii 
minte că aici timpul nu este la fel cu cel de pe pământ. Nu există 
natura reală a timpului; el nu are sfârşit. 


Ti se dă o listă de verificat, cu informaţii luate din Contractul pe 
care l-ai încheiat înainte de a te întoarce pe pământ pentru cea mai 
recentă încarnare. Pe această listă sunt lucrurile pe care ai fost de 
acord să le realizezi în viaţă, lecţiile pe care ai fost de acord să le 
înveţi, persoanele pe care ai fost de acord să le ajuţi şi care trebuiau 
să te ajute. De asemenea, include oamenii care ar fi trebuit să aibă 
un impact asupra vieții tale (şi modul în care ar fi trebuit să o facă), 
faptele bune şi cele rele pe care urma să le faci, problemele de 
sănătate pe care urma să le întâmpini şi modul în care urma să te 
refaci, pierderile şi câştigurile financiare, iubirile care au sosit şi au 
plecat din viata ta... tot ceea ce ar fi trebuit să realizezi se va afla pe 
acea listă, luat din Contractul Vieţii tale. În plus, vor fi lucrurile 
suplimentare pe care le-ai obținut în timpul şederii pe pământ şi 
care nu se aflau în acel Contract. Toate acestea sunt scrise pe listă, 
şi trebuie să te confrunți cu ele în următoarea fază a căii 
tămăduirii, evaluarea vieţii, pentru a te asigura că înaintezi în 
această călătorie tămăduitoare. 


Îndeplinirea contractului şi a destinului 


În sala de aşteptare suntem întâmpinați de un înţelept, un spirit 
călăuzitor, care are Contractul Vieţii noastre. Când i-am fost prezentată 
lui Josiah, el mi-a spus că termenul înțelept este numai o etichetă şi că 
nu se consideră a avea un statut mai înalt decât vreun alt suflet. Josiah 
mi-a spus clar că şi el mai are de evoluat şi de învăţat, cum face toată 
lumea în viaţa de apoi - dar că este un spirit mai evoluat, ales să ia rolul 
de a verifica noile suflete pe când li se face iniţierea în ceea ce înseamnă 
lumea cealaltă, ca şi pentru alte roluri despre care voi relata în capitolele 
viitoare. 

Aşa cum mi-a transmis Ben şi am scris anterior, Contractul Vieţii 
conţine lecţiile pe care ne-am însărcinat să le învăţăm în timpul şederii 

pe pământ. Cu toţii avem un astfel de contract, o înţelegere pe care am 
gândit-o, cu ajutorul înţeleptului nostru şi al spiritelor noastre 
călăuzitoare, ca să rămână înregistrată şi să confirme lecţiile pe care le 
vom învăţa. 

Deoarece contractul este pe viaţă, încarnarea noastră este 
predestinată încă înainte de a ne naşte. Totuşi, ne rămân liberul-arbitru, 
alegerile şi deciziile care nu sunt stipulate în Contractul Vieţii noastre. 
Pentru a înţelege ceea ce pare a fi o contradicţie - predestinarea şi 
liberul-arbitru - urmaţi-mă prin următorul scenariu. 

Imaginaţi-vă că plecaţi special să luaţi nişte medicamente şi trebuie 
să lăsaţi reţeta la farmacie. În timpul necesar preparării medicamentelor, 
decideţi să mergeţi la cumpărături. Pe când ieşiţi din magazin, pe cale să 
vă întoarceţi la farmacie, daţi de un vechi prieten pe care nu l-aţi mai 
văzut de mult. Decideţi amândoi să vă opriţi la o cafea să discutaţi despre 
ce vi s-a mai întâmplat de când nu v-aţi mai întâlnit. Deci, planul 
predestinat era să luaţi reţeta - dar, în virtutea liberului-arbitru, aţi 
modificat acel plan când aţi decis să mergeţi la cafea cu prietenul. 

Unii ar putea pune problema dacă întâlnirea cu prietenul a fost cu 
adevărat întâmplătoare sau trebuia să aibă loc - cu alte cuvinte, era 
predestinată. Dar, dacă prietenul făcea sau nu parte dintr-un plan, asta 
nu contează, din moment ce mereu avem posibilitatea de a alege să 
facem altceva. Gândiţi lucrurile în felul acesta: luarea reţetei este partea 
predestinată, dar când şi cum decideţi să o luaţi, asta ţine de dumnea- 
voastră. Acest lucru este similar cu contractul pe care l-am făcut în lumea 
cealaltă - care cere ca mai multe lucruri să fie realizate - dar mereu vor 
exista teste şi încontinuu vom face alegeri, mulţumită liberului-arbitru. 


Contractul Vieţii este sacru, ceva ce trebuie onorat. În timp ce îl 
verificăm, cu ajutorul unui înţelept, ne uităm la acele lucruri pe care nu 
le-am făcut şi încă trebuie să le realizăm. Vor fi incluşi în acele înţelegeri 
şi oamenii care sunt importanţi pentru noi, cei care ne sunt învăţători pe 
pământ şi în lumea cealaltă. Aceştia sunt de obicei persoane care fac 
parte din familia noastră de suflete de mai multe vieţi, mai ales cei care 
au fost trimişi să aibă un impact asupra existenţei noastre. De exemplu, 
s-ar putea să avem un contract care implică o persoană cu care avem o 
legătură romantică. S-ar putea să nu rezistăm ca cuplu, dar tot trebuie să 

îndeplinim termenii contractului cu acea persoană, realizând orice lecţie 
pe care am fost de acord să o învăţăm alături de el sau de ea. 

Permiteţi-mi să vă explic asta mai bine, cu un exemplu personal. 
Într-una din vieţile mele trecute am rămas gravidă cu un bărbat care 
acum este Simon, tatăl copilului meu. În acea viaţă, el nu a fost de acord 
să păstrez copilul şi nici mama mea nu a vrut (mamă care nu este mama 
mea din această viaţă). Cedând la presiunile lor, am fost de acord să fac 
un avort ilegal, pe care nu îl doream, şi, cum pe timpul acela nu se 
foloseau anestezice pentru astfel de operaţii, a fost foarte dureros. Din 
cauza complicaţiilor apărute ca urmare a procedurii am făcut infecţie 
uterină, care s-a extins în tot corpul şi în cele din urmă mi-am pierdut 
viața. 

Asta este foarte interesant, pentru că în această viaţă am avut 
serioase probleme uterine. Deşi mi s-a spus timp de mulţi ani că nu o să 
pot avea copii din cauza acestora, dar şi a altor probleme medicale, 
miracolul s-a întâmplat atunci când l-am întâlnit pe Simon şi am rămas 
gravidă. 

Un lucru de asemenea interesant este faptul că mama mea mi-a spus 
să mă gândesc de două ori înainte să mă hotărăsc să păstrez copilul, 
deoarece tocmai încheiasem o relaţie şi era îngrijorată de faptul că 
începeam o alta. Dar m-am gândit că va fi singura mea şansă să am un 
copil, aşa că am decis să ţin sarcina şi să îl am pe Charlie. (Şi am avut 
dreptate, a fost singura mea şansă, am făcut histerectomie la scurt timp 
după ce el s-a născut.) 

Chiar dacă eu şi Simon nu mai suntem împreună, avem o relaţie 
bună, depăşind multe dificultăţi, amândoi. Ca suflete care au împărţit 
multe vieţi, contractul ne cerea să ne întâlnim din nou în această 
existenţă şi să avem un copil împreună. Cred că şi mie, şi lui Simon ne 
era destinat să fim părinţi, în această viaţă, ca şi în viaţa dinainte, ca să 
ne ajute să înfruntăm responsabilităţile, de asemenea, cred că Charlie 
ne-a ales ca părinţi pentru că noi îi puteam oferi lecţiile de care avea 
nevoie pentru a avea impact asupra multor altora cu propriile sale puteri 
spirituale. Şi pot să vă spun cinstit, cu mâna pe inimă, că acest băiat mi-a 
salvat viaţa de mai multe ori. 

Trebuia să fiu părinte şi să evoluez cu ajutorul acestei experienţe, să 
ajung să înţeleg oamenii mai bine şi să apreciez dragostea şi 
responsabilitatea. Toate acestea au fost stabilite în Contractul Vieţii 
mele, iar eu mi-am ales viaţa - ca şi dumneavoastră - înainte să ajung pe 

pământ, în baza a ceea ce aveam nevoie să realizez în această încarnare şi 
a ceea ce rămăsese neterminat din încarnările trecute. 

Propriul dumneavoastră Contract de Viaţă este o înţelegere la care nu 
puteţi renunţa, vă leagă pe mai multe vieţi. Suntem conduşi pe parcursul 
tuturor acestor vieţi de către călăuzele spirituale care, fără ştiinţa 
noastră, ne pun în situaţii în care vrem sau nu vrem să ne aflăm, dar care 
sunt necesare pentru a aduce următorul eveniment important pentru 
îndeplinirea Contractului. Vom fi aşezaţi, „aparent întâmplător”, alături 
de oameni care ne vor schimba viaţa, dar nimic din acestea nu este, cu 
adevărat, o coincidenţă. Suntem conduşi şi ghidaţi conform unui plan 
care ne va ajuta să ne îndeplinim Contractul la maximumul capacităţii 
noastre. Dacă ne lăsăm conduşi de univers şi nu forțăm lucrurile în viaţă, 
ne vom îndeplini Contractul în modul în care a fost menit. 

Întâlnirea celor cu care am făcut un contract pentru a realiza ceva 
anume nu este întotdeauna sesizabilă sau uşoară. De exemplu, eu am 
întâlnit de curând pe cineva despre care ştiu că este parte a Contractului 
Vieţii mele, cum şi eu sunt parte din Contractul acelei persoane, totuşi, 
încă nu am descoperit în întregime ce trebuie să facem împreună. Ştim 
amândoi că, fiind împreună, vom ajuta mulţi oameni, însă este amuzant 
faptul că drumurile noastre s-au încrucişat într-un moment al 
schimbărilor pentru mine, ceea ce a creat multă agitaţie pentru amândoi, 
iar sincronizarea părea să fie mult prea proastă pentru ca noi să reuşim 
să realizăm ceva important împreună. Oricât ne-ar fi plăcut ca relaţia 
noastră să fie mai uşoară, realitatea era că eram testaţi dacă putem trece 
de obstacole şi, în acelaşi timp, lucra împreună, îndeplinind astfel 
Contractele amândurora, prin lecţii învăţate din faptul că drumurile 
noastre s-au intersectat. 

Într-un timp scurt, este posibil să învăţăm atâtea lecţii încât să ne 
influenţeze tot restul vieţii. A ne ţine mintea deschisă către spiritualitate 
sau a avea credinţă ne va ajuta în mod special să ne îndeplinim 
Contractul. De notat că termenul „credinţă” nu se referă neapărat la o 
religie, ci mai mult la a crede în noi înşine şi în faptul că putem obţine 
ceea ce ne dorim atât de mult, atâta timp cât este pentru un scop mai 
înalt şi cât nu călcăm pe alţii în picioare pentru a primi ce vrem. 

A căuta în noi înşine răspunsuri este cheia pentru a dobândi 
călăuzirea care ne stă la dispoziţie pe tot parcursul vieţii. Meditaţia este, 
de asemenea, o practică-cheie pentru viaţă, deoarece, dacă putem trăi în 
prezent şi putem să ne liniştim mintea pentru a ne concentra asupra 

lucrurilor mai puţin materiale, vom primi toate uneltele pentru evoluţie 
şi vom realiza ceea ce trebuia să realizăm. 

În încheiere, Ben ne reaminteşte cât este de important să privim în 
noi pentru a înţelege viaţa: 


Meditatia este cheia care îți dă acces la toate cunoştinţele şi la 
înțelegerea vieții, cu siguranţă în viaţa pe care o duci acum şi, de 
asemenea, în multe altele pe care le-ai dus înainte. 


Un întreg univers te aşteaptă să îl explorezi, dar nu vei înțelege 
înțelesul tuturor lucrurilor, ci numai al celor care contează pentru 
tine şi pentru scopul tău în viaţă. Este uriaş şi nimeni nu poate să 
cunoască vreodată tot ce se află în el. Există lucruri care contează şi 
care sunt ascunse ochilor tăi, dar sunt şi lumi întregi pe care le 
putem explora aşa cum nimeni nu a făcut-o vreodată. Atât de multe 
ființe umane cred că în mintea lor logică le pot şti pe toate. Dar 
nimic din acestea nu are sens când este analizat. Cei care abordează 
viața în mod logic nu vor primi niciodată răspunsuri. În loc de asta, 
trebuie să laşi răspunsurile să curgă prin tine şi să permiţi momen- 
telor de revelaţie să îţi vină în întâmpinare. 


Multe persoane care au avut o experienţă la limita morţii spun la 
întoarcere că, înainte de a pătrunde prin văl, le-a trecut prin faţa ochilor 
întreaga viaţă. Acest lucru se întâmplă, într-adevăr, dezvăluindu-ne 
momentele semnificative care ne-au ajutat să ajungem unde suntem 
acum. Fie că e vorba despre întâlnirea anumitor oameni, primirea 
lecţiilor dure de viaţă sau intrarea pe o cale mai puţin umblată - toate 
sunt evenimente din timpul vieţii care ne ajută la renaşterea în viaţa de 
apoi. 

În următoarea etapă a călătoriei tămăduitoare din lumea cealaltă 
vom trece de la sala de aşteptare la camera de examinare, luând cu noi 
Contractul Vieţii, pentru a încheia evaluarea vieţii, care este unul dintre 
procesele cele mai dificile, dar pline de satisfacţii, din timpul călătoriei 
tămăduitoare. 

Capitolul 11 
Evaluarea vieţii: camera de examinare 


În timpul unei meditații, înțeleptul Josiah mi-a explicat cum începe 
următorul stadiu al călătoriei tămăduitoare: 


După ce ați fost primiţi şi vi s-a dat Contractul Vieţii, sunteți 
escortaţi către următoarea etapă a căii tămăduirii, camera de 
examinare. Aici veţi face o evaluare a vieții, fiind martorii celor mai 
importante evenimente din ultima voastră încarnare. 


După ce ajungeti, veti fi aşezaţi în mijlocul unui cerc şi înconjurați 
de membri ai grupului vostru, care se ţin de mână şi îşi proiectează 
energia asupra voastră. Este o imagine minunată. Închipuiţi-vă în 
centrul unei astfel de adunări, cu toate sufletele, călăuzele şi 
ajutoarele din toate viețile voastre concentrate pentru a vă vindeca 
folosind energia lor spirituală. 


În timp ce Josiah îmi descria scena de bun venit, care întâmpină 
sufletele când intră în camera de examinare, am putut să o văd în cel mai 
mic detaliu. De fiecare dată când mi se dă o astfel de viziune bogată a 
lumii celeilalte, îmi doresc să reuşesc cumva să proiectez imaginea care 
se află în capul meu pe un ecran mare, astfel încât toată lumea să o poată 
vedea. Nu există cuvinte să poată descrie frumuseţea şi intensitatea a 
ceea ce am văzut, dar mă voi strădui... 

În camera de examinare, spiritele par să fie aranjate într-un cerc, 
arătând ca nişte becuri luminoase în formă tridimensională, radiind 
energie, care trece de marginile lor neclar conturate, pentru a se conecta 
unele cu altele şi a forma un cerc de lumină. Sufletul nou sosit stă în 
mijlocul acelui cerc, înconjurat de un grup care nu are decât un singur 
scop: să împrumute puterea energiei lui pentru tămăduirea acelui suflet. 

Poate fi copleşitor pentru un suflet să simtă atâta energie şi sprijin. 
Aşa cum am menţionat, toate senzațiile şi emoţiile sunt mai puternice în 
lumea cealaltă, aşa că energia din jurul sufletului este extrem de intensă, 
ceva ce nu ar putea fi niciodată posibil pe pământ. Încercaţi să vă 
imaginaţi o sursă de energie electrică trecând prin toate sufletele din 

încăpere şi umplându-le cu o lumină care este atât de strălucitoare că ar 
orbi ochiul omenesc. Acum imaginaţi-vă cum, cu ajutorul unui 
întrerupător, intensificăm de o sută de ori acea energie şi astfel v-aţi 
putea face o idee despre ce încerc să spun. 

Dacă sufletul se simte cumva epuizat din cauza timpului petrecut în 
sala de aşteptare sau din cauza călătoriilor pe pământ, care au precedat 
această etapă, aici primeşte putere pentru următorul pas pe calea 
tămăduirii: evaluarea vieţii. 


Evaluarea vieţii 


Atunci când ne aflăm în lumea cealaltă, vom fi luaţi din cercul de 
întâmpinare pe care tocmai l-am descris şi duşi într-o zonă ca o scenă 
aflată în centrul camerei de examinare, pentru a începe revizuirea 
ultimei încarnări. Evaluarea vieţii este unul dintre procesele cele mai 
grele prin care vom trece în lumea cealaltă, dar este poate cel mai 
important. Aici suntem confruntaţi cu problemele nerezolvate pe care le- 
am creat în viaţa pe care tocmai am părăsit-o, simțind adânc durerea 
acelor probleme şi acceptând rolul pe care l-am avut în apariţia lor. 

Un motiv care face această experienţă să fie atât de dificilă este că în 
acest stadiu de început încă mai avem egoism, spre deosebire de sufletele 
mai evoluate care au transforma fiecare parte a lor în energie pură şi nu 
au nevoie de ego. Unele spirite aleg să nu urmeze calea spre care le 
îndreaptă călăuzele lor, păstrând un orgoliu puternic, chiar dacă se află 
în lumea cealaltă de ceva vreme. Totuşi, pentru cele care urmează calea 
tămăduirii, aşa cum sunt îndrumate, tot egoismul şi orgoliul vor fi 
îndepărtate pentru a permite ca adevărata tămăduire şi evoluţie să 
înceapă. 

Unele suflete au început deja procesul de a-şi pierde egoul înainte de 
a ajunge în camera de examinare, posibil când au făcut prima călătorie 
înapoi pe pământ. Acolo au fost martorii propriilor lor răutăţi şi greşeli şi 
au aflat ce credeau, de fapt, oamenii despre ei. De asemenea, au văzut şi 
cât de mult erau iubiţi - şi, deşi asta poate avea efectul opus, de a întări 
orgoliul, în general nu se întâmplă aşa. Pentru mulţi oameni, doar după 
ce egoismul a fost lăsat deoparte se simt vulnerabili şi pot accepta 
dragostea. 

Întorcându-ne la evaluarea vieţii, trebuie să ştim că, în timp ce 
trecem prin ea, călăuzele ne vor da puterea şi curajul de care avem 
nevoie. Fiecare membru al grupului nostru a primit o îndatorire, care 
este corelată cu puterea sufletului lui şi cu lecţiile pe care el însuşi le-a 
învăţat. Din cauza acestei împărțiri vom observa că în timpul diferitelor 
procese ale învăţării vom fi mai apropiaţi de unele călăuze decât de 
altele. Maestrul va fi cu noi în timp ce facem evaluarea vieţii, dar rolul 
acestui spirit va fi mai puţin important în acest stadiu. Maestrul ia mai 
degrabă sarcina de a superviza totul şi acţionează numai pentru a oferi 
un plus de sprijin, atunci când este nevoie pentru a stimula tămăduirea. 

Desigur, nu rămânem niciodată singuri în perioada şederii în lumea 
cealaltă. În timpul etapelor tămăduirii, petrecem mult timp şi 
împărtăşim energie cu maestrul nostru, simţindu-ne bine şi bucurându- 
ne unul de compania celuilalt. Veţi rememora momentele petrecute 
împreună, în viaţa pe care tocmai aţi părăsit-o, dar şi momentele 
petrecute unul cu altul între vieţi. Sufletul nostru pereche, dacă el se află 
în lumea cealaltă, va privi alături de noi evaluarea vieţii, dar nu ne poate 
ajuta în acest proces. Vom avea suficient timp să fim alături de el după ce 
am parcurs această cale a tămăduirii. 

Ben explică ce înseamnă să facem evaluarea vieţii: 


Vezi fiecare aspect al vieţii tale, fie el bun, rău sau urât. Cuvintele pe 
care le-ai rostit, darurile pe care le-ai făcut, oamenii pe care i-ai 
îmbrăţişat şi modul în care ai trăit. În camera de examinare totul îţi 
va sări, pur şi simplu, în fața ochilor. Nu este un proces uşor, pentru 
că vei vedea durerea pe care ai cauzat-o şi suferința prin care ai 
trecut. Vei trăi totul din nou, dar de data asta vei privi lucrurile din 
perspectiva altora. Vei putea înţelege momentele conflictuale din 
punctul de vedere al modului în care acțiunile tale au făcut rău 
altora. Şi vei trăi durerea lor. 


În evaluarea vieţii ne vom privi viaţa ca pe un întreg, confruntându- 
ne cu tot, de la început până la sfârşit. Vom vedea ce impact am avut 
asupra oamenilor, modul în care ei ne-au influenţat şi vom urmări felul 
în care am făcut sau nu faţă situaţiilor. Dar cel mai dificil lucru pe care va 
trebui să îl facem este să simţim durerea şi suferinţa pe care le-am cauzat 
altora. Pe pământ nu ni s-a întâmplat niciodată aşa ceva, din moment ce 
am trăit din propria noastră perspectivă şi niciodată nu am ştiut cu 

adevărat cum îi afectează pe ceilalţi ceea ce facem noi. Acum ne vedem 
lecţiile din perspectiva celor care au suferit ca urmare a vorbelor şi 
acţiunilor noastre. Este greu... şi dacă acest proces nu este o motivare 
pentru a trata pe fiecare cu dragoste şi respect pe pământ, atunci nu ştiu 
ce altceva este! 


Martor al propriei vieţi 


În camera de examinare suntem martori ai evenimentelor din viaţa 
noastră, proiectate pe multe ziduri diferite, ca şi cum ne-am afla într-im 
cinematograf cu mai multe ecrane. Totuşi, interiorul acestei încăperi 
este organizat în aşa fel încât să ne ofere o experienţă de intensitate 
maximă, mai mare decât orice cinematograf de pe pământ. După cum 
descrie Ben: 


Fiind rotundă şi atât de mare, camera de examinare este aproape 
intimidantă. Gândeşte-te la cel mai mare hotel imaginabil, apoi 
dublează-i dimensiunile. Este aproape prea mare pentru a fi 
descrisă în cuvinte. Există acolo ceva ce tu ai putea să consideri 
structuri de marmură - dar păstrează în minte faptul că noi nu 
avem substanţele materiale care există în lumea ta, aşa că fac 
descrierea în termeni pe care tu să îi poţi înțelege. 


Încăperea principală are un tavan asemenea unui dom, care este 
decorat cu desene şi picturi, toate deosebit de frumoase şi 
liniştitoare. Peste tot sunt decorațiuni de aur, extrem de multe în 
mijlocul camerei, care se mişcă pe măsură ce diferite aspecte ale 
vieţii tale sunt proiectate pentru a fi revizuite. 


Peste tot prin cameră, pe pereți, sunt aşezate ecrane pe care se văd 
proiectate diferitele amintiri ale vieţii tale. Stâlpii separă aceste 
ziduri, creând secţiuni pentru diversele ecrane, care sunt mai mari 
sau mai mici, în funcţie de evenimentul la care eşti martor. Unele 
secțiuni conțin mai multe ecrane, permițându-ți să vezi cum s-a 
petrecut un eveniment în mintea ta - şi apoi, pe un alt ecran, felul în 
care acelaşi eveniment a fost receptat de o altă persoană. Iar pe alte 
ecrane vei vedea scene ale modului în care s-au simţit ceilalți, aşa că 

în fiecare moment poţi avea mai multe amintiri şi sentimentele 
asociate cu ele, proiectate în acelaşi timp. Tu şi călăuzele tale sunteţi 
singurii care vă aflaţi în camera de examinare, dar sunt şi alte 
suflete care îşi aşteaptă rândul. În timpul acestui proces nu stai jos, 
ci în picioare, nu te afli acolo ca să te relaxezi şi să îţi observi viaţa 
în mod pasiv. Te afli acolo ca să fii martor activ la lucrurile pe care 
le-ai îndurat şi la impactul pe care acțiunile tale l-au avut asupra 
vieților altora. 


În timpul unei meditații am primit mai multe informaţii referitoare 
la ceea ce se întâmplă în camera de examinare, de la Josiah, înțeleptul: 


Pe când vă aflați acolo şi vă priviți viața, veți înțelege lecţiile pe 
care le-aţi primit, realizările voastre şi modul în care ați reuşit să le 
obţineţi. Veţi vedea, de asemenea, şi sarcinile pe care ar fi trebuit să 
le îndepliniți, dar nu aţi făcut-o. Folosind o listă din contractul 
inițial, este treaba voastră să observati sarcinile şi lecţiile pe care 
nu le-aţi realizat. Veţi simți, de asemenea, durerea şi suferinţa pe 
care le-aţi cauzat, ca şi bucuria şi fericirea pe care le-aţi adus în 
sufletul fiecărei persoane, individual. 


Vedeţi, scopul şederii pe pământ şi al fiinţării într-un corp este să 
învăţaţi. Da, am putea cu toții să trăim pentru totdeauna pe 
tărâmul spiritelor, dar suntem fiinţe extrem de evoluate, cărora li s- 
a dat o planetă şi un univers, aşa că de ce să nu le locuim? Acest 
proces este unul dintre cele mai grele lucruri pe care a trebuit 
vreodată să le faceţi. Este normal ca el să fie lung, durând trei sau 
patru săptămâni, după timpul de pe pământ, dacă este făcut 
conştiincios. Dar de fapt nu este foarte lung din perspectiva 
timpului nostru, întregul proces durând o oră sau două. 


În timp ce ne aflăm în camera de examinare, avem şansa să oprim 
fiecare amintire pe care o vedem, să ne concentrăm asupra ei şi să 
simţim profund emoţiile asociate cu ea. Vom avea posibilitatea să 
asimilăm momentul aşa cum este, luând fiecare amintire în mod 
individual. Acesta este procesul nostru şi putem să ne ocupăm de el în 
orice modalitate dorim. Unele suflete decid ca întâi să îşi vadă întreaga 
viaţă, iar apoi să o deruleze - oprind după anumite secţiuni, pentru a se 

confrunta cu sentimentele care apar, fie ele de dragoste, de bucurie, de 
durere sau de suferinţă. Grupul de călăuzitori va fi acolo să ne ajute în 
timpul acestui proces, dacă este nevoie, dar iniţial va trebui să abordăm 
singuri evaluarea vieţii. 

Cândva, un suflet care trecea prin evaluarea vieţii a apărut în timpul 
unei şedinţe de comunicare cu spiritele pe care o făceam eu, deoarece 
tocmai fusese martor al unor fapte negative ale lui de pe pământ şi voia 
să ceară scuze şi să facă lucrurile să fie mai bune. A fost o experienţă 
minunată, una pe care nu o voi uita niciodată. 

Şedinţa era pentru o tânără fată al cărei tată trecuse dincolo foarte 
repede, ca urmare a unui atac de cord. Când Bill şi-a făcut apariţia, i-a 
spus fiicei sale că, deşi o iubea din tot sufletul, ştia că nu a fost cel mai 
bun tată posibil şi că îi supărase pe mulţi din familie. A explicat că 
evaluarea vieţii a fost cel mai greu lucru pe care l-a făcut vreodată. Dar, 
realizându-şi greşelile, voia să dea fiecărui membru al acelei familii 
nefericite un semn că îi părea rău. 

Semnul pe care voia să îl lase era o bancnotă de un dolar care urma 
să le apară pe drum. Acest lucru mi s-a părut ciudat, din moment ce 
spiritele lasă monede pentru a fi găsite de cei dragi, dar am aflat că 
bancnota de un dolar era importantă pentru acest om, datorită asocierii 
acesteia cu numele lui - bancnotă se spune „bill” în engleză. Fiica a 
promis că se va asigura ca toată lumea din familie să ştie că bancnota de 
un dolar este importantă şi să fie atenţi la ea. 

În următoarele patru săptămâni, fiecare membru al familiei pe care 
acest bărbat îl rănise în viaţă a venit şi i-a spus fiicei lui că a găsit un 
dolar pe drum şi l-a luat, ştiind că era de la el. 

Atunci când fata s-a întors pentru altă şedinţă, Bill şi-a făcut din nou 
simțită prezenţa. Era fericit că mesajul lui fusese recepționat cu ajutorul 
ei şi că reuşise să ceară scuze persoanelor pe care voia să le contacteze. 
De atunci îşi dăduse seama că supărase mulţi oameni în viaţa lui - aşa că 
le-a trimis tuturor un indiciu al faptului că cerea scuze, de data asta a 
folosit apariţia sau simbolul unui fluture pentru a le face semn. Când şi-a 
făcut această a doua apariţie, Bill a spus că, acum, în sfârşit, se simţea 
împăcat şi era mulţumit cu legăturile pe care le făcuse cu toţi cei pe care 
îi iubea. 

Reţineţi că toţi cei care trec dincolo sunt duşi în camera de examinare 
pentru evaluarea vieţii, inclusiv cei care nu au putut intra în lumea 
cealaltă trecând prin lumina albă, pură. Pentru aceste suflete există mai 
puţine opţiuni referitoare la modul în care va fi parcursă această evaluare 
a vieţii, iar procesul este mult mai intens din cauză că au făcut mult rău. 
Vor trebui să fie martori durerii şi suferinţei pe care le-au cauzat altora, 
ca şi impactul pe care faptele lor l-a avut asupra tuturor celor din jur - şi 
vor fi nevoiţi să simtă intensitatea acestor lucruri în întregime, fără să 
opună rezistenţă. Tămăduirea pentru aceste suflete implică o 
confruntare şi rezolvarea problemelor care i-au dus la săvârşirea acelui 
rău. 

Sufletul lui Adolf Hitler s-ar încadra în această categorie. Cu toţii 
ştim cum Hitler a cauzat suferinţe teribile pentru milioane de oameni şi 
cum şi astăzi urmările acţiunilor lui afectează vieţi. În concluzie, 
evaluarea vieţii pentru Hitler ar consta în a simţi şi a înţelege 
evenimentele pe care le-a cauzat şi modul în care acestea i-au afectat pe 
alţii. Este important de remarcat faptul că, deoarece nu are un trup fizic, 
nu va simţi durerea în mod fizic, dar va simţi durerea emoţională şi sufe- 
rinţa pe care le-a produs. Va rămâne în camera de examinare pentru o 
perioadă mai mare decât majoritatea, pentru că este necesar să simtă 
fiecare emoție pe care au simţit-o victimele lui, fără a avea posibilitatea 
de a face pauză - apoi va trebui să caute iertare pentru faptele lui rele. 
Dar calea lui nu va sfârşi aici, deoarece la un moment dat va trebui să se 
întoarcă pe pământ şi să găsească armonie pentru sufletul său. 

Am spus mai înainte că iadul este o stare de spirit, mai degrabă decât 
un loc anume din lumea cealaltă. O şedere prelungită în camera de 
examinare, necesară pentru un suflet care a comis fapte rele la o scară 
atât de mare precum Hitler, ar putea părea iadul pentru unii, dar nu este. 
Oricât de dificil ar fi procesul, evaluarea vieţii pentru un astfel de suflet 
are tot rol tămăduitor, nu este o condamnare sau o sentinţă la suferinţa 
eternă. Odată ce aceste tipuri de suflete au trecut prin procesul acesta, 
ele pot acţiona asupra lor însele în lumea cealaltă sau ca ființe umane în 
următoarea lor încarnare, continuând să primească lecţii de viaţă şi să 
evolueze, astfel ca data viitoare să le fie permis să intre în lumea cealaltă 
trecând prin lumina albă, pură. 

Nu este suficient niciodată să repet asta: iadul este o stare a minţii în 
care ne închidem singuri. Dacă suntem de părere că vom ajunge în iad 

după trecerea dincolo, atunci o să ne creăm o viaţă plină de durere şi 
tortură. Dar, spun din nou, nu există iad. Ceea ce vedem în camera de 
examinare este probabil lucrul care seamănă cel mai mult cu iadul din 
câte ne-am putea imagina, din moment ce trăirea durerii şi a suferinţei 
pe care le-am cauzat altora va fi extrem de intensă. Să ne gândim la 
momente în viaţă când ne-am dat voie nouă înşine să simţim suferinţa 
de a fi rănit pe cineva pe care îl iubeam, apoi să ne imaginăm asta 
amplificat de mai multe ori. Totuşi, numai fiind atât de vulnerabili şi atât 
de deschişi vom reuşi să acceptăm şi, astfel, să fim curăţaţi de acţiunile 
noastre negative. Când acceptăm faptul că am făcut oamenii să sufere 
atât de mult, vom putea să înaintăm pe calea tămăduirii. 


Când durerea înseamnă evoluţie 


În timp ce ne concentrăm asupra răului pe care l-am cauzat altora, în 
camera de examinare, avem şi posibilitatea de a vedea cum acţiunile 
noastre au contribuit la evoluţia acestor persoane. Oricine trebuie să 
treacă printr-un anumit grad de durere pentru a evolua - fie că aceasta 
vine sub forma unui divorţ, a falimentului financiar, a abuzului, a 
dependenţei sau, pur şi simplu, a dezamăgirilor vieţii - şi uneori suntem 
calea prin care astfel de experienţe se petrec altora. Povestea unei 
şedinţe de comunicare spirituală pe care am făcut-o va ajuta la explicarea 
acestui fapt, arătând modul în care contribuţia noastră la suferinţele 
altora poate duce la o mai mare tămăduire şi la avansare în evoluţia lor... 
şi va avea, în acelaşi timp, acelaşi efect asupra noastră. 

Marina a venit la mine să afle încotro se îndreaptă viaţa ei şi să ştie 
dacă este pe calea cea bună. Mi-a spus că nu are nevoie de serviciile mele 
ca medium, ci că ar prefera să utilizez clarviziunea. Deşi întotdeauna 
încerc să satisfac cererile clientului, nu pot şti dacă un spirit din lumea 
cealaltă va dori să mă viziteze, iar dacă o face, desigur, nu îl voi opri. 

În timpul şedinţei au apărut informaţii care au aşezat în lumină 
căsătoria Marinei cu un bărbat de care era divorțată atunci. Călăuza ei 
spirituală îmi arăta cum clienta mea fusese blocată într-o rutină fără rost 
timp de zece ani, în cadrul acestei căsătorii, iar despărţirea a ajutat-o să 
treacă de blocajele negative din viaţa ei, cele care cauzau stagnarea re- 
laţiei. A reuşit să meargă mai departe, să întâlnească bărbatul viselor ei şi 
să îşi reînceapă viaţa. Marina avea nevoie de multe schimbări şi de 

imbold, iar noul ei partener era foarte potrivit cu ea din acest punct de 
vedere. O învățase nişte lecţii de viaţă în scurtul timp de când erau 
împreună şi deja se maturizase şi evoluase în multe moduri. 

Când i-am spus Marinei că simt prezenţa unui bărbat şi am 
descoperit că era fostul ei soţ, a fost foarte impresionată şi a izbucnit în 
lacrimi. Fostul ei soţ murise brusc, la doi ani după ce relaţia lor se 
încheiase, iar ea s-a simţit vinovată, ca şi cum divorţul ar fi contribuit la 
trecerea lui în lumea cealaltă. 

În timpul şedinţei, soţul Marinei i-a spus acesteia că, atunci când s- 
au despărţit, el nu voise să accepte încheierea căsătoriei şi faptul că va 
trebui să îşi continue altfel viaţa. Rămăsese foarte furios, rănit şi a 
încercat să se agaţe de ea în orice mod posibil. Totuşi, cu înţelepciunea 
pe care o câştigase în lumea cealaltă a înţeles de ce a trecut prin acea 
despărţire dureroasă. A înţeles ce atitudine negativă avusese în relaţia lor 
şi că el singur era responsabil pentru asta, nu Marina sau altcineva. Dacă 
Marina nu ar fi divorţat de el, nu i s-ar fi oferit şansa de a-şi învăţa lecţia, 
care includea a cere scuze şi a ruga să fie iertat. În viaţă nu a putut 
niciodată să facă asta, dar acum îşi îndeplinea Contractul Vieţii şi ob- 
ţinea, în lumea cealaltă, înţelegerea asupra lucrurilor de care avea 
nevoie. 


Ca suflet care trece prin evaluarea vieţii, s-ar putea să descoperim că, 
deşi am rănit pe cineva, suferinţa a avut un impact pozitiv asupra vieţii 
acelei persoane şi a determinat evoluţia acesteia. Să ne imaginăm că 
suntem într-o relaţie urâtă şi, chiar dacă ne dorim să plecăm, nu o facem 
- persoana cu care suntem ne imploră să rămânem şi ne este mai uşor ca 
pur şi simplu să facem asta şi să nu ieşim în lume pentru a începe din 
nou să avem întâlniri. Dar, neacţionând, ne amânăm dreptul la fericire, 
ca şi evoluţia acelei persoane. Deseori, când îi rănim pe alţii pentru 
binele lor, îi ajutăm să evolueze. Ei învaţă din această situaţie şi merg 
mai departe pentru a avea, drept rezultat al lecţiilor învăţate în relaţia 
alături de noi, o nouă legătură care să îi împlinească. 

De exemplu, când eu şi cu Simon, tatăl lui Charlie, ne-am despărţit, a 
fost atât de dureros, că nu credeam că voi trece vreodată peste suferinţă. 
M-a rănit profund şi mi-a trebuit mult timp ca să trec peste această 
experienţă. Totuşi, acum avem o relaţie grozavă şi suntem părinţi grijulii 
pentru fiul nostru, iar eu sunt extrem de recunoscătoare pentru asta. 

Durerea pe care am îndurat-o m-a ajutat să îmi găsesc puterea 
personală, printre alte calităţi ale mele pe care acum le preţuiesc. A fost 
nevoie să trec prin acea experienţă ca să devin persoana care sunt astăzi. 
A fost o uimitoare etapă a învăţării pentru mine, dar una care m-a ajutat 
extrem de mult. Când va fi numai suflet, Simon va trebui să trăiască el 
însuşi acea durere, dar va vedea, de asemenea, cum suferința m-a ajutat 
pe mine, în cele din urmă. Ambele lucruri vor contribui la tămăduirea 
lui. 


Aţi murit prea devreme? 


Unele suflete simt că vieţile lor s-au sfârşit prea curând şi că au fost 
luate de pe pământ înainte de vreme. În timp ce aceste suflete trec prin 
evaluarea vieţii, s-ar putea să decidă că vor să sfârşească timpul petrecut 
în lumea cealaltă şi să se întoarcă pe pământ pentru a se reîncarna şi a 
vindeca rănile pe care îşi dau acum seama că le-au cauzat. În acest caz, s- 
ar putea să fie născuţi înapoi în familia de unde au plecat (sau într-o 
familie de persoane apropiate lor) pentru a putea influenţa vieţile care au 
nevoie de vindecare. În funcţie de lecţiile necesare pentru tămăduire, 
este, de asemenea, posibil să se reîncarneze şi să trăiască aceleaşi lecţii, 
dar în situaţii diferite. 

Chiar dacă există reîntoarceri rapide, nu este indicat să se întâmple 
asta. Întreaga evaluare a vieţii este o extrem de importantă parte 
integrantă a tămăduirii sufletului în lumea cealaltă încât, dacă este 
întreruptă, tipare din ultima viaţă a acelui suflet s-ar putea să fie duse şi 
în următoarea. Evaluarea vieţii este o şansă de a rupe un ciclu negativ, 
acela de a cauza în mod repetat suferinţă şi durere, deci încheierea 
procesului este unica modalitate de a face asta. 

Josiah vorbeşte despre decizia de a se întoarce mai devreme, făcută 
de unele suflete aflate în camera de examinare: 


Lectiile sunt momente cruciale în viaţa voastră. În camera de 
examinare decideţi dacă vreți să trăiţi acele momente cruciale sau 
vreți să vă opriți şi să analizaţi de ce aţi făcut anumite lucruri. 
Puteţi, de asemenea, decide dacă simţiţi sau nu nevoia să vă 
reîncarnaţi pentru a continua acele lecţii. 

Unora dintre suflete le pare atât de rău de faptul că persoanele 
iubite suferă din cauza plecării lor, încât vor să se întoarcă şi să le 
ajute să treacă peste această durere. Dar puţine se întorc în acele 
momente - majoritatea simt că au nevoie să rămână în camera de 
examinare şi să se vindece mai profund de suferinţa vieții. 


În cazul în care un suflet chiar alege să se întoarcă, îi este permis să 
facă asta repede şi i se oferă o nouă situaţie din care poate învăţa 
lecţiile pe care încă mai are nevoie să le înveţe. Acest lucru se face 
de obicei în cazul unui copil care trece dincolo la vârstă fragedă sau 
al unui sinucigaş care vrea să uşureze durerea celor lăsaţi în urmă. 


Dacă vom continua cu întreaga evaluare a vieţii, probabil că vom 
ajunge să ne dăm seama că am părăsit pământul pentru că era timpul să 
facem asta. Am încheiat lecţiile pe care le aveam de învăţat, conform 
Contractului Vieţii - dacă nu le-am încheiat, este pentru că trupul nostru 
de pe pământ nu a mai rezistat sau pentru că situaţia potrivită nu a 
apărut şi am ratat o şansă. Nu contează, tot era timpul să plecăm, chiar 
dacă au rămas lucruri neterminate. Vom putea să lucrăm la acele lecţii 
ale vieţii în lumea cealaltă sau când ne vom reîntoarce pe pământ. 

Pentru fiecare dintre noi există un timp destinat pentru a părăsi 
această dimensiune. Este scris în Contractul Vieţii, aşa că, oricând am 
pleca, este momentul potrivit, oricare ar fi circumstanţele trecerii 
noastre dincolo sau ceea ce credem noi despre asta. Modul în care 
răspundem la posibilitatea apariţiei punctului de ieşire din această lume 
- cu pace şi înţelegere sau cu zbatere şi opoziţie - depinde de fiecare 
dintre noi. Dar acum, că ştiţi mai multe despre lumea cealaltă, sper că vă 
daţi seama că nu avem de ce să ne opunem. A şti acest lucru ar trebui să 
ne facă să ne simţim liberi să ne trăim viaţa din plin, fără a ne teme că 
vom fi luaţi prea devreme sau că vieţile noastre aici vor fi pe nedrept 
„întrerupte”. 


Lista finală: A şti când e timpul să pleci 


Am auzit oameni cum vorbeau despre faptul că aveau o listă detaliată 
a lucrurilor pe care voiau să le realizeze înainte de a muri. Pe aceasta se 
află numele persoanelor, locurilor şi experienţelor pe care vor să le 

trăiască, respectiv să le vadă înainte de pleca de pe pământ. Pentru aceşti 
bărbaţi şi femei, a verifica lista este un mod de a conştientiza când este 
timpul să plece, iar acesta ar fi atunci când au terminat tot ceea ce 
doreau să facă în viaţă. 

Vreau să vă spun următoarele poveşti ale unor oameni care aveau o 
idee referitoare la ce voiau să li se întâmple în viaţă, dar care au răspuns 
foarte diferit în faţa realităţii. 

Phyllis a venit la mine acum mulţi ani, pentru că îi era teamă să iasă 
la pensie. Timp de zeci de ani investise totul în cariera ei, adeseori în 
detrimentul prietenilor şi al familiei. Phyllis simţea că fără munca ei nu 
ar mai avea viaţă, aşa că şi-a vândut afacerea, dar a rămas la lucru, pe 
post de consultant. Când a ajuns la vârsta de şaptezeci de ani, noii 
proprietari ai companiei au insistat ca ea să se retragă, dar a refuzat. În 
timpul întâlnirii noastre, şi-a exprimat teama că pensionarea ar fi 
însemnat că durata vieţii ei se sfârşise şi că nu va mai fi prea mult timp 
pe pământ. 

Phyllis a făcut o listă cu nişte locuri pe care dorea să le vadă - lista ei 
finală - dar a decis să aştepte, înainte de a pleca înspre vreunul dintre ele. 
În loc de asta, a pornit o nouă afacere, una mai mică, şi a continuat să 
lucreze. Când, în cele din urmă, a trecut în lumea cealaltă, la vârsta de 
nouăzeci de ani, după ce a vândut cea de-a doua afacere a ei unei 
corporaţii, văzuse, de fapt, o parte dintre locurile care se aflau pe lista ei 
şi se simţise bine între timp. Dar când familia a venit la mine pentru o 
şedinţă, ea a apărut şi a spus ceva foarte interesant: şi anume că, şi dacă 
ar fi renunţat la afaceri la vârsta de şaptezeci de ani, când i s-a cerut 
prima oară să se pensioneze, tot ar fi trăit până la nouăzeci de ani, 
deoarece ce acela era momentul de trecere trecut în Contractul Vieţii ei. 

Îmi dau acum seama că am ratat atât de multe lucruri, 
mărturiseşte Phyllis. Am reuşit să îmi învăţ lecțiile într-un mod 
diferit, deşi nu m-am simţit la fel de bine cum aş fi putut să o fac. 
Phyllis a descoperit prea târziu că ar fi putut să se retragă din afaceri 
mai devreme şi să accepte că momentul plecării ei era deja stabilit, iar 
apoi să se bucure mai mult de ultimii ei ani. 

Am avut o întâlnire cu totul diferită cu două persoane, soţ şi soţie, 
care, spre deosebire de Phyllis, au gustat viaţa din plin şi au trăit 
conform listei finale a visurilor lor până la sfârşit. 

Jean şi Mike au fost împreună pe pământ ca suflete pereche şi erau 
extrem de devotați unul altuia. Se întâlniseră în şcoală, s-au căsătorit şi 


156 


au avut două fiice frumoase, pe care le iubeau nespus. Munciseră din 
greu toată viaţa şi le oferiseră copiilor totul, inclusiv o casă frumoasă şi 
ceea ce unii ar considera că este o viaţă frumoasă. Din nefericire, cuplul a 
trecut în lumea cealaltă într-un fatal accident de maşină, departe de casă, 
iar fiica lor Melissa a venit la mine pentru a primi nişte răspunsuri. 

Imediat ce am luat loc alături de Melissa, am simţit o infuzie de 
dragoste imensă, venind din cealaltă lume. Niciodată nu le cer clienţilor 
să îmi dea informaţii despre ei sau despre viaţa lor înainte de şedinţă şi 
nici măcar motivul pentru care au venit să mă vadă, aşa că nu aveam nici 
cea mai vagă idee ce primeam. I-am spus pur şi simplu Melissei că 
primea de la spirite atât de multă dragoste, încât era copleşitoare. Apoi 
am simţit prezenţa a două suflete care voiau să se conecteze cu ea. Am 
stabilit că era vorba despre mama şi tatăl Melissei şi a fost atât de 
uşurată, încât greutatea de pe umerii ei părea să fi dispărut, pur şi 
simplu. Jean şi Mike au început să vorbească despre viaţa lor şi despre 
amintirile speciale pe care le creaseră ca familie. A fost o legătură pură 
între ei şi fiica lor, iar fluxul de iubire era extrem de puternic. 

Pentru că părinţii Melissei muriseră fără martori, ea căuta nişte 
detalii despre moartea lor, pentru propria linişte. Accidentul avusese loc 
pe o stradă liniştită, maşina funcţiona bine, iar amândoi părinţii ei erau 
şoferi grijulii - aşa că nu era niciun motiv să se întâmple ceva. Fusese un 
şoc groaznic pentru Melissa şi sora ei să primească un apel telefonic în 
acea oribilă zi, pentru a fi anunţate că amândoi părinţii lor muriseră într- 
un accident. 

Am aflat de la Melissa că Jean şi Mike făceau totul împreună. Atunci 
când au ieşit la pensie, la diferenţă de o lună unul de celălalt, au decis să 
facă o excursie în Noua Zeelandă, un loc pe care amândoi plănuiseră de 
ani buni să îl viziteze. Le-a luat şase luni să facă pregătirile, pentru că 
voiau să savureze fiecare moment şi să facă din asta călătoria vieţii lor. 
Ani de zile visaseră la o anumită insuliţă de lângă coastă, aşteptând să 
privească împreună apusul soarelui, pe plajă. La finalul vacantei lor de 
trei săptămâni plănuiseră să găsească acel loc special, ca o încheiere 
memorabilă a excursiei. 

Atunci când Mike şi Jean şi-au făcut apariţia în cadrul şedinţei 
Melissei, au vorbit despre toate priveliştile pe care le văzuseră şi despre 
multele evenimente pe care şi le aduceau aminte din călătorie. Mi-au 
spus, de asemenea, că făcuseră o fotografie a apusului de soare de pe 

plaja „lor” şi că era aşa de frumoasă, că te lăsa fără suflare. Întreab-o de 
poză - o are, mi-a spus Jean. 

I-am transmis clientei mele ce spusese mama ei, iar Melissa a scos 
fotografia. Am aflat că Jean şi Mike i-o trimiseseră fiicei prin e-mail, de 
pe telefonul mobil, numai cu câteva minute înainte de a se urca în 
maşină pentru a ajunge la hotel, să îşi facă bagajele pentru a pleca spre 
casă. Această fotografie cu adevărat frumoasă era ultima lor amintire, un 
loc pe care aşteptaseră să îl vadă aproape toată viaţa lor. 

Jean a apărut pentru a-i spune Melissei ce se întâmplase în ultimele 
lor momente. Soarele apusese deja, iar ei călătoreau pe un drum extrem 
de întunecos. Mike conducea şi a făcut observaţia că nu se simţea prea 
bine, atribuind acest lucru stresului zborului, care nu îi făcea niciodată 
plăcere. Dintr-odată a căzut peste volan, avusese un atac de cord. La 
început, Jean nu şi-a dat seama ce se întâmpla - soţul ei părea să fi 
adormit şi a încercat să îl trezească. În panica produsă, maşina a virat şi 
a lovit frontal un zid de beton. Şi Jean, şi Mike au murit pe loc. 

Jean a continuat, spunând: Lucrul ciudat este că în acel moment de 
panică am fost copleşită de un calm care nu poate fi descris în cuvinte. 
Ştiam că o să ne fie bine amândurora. Totul a încetinit şi, înainte să îmi 
dau seama, eram amândoi afară din maşină, privind în jos, la trupurile 
noastre. Maşina se zdrobea de perete şi de sub capotă ieşea abur. 

În acel moment Melissa plângea, în timp ce Jean continua să îmi 
spună mai multe lucruri. Mi-a arătat că în Contractul Vieţii făcut înainte 
ca ea şi Mike să îşi înceapă existenţa pe pământ era o înţelegere ca ei să 
treacă dincolo împreună. Amândoi părinţii Melissei voiau ca ea să ştie că 
sunt mulţumiţi şi fericiţi. Învăţaseră lecţiile pe care era nevoie să le în- 
veţe, la nivelul maxim al capacităţii lor pământene, aşa că era timpul ca 
ei să părăsească pământul. Un singur lucru de pe lista lor finală rămăsese 
nefăcut, şi anume să privească apusul de soare de pe insula lor specială. 
Odată realizat şi acest lucru, erau pregătiţi să plece. Şi asta au şi făcut... 
Împreună! 


A merge mai departe 


În timp ce facem evaluarea vieţii în camera de examinare, vom 
descoperi ce am învăţat în această viaţă şi ce nu am învăţat. Este bine de 
ştiut că vom continua să lucrăm la orice lecţie neterminată în stadiile 

următoare ale căii tămăduirii din lumea cealaltă, ca şi atunci când ne 
vom întoarce din nou pe pământ. 

Aşa cum am observat, scopul evaluării vieţii este conştientizarea 
completă şi acceptarea tuturor experienţelor din timpul vieţii. Odată ce 
am studiat în întregime ultima încarnare, putem să mergem mai departe. 
Totuşi, trebuie să ştim că, în timpul călătoriei noastre de învăţare şi 
evoluţie din lumea cealaltă, avem posibilitatea de a ne întoarce oricând 
în camera de examinare ca să primim ajutorul de care avem nevoie 
pentru tămăduire. 

Ben ne dă nişte informaţii referitoare la ce urmează: 


După camera de examinare, mergi înainte, către camera 
Tămăduirii. Eşti însoțită de către călăuzele tale şi de unii membri ai 
familiei tale sufleteşti care au roluri specifice în tămăduirea ta. Alții 
îşi vor lua la revedere pentru o scurtă perioadă de timp, pentru că 
sarcina care le fusese încredințată lor s-a terminat. 


Unele suflete au nevoie de mai multă tămăduire decât altele, iar acest 
lucru este cunoscut de către călăuzele noastre înainte ca noi să ajungem 
în lumea cealaltă. Ele s-au adunat cu ajutorul înţeleptului nostru, pentru 
a se asigura că avem tot ce ne trebuie pentru a rezolva sarcinile cu care 
ne vom confrunta. A ne privi viaţa şi suferinţele cauzate altora poate fi 
copleşitor, dar vom reuşi să facem faţă acestui lucru - în acest stadiu 
gândim din ce în ce mai mult ca o fiinţă spirituală, nu ca o ființă umană. 
În plus, ni se dă mult ajutor şi îndrumare şi ni se oferă multă alinare, 
cum v-am spus; există şi multe informaţii pe care nu mi-a fost permis să 
le accesez, din moment ce sunt cunoştinţe sacre şi trebuie să rămână aşa. 

Totuşi, trebuie să fim bucuroşi să ştim că vom fi ţinuţi de mână la 
fiecare pas - iar cei care ne ţin de mână sunt foarte bine pregătiţi, din 
moment ce au trecut ei înşişi prin acelaşi proces şi ştiu la ce să se aştepte. 
În plus de asta, li s-a dat sarcina să se ocupe de noi datorită abilităţilor 
lor şi dedicaţiei pentru a ne ajuta să ne vindecăm. Dar trebuie să 
înțelegem că, în acelaşi timp cu sprijinul dat nouă pe calea tămăduirii, 
călăuzele se ajută pe ele însele pentru a evolua în lumea cealaltă, 
pregătindu-se pentru următorul stadiu al călătoriei lor. 

Imediat ce treaba unei călăuze s-a încheiat, acel spirit ne va părăsi şi 
nu se va mai afla în grupul nostru de ajutor pentru tămăduire. Acesta nu 
este un adio pentru totdeauna, ci mai degrabă un la revedere temporar, 

deoarece ne vom revedea cu toate călăuzele noastre în altă parte a lumii 
celeilalte. Dar, în acest moment, ele trebuie să plece, pentru că şi-au 
terminat treaba. 

Cum am mai spus, întotdeauna va fi cineva să ne ajute, pe lângă 
maestrul nostru spiritual, care seamănă cu cel mai bun prieten al nostru, 
aşa că putem fi liniștiți că nu vom rămâne niciodată singuri. Aşa cum ne 
asigură Ben: 


Călăuzele tale din camera de examinare te-au ajutat, probabil, să 
analizezi Contractul Vieţii şi te-au făcut să îţi poți vedea existența 
din altă perspectivă. Sau poate că au fost lângă tine doar pentru a 
te susține emoţional. Au fost acolo să te ajute şi să te călăuzească 
sau, pur şi simplu, să te ţină de mână, dar, în oricare dintre cazuri, 
acum au alte însărcinări de îndeplinit. Îi vei revedea, aşa că nu fi 
îngrijorată. 


Acum, că am aflat despre camera de examinare şi despre procesul de 
evaluare a vieţii, este timpul să ne îndreptăm către un stadiu mai avansat 
al tămăduirii - în camera numită, atât de potrivit, încăperea tămăduirii. 


Capitolul 12 
Tămăduire pură: încăperea tămăduirii 


Plecând din camera de examinare, trecem la următorul stadiu al căii 
noastre, în încăperea tămăduirii. Aici vom fi înconjurați de o energie care 
va elimina şi ultimele rămăşiţe ale durerii şi ale traumelor, care sunt 
parte a condiţiei de om. Şi, din moment ce tocmai ne-am analizat viaţa, 
cu siguranţă vom avea de beneficiat din ceea ce se găseşte în această 
încăpere. Precum spune Josiah: 


Unele suflete se îndreaptă direct către încăperea tămăduirii, după 
timpul petrecut în camera de examinare, altele merg înainte şi 
înapoi, vizitându-i pe cei dragi, şi apoi în încăperea tămăduirii. In 

această încăpere a tămăduirii, majoritatea sufletelor trec peste 
orice efecte negative rămase după tranziția în lumea cealaltă. Când 
intrați pentru prima oară în încăperea tămăduirii, vibrația este 
atât de înaltă şi energia atât de puternică, încât s-ar putea să aveţi 
amețeli sau greață. Dar odată ce sunteţi împinşi în îmbrăţțişarea 
plină de iubire a acestei energii, veţi descoperi că încăperea are 
multe de oferit şi nu veţi mai dori să plecați. 


Dezvoltarea unei atitudini pozitive 


Înainte de a descrie în detaliu încăperea tămăduirii, vreau să aduc în 
discuţie importanţa atitudinii în timp ce progresăm în călătoria noastră. 
Fie că mă credeţi sau nu, atitudinea p care o aducem în viaţa noastră 
acum este legată de viitoarele noastre încarnări şi chiar şi de evoluţia 
noastră în viaţa de apoi. 

Sunt întotdeauna fascinată atunci când oamenii spun: „Ei bine, poate 
că problemele mele sunt mari, dar nu sunt aşa de mari ca ale acelei 
persoane”. Acel lucru poate fi adevărat şi, cu siguranţă, este un punct de 
vedere onorabil şi plin de umilinţă. Dar nu problemele în viaţă ar trebui 
să fie cele comparate - ci atitudinea cu care tratăm aceste probleme, ea 
face diferenţa. 

Vi s-a întâmplat vreodată să aveţi o experienţă prin care aţi trecut cu 
greu, dar care pentru altul ar fi fost floare la ureche? De exemplu, poate 
că v-a fost greu la serviciu, pentru că şeful vă critica realizările. Aţi 
acţionat atunci în singurul mod pe care l-aţi avut la dispoziţie: 
stresându-vă şi fiind copleşit de situaţie. Totuşi, un coleg de serviciu cu 
acelaşi şef ar fi tratat aceeaşi situaţie în mod diferit, păstrând o atitudine 
realistă şi neluând nimic ca şi cum cineva ar fi avut ceva personal cu el. 

Am întâlnit acest fenomen când am avut de-a face cu două persoane 
care fuseseră diagnosticate cu cancer. Una dintre ele s-a luptat cu boala 
din tot sufletul, având o atitudine pozitivă de genul: „Să scoatem 
nenorocitul acesta din corpul meu!” Nu avea de gând să lase boala să o 
învingă, aşa că a mers în continuare şi la serviciu, şi la gimnastică. Cea 
de-a doua persoană s-a luptat cu boala în modul în care a putut ea, dar 
avea o atitudine total diferită. Era mai degrabă negativistă, cu o poziţie 
mai slabă în faţa bolii şi a făcut prea puţine lucruri ca să se ajute pe ea 

însăşi. În cele din urmă, a murit de cancer, în timp ce prima femeie s-a 
vindecat. 

Nu este nicio surpriză, s-ar putea să vă gândiţi, dar hai să privim 
lucrurile mai îndeaproape. De ce trebuie ca o persoană să 
supravieţuiască, iar alta să nu supravieţuiască unui cancer. Desigur, 
există un Contract al Vieţii, în care este deja stipulat ce se va întâmpla, 
dar în acelaşi timp avem liberul-arbitru să decidem modul în care 
răspundem unei situaţii. Cum a fost evident în cazul acestor două femei, 
o abordare optimistă în cazul unei situaţii care pune viaţa în pericol este 
un răspuns care poate schimba multe. 

O atitudine pozitivă nu numai că ne ajută în viaţă, dar ne însoţeşte şi 
în viaţa de apoi, făcând să ne fie mai uşor să trecem prin toate acolo. Aşa 
că, dacă am suferit traume sau abuzuri în timpul acestei încarnări, nu 
trebuie să ascundem durerea sub covor, ci, mai degrabă, să fim dispuşi 
să o înfruntăm faţă în faţă. Să primim ajutorul de care avem nevoie pen- 
tru a înțelege că nu a fost vina noastră şi să evităm să devenim una dintre 
victimele fără scăpare ale vieţii. 

Dacă ne putem implica într-un astfel de proces de tămăduire cât timp 
ne aflăm încă pe pământ, calea pe care o va parcurge sufletul în lumea 
cealaltă va fi mult mai uşoară. Una se leagă în mod direct de cealaltă, din 
moment ce lumea cealaltă este guvernată de energie - aşa că gândurile şi 
sentimentele pe care le aducem în procesul tămăduirii pot avea efect 
instantaneu asupra căii de evoluţie pe care o vom urma. Citind mai de- 
parte, veţi înţelege mai bine toate acestea, dar pentru moment să facem 
tot ce putem pentru a ne aşeza pe o cale prin care devenim oameni mai 
buni. 


Încăperea tămăduirii 


Atunci când ajungem în încăperea tămăduirii din lumea cealaltă, 
sarcina noastră este să ne concentrăm asupra propriei noastre vindecări, 
nu să corectăm relele făcute sau să facem lucrurile mai bune în beneficiul 
altora, cum se întâmpla în camera de examinare. Şederea noastră în 
această cameră este destinată autodescoperirii şi vom învăţa mai multe 
despre acţiunile şi despre relaţiile noastre de pe pământ. 

Unele suflete nu acceptă să intre în încăperea tămăduirii, 
considerând că a fi fost martorii durerii şi suferinţei altora în timpul 

evaluării vieţii a fost suficient pentru tămăduirea lor. Dar alte suflete vor 
să înţeleagă motivaţia faptelor lor, sperând că acest lucru ar putea adânci 
procesul de tămăduire. Acest lucru se poate, cu siguranţă, întâmpla aici. 

Înainte de a ajunge în încăperea tămăduirii - ca şi în cazul tuturor 
celorlalte stadii ale căii tămăduirii - putem să ne întoarcem la orice altă 
încăpere pentru a ne continua drumul în mod ciclic. De asemenea, ne 
putem întoarce pentru o scurtă vizită pe pământ, dacă dorim, dar numai 
dacă sufletul nostru doreşte aceasta pentru o mai bună dezvoltare de 
sine. Să reținem că, în cazul în care motivul pentru care dorim să ne 
întoarcem în oricare dintre camere sau pe pământ este egoist sau 
insignifiant, vom vedea că aceste oportunităţi nu ni se vor mai oferi. 

Referindu-se la încăperea tămăduirii, Ben mi-a transmis următoarele 
informaţii: 


Încăperea tămăduirii este scăldată în lumină bleumarin - 
imaginează-ți culoarea unui topaz albastru, apoi adaugă o picătură 
de strălucire metalică. Dragostea pe care o vei simţi este 
incredibilă, cum niciodată nu ai trăit pe pământ, dar apoi se 
intensifică, în timp ce primeşti dragostea noastră necondiționată şi 
puterea tămăduitoare care vine odată cu ea. 


Aici poţi recapitula orice aspect al vieţii tale doreşti - lucruri care ți- 
au produs multă durere. Poţi să rezolvi problemele pe care le ai. 
Orice ar fi în mintea ta care te apasă, trebuie să te eliberezi de asta, 
înainte de a putea să ajungi la tărâmul spiritelor şi să închei 
călătoria tămăduirii. 


Unii rămân un timp în încăperea tămăduirii, pentru că au nevoie să 
fie vindecaţi de boli ori abuzuri. S-ar putea să trebuiască să se 
vindece de cicatrice care au apărut ca urmare a rănilor pe care şi 
le-au făcut singuri. În încăperea tămăduirii, toate sufletele îşi 
acordă timp pentru refacere. Astfel vor ajunge să se împace cu 
plecarea de pe pământ, ca şi cu oricare dintre durerile trăite în 
timpul expunerii la evenimentele vieții petrecute în camera de 
examinare. 


În viaţă, cum am mai spus, este bine să ne acordăm timp pentru a ne 
vindeca de acele situaţii care ne-au produs suferinţe şi traume. Ca 

rezultat al acestor tipuri de experienţe, emoţii negative adeseori rămân 
neexprimate şi vor fi stocate în interior, transformându-se într-un 
vulcan, gata să erupă la cea mai mică provocare. Imediat ce un lucru 
oarecare apasă pe întrerupător, eliberăm un şuvoi de sentimente, ca şi 
cum un râu s-ar fi revărsat şi forţa apei care vine nu mai poate fi oprită. 

Va fi mai uşor în lumea cealaltă, dacă ne străduim să ne rezolvăm 
problemele emoţionale încă de pe pământ, pentru că, precum am mai 
spus, totul este mai intens în viaţa de apoi. Dar numai fiindcă am 
încercat să rezolvăm o problemă în timpul vieţii pe pământ, asta nu 
înseamnă că nu va trebui să îi mai facem o dată faţă în lumea cealaltă. Va 
trebui, dar ne va fi mai uşor. Faptul că ştim aceasta ar trebui să fie o 
motivaţie suficientă pentru a încerca să vindecăm rănile şi cicatricele 
care s-au infectat în timpul vieţii noastre şi să nu aşteptăm până trecem 
dincolo. Nu avem cum să scăpăm, va trebui să ne confruntăm cu aceste 
lucruri, aşa că este mai bine să o facem acum decât atunci. 


XXX 


Vom rămâne în încăperea tămăduirii atâta timp cât vom avea nevoie. 
Ştiu că din punctul de vedere al unui om de pe pământ nici nu ne putem 
gândi la ceva mai rău decât să ne asumăm responsabilitatea pentru 
problemele pe care le avem, dar asta este pentru că avem tendinţa de a 
evita să dăm ochii cu realitatea. În lumea cealaltă învăţăm că este bine să 
ne examinăm vieţile. Acest lucru dă o senzaţie puternică de eliberare, ba 
chiar şi iluminare; nu este ceva greu, care să ne tragă în jos sau să ne facă 
nefericiţi. Gândul că va trebui să ne confruntăm cu sentimente neplăcute 
este de obicei cel care ne înspăimântă - dar, odată ce am început, ne 
deschidem sufletul, iar comunicarea curge, spre marea noastră uşurare. 

Fiul meu, Charlie, ştie cum funcţionează acest mecanism, ba chiar mi 
l-a explicat şi mie, de curând: 

— Mami, nu îmi place atunci când trebuie să vorbesc cu tine despre 
sentimente, a spus el. Dar atunci când o fac, mă simt mult mai bine şi 
parcă nu aş vrea să mă mai opresc. 

Copiii au un mod minunat de a se exprima sincer, pe când noi, 
adulţii, suntem reticenţi la aşa ceva. Dar imediat ce am iniţiat procesul, 
lucrurile încep să se rezolve şi se simte prezenţa dragostei, de aceea fiul 
meu nu vrea să se oprească din a-şi împărtăşi sentimentele. Acelaşi lucru 
se întâmplă şi în lumea cealaltă, unde este energia cea mai pură, iar 
dragostea curge liber. Emoţiile vin mult mai uşor, deşi le trăim mai 


164 


intens. Dar este de ajutor dacă învăţăm să ne împărtăşim sentimentele şi 
să ne exprimăm emoţiile cât suntem încă pe pământ. 

Josiah ne spune mai multe despre procesul prin care trecem în 
încăperea tămăduirii: 


Încăperea tămăduirii este un loc în care majoritatea sufletelor aleg 
să meargă. Unele, care au venit din camera de examinare, rămân 
un timp, altele numai intră şi ies, şi mai există altele care se întorc 
de mai multe ori. Pentru aceasta nu este nevoie de călăuze, ci numai 
de vindecători, deşi maestrul spiritual vă aşteaptă afară. 
Imaginaţi-vă o încăpere mare acoperită de un uriaş dom de cristal; 
umpleți acel spațiu cu pace, dragoste şi calm. Multiplicaţi de o mie 
de ori modul în care percepeţi asta şi veți fi aproape de ceea ce 
înseamnă a te afla în încăperea tămăduirii. 


În centrul camerei se află un cristal clar - pentru înţelegerea 
voastră umană, să spunem că este făcut din cuarț. Energia este 
condusă prin această zonă, aşa că rămâne acolo, mişcându-se în 
jurul centrului. Sunteţi aşezaţi la marginea acestui puternic vortex, 
plasați în aşa fel încât sufletul să vă fie înglobat în puternica 
energie tămăduitoare pe care o are de oferit încăperea tămăduirii. 


Munca vindecătorilor 


Vindecători sunt suflete deosebite al căror unic scop în lumea 
cealaltă este să ne ofere o stare generală optimă, ca să putem face 
următorul pas pe calea tămăduirii. Sunt educați şi dedicați în a ne ajuta, 
şi nu numai în încăperea tămăduirii - ei ne ajută, de asemenea, să trecem 
de problemele dificile din viaţă. 

Din mesajul de mai jos, transmis de Josiah, vedem cum vindecătorii 
lucrează îndeaproape cu noi pe pământ, pentru a grăbi procesul 
tămăduirii din lumea cealaltă: 


Acele suflete care vă ajută în încăperea tămăduirii sunt 
vindecătorii, dar ei lucrează, de asemenea, cu oamenii de pe 
pământ, pentru a se asigura că trupul fizic al persoanei face față 

timpului pe care îl are de petrecut acolo. Ei ajută fiinţele umane şi 
să se vindece de furtunile emoţionale şi de supărări. Lumea 
oamenilor nu este ca aceasta, noi nu avem durerea şi suferința în 
inimă pe care le aveţi voi. De aceea vindecătorii lucrează 
îndeaproape cu voi în dimensiunea voastră ca să vă ajute să 
înaintați prin viaţă. Dar nu oricine este dispus să accepte o astfel de 
vindecare, unii se opun sau o evită. Aceasta face ca lucrurile să 
devină dificile, din moment ce este crucial ca oamenii să 
conştientizeze faptul că este vorba despre o vindecare. Sufletele 
trebuie să accepte tămăduirea în timp ce se află încă pe pământ, ca 
să poată fi ajutate să înainteze în viaţă, oricare ar fi problemele pe 
care au nevoie să le rezolve. 


Vindecătorii sunt cu toţii suflete extrem de evoluate, unii dintre ei au 
lucrat în domeniul sănătăţii pe pământ, când mai aveau încă un trup. Ca 
rezultat al experienţelor lor au învăţat multe lecţii de viaţă şi sunt gata să 
împărtăşească aceste cunoştinţe cu noi. Ne vor conduce pe oriunde avem 
nevoie, pentru a ne vindeca de trauma trecerii, mai ales dacă s-a în- 
tâmplat în urma unei boli prelungite sau a unei morţi violente. Suntem 
pe mâini sigure. 

Josiah ne spune mai mult despre lucrarea vindecătorilor şi despre 
modul în care diferite suflete progresează şi sunt ajutate în timp ce se 
află în încăperea tămăduirii: 


Vindecătorii vă ajută în timpul suferinței cauzate de faptul că ați 
plecat de pe pământ. Da, trebuie să jeliți viaţa pe care aţi lăsat-o în 
urmă. Este un lucru normal şi foarte des întâlnit. 


Unele suflete se pot desprinde cu uşurinţă de suferința lor, dar 
acestea sunt extrem de puţine. De obicei, sunt aceia care au fost 
supuşi abuzurilor în timpul creşterii lor şi au învăţat să evadeze din 
această realitate, pe pământ, sau cei care au dus o viaţă spirituală 
şi au simţit gustul procesului prin care trecem noi în lumea cealaltă. 


Cei care intră în încăperea tămăduirii rămân acolo pentru perioade 
diferite, în funcție de suflet şi de modul în care au ieşit din trup. De 

exemplu, cineva care a trecut dincolo brusc sau în mod violent poate 
rămâne mai mult timp. Dar aceia care au îndurat suferința fizică ce 

însoţeşte bolile cum ar fi cancerul s-ar putea să nu stea mult, din 
moment ce, de obicei, au avut timp să accepte faptul că vor trece 
dincolo. Totuşi, unele suflete care au avut cancer s-ar putea să stea 
mai mult timp, în cazul în care boala lor a fost atât de rea încât nu 
i-au putut face faţă şi au suferit îngrozitor. Există, de asemenea, şi 
cei care au avut suferinţe îndelungate, cum ar fi demenţă sau 
Alzheimer, şi care au mai multă nevoie de vindecare după durerea 
îndurată. Unii au fost afectaţi de alte deficienţe psihice şi nu au 
putut să se exprime ca să aibă posibilitatea de a-şi rezolva 
problemele, aşa că au nevoie să se vindece profund de durerea pe 
care le-a pricinuit-o viaţa. Fiecare caz este unic, dar, aşa cum vă 
amintiţi, fiecărui suflet i se oferă propriul timp pentru a se întoarce 
şi a-i vizita pe cei dragi, ajungând la un nivel al vindecării care îi 
permite accesul în camera de examinare pentru a simţi durerea şi 
suferința pe care le-a produs. Apoi sunt pregătite pentru încăperea 
tămăduirii. Excepţie fac acele suflete tulburate care nu au intrat 
prin lumina albă, ci au pătruns în lumea cealaltă printr-un alt 
portal luminos. Ei au propria încăpere pentru vindecare, care se 
aseamănă foarte mult, dar nu este aceeaşi cu încăperea tămăduirii. 
Cu alte cuvinte, sunt ţinuţi separat. Numai după ce şi-au învăţat 
lecţiile şi sunt gata să fie reintegraţi se îndreaptă spre lumina albă, 
pură, a dragostei, pentru a se alătura celorlalţi pe drumul final. 


Este un proces extrem de dificil pentru aceste suflete, iar noi 
încercăm să le ajutăm cât de mult putem. În cele din urmă se întorc 
în camera de examinare şi apoi se îndreaptă către încăperea 
tămăduirii, astfel că sunt în permanenţă tămăduite pe parcursul 
călătoriei lor. Dar chiar şi după ce au trecut prin ambele încăperi, 
niciodată nu au acces la nivelurile mai înalte ale lumii celeilalte, 
cum se întâmplă cu alte suflete. Totuşi, la fiecare pas îi îmbrățişăm 
cu dragoste şi nu îi judecăm niciodată cum au făcut-o fiinţele de pe 
pământ. După încăperea tămăduirii, sar peste stadiile prin care 
trec majoritatea sufletelor pe calea tămăduirii şi se îndreaptă direct 
către o încăpere unde sunt pregătiți pentru a intra în viața 
pământească. Se vor selecta câte trei perechi diferite de părinţi, iar 
ei aleg în care dintre aceste familii să se nască. Procesul este rapid 
şi se întorc pe pământ în foarte scurt timp, pentru a continua să îşi 
înveţe lecţiile. Totuşi, majoritatea sufletelor rămân o perioadă mai 

lungă, pentru a trece prin tărâmurile mai avansate ale lumii 
sufletului. 


Camerele vindecării 


Descrierea lui Josiah referitoare la ce simte un suflet când intră 
pentru prima dată în încăperea tămăduirii este extrem de frumoasă şi 
încurajatoare. Totuşi, în timpul meditaţiilor mele de pe parcursul scrierii 
acestei cărţi, am ajuns să aflu despre nişte camere mai mici din interiorul 
marii încăperi a tămăduirii şi fiecare dintre ele este unică. 

Mi s-au dat informaţii referitoare la aceste încăperi mai mici de către 
Ben, dar deşi mă ocup de ceva timp de acest lucru alături de călăuzele 
mele şi am primit informaţii de la spirite, nu am acces la tot ceea ce este 
de ştiut. Sunt zone mari din lumea cealaltă pe care nu vi le pot prezenta, 
pentru că acolo se ţin informaţii sacre. De un lucru pot să vă asigur, şi 
anume că veţi simţi o cantitate imensă de dragoste, pe parcursul fiecărui 
stadiu din timpul călătoriei în lumea cealaltă. 

Iată descrierea pe care o face Ben celei dintâi cămăruţe pentru 
vindecare din interiorul încăperii tămăduirii: 


Există mai multe camere sau secțiuni, în cadrul încăperii 
tămăduirii, una dintre acestea este camera galbenă, unde mergi să 
te vindeci de boli care ti-au afectat trupul, dar au avut impact şi 
asupra sufletului tău. Această încăpere este scăldată în cea mai 
strălucitoare culoare galbenă care există, iar în ea eşti complet 
scufundată în strălucirea caldă a soarelui, care te umple pe tine şi 
pe vindecătorii din jurul tău cu energia dragostei. 


Bolile trupeşti sunt adeseori cauzate de energia negativă a oamenilor 
din jurul nostru sau de situaţiile negative în care ne aflăm. Este posibil să 
fi ţinut în noi pentru atât de mult timp emoţiile negative, încât ele să ne 
fi afectat trupul, aşa că trebuie să fim vindecaţi de asta. În camera 
galbenă avem de-a face numai cu impactul pe care o boală l-a avut 
asupra noastră, nu cu motivul care a cauzat-o. Uneori boala a fost 
stipulată în Contractul Vieţii, dar tot a lăsat urme pe sufletul nostru şi 
acestea trebuie tratate. 

Unii oameni se îmbolnăvesc dintr-un motiv anume, iar mie aşa mi s- 
a întâmplat. A trebuit să lupt cu un cancer şi să trec printr-o 
histerectomie când eram destul de tânără, totul ca să mi se dezvolte 
compasiunea şi empatia pentru aceia care nu pot avea copii şi pentru cei 
care luptă cu afecţiuni ce le pun în pericol viaţa. Am învăţat, de 
asemenea, să păstrez o atitudine pozitivă, ca să pot trece peste starea pe 
care o aveam, oricât de greu ar fi fost de îndurat. Faptul că am surmontat 
toate aceste dificultăţi, chiar dacă a fost incredibil de dureros, m-a făcut 
mai puternică pentru a putea face faţă altor provocări ale vieţii. 

Ben continuă: 


Camera verde este pentru acele suflete care în viaţă au suferit de 
boli mintale, cum ar fi multele forme de demență, ca şi depresii, 
probleme din naştere, schizofrenie şi altele. Se află aici ca să treacă 
peste motivele care au cauzat aceste probleme. Este dificil să stai în 
această cameră, pentru că este multă suferinţă. Adeseori, cei care 
au fost vindecaţi de aceste probleme merg în camera roz ca să 
tămăduiască fenomenele ce se leagă de acestea. 


Camera roz are rolul de a vindeca de abuzuri. Aici treci printr-un 
proces de descoperire de sine ca să îţi dai seama că nu tu ai fost cel 
care a abuzat de alţii, ci mai degrabă cel care a trebuit să suporte 
abuzul. 


Acest ultim mesaj necesită clarificare, din moment ce subiectul 
abuzului este unul foarte sensibil şi, de asemenea, unul deseori greşit 
înțeles. Cei care au fost abuzaţi în copilărie - fie verbal, fie fizic sau sexual 
- cred, adeseori, că ei sunt cei responsabili pentru abuz, pentru că asta li 
s-a spus de atâtea ori de către adulţii implicaţi în situaţie. Dar nu este 
adevărat. Dacă un copil este supus abuzului - mai ales abuzului sexual - 
el este victima, şi nu cauza abuzului, iar acest lucru este extrem de 
important de înţeles. 

Mi s-a întâmplat în cadrul mai multor şedinţe de comunicare 
spirituală să observ că victime ale abuzului au ajuns să abuzeze de alţii, 
pentru că asta ştiau să facă... mai ales dacă nu realizaseră ce se petrece şi 
nu reuşiseră să înţeleagă în mod corect cum stăteau lucrurile. De 
exemplu, dacă o persoană a fost abuzată emoţional în copilărie, probabil 
că a ajuns să creadă că o astfel de manifestare este acceptabilă pentru 

ceilalţi. Apoi, ca urmare a acestei programări, comportamentul abuziv a 
devenit un tipar care a fost repetat mai târziu în viaţă, cu propriii copii. 
În şedinţele mele, am văzut cum membrii familiei îşi dau seama din ce 
motiv a apărut abuzul şi pot să încheie totul după ce înţeleg, acest lucru. 
Mai multe de la Ben: 


Există, de asemenea, şi camera roşie, unde sunt trimişi cei care au 
cauzat multă durere altora. Acolo, trebuie să analizeze motivele 
care au dus la acţiunile lor, pe urmă vor trebui să îşi privească 
viața. Numai apoi pot continua procesul şi pot să se îndrepte spre 
celelalte camere. 


În final, este camera de ametist, un loc extrem de frumos şi plin de 
pace, scăldat în lumină violet. Acesta este locul în care sufletele stau 
în majoritatea timpului petrecut în încăperea tămăduirii. Când vei 
ajunge aici, probabil că vei fi trecut deja prin celelalte camere. În 
camera de ametist vei scăpa de ultimele rămăşiţe ale durerii şi 
suferinţei pe care le-ai adus cu tine de pe pământ, pentru a te curăța 
de tot ceea ce era rău, a te elibera şi a putea merge mai departe. 


Încăperea tămăduirii este o zonă a descoperirii de sine, ca şi a 
vindecării. După ceva timp petrecut aici, avem de ales, fie rămânem în 
lumea cealaltă, fie ne întoarcem pe pământ pentru a ne învăţa lecţiile. 

Din ceea ce au transmis spiritele privind calea tămăduirii din viaţa de 
apoi, se pare că beneficiem de toate oportunităţile pentru a vindeca 
rănile pe care le-am adus cu noi de pe pământ. Este clar că, dacă nu 
petrecem suficient de mult timp în lumea cealaltă, pentru a lucra la 
problemele noastre, vechile tipare ale răului şi ale suferinţei se vor repeta 
când ne vom reîncarna. De aceea, în timp ce călătorim prin lumea 
cealaltă, este important să trecem prin fiecare stadiu, pentru a ajuta 
sufletul să se vindece şi să devină mai puternic, pentru ca, în cele din 
urmă, să fim liberi să ne îndreptăm către ceea ce ne aşteaptă dedesubt. 

Vă voi spune exact ce vă aşteaptă... imediat după ce vom vizita ultima 
încăpere a călătoriei. 

Capitolul 13 
Cea mai mare putere a sufletului: camera 
gardienilor 


Calea tămăduirii din lumea cealaltă ne-a dus prin încăperea 
întâmpinării, sala de aşteptare, camera de examinare şi încăperea 
tămăduirii, iar acum se apropie de capăt. Ultima încăpere în care 
intrăm ne pune din nou în legătură cu călăuzele noastre spirituale şi 
ne va ajuta să descoperim cel mai bun drum pentru continuarea 
evoluţiei noastre ca suflet. (Ca în fiecare dintre stadiile călătoriei, ne 
putem întoarce în oricare dintre încăperile mai sus menţionate 
pentru mai multă vindecare, înainte de a merge mai departe.) 


Să ne gândim la vizita în camera gardienilor ca la o consiliere legată 
de carieră, şi anume o şansă de a conştientiza puterile şi slăbiciunile 
noastre şi de a alege munca pe care o vom face în viitor. După ce trecem 
prin asta, vom fi liberi să explorăm zone mai mari ale lumii celeilalte, 
învățând lecţii şi asumându-ne sarcini care ne vor duce mai sus în 
ierarhia celestă şi în cele din urmă ne vor pregăti pentru a ne reîncarna 
pe pământ. 

Conform cuvintelor lui Josiah: 


Odată ce aţi trecut de încăperea tămăduirii, mergeţi mai departe şi 
ajungeţi în camera gardienilor. Aici, împreună cu maestrul 
spiritual, examinaţi progresul de până acum, discutând despre 
ajutorul care v-a fost oferit şi dacă l-aţi folosit sau nu şi despre 
modurile în care v-aţi schimbat. Ca rezultat al acestui proces, 
legătura voastră cu maestrul se va adânci, vă veţi bucura unul de 
compania celuilalt, veţi râde şi vă veţi simţi bine în camera 
gardienilor. Vi se va arăta, de asemenea, cronica Akasha, care 
conţine, în detaliu, întreaga voastră existenţă - inclusiv timpul 
petrecut în lumea cealaltă şi toate vieţile trăite pe pământ - şi veți fi 
inițiați în multe dintre misterele vieţii. Apoi va fi timpul să 
descoperiţi următorul pas pentru voi şi să faceţi un plan pentru 
perioada în care veţi rămâne pe tărâmul spiritelor. 

S-ar putea să fi simţit anumite emoţii brute pe durata proceselor din 
camera de examinare sau din încăperea tămăduirii, dar acum putem 
accepta şi înfrunta situaţiile care au cauzat aceste emoţii - şi evoluţia 
noastră. Astfel se petrece dezvoltarea ciclică din lumea cealaltă, punând 
tot timpul la dispoziţie oportunităţi pentru o vindecare mai profundă. 

Sosirea în camera gardienilor marchează un fel de absolvire, un 
moment al încheierii primei faze a învăţării şi vindecării din lumea 
cealaltă. Chiar dacă vom câştiga înţelepciune şi vom reuşi să evoluăm de- 
a lungul existenţei, timpul petrecut în camera gardienilor ne pregăteşte 
pentru calea pe care o vom urma ca un cetăţean cu drepturi depline al 
lumii celeilalte. 


Modificarea relaţiilor 


Înainte de a descrie în detaliu camera gardienilor, vreau să fac o mică 
paranteză şi să vorbesc despre legăturile pe care încă le mai avem cu 
pământul şi modul în care ele s-au schimbat de când ne aflăm în lumea 
cealaltă. 

În acest punct al căii tămăduirii suntem mai împăcaţi cu ideea că am 
părăsit viaţa şi am acceptat marea călătorie în care ne aflăm. Totuşi, cu 
cât ne obişnuim mai mult cu ideea că suntem pe lumea cealaltă, cu atât 
mai slabe vor deveni legăturile cu cei dragi rămaşi pe pământ. Pe măsură 
ce timpul trece, ei ajung să nu ne mai simtă prezenţa în vieţile lor. Cu 
toate acestea, tot le putem face o vizită. 

Ca suflete, putem auzi când o fiinţă dragă de pe pământ se gândeşte 
la noi sau ne cheamă în ajutor. Putem descoperi, de exemplu, că un 
membru al familiei are nevoie de sprijinul nostru, pentru că suferă din 
cauza plecării noastre, ori trece printr-o situaţie foarte dificilă la muncă 
sau într-o relaţie. Atunci când primim „chemarea” cuiva care are nevoie 
de noi, vom dori să răspundem cu un mesaj, ca acea persoană să ştie că 
nu este singură şi că ne aflăm în apropiere. Poate că avem un semn 
special pentru a ne indica prezenţa, poate un cântec care se aude într-un 
moment anume, un fluture care pluteşte în aer sau altceva pe care îl 
considerăm potrivit pentru acea persoană. 

Putem chiar să ne hotărâm să ne întoarcem şi să însoţim o persoană 
dragă întreaga zi - aşteptând să ne facem simțită prezenţa în faţa tatălui, 
a fiului sau a fratelui, poate. În astfel de cazuri, va şti că ne aflăm acolo, 

adeseori uitându-se în spatele lui şi simţindu-ne prezenţa. Când îl vedem 
că face asta, vom dori să îl acoperim cu toată dragostea pe care noi o 
trăim pe lumea cealaltă, întinzând forma noastră energetică pentru a-i 
cuprinde trupul şi a-i umple aura. Asta, din punctul nostru de vedere, ar 
putea părea o îmbrăţişate caldă, dar pentru persoana în cauză va fi rece 
ca gheaţa, făcând-o să tremure sau dându-i fiori. 

De asemenea, s-ar putea să simţim că persoana pe care dorim să o 
contactăm - poate mama, fiica sau sora - are nevoie de mai mult decât un 
semn pe care i l-am dat deja, pentru a fi sigură de prezenţa noastră. Dacă 
este aşa, putem să o vizităm în vis şi să avem un moment profund de 
fuziune cu sufletul ei. Ca să facem asta va fi nevoie să scădem vibrația 
noastră energetică pentru a ne întâlni cu ea, aproape de văl, iar ea va 
trebui să îşi crească vibrația energetică pentru a se întâlni cu noi. 


Între timp, înapoi la nivelul pământesc 


Aici, pe pământ, vibrația noastră creşte în mod natural de fiecare 
dată când începem să adormim. Intrăm şi ieşim din starea de conştienţă, 
permiţând subconştientului să preia controlul, vibraţiile noastre se 
accelerează, nemaifiind constrânse de preocupările zilnice. Atunci putem 
porni în călătorie astrală, părăsindu-ne corpul, pentru ca el să poată să se 
relaxeze şi să se vindece de orice stres şi suferinţă prin care am trecut pe 
parcursul zilei. 

La începutul cărţii am menţionat propria mea experienţă din timpul 
copilăriei legată de acest fenomen, în care mă trezeam brusc din somn, 
deoarece partea conştientă a minţii mele intervenea pentru a nu mă lăsa 
să îmi părăsesc trupul. Poate că şi dumneavoastră vi s-a întâmplat aşa 
ceva dacă vă este, din cine ştie ce motiv, teamă să călătoriţi astral. 

Majoritatea oamenilor nu îşi aduc aminte călătoriile lor, dar este 
posibil să ne trezim şi să ne amintim un bărbat sau o femeie anume care 
a apărut în visele noastre, cineva cunoscut. Dacă vi se întâmplă asta, 
contactaţi acea persoană şi vedeţi dacă nu cumva a avut un vis similar cu 
al dumneavoastră. Dacă primim un răspuns pozitiv, atunci ştim că noi şi 
acea persoană am luat legătura în vis şi am călătorit astral, în timp ce 
amândoi dormeam. 

Atunci când călătorim în vis, în continuare legaţi de trup prin 
cordonul de argint, ne apropiem de vălul care leagă lumea aceasta de 

lumea cealaltă. În consecinţă, s-ar putea să ne trezim după o astfel de 
experienţă şi să ne amintim un moment magic petrecut în vis alături de o 
persoană dragă din lumea cealaltă. Poate că am primit viziuni şi mesaje 
de la ea, care sunt semnale reale că acest suflet încearcă să comunice cu 
noi. Sau, folosind aceeaşi abilitate de a crea o viziune, persoana iubită s- 
ar putea să proiecteze amintiri vii şi semnificative în visele noastre, 
pentru a ne da un semn al prezenţei ei. Păstrează anumite detalii ale 
evenimentelor petrecute alături de noi, pentru că nu au tăiat complet 
legăturile pământeşti. 

Totuşi, trebuie să ştim că, atunci când ne apare un suflet într-o 
viziune sau într-un vis, s-ar putea să nu arate ca amintirea pe care o 
avem noi referitoare la acea persoană. De exemplu, când mă vizitează, 
bunicul meu nu este niciodată chel. În viaţă nu a fost deloc mulţumit de 
faptul că şi-a pierdut părul, aşa că acum îşi face apariţia arătând mult 
mai tânăr şi cu mult păr pe cap! Mi-a luat oarece timp să înţeleg asta, dar 
explicaţia este simplă: din moment ce sufletele nu au trup, pot folosi 
orice imagine a lor - să sperăm că este una pe care o putem şi recunoaşte. 

Ariel explică modul în care trăsăturile identificatoare ale sufletelor 
se schimbă în lumea cealaltă: 


Pe măsură ce sufletele petrec mai mult timp aici, eticheta 
pământească a numelui de botez cade. Când redevenim spirite, ne 
recăpătăm numele pe care l-am primit în timpul multelor perioade 
petrecute aici. De exemplu, numele meu aici este Ariel, dar eticheta 
mea pe pământ era Margaret. Am fost femeie, căsătorită cu un 
bărbat de treabă şi mamă a cinci copii. Totuşi, pe parcursul 
perioadei petrecute aici mi-am pierdut eticheta pământească. Şi nu 
mai am nici sex, sau gen, cum vrei să numeşti acea trăsătură. 
Energiile mele sunt feminine, de aceea m-ai asociat cu ideea de 
femeie. Dacă hotărăsc să mă reîncarnez, mă pot întoarce ca femeie 
sau ca bărbat, dar aceasta este o decizie pe care o pot face atunci 
când sunt pregătită. 

Căutarea răspunsurilor în lumea cealaltă 


Este nevoie de o mare cantitate de energie pentru ca sufletele să se 
poată apropia şi să poată trece de văl, aşa că nu ar trebui să ne aşteptăm 
prea des la vizite. De fapt, va trebui să ne obişnuim cu gândul că vizitele 
vor fi din ce în ce mai puţine pe măsură ce trece timpul şi legăturile 
pământeşti ale celor plecaţi devin din ce în ce mai slabe. 

Probabil că va veni un moment, pe parcursul căii tămăduirii, când 
abia dacă îi vom mai simţi vreodată prezenţa persoanei dragi care a 
plecat dintre noi. Este normal să se întâmple asta, dar nu pentru că ne- 
au uitat. De fapt, sufletele celor de dincolo ştiu când este nevoie de ei şi 
când este mai bine să ne viziteze, ele primesc această informaţie 
ascultându-ne cum vorbim pe pământ. 

Este important să înţelegem că sufletele din lumea cealaltă ne văd 
într-o lumină diferită faţă de modul în care ne vedem noi înşine. Se 
bazează pe informaţiile transmise prin aură, prin corpul nostru 
energetic. Din moment ce aura noastră este o sursă directă de energie, 
nu are cum să mintă, aşa că persoanele de dincolo pot şti oricând de ce 
avem cu adevărat nevoie. Sufletele pot să îşi dea seama din aură când 
suntem trişti şi le jelim plecarea şi când ar fi sau nu bine pentru noi să 
primim o vizită. (Poate că nu înţelegeţi de ce n-ar fi o bună idee ca un 
suflet să vă viziteze; dar aveţi încredere în mine, ca medium ştiu cum o 
vizită vă poate afecta în mod negativ.) 

Informaţia adevărată, ascunsă în aura noastră, este cea care le 
permite şi persoanelor care au empatie să ştie lucruri despre care 
credeaţi că nimeni nu le va cunoaşte vreodată. Din fericire, această 
abilitate poate fi oprită, lucru care poate fi necesar în timpul vieţii de zi 
cu zi. În cazul meu, de exemplu, nu umblu de colo-colo vorbind cu 
oameni morţi - există un loc şi un moment pentru a face asta. Pentru că 
am învăţat să îmi concentrez şi să îmi manevrez energia, majoritatea 
sufletelor pe care le întâlnesc respectă graniţele pe care le-am stabilit şi 
nu mă vânează pentru a transmite mesaje, se întâmplă numai dacă este 
vorba de ceva urgent şi atunci mă deschid şi eu spre ele. 

Datorită informaţiilor din aură, la care au acces sufletele din lumea 
cealaltă, ele vă cunosc mai bine decât vă cunoaşteţi dumneavoastră 
înşivă. De aceea, întreb întotdeauna înainte de a transmite cuiva un 
mesaj: „Vreţi să ştiţi chiar totul?” Am nevoie de permisiune pentru a 
transmite tot ceea îmi comunică spiritul. 

Să ne fie limpede că suntem permanent conectaţi la Sursă; cei dragi 
care ne-au părăsit ştiu acest lucru şi ne transmit doar ceea ce este 
necesar pentru dezvoltarea noastră. Unele dintre informaţiile transmise 
pot fi dificile, dar nu vi se va da, niciodată, ceva din care să nu înţelegeţi 
nimic. De asemenea, spiritul nu va spune totul despre confruntările 
viitoare - sunt experienţe prin care trebuie să treceţi fără a fi preveniţi, 
astfel încât să învăţaţi o lecţie de viaţă sau să descoperiţi ceva important 
despre propria persoană. 

Dacă un suflet are nevoie să vă transmită un mesaj, vă va conduce, 
probabil, la persoana potrivită pentru asta. Puteţi întâlni, din întâmplare, 
pe cineva care este medium sau cineva care vă va recomanda unul... dar 
reţineţi că nu există coincidente în viaţă, iar ceea ce pare întâmplător nu 
este deloc aşa. Toţi ajungem să înţelegem acest lucru pe măsură ce 
înaintăm în viaţă. 


Ori de câte ori o persoană intră în legătură cu cineva drag, care a 
murit, poate apărea tentaţia de a apela frecvent la medium pentru a 
comunica cât mai mult. Acest lucru poate fi însă nesănătos atât pentru 
cel care doreşte să comunice, cât şi pentru sufletul chemat. Vizitele prea 
dese îi pot face pe oameni incapabili să mai ia singuri decizii, ajungând 
să fie dependenţi de îndrumarea primită de la sufletul din lumea 
cealaltă. Desigur, aşa cum am mai spus, sufletele din lumea cealaltă pot 
monitoriza evoluţia celor dragi, oferindu-le doar atâtea contacte câte 
sunt necesare. 

Îmi amintesc de o clientă din Anglia, pe nume Chloe. A venit la mine 
pentru că soţul ei decedase şi existau lucruri neterminate despre care 
trebuia să vorbească. El îşi luase viaţa, lăsând-o să-i conducă firma şi 
celelalte afaceri pe care le avea. Era foarte supărată pe el, dar a constatat 
că nu putea lua deciziile importante fără sfatul lui. 

Prima dată când am fost medium pentru Chloe, a primit răspunsurile 
pe care le voia, inclusiv sfatul legat de afaceri de care avea nevoie ca să 
continue. Când s-a întors să mă vadă, mai târziu în acel an, nu mi s-a 
părut ca asta să fi fost o problemă. Din fericire, soţul ei şi-a făcut apariţia 
din nou - dar, de data asta, vindecat fiind de ceea ce îl supăra pe pământ, 
devenise din nou sufletul de care Chloe se îndrăgostise. Legătura a fost 
foarte puternică. 

La următoarele şedinţe, Chloe îşi făcuse obiceiul de a face câte o nouă 
programare, imediat după ce o terminam pe cea dinainte. În acea 
perioadă aveam o listă de aşteptare lungă de şase luni, aşa că mi-a fost 
uşor să stabilesc vizite care să nu fie apropiate una de cealaltă. Totuşi, pe 
măsură ce timpul dintre şedinţe se scurta, am început să suspectez că 
prea frecventul contact al acestei femei cu soţul ei nu era chiar sănătos. 

În cele din urmă, soţul lui Chloe mi-a comunicat că nu va mai putea 
să îşi facă apariţia, din moment ce acest lucru oprea parcursul lui acolo, 
ţinându-l legat de dimensiunea noastră. Mi-a fost greu să îi transmit lui 
Chloe ce spusese soţul ei, mai ales că nu voia să audă aşa ceva. Mai mult, 
era clar pentru mine că între întâlnirile noastre făcea vizite şi altor 
persoane cu puteri de medium. 

Data următoare când Chloe a venit la mine, soţul ei nu s-a arătat. În 
loc de asta, călăuza ei spirituală a apărut, pentru a-i spune să se 
oprească, să nu mai încerce să ia legătura cu lumea cealaltă şi să permită 
vieţii să îşi urmeze cursul natural. Călăuza lui Chloe a dezvăluit faptul că 
în Contractul Vieţii ei era scris că soţul ei se va sinucide, dar că va trece 
peste asta şi, în cele din urmă, îşi va continua viaţa. 

După acea şedinţă am plecat în SUA şi nu am mai văzut-o pe Chloe, 
dar am ţinut legătura cu ea prin e-mail. De curând mi-a spus că a întâlnit 
pe cineva şi a început o nouă viaţă. Această femeie m-a învăţat cum 
oamenii pot deveni dependenţi de comunicările spirituale în detrimentul 
propriei evoluţii, aşa că am făcut o regulă conform căreia niciun client nu 
poate să stabilească o întâlnire cu mine, dacă a avut parte de o şedinţă în 
ultimele şase luni. 

Chiar dacă, în cele din urmă, cei dragi încetează de a ne da în mod 
regulat mesaje şi semne, trebuie să ştim că păstrează încă legătura cu 
noi. Ne vor auzi şi vor fi dispuşi să ne ajute, cât de mult timp vor putea. 
Dar şi ei trebuie să înainteze în lumea cealaltă şi a fi tot timpul chemaţi 
nu este bine pentr dezvoltarea lor. Trebuie să avem răbdare şi să ştim că 
ne vom alătura din nou lor pe lumea cealaltă. 


Când vizitele se opresc 


Dacă cei plecaţi au încetat cu totul să ne viziteze, explicaţia ar putea fi 
simplă. Sufletele judecă după emoţiile noastre pământeşti, dacă este bine 
să ia legătura cu noi, apoi îşi stabilesc vizitele în funcţie de ceea ce au 

descoperit. Pot afla că vibraţiile lor continue sunt prea grele pentru noi 
şi, din moment ce s-au obişnuit cu ideea propriei treceri şi se adaptează 
bine lumii de dincolo, hotărăsc să meargă mai departe şi să se 
concentreze asupra propriei tămăduiri. 

Este posibil şi ca dragii noştri să se fi întors pe pământ într-o nouă 
încarnare. Când se întâmplă asta, sufletele nu vor mai putea fi contactate 
pentru vreun fel de comunicare care implică vorbitul. Ca medium, am 
învăţat că un spirit lasă o amprentă energetică pe lumea cealaltă, precum 
urmele de ADN pe o haină sau amprentele degetelor pe sticlă. Un 
medium poate citi acea amprentă, dar nu se poate conecta pentru a primi 
mesaje. 

Dacă semnalele vizitelor celor dragi din lumea cealaltă s-au oprit 
pentru că ei s-au reîncarnat şi dorim să îi găsim în noile lor trupuri, 
trebuie să căutăm oameni care au ochii identici cu persoanele pierdute. 
Ochii sunt ferestrele sufletului şi ne pot da indicii cu privire la cine ar 
putea fi dragii noştri acum. De asemenea, trebuie să avem încredere în 
intuiţia noastră - dacă simţim că o persoană pe care o întâlnim este 
cineva drag care a plecat de lângă noi şi s-a întors, atunci ar trebui să 
avem încredere în ceea ce simţim şi să explorăm acea posibilitate. 

Mai sunt, în cele din urmă, şi acele suflete care sunt atât de fericite şi 
de împlinite în lumea cealaltă, încât nu simt nevoia să ne mai contacteze. 
Acele suflete este posibil să continue să ne urmărească, dar nu ne mai 
lasă semne şi nu ne mai dau mesaje, pentru că legăturile lor pământeşti 
s-au dizolvat în aşa mare măsură, încât nu-i mai putem auzi. Încă mai 
păstrează contactul, chiar dacă nu activ - dar vom observa că şi noi am 
trecut peste asta şi ne gândim la ei mai puţin decât în anii dinainte. 


Camera gardienilor 


Întorcându-ne la călătoria pe care o va face sufletul nostru, când 
vizităm camera gardienilor, ne reîntâlnim călăuzele spirituale, ca să 
descoperim calea pe care o vom alege pentru restul timpului pe care îl 
vom petrece în lumea cealaltă. Această etapă a drumului nostru este 
mult mai relaxantă decât trăirile intense prin care tocmai am trecut 
parcurgând calea tămăduirii - deja ne simţim acasă, ne simţim 
confortabil în lumea cealaltă. 

În camera gardienilor avem timp să vorbim cu unele dintre sufletele 
apropiate cu care nu am prea stat până acum, pentru că am fost foarte 
ocupați cu vindecarea sau cu drumurile pe pământ. În această perioadă 
vom adânci legăturile cu aceste suflete, mai ales cu maestrul nostru 
spiritual. De asemenea, îl vom cunoaşte mai bine pe înțeleptul care ne 
are în grija sa. Cum poate vă amintiţi, înţelepţii sunt suflete avansate al 
căror rol este să îi verifice pe nou-veniţi în sala de aşteptare şi să le dea 
Contractele Vieţii. Un suflet trebuie să avanseze foarte mult în călătoria 
lui pentru a deveni un înţelept, dar, deşi sunt extrem de evoluaţi, 
înţelepţii tot se mai întorc în dimensiunea noastră pentru a-i ajuta pe cei 
care au nevoie, adeseori devenind învăţători spirituali sau guru. 

Acum este momentul să reflectăm asupra înţelesului complet al 
încarnării care tocmai s-a sfârşit, ca şi asupra multelor vieţi pe care le- 
am avut înainte. În camera gardienilor ni se vor arăta amintiri din 
întreaga noastră existenţă, pentru a ne da seama de semnificaţia 
evenimentelor care au avut loc. Vom descoperi cum călăuzele noastre au 
avut rol în întreaga noastră viaţă, ca şi modul în care noi le-am ajutat pe 
călăuzele noastre în viaţa lor. În ceea ce priveşte misterele vieţii, mult ni 
se arată, dar nu ni se va spune decât ceea ce avem nevoie să ştim pentru 
a ne ajuta să planificăm continuarea călătoriei. 

Vom cerceta, de asemenea, şi cronica noastră Akasha, care este 
amprenta energetică a sufletului nostru şi a tot ce ni s-a întâmplat de-a 
lungul mai multor vieţi: rănile, durerea, iubirea şi suferinţa. Vom privi 
asta alături de maestrul nostru spiritual şi va fi ca şi cum am sta de vorbă 
cu un vechi prieten pe care nu l-am mai văzut de ani buni, împărtăşind 
amintiri în timp ce răsfoim un vechi jurnal sau un album foto. 

Este important de subliniat faptul că sufletele întunecate, care nu au 
intrat în lumea cealaltă pătrunzând prin lumina albă, se pregătesc să se 
întoarcă pe pământ fără a trece prin camera gardienilor. Din moment ce 
nu vor rămâne în lumea cealaltă, nu este necesar ca ele să plănuiască 
nimic. Soarta lor include o scurtă călătorie prin camera de selecţie, 
pentru a alege o nouă familie în care să se nască şi să primească noi lecţii 
pentru evoluţia lor vindecătoare. (De fapt, toate sufletele trec prin 
camera de selecţie înainte de a se reîncarna şi voi face o descriere mai 
bună a acestei zone mai târziu.) 

XXX 


Am aflat ce se întâmplă cu un suflet în camera gardienilor, atunci 
când un om care ajunsese în acest stadiu şi-a făcut apariţia în timpul 
unei şedinţe de comunicare spirituală. 

Am fost medium pentru Joan de mai multe ori, de-a lungul anilor. 
Atunci când mama ei, Patty, a trecut în lumea cealaltă, din cauza unui 
cancer, Joan a vrut să ia legătura cu ea. Patty fusese clienta bunicii mele 
şi, în timpul vieţii, era extrem de deschisă către lumea spiritelor. Nu mă 
îndoiam de faptul că, atunci când Joan va sosi pentru această şedinţă, 
Patty îşi va manifesta prezenţa. 

Chiar aşa a fost. Pe lângă discuţia, care era de aşteptat, referitoare la 
amintirile pe care le păstrase în lumea cealaltă, Patty ne-a împărtăşit 
nişte informaţii la care nici eu, nici fiica ei nu ne-am fi aşteptat. Ne-a 
spus că în lumea cealaltă a întâlnit un bărbat deosebit, extrem de frumos, 
minunat. P măsură ce au ajuns să se cunoască mai bine, ea şi-a dat sea- 
ma că fuseseră îndrăgostiţi într-o viaţă trecută şi că el alesese să stea în 
lumea cealaltă în timpul călătoriei ei pe pământ. 

Patty i-a spus fiicei sale că, deşi îşi iubise foarte mult soţul de pe 
pământ, pe tatăl lui Joan, bărbatul cel frumos s-a dovedit a fi călăuza ei 
şi sufletul ei pereche. Interesant de remarcat era că tatăl lui Joan se afla 
şi el în lumea cealaltă, ei erau suflete extrem de apropiate şi se bucurau 
să se reîntâlnească după trecerea lui Patty în viaţa de apoi. 


Consiliere pentru o carieră celestă 


În camera gardienilor vom descoperi ce avem nevoie în continuare ca 
suflete, exact cum s-ar putea să se fi întâmplat pe pământ, dacă am fost 
la o consiliere legată de carieră pentru a ne planifica viitorul. S-ar putea 
să alegem să rămânem în lumea cealaltă şi să fim alături de sufletul 
nostru pereche, bucurându-ne de viitoare oportunităţi de dezvoltare şi 
evoluţie. Putem, de asemenea, să hotărâm să fim de ajutor devenind noi 
înşine călăuze, alăturându-ne grupului de ajutoare celeste sau să 
devenim chiar un înţelept. Ori, am putea dori să ne întoarcem pe 
pământ. Există mai multe direcţii pe care le putem alege, decizia rămâne 
la latitudinea noastră. Acest stadiu se referă la a descoperi ce este bine 
pentru sufleul nostru. 

Precum remarcă Josiah: 

Dacă nu v-aţi reîncarnat încă pe pământ, în această etapă vă veţi 
explora viața din lumea cealaltă. Vi se va da şansa de a alege un 
scop, dar nu vi se va cere să vă hotărâți încă. Seamănă foarte mult 
cu ceea ce facem în viaţă atunci când vorbim cu un consilier 
profesional. Puteţi observa acum că o parte dintre călăuzele voastre 
vă părăsesc, pentru că este momentul ca ele să se reîncarneze sau să 
meargă să ajute pe altcineva. Călăuzele s-ar putea să vă roage să îi 
sprijiniți în noua lor misiune sau să vă ceară să le fiţi voi călăuze. În 
acest caz aveţi şansa să vedeţi cum este să fii călăuza altuia. 


S-ar putea să ne dăm seama că este mai bine pentru dezvoltarea 
continuă a sufletului nostru să rămânem o vreme în lumea cealaltă, 
învățând lecţii şi asumându-ne lucrări care simt în beneficiul altor 
suflete. Am putea decide să devenim vindecători, să ajutăm energiile 
naturale universale care susţin pământul pentru ca el să poată continua 
să trăiască şi să respire sau să devenim călăuza cuiva. Nu există alegere 
corectă sau greşită; iar decizia este numai a noastră, după ce am 
examinat totul în camera gardienilor. Călăuzele ne vor da sfaturi şi 
îndrumări, dar nu pot hotărî pentru noi. 

O altă descoperire pe care o vom face în camera gardienilor se referă 
la lecţiile pe care mai trebuie să le învăţăm în următoarea noastră viaţă. 
Dacă nu ne vom încarna prea repede, avem suficient timp să decidem ce 
vom învăţa în continuare. Dar nu este o decizie uşor de făcut - aşa că, 
atunci când vine timpul, suntem sfătuiţi să ne gândim bine la asta. 

Unele suflete se întorc în acest moment mai repede decât o fac altele, 
pentru că iau o decizie grăbită, dar nu ar trebui să fie aşa. Dacă ne 
gândim cu grijă care sunt lecţiile noastre şi câte dintre ele am reuşit să 
realizăm până acum, acest lucru ne va fi de ajutor să decidem 
următoarea etapă a călătoriei noastre. 


XXX 


Dacă hotărâm să rămânem în lumea cealaltă, atunci, în camera 
gardienilor, ni se va de o „slujbă” - şi anume un mod de a-i ajuta pe alţii 
în timp ce ne gândim la următoarea etapă. Poate că nu vrem să auzim că 
va trebui să muncim pe lumea cealaltă, din moment ce am muncit din 
greu toată viaţa şi ne aşteptăm la ceva asemănător unei vacanțe după ce 
plecăm de pe pământ. 

Fiţi liniştiţi, munca ce ni se va da nu va avea nimic în comun cu 
ocupaţia de pe pământ, va fi mai degrabă o însărcinare spirituală, în care 
îi ajutăm pe alţii care se află în călătorie. S-ar putea să ni se ceară să 
întâmpinăm o persoană dragă, exact aşa cum am fost şi noi întâmpinați. 
S-ar putea să ni se dea sarcina de a salva suflete pierdute, care au nevoie 
să ajungă la lumină. Sau poate vom fi trimişi să ajutăm copii sau animale 
care sunt pe cale să treacă dincolo şi au nevoie de mai mult ajutor. Lista 
este nesfârşită. 

Ni se vor da multe oportunităţi, iar acestea se pot schimba în funcţie 
de modul în care ne petrecem timpul în lumea cealaltă. Dar, când vine 
vorba de însărcinarea noastră, nu ni se va da de ales. Un înţelept va fi 
însărcinat cu marele plan pentru sufletul nostru şi va face această alegere 
pentru noi. Chiar dacă avem multe posibilităţi de a decide, pentru că 
avem liber-arbitru, tot trebuie să învăţăm anumite lecţii în lumea 
cealaltă, lecţii pe care un înţelept le va cunoaşte. 

Ariel ne împărtăşeşte nişte vorbe înțelepte legate de acest subiect: 


Scopul este de a învăţa, şi niciodată nu încetăm să învăţăm. Am 
întâlnit atât de multe suflete care credeau că, odată ajunse aici, 
totul va fi extrem de uşor, dar au descoperit că a învăţa este partea 
cea mai grea. Şi, în plus de asta, trebuie să le spunem că au o treabă 
de făcut! Unele sunt şocate; altele acceptă acest lucru; dar pentru 
toți este dificil. Au muncit toată viaţă şi acum, când s-au întors 
acasă, într-un loc al liniştii şi al păcii... trebuie să muncească din 
nou. 


Munca cu care sunteţi însărcinați este diferită de ceea ce făceaţi pe 
pământ. Însărcinările de aici depind de lecțiile învăţate în viaţă. Cu 
cât sunteți mai avansați în dezvoltarea sufletului, cu atât mai 
importantă va fi slujba care vi se va da. Desigur, orice muncă este 
importantă, dar rolul care vi se va da depinde de ce aţi obținut, cu 
referire la evoluţia sufletului. 


Acceptaţi asta şi lăsaţi lucrurile să se întâmple. Munca vă va 
pregăti pentru următorul obiectiv în viaţă. Asta ar putea consta în 
a-i ajuta pe alţii să treacă dincolo, a fi călăuză spirituală sau a vă 
întoarce pe pământ. Orice însărcinare vi s-ar da, faceţi-o bine, şi 
veți înainta în ierarhia celestă - unde, în cele din urmă, veţi ajunge 

la stadiul de fiinţă veşnică. Desigur, viaţa voastră în lumea cealaltă 
nu va fi numai muncă. Aveţi parte şi de râs, şi de distracție. Nu 
există ostilitate, nu în modul în care o cunoaşteţi voi. Ci lumea 
cealaltă este un loc al învăţării şi călăuzirii, unde sunteţi ajutați şi 
educați. Dacă vreţi să mergeţi pe pământ, să vedeţi ce mai fac cei 
dragi, puteți face asta. Este o alegere, una care vă este îngăduită - 
deşi trebuie să ştiţi că necesită multă energie şi poate că doriţi să 
păstraţi acea energie pentru sarcinile pe care le aveți. 


Explorarea lumii de dincolo 


Dacă alegem să rămânem în viaţa de apoi, va fi o perioadă a învăţării, 
evoluţiei şi înţelegerii complete a bogăției de cunoştinţe pe care le avem 
la dispoziţie. Asta include întâlniri cu înțeleptul care se ocupă de noi şi cu 
maestrul nostru spiritual, dacă încă se mai află alături de noi. Va trebui 
să continuăm să verificăm, pentru a ne asigura că realizăm scopurile pe 
care ni le-am propus, dar vom avea o mulţime de şanse să străbatem şi 
să descoperim minunile din cealaltă lume. Josiah explică: 


După timpul petrecut în camera gardienilor sunteţi liberi să 
mergeţi prin lumea cealaltă. Încă vă aflaţi alături de sufletele 
apropiate, a căror sarcină este să vă menţină pe drumul cel drept - 
locul acesta poate fi foarte distractiv, iar unele suflete pleacă şi nu 
se mai întorc pentru însărcinările lor. Când acest lucru se întâmplă, 
ele încetează să mai evolueze, ceea ce este un semn că a venit timpul 
să se întoarcă pe pământ pentru a învăţa lecţiile care trebuie 
învățate. Pe pământ, vor repeta tiparele vieții anterioare, pentru a- 
şi învăţa din nou lecţiile. 


Ca suflete ce explorează lumea cealaltă, vi se cere să vă întâlniți cu 
regularitate cu înțeleptul şi cu maestrul vostru spiritual. În lumea 
voastră asta ar trebui să se întâmple săptămânal, dar, în timpul 
nostru, este la fiecare jumătate de oră. Totuşi, aveţi încredere în 
mine, veţi avea suficient timp pentru a descoperi multele locuri 
incredibile şi lucruri care se află aici. 

Nu există o perioadă anume pentru explorarea lumii de dincolo, 
pentru că fiecare suflet este diferit, aşa că putem sta acolo oricât este 
stipulat în contract. Avem enorm de multe lucruri de descoperit şi de 
creat în acest stadiu al călătoriei noastre şi ni se oferă foarte multă 
libertate. Trebuie să ştim că sufletele celelalte îşi doresc ca noi să fim 
fericiţi; vom fi înconjurați de pace, de dragoste şi de linişte. 

Acum este, de asemenea, momentul să ne concentrăm asupra 
multelor relaţii cu familia noastră spirituală. Avem şansa de a adânci 
legătura cu sufletul pereche şi de a fi una cu el, trăind total dragostea ce o 
avem unul pentru celălalt. Şi este o perioadă în care să fim alături de 
relaţiile sufleteşti şi să înţelegem de ce suntem legaţi unii de alţii ca grup. 
Împreună putem lucra pentru un scop mai înalt, cum ar fi crearea unei 
lumi a păcii. Vom putea, de asemenea, să îi vizităm pe cei dragi de pe 
pământ, dar vom descoperi că astfel de vizite vor fi destul de rare. Viaţa 
noastră este acum în lumea cealaltă, explorându-i multele dimensiuni şi 
vom continua să facem asta până când va veni timpul să ne întoarcem, să 
ne reîncarnăm. 

Înainte de a părăsi camera gardienilor stabilim acele sarcini şi lecţii 
din viaţa de apoi de care trebuie să ne ocupăm. De asemenea, avem nişte 
însărcinări de îndeplinit, care pot fi a întâmpina o persoană ce vine de pe 
pământ, a ajuta sau a călăuzi acea persoană în călătoria sa din lumea 
cealaltă. Sarcinile care ni se dau ne aduc satisfacţii şi ne vor ajuta să 
folosim la maxim timpul petrecut acolo, de fapt, cu cât lucrăm mai mult 
la dezvoltarea, hrănirea şi iubirea propriului suflet, cu atât vom deveni 
mai luminaţi. 

Călăuzele noastre spirituale sau înțeleptul ar putea să ne ceară să 
ajutăm într-o situaţie pe care o cunoaştem bine din experienţa noastră 
de pe pământ. Poate este vorba despre vreo problemă cu care au de a 
face, referitoare la modul în care cineva îşi trăieşte viaţa, şi au nevoie de 
cunoştinţele noastre legate de această dimensiune pentru a putea 
influenţa acea persoană. Ni se poate da sarcina de a ajuta persoana 
despre care este vorba, pentru că problema poate fi ceva ce am trăit în 
propria noastră viaţă de pe pământ. De exemplu, poate fi vorba despre 
probleme complexe, cum ar fi lăcomia sau materialismul, iar în cazul în 
care călăuza şi înțeleptul nu au mai fost în ultimul timp pe pământ, s-ar 
putea să nu înțeleagă şi să aibă nevoie de ajutor. 

Astfel de sarcini pot fi scurte, dar va trebui să ni le asumăm - să le şi 
înţelegem şi să le şi apreciem - pentru propria noastră evoluţie. Josiah 
explică importanţa faptului că un suflet îndeplineşte o sarcină: 


Vi se poate da însărcinarea să călăuziţi sau să aveți grijă de cineva 
care este ca voi în ultima voastră încarnare, ca să vedeţi modul în 
care le-aţi afectat altora viaţa, observându-l sau observând-o. 
Totodată, sunteţi acolo să ajutaţi acea persoană şi pe călăuzele ei. 
În timpul acesta puteţi vedea cât este de frustrant când cei de pe 
pământ nu îşi ascultă propria voce interioară - exact vocea pe care 
noi, călăuzele lor, le-o trimitem. Puteţi pune o situaţie într-o nouă 
lumină, arătându-ne de ce această persoană nu ne ascultă. Aţi fost 
pe pământ mai de curând decât noi, aşa că ne puteți ajuta să 
înțelegem. 


Oricare ar fi misiunea, ea este pentru binele universului şi pentru al 
vostru, iar însărcinările se schimbă cu regularitate. În acest mod, 
când este momentul să vă întoarceţi, vă veţi reîncarna cu o mulțime 
de cunoştinţe, fapt care va permite să duceti o viaţă care e mai 
împlinită din punct de vedere spiritual. De asemenea, dacă veţi 
îndeplini multe sarcini, îi puteţi ajuta mai mult pe cei de pe pământ. 


Josiah încheie cu o observaţie personală pentru mine: 


Asta ai făcut după ultima ta viaţă, în care te-ai sinucis. Ai jurat să 
îți asumi cât mai multe răspunderi posibil, pentru a-i ajuta pe cei 
care au suferit cât ai făcut-o tu, ca să evoluezi ca suflet. 


În ciuda tuturor sarcinilor care ni se dau în lumea cealaltă, avem 
destul timp să ne relaxăm şi să ne bucurăm de ceea ce are ea de oferit. 
Este cel mai frumos meleag pe care ni l-am putea imagina. Există locuri 
minunate de descoperit - lacuri, pâraie şi privelişti montane care nu pot 
fi descrise în cuvinte. Deşi tot ceea ce vedem este izbitor de vibrant, 
acesta este totuşi un ţinut plin de pace, dragoste şi armonie. Josiah 
încearcă să ni-l descrie: 


185 


Oh, acest loc este atât de frumos. Desigur, este în întregime creat cu 
mintea şi cu gândul, fiind o imagine a modului în care noi vrem să 
arate. Dar este pitoresc, plin de pace şi dragostea acoperă totul. 


Materialismul şi lumea cealaltă 


În ciuda frumuseţii vieţii de apoi, unele persoane încă au probleme 
pe care nu şi le-au rezolvat. Din fericire, problemele lor nu sunt niciodată 
la fel de rele cum sunt cele pe care le întâlnim noi în viaţă; este ca şi cum 
doi oameni ar avea opinii diferite şi, în mod amical, acceptă că nu au 
cum să fie de acord unul cu celălalt, ba chiar se amuză în legătură cu 
asta. 

Mai rău de atât nu se poate! Şi, desigur, acestor suflete li se dau 
însărcinări care le ajută să treacă peste acele chestiuni. 

În unele cazuri problemele sunt legate de materialism şi de lăcomie, 
o reflecţie a lumii în care trăim şi care încă mai are nevoie de multă 
tămăduire. Josiah explică: 


În lumea cealaltă puteţi crea orice doriţi. Dar, dacă motivaţia 
voastră pe pământ au fost banii şi aţi plăsmuit toată bogăţia pe 
care o doreați, veţi descoperi că o astfel de creație este numai o 
invenţie a imaginaţiei voastre, care vi se ia după o perioadă de 
timp. Acest lucru ne învaţă că viaţa înseamnă mai mult decât 
posesii materiale şi, de asemenea, că nu ar trebui să luăm totul de 
bun. Descoperim că sufletele care încă îşi mai doresc bogăţie în 
lumea cealaltă sunt cele care nu şi-au învăţat lecţiile şi nu doresc să 
evolueze. Nu şi-au realizat sarcinile sau cerinţele, fiind mai mult 
preocupate de propriul confort şi de iluzia câştigului material. Din 
moment ce nu şi-au învățat lecţiile aici, se vor reîncarna cu aceleaşi 
idei în minte şi vor repeta aceleaşi lecţii. Este foarte tentant să 
creezi o existenţă plină de bogăţie în lumea cealaltă, dar, după ce v- 
ați revăzut viaţa în camera de examinare şi ați priviți şocaţți ce efect 
a avut ea asupra altora, este mai puţin probabil să cădeți în ispită. 


Când am recitit aceste mesaje de la Josiah, am fost şocată să îmi dau 
seama cât de mult trăim într-o lume materialistă şi cât de multă nevoie 

au fiinţele umane de mai multă înţelegere şi de dragoste. Acest lucru 
poate explica de ce oamenii de peste tot de pe această planetă devin din 
ce în ce mai deschişi faţă de spirite şi mai conştienţi de spiritualitate. 
Cred, de asemenea, că dăm naştere unei generaţii de copii dăruiţi, care 
sunt viitorul nostru. Aceşti copii sunt suflete extrem de evoluate, care au 
petrecut mai mult timp decât alţii în viaţa de apoi, aşa că sunt gata să 
dăruiască lumii tămăduirea de care toţi avem nevoie. 

Este încurajator de ştiut faptul că în lumea cealaltă nu există valori 
materiale. Atunci când trăiam în Marea Britanie şi aveam peste douăzeci 
şi cinci de şedinţe de comunicare spirituală pe săptămână, oamenii erau 
surprinşi cum de cei dragi din viaţa de apoi nu aveau niciodată prea 
multe sfaturi legate de finanţe. Întotdeauna le-am spus clienţilor infor- 
maţia pe care o primeam şi rareori mi s-a întâmplat să dau peste spirite 
care doreau să vorbească de probleme legate de bani, dacă nu era vorba 
despre o situaţie disperată. Spiritele nu sunt preocupate de probleme 
materiale, aşa că este dificil pentru ele să vorbească despre acest subiect. 

Chiar şi aşa, când întreb clienţii, la sfârşitul unei şedinţe, dacă mai au 
întrebări, majoritatea vor să ştie dacă vor avea siguranţă financiară în 
viitor şi/sau cât timp va mai dura până când vor întâlni bărbatul (sau 
femeia) ideal/ideală. Spiritele nu îmi arată nici astfel de informaţii, 
pentru că nu au senzaţia trecerii timpului şi nu sunt preocupate de viitor. 

De asemenea, spiritele nu îi judecă pe alţii. Sau, cum spune Josiah: 


Sufletele nu îi judecă niciodată pe alții. Un membru al familiei 
voastre de suflete nu se va apuca vreodată să judece ceea ce faceţi 
acum în viaţă. De exemplu, dacă aţi decis să aveți o relație cu cineva 
de acelaşi sex, iar membrii familiei voastre de pe pământ nu sunt de 
acord cu asta, nu vă vor judeca pentru alegerile făcute pe pământ 
după ce veti trece dincolo. Viaţa şi moartea, cum o numiţi voi, sunt 
legate de alegerile voastre - iar asta este ceva ce trebuie respectat. 
În timpul perioadei de explorare, vă veţi întoarce în camera 
gardienilor pentru a discuta cu înțeleptul vostru şi cu maestrul 
spiritual. Ei vor decide de ce sarcini noi aveţi nevoie sau vor sugera 
alte activităţi utile pe care să le faceţi. Dar, în final, ceea ce faceți 
acum este alegerea voastră. Puteţi urmări progresul făcut şi decide 
dacă doriţi să vă modificaţi viaţa, dar nimeni nu vă poate obliga să 
vă schimbaţi. Puteţi înainta şi să vă continuaţi drumul în lumea 
cealaltă sau puteţi, dacă şi când doriţi, să vă reîncarnați într-o 

nouă viaţă pe pământ. Vă puteți întoarce oricând simţiţi nevoia şi 
puteţi decide ce vreți să faceți. 


XXX 


În acest moment al călătoriei noastre, noi, ca suflet, am decis dacă 
următorul pas pentru noi este să continuăm şederea în lumea cealaltă 
sau ne întoarcem pe pământ să începem o nouă viaţă. Poate credeţi că nu 
aveţi cum să vreţi să vă întoarceţi pe pământ, dar realitatea este că 
trebuie să o facem - cu excepţia cazului în care am îndeplinit toate 
cerinţele din Contractul Vieţii şi am primit un alt sfat din sfere mai 
înalte. 

În următorul capitol voi discuta în detaliu cum arată calea celor care 
rămân în lumea cealaltă. 


Capitolul 14 
Funcţii înalte şi întâlnirea cu Dumnezeu 


În acest moment al călătoriei noastre, poate că sufletul nostru a 
explorat lumea cealaltă şi a decis că a terminat lecţiile de învăţat acolo, 
aşa că a hotărât să se întoarcă pe pământ. Dar trebuie să ştim că, odată 
întorşi, s-ar putea foarte bine să repetăm aceleaşi lecţii, dar la un nivel 
mai profund. Ni se vor da, de asemenea, lecţii noi, deoarece evoluţia 
noastră ca suflet continuă în forma umană, tot timpul îndreptându-ne 
spre calea mai înaltă. 

Totuşi, acest capitol se concentrează pe ceea ce se întâmplă dacă 
preferăm să rămânem în lumea cealaltă şi să alegem calea funcţiilor mai 
înalte, pentru evoluţia noastră. 

A deveni o călăuză spirituală 


Una dintre primele etape pe calea funcţiilor înalte este să devenim 
călăuze spirituale care ajută sufletele de pe pământ. Desigur, nivelul la 
care intrăm în acest serviciu depinde de experienţa noastră şi dacă am 
fost sau nu călăuze înainte. Deci, atunci când facem această alegere, 
avem multe discuţii cu maestrul nostru spiritual, referitoare la ce ne 
aşteaptă. S-ar putea să aflăm că vom deveni călăuza lui sau a ei, în cazul 
în care acel suflet urmează să se reîncarneze. Sau poate că am fost aleşi 
să călăuzim unul dintre sufletele apropiate nouă, cum ar fi sufletul 
nostru pereche sau un membru al familiei noastre de suflete. 

Pe cine vom ghida rămâne un lucru care se va hotări - dar nu de către 
noi. Sufletul care se întoarce pe pământ va face acea alegere, gândindu- 
se mult la cine ar fi mai potrivit să îl ajute să îşi înveţe lecţiile. Este o 
mare onoare să ni se ceară să devenim călăuze spirituale, pentru că este 
o recunoaştere a faptului că am evoluat şi se poate avea încredere în noi 
pentru a ajuta pe altcineva să treacă prin lecţiile vieţii. 

Există cazuri în care este prevăzut în Contract cine va călăuzi şi cine 
va fi călăuzit în oricare dintre vieţi. Spre exemplu, eu am în viaţa asta un 
Contract cu Ben, maestrul meu spiritual. Totuşi, înainte am avut roluri 
inversate - eu l-am călăuzit în ultima viaţă a lui, iar acum el mă 
călăuzeşte pe mine. 

În cazul în care în Contractul Vieţii nu există o înţelegere anume, 
atunci sufletele care se întorc vor cere sfatul înţelepţilor lor, pentru a 
decide cine să îi călăuzească. Apoi înţelepţii vor pregăti călăuzele alese, 
pentru a fi siguri că sufletele sunt conduse în mod corect pe calea vieţii şi 
menținute pe drumul lor. 

Precum ştim, un înţelept este un suflet extrem de evoluat, al cărui 
scop este să ne lumineze şi să ne ajute în călătoria noastră. Înțeleptul 
nostru este dedicat nouă pentru eternitate, chiar dacă decide să se 
reîncarneze. Vom fi întotdeauna conectaţi, iar legătura noastră nu se va 
rupe nicicând. Totuşi, dacă un suflet evoluează suficient de mult pentru a 
deveni un înţelept, acel suflet preferă, de obicei, să rămână şi să îi ajute 
pe alţii. Rar se întâmplă ca el să găsească motive să se întoarcă pe 
pământ, asta dacă nu cumva o instanţă superioară i-a cerut să facă acest 
lucru. 

Este important de ştiut că toţi înţelepţii au mai fost înainte pe 
pământ, aşa că ştiu lecţiile pe care le au oamenii de învăţat, ca şi testele 

şi momentele grele prin care trecem în această dimensiune. De fapt, au 
trăit multe vieţi, unele mai grele decât altele. Au trăit tot ceea ce ne 
putem imagina - inclusiv sărăcie, bogăţie, abuz, avariţie, dragoste, boală 
şi multe alte situaţii negative. Au trecut prin toate aceste încercări, aşa că 
ştiu cu adevărat să ajute sufletele să devină umane. 

Oamenii de pe pământ se întreabă adeseori de ce vieţile lor sunt atât 
de dificile, dar rareori să gândesc la faptul că acele dificultăţi pot să aibă 
un motiv. Dacă deseori m-am făcut şi eu vinovată de asta, am ajuns, în 
cele din urmă, să cred că noi, oamenii, avem vieţi dificile pentru că toţi 
suntem pregătiţi pentru un scop mai înalt. (Faptul că înşişi înțelepţii au 
trecut prin momente dificile susţine ideea pe care am menţionat-o.) 
Problemele conţin întotdeauna lecţii pe care trebuie să le învăţăm şi 
depinde de noi să acceptăm acele lecţii - chiar dacă pentru moment nu le 
înţelegem. Trebuie să ştim că, oricare ar fi problema prin care trecem, ea 
a apărut în viaţa noastră ca să învăţăm ceva. 

În lumea cealaltă, sufletele privesc în urmă şi analizează viaţa pe care 
au dus-o, examinând ceea ce au învăţat, uneori prin încercări dureroase 
şi greutăţi. De asemenea, privesc înainte către următoarea încarnare şi 
stabilesc ce se va întâmpla în ea, decizând evenimentele şi lecţiile prin 
care vor trece, pentru a-şi îndeplini Contractul. Atunci când ne naştem 
din nou pe pământ, uităm faptul că alegem mai ales să învăţăm şi să 
evoluăm în viaţă, mai puţin să ne fie uşor şi să ne simţim bine. 


O perioadă de instruire 


Atunci când alegem să devenim călăuză, întâlnirile obişnuite cu 
înțeleptul nostru devin extrem de importante. Petrecem multe ore 
(vorbim în termeni pământeşti) cu acest suflet avansat care ne va ajuta 
să ne dezvoltăm şi să ne pregătim pentru rolul nostru - fie că acel rol este 
unul de asistent într-un grup de călăuze sau de maestru, care are în grijă 
întreaga echipă. Vom fi duşi în multe locuri şi ni se vor arăta minunile 
existenţei şi ale universului, între acestea sunt incluse şi câteva vizite pe 
pământ, pentru a evalua diferitele lecţii prin care va trece sufletul pe care 
îl vom călăuzi. În lumea cealaltă, vom fi duşi în sala înregistrărilor, unde 
sunt stocate cronicile Akashe, primind acces la multe dintr misterele 
vieţii, pentru a le folosi în scopul de a ajuta un alt suflet în timpul 
încarnării. 

La un moment dat ni se va da în grijă un om care urmează să se 
întoarcă pe pământ. Apoi, pregătirea noastră implică a sta în apropierea 
acelui suflet, pentru a avea ocazia să creăm o legătură ce presupune 
încredere, dragoste şi susţinere, unul pentru altul. Deja avem o relaţie, 
fiind parte a aceleiaşi familii de suflete, dar acum trebuie să stăm tot 
timpul unul cu celălalt, să ne pregătim pentru lecţiile care vor veni în 
timpul vieţii de pe pământ. 

În această perioadă, vom analiza de ce atuuri beneficiem pentru 
împlinirea rolului asumat. De exemplu, poate că în ultima viaţă am avut 
darul de vindecător şi i-am ajutat pe alţii în timpul bolilor lor, etapă în 
care şi noi ne-am dezvoltat abilităţile. Acum, ca suflet care călăuzeşte alt 
suflet, am putea să îl ajutăm pe acel suflet să îşi dezvolte capacităţile lui 
de vindecător, în acelaşi timp având posibilitatea să dezvoltăm şi mai 
mult abilităţile noastre. 

Pregătirea pentru a deveni maestru spiritual este destul de avansată, 
aşa că este imperativ să fim extrem de hotărâți să ne asumăm acest rol. 
Din ceea ce mi-a spus Ben, întâi trebuie să fim călăuză asistentă de 
câteva ori, până când suntem pregătiţi să devenim maestru. În plus de 
asta, trebuie să avem oarece experienţă în a ajuta sufletele să treacă prin 
călătoria din lumea cealaltă şi să fi realizat multe lucruri în perioada 
petrecută de noi pe pământ. 

Când ne pregătim să devenim maestru spiritual, ni se va cere să 
oferim din când în când asistenţă unei echipe de călăuze, care ajută pe 
cineva să treacă printr-o încercare anume. Dar când noi înşine devenim 
călăuze, trebuie ca, în cele din urmă, să adunăm propria echipă în jurul 
nostru, exact cum se întâmplă la începutul unei cariere, când ne croim 
drum spre o poziţie superioară. 

După ce am ajuns să stăpânim anumite lecţii şi deja am ajutat la 
călăuzirea unui suflet prin viaţă, atunci putem fi aleşi să devenim maeştri 
spirituali, sub pregătirea şi ajutorul unui înţelept. Acest lucru s-ar putea 
să vi se întâmple chiar î viaţa de acum, călătoria prin care treceţi în 
această viaţă s-ar putea să vă ducă la a deveni maestru spiritual. 

A fi o astfel de călăuză implică o răspundere uriaşă faţă de sufletul 
care este pe cale să se încarneze şi trebuie asumată numai dacă nu 
plănuim ca noi înşine să ne întoarcem pe pământ în timpul vieţii acestei 
persoane. Va fi nevoie să rămânem aproape de pământ pentru a-l ajuta, 
aşa că trebuie să fim dispuşi să ne îndepărtăm pentru un timp de 
bucuriile şi aventurile din viaţa de apoi, ca şi de sufletele apropiate nouă. 

Majoritatea timpului va fi petrecut cu omul care ni s-a dat în grijă, dar 
vom participa, de asemenea, şi la cursuri, pentru aprofundarea învăţării, 
şi vom lua deseori legătura cu înțeleptul. Deja, în acest moment, vom 
avea o relaţie puternică cu înțeleptul nostru - deseori contactându-l fără 
a folosi comunicarea directă, ci doar simţindu-ne unul altuia senzațiile şi 
gândurile. 

De asemenea, vom avea o echipă de călăuze care ne vor ajuta, ea 
constă din suflete pe care le cunoaştem şi în care avem încredere că ne 
vor susţine pe noi şi pe cel sau cea de care ne ocupăm, în timpul multelor 
lecţii care urmează. Echipa noastră trebuie să poată face față unei 
varietăţi de experienţe omeneşti - cum ar fi tristeţea, suferinţa, bucuria, 
râsul, a deveni părinte şi multe alte situaţii importante în viaţă. Totuşi, 
rămâne în sarcina noastră să luăm deciziile care nu numai că sunt cele 
corecte pentru sufletul pe care îl călăuzim, dar şi pentru noi înşine şi 
pentru celelalte călăuze din grup. Membrii echipei pot să iasă înainte şi 
să ne preia temporar rolul, dar noi vom fi întotdeauna în apropiere. Ni s- 
a dat responsabilitatea de a ne ocupa de această echipă, şi este o 
responsabilitate pe care o luăm foarte în serios. 

Sufletele pe care le călăuzim sunt întotdeauna prioritatea noastră, de 
aceea se întâmplă adeseori să luăm rolul de maeştri spirituali pentru 
sufletul nostru pereche, fiindcă nu îi dorim decât tot binele posibil. 
Totuşi, dacă nu suntem sufletul-pereche al celui pe care îl călăuzim, nu 
este cazul să ne îngrijorăm. Întotdeauna vom avea în inimă interesul 
persoanei pe care o îndrumăm şi este datoria noastră să avem grijă de el 
sau de ea în cel mai bun mod posibil. 


Maestrul meu spiritual 


Acum aş vrea să îmi rezerv un moment pentru a vă spune despre 
propriul meu maestru spiritual, Ben. 

Cum am menţionat mai înainte în carte, Ben mi-a fost prezentat în 
timpul unei vizite a bunicii. După o perioadă de adaptare, am putut să 
îmi dau seama când se afla aproape şi când nu - astăzi îi recunosc 
prezenţa din tonul cuvintelor pe care mi le transmite, care este 
întotdeauna puţin mai scăzut decât al meu propriu. 

Ben a fost în apropierea mea toată viaţa, dar eu ştiu despre el numai 
de aproximativ nouă ani. Totuşi, a dispărut cu totul acum vreo şapte ani. 

Sau, cel puţin, aşa credeam. Ceea ce s-a întâmplat este că s-a dat la o 
parte pentru a permite altei călăuze să lucreze cu mine. Când această 
nouă călăuză şi-a manifestat prezenţa în timpul unei şedinţe de 
comunicare spirituală, nu eram încă acordată la nivelul ei vibraţional şi 
nu am putut să îmi dau seama cine era acolo sau dacă chiar era cineva 
acolo. Am crezut cu sinceritate că Ben mă părăsise. 

Pentru o perioadă de şase luni, nu am putut să îl simt deloc pe Ben... 
şi apoi, aflându-mă în baia unui club de noapte gălăgios din Londra, 
brusc, mi-a apărut din nou. Normal, am fost încântată să îl văd, dar chiar 
era necesar să stea în picioare în faţa mea în timp ce eu mă aflam pe 
toaletă? Vreau să spun, haide - ar fi putut să găsească un moment mai 
potrivit să îmi dea de ştire că este acolo! Dar nu, acesta este Ben. Se pare 
că nivelul nostru de intimitate îi permite să apară în cele mai private 
momente. 

Am trecut repede de orice stare de jenă şi am fost extrem de uşurată 
că s-a întors maestrul meu spiritual. Când meditam, câteva zile mai 
târziu, l-am întrebat de ce mă părăsise. Mi-a spus că nu făcuse asta, pur 
şi simplu, luase un loc în spatele echipei lui pentru un timp, ca să înveţe 
despre următorul stadiu spre care mă îndreptam. Mi-a explicat mai 
departe că a lăsat o altă călăuză să lucreze cu mine, ca să mă obişnuiesc 
cu o altă energie. Aceea a fost Lucinda, care m-a ajutat în timp ce Ben era 
plecat. Acum am o relaţie bună cu ea, dar recepţionez mai bine energia 
lui Ben decât pe a ei. 

Deşi mă refer la Ben şi Lucinda ca la el sau la ea, sufletele nu au gen, 
cum am mai menţionat. Dar pentru noi, oamenii, pare mai natural să 
folosim genul când ne referim la călăuzele noastre, pentru că aşa suntem 
obişnuiţi. Respectând acest lucru, călăuzele vin la noi cu nume legate de 
gen, cu care ne simţim noi mai bine, dar, în esenţă, nu sunt nici femei, 
nici bărbaţi. Acestea fiind spuse, Ben îmi apare mie ca bărbat. Lucinda, 
pe de altă parte, pare femeie, pentru că energia ei - senzaţia pe care o am 
când comunic cu ea - este mai feminină. 

Oricând lucrez cu suflete care iau legătura cu cei dragi de pe pământ, 
sunt întotdeauna mai receptivă la energia masculină. Asta nu înseamnă 
că nu pot recepta energia feminină, pentru că pot, dar mi se pare totuşi 
interesant de remarcat acest lucru. 

Regatul puterii 


În timpul pregătirii noastre pentru a deveni călăuză spirituală vom fi 
duşi de înţelept în locuri din lumea cealaltă la care nici nu visasem 
înainte, mai ales pentru că sunt atât de puţin cunoscute, fiind 
inaccesibile majorităţii. Unul dintre acestea este regatul puterii, un loc 
îndepărtat unde se află cel mai înalt ordin al fiinţelor celeste şi pe care 
puţini primesc permisiunea de a îl vizita. 

În regatul puterii, înțeleptul nostru ne duce să întâlnim Sursa sau cel 
mai înalt maestru. În multe religii de pe pământ, cel mai înalt maestru 
este numit „Dumnezeu”, deci, pentru a uşura lucrurile, şi eu voi folosi 
acest termen când mă voi referi la această fiinţă celestă. 

De-a lungul anilor, am auzit despre un astfel de loc în lumea cealaltă 
de la diverse suflete care şi-au manifestat prezenţa în timpul şedinţelor 
de comunicare spirituală. Toate au povestit că au văzut în depărtare un 
loc ce radia căldură ş dragoste. De fapt, fiecare dintre ele oferă aceeaşi 
descriere pe care ne-o împărtăşeşte acum Josiah, înțeleptul: 


Există un loc în lumea cealaltă unde numai înțelepții au dreptul să 
pătrundă, şi asta doar după o invitaţie specială. Este numit regatul 
puterii şi este locul în care se află cel mai înalt maestru, pe care unii 
îl numesc Dumnezeu. 


Regatul se vede întotdeauna în depărtare, înconjurat de curcubee şi 
legat cu un pod de aur care se întinde pe o distanţă mare. Acolo 
locuiesc ființele celeste - îngerii şi top cei care îl însoțesc pe 
Atotputernicul, pe care îl numiţi Dumnezeu. Dar sufletele nu pot să 
ajungă acolo, străbătând un drum şi bătând la uşă. Multe încearcă, 
dar niciodată nu reuşesc să ajungă până acolo. Oricât ai merge de 
departe, destinaţia ta rămâne la aceeaşi distanţă... este ca şi cum v- 
ați afla pe o bandă rulantă şi nicicând nu ați ajunge undeva! 
Regatul este locul păcii şi al armoniei deosebite, iar o întâlnire cu 
Dumnezeu este întotdeauna o întâlnire luminată şi minunată. 
Există o ierarhie în regat, dar nu este condusă de orgolii. Dumnezeu 
însuşi este o forță mai înaltă, care guvernează toate lucrurile înalte 
- cum ar fi natura, frumuseţea, planetele, vindecarea, alinarea, 
oamenii şi evoluţia lor. Dumnezeu guvernează totul, dar El nu poate 
controla totul, aşa că trimite ajutoare să se ocupe de diferitele 

domenii ale existenţei. Multe sarcini le lasă în grija înţelepților, care 
le lasă în grija călăuzelor spirituale, care le dau mai departe celor 
vii. Puteţi vedea cum toți încercăm să îndeplinim lucrarea 
Domnului! Este vorba despre munca în echipă, despre a lucra 
împreună. Fără religie, fără certuri, fără dispute pentru a se ajunge 
la divizări între suflete... iar El vrea ca toată lumea să trăiască în 
armonie. Aşa cum vă puteţi imagina, Dumnezeu are, în vremurile 
actuale, o sarcină dificilă. Dar lucrurile urmează să se schimbe în 
bine şi va fi mai mult decât o părere de pace în lume. S-ar putea ca 
acest lucru să se petreacă pe parcursul câtorva secole, dar în cele 
din urmă se va întâmpla. 


Ben mi-a povestit şi despre întâlnirea cu Dumnezeu (o excepţie rară, 
pentru că de obicei numai înţelepţii au o astfel de ocazie), spunând: 
Imaginează-ți o întâlnire care este atât de puternică, încât rezonează în 
sufletul tău la un nivel mai profund decât orice ai trăit deja în viaţa de 
apoi. 

Am auzit de la spirite, în timpul şedinţelor mele, că multe suflete din 
lumea cealaltă încearcă să îl întâlnească pe Dumnezeu, dar prea puţine 
reuşesc. Odată şi-a manifestat prezenţa un suflet care fusese preot în 
ultima lui viaţă şi care a surprins-o pe sora lui spunându-i că nu îl 
întâlnise pe Dumnezeu în lumea cealaltă. I-a relatat că vedea regatul 
puterii în depărtare şi că a încercat să ajungă la el, dar nu a putut. I s-a 
spus că nu este încă suficient de evoluat pentru a primi o invitaţie, dar că 
se va întoarce mai târziu, când va fi. I-a spus surorii lui că, în ciuda 
acestui refuz, ştia că Dumnezeu există şi îl iubeşte, dar că mai avea de 
aşteptat până la primirea invitaţiei care să-i permită să îl întâlnească. În 
acel moment al şedinţei, sufletul a început să râdă, spunând că încă 
aşteaptă acea invitaţie! 


XXX 


Mulţi dintre noi cei aflaţi pe pământ am simţit prezenţa îngerilor, 
acele fiinţe celeste care lucrează îndeaproape cu călăuzele spirituale 
pentru a ne ajuta în drumul nostru. Îngerii nu sunt suflete care au trăit 
pe pământ, de aceea nu ştiu ce înseamnă să treci prin zbateri şi provocări 
omeneşti. Totuşi, îngerii vor răspunde chemării noastre când avem 
nevoie de ei, adeseori luând forma celor la care ne referim ca „îngeri 
păzitori”. Îngerii păzitori ne protejează şi ne călăuzesc aşa cum o fac 


195 


maeştrii noştri spirituali, lucrând alături de echipa noastră de călăuze 
spirituale, în timp ce ne arată semne pentru a-şi face simțită prezenţa în 
jurul nostru. 

Îngerii se ocupă de noi toţi, dar trebuie să le cerem să ne ajute, ceea 
ce putem face oricând în timpul vieţii pe pământ. Fiecare înger are un 
scop diferit şi un rol de jucat, iar în funcţie de nevoile noastre - spre 
exemplu putere sau dragoste - un înger anume ne va vizita şi ne va ajuta. 
Dar trebuie să ştim faptul că îngerii vin numai pentru binele nostru 
suprem, aşa că nu ne putem aştepta ca ei să apară cu numerele câştigă- 
toare de la loterie! 

Îmi amintesc de o perioadă, de la începutul muncii mele ca medium, 
când nu credeam în îngeri şi consideram că oamenii care o făceau erau 
puţin nebuni. Dar apoi am avut o experienţă care m-a schimbat, care s-a 
petrecut într-o după-amiază, pe când aveam o clientă. 

În timp ce eu şi cu femeia vorbeam, soţul ei decedat, Jim, şi-a 
manifestat prezenţa. Jim i-a spus soţiei sale că era alături de îngeri şi că 
ei toţi au grijă de ea. A promis că îi va da un semn pentru a dovedi ceea 
ce spunea şi i-a cerut să îl caute în scurt timp. Spre sfârşitul şedinţei, o 
pană albă solitară a venit plutind de sus, chiar în faţa ochilor noştri. În 
exact acelaşi timp, noi amândouă am exclamat „Jim!” pline de uimire. 
Era semnul pe care promisese că îl va trimite, care confirma că este 
alături de îngeri şi că toţi aveau grijă de clienta mea! 

Chiar şi aşa, mintea mea sceptică nu se putea opri, lucra ore 
suplimentare, în timp ce eu priveam în jur ca să văd ce ar fi putut face ca 
o singură pană uşoară să apară din senin şi să plutească aşa, în faţa 
noastră. Nu era nicio fereastră deschisă. Nu erau perne în care să existe 
pene. Nu era nimic în acea cameră care să conţină un astfel de lucru. 
Bizar! 

Atunci am început să cred în îngeri, iar din acel moment nu m-am 
mai îndoit de existenţa lor. Într-adevăr, acum îi văd frecvent, mai ales 
când am şedinţe de comunicare spirituală ţinute în faţa unui public 
numeros. Atunci când stau pe scenă într-o sală de spectacol, adeseori 
privesc în sus şi văd un înger uriaş suspendat deasupra încăperii, plutind 
peste acel loc şi umplându-l cu lumină şi cu căldură. Atunci ştiu că sunt 
protejată pe când iau legătura cu spiritele şi că toţi cei cu care lucrez sunt 
plini de dragoste, scăldaţi în ea. 

Da, tărâmurile celeste sunt reale, aşa cum este şi ființa superioară pe 
care o numim Sursă sau Dumnezeu. Cu toţii suntem protejaţi, călăuziţi şi 

iubiţi de către Dumnezeu, oricare ar fi religia pe care o urmăm (sau nu o 
urmăm). Îmbrăţişarea Lui ne cuprinde pe toţi şi suntem înconjurați de 
cunoştinţe şi de resurse care sunt întotdeauna la dispoziţia noastră, din 
belşug. 


XXX 


Aşa cum se poate observa, o aventură incredibilă ne aşteaptă în 
lumea cealaltă - una a tămăduirii şi a serviciului în slujba unei puteri mai 
înalte, care guvernează întregul univers. Şi, în timp ce ne aflăm acolo, 
înțeleptul şi călăuzele noastre se asigură că întotdeauna lucrăm spre a ne 
atinge cel mai înalt potenţial, ajungând la niveluri de dezvoltare care ne 
fac să evoluăm mai departe ca suflet. 

Acum suntem gata să ne întoarcem pentru încă un ciclu al vieţii pe 
pământ şi al lecţiilor. Este rândul nostru să alegem un maestru spiritual 
şi o echipă de călăuze spirituale care au fost pregătite pentru a ne ajuta, 
un lucru pe care îl facem cu ajutorul înţeleptului. Aranjamentele finale 
ne aşteaptă în camera de selecţie, ultima oprire din lumea cealaltă 
înainte de a apărea ca bebeluş pe planeta pământ. Toate acestea le vom 
afla în Partea a patra. 


Partea a patra. Revenirea pe Pământ 


Capitolul 15 
Bun venit în lume - din nou 


Deşi există informaţii la care eu nu am avut acces, am încercat să vă 
ofer o imagine cât de completă am putut a căii tămăduirii pe care o 
parcurgem în lumea cealaltă. 


Acum vreau să explic ce se întâmplă după ce sufletele decid să se 
întoarcă pe pământ şi care este procesul reîncarnării. Acest capitol va 

răspunde, de asemenea, oricărei întrebări referitoare la motivul pentru 
care sufletele aleg vieţi care au adeseori multe încercări şi momente grele 
în ele. 


Planificarea următoarei vieţi 


Când decidem să ne întoarcem pe pământ, alegem echipa de călăuze 
spirituale care este cea mai bună pentru noi şi care ne va conduce pe 
cărarea vieţii pe care suntem pe cale să o începem. Ne discutăm alegerile 
cu sufletele apropiate nouă, care simt toate mulţumite. Ele ştiu că face 
parte din evoluţia noastră să trecem prin altă rundă de aventuri şi lecţii. 
Unele suflete apropiate nouă vor fi triste să ne vadă cum plecăm, dar tot 
ne vor susţine decizia; în timp ce altele (iar printre ele s-ar putea să se 
afle şi sufletul nostru pereche) vor şti că, de fapt, ni se vor alătura nouă 
pe pământ, foarte curând. 

După alegerea călăuzelor, vom fi ocupați cu pregătirile, pentru un 
timp, din moment ce ele au multe de aflat referitor la ce urmează. Ne-am 
analizat viaţa anterioară şi am explorat multe zone din lumea cealaltă, 
pentru a aduna informaţii, pe care le vom folosi ca să programăm viaţa 
pe care vrem să o trăim în continuare. Înțeleptul ne va ajuta să facem 
planurile şi s-ar putea să vizitam încăperea tămăduirii mai des, pentru a 
rezolva orice probleme pe care nu vrem să le ducem cu noi în următoarea 
încarnare. Asta este important, pentru că nu vrem ca vechile tipare să se 
repete într-o nouă viaţă (dacă este posibil). 

În timp ce noul nostru grup de călăuze spirituale ne ajută să ne 
pregătim întoarcerea pe pământ, ajungem să îi cunoaştem extrem de 
bine pe fiecare. Pe mulţi dintre ei îi ştiam deja, dar acum îi vedem într-o 
altă lumină, pentru că au o sarcină sau o slujbă de îndeplinit. Noua 
relaţie este similară cu ceea ce se întâmplă atunci când un prieten de-ai 
noştri ne devine şef - acum avem două moduri diferite de a interacţiona 
unul cu celălalt, unul legat de muncă şi unul de viaţa de zi cu zi. După 
încarnare, călăuzele noastre spirituale vor fi mai mult ca nişte şefi ai 
noştri, supervizând acţiunile noastre dintr-o perspectivă pe care nu o 
avem, ca oameni. 

Acum este timpul să ne luăm la revedere de la sufletele apropiate 
nouă din lumea cealaltă. Când ne vom reîntâlni pe pământ, ni se vor 
părea persoane familiare, dar nu ne vom da seama de ce, la început. Vom 

avea momente în care ne vom uita la cineva şi vom simţi de parcă am 
cunoaşte acea persoană de undeva. S-ar putea să dureze un timp, dar, în 
cele din urmă, ne vom da seama că noi şi acea persoană suntem suflete 
apropiate şi am mai fost împreună înainte. 

A părăsi lumea cealaltă poate fi un lucru trist, dar nu se aseamănă cu 
suferinţa pe care o încercăm atunci când pierdem pe cineva drag. Ştim că 
timpul pe care îl vom petrece pe pământ va fi scurt, în comparaţie cu 
modul în care se măsoară timpul în lumea cealaltă. Ştim, de asemenea, 
că aceia care rămân pot să ne vadă oricând doresc, pentru a se asigura că 
totul merge bine. 


Camera de selecţie 


Atunci când începe procesul formal de reîncarnare, înțeleptul şi cu 
maestrul spiritual ne vor conduce într-o încăpere numită camera de 
selecţie, pentru a ne face conştienţi de detaliile importante ale călătoriei. 

Josiah are următoarele lucruri de spus despre ceea ce se întâmplă 
acolo: 


Camera de selecţie este locul în care puteţi vedea diferite persoane 
care se pregătesc să devină părinţi, fie că ştiu asta, fie că nu. Apoi 
veţi decide unde simţiţi nevoia să fiţi duşi, pentru a vă învăţa cât 
mai bine lecţiile. 


Îi priviți un timp din camera de selecţie, pentru a vă da seama care 
ar fi alegerea perfectă, pentru ca voi să vă atingeti obiectivele, dar 
pentru ca ei să îşi înveţe lecţiile în viaţă. Apoi veţi hotărî cine, ca 
părinte, v-ar putea facilita cel mai bine intrarea pe pământ. 


Este un moment extrem de mişcător pentru noi, pentru că suntem pe 
cale să pornim într-o călătorie a lecţiilor şi a provocărilor, înarmaţi cu o 
nouă viziune asupra vieţii. Gândiţi-vă cât este de emoţionant începutul 
unei noi slujbe, când suntem nerăbdători să pornim şi să vedem ce va 
urma. Totuşi, în viaţa care vine, lecţiile cu care vom avea de-a face sunt 
cele discutate şi aprobate de noi împreună cu grupul nostru de călăuze, 
aşa că drumul este deja programat să fie optim pentru tot ceea ce 
intenționăm să se întâmple. 

În camera de selecţie alcătuim un Contract al Vieţii, ajutaţi fiind de 
maestrul şi călăuzele spirituale. Precum explică Josiah: 


Vi se dă o listă plină de lecţii şi obiective de îndeplinit în timpul vieţii 
în care urmează să intraţi. Aceste lucruri sunt alese de călăuzele 
voastre şi de înțelept, cu acordul vostru, şi sunt bazate pe nivelul 
vostru de evoluţie ca suflet. Veţi avea, de asemenea, o „listă cu 
dorințe”, cu scopuri în plus, pe care v-aţi dori să le realizați, inclusiv 
experienţe şi evenimente pe care doriți să le trăiţi. Amândouă aceste 
liste sunt parte a Contractului Vieţii voastre, dar ele sunt foarte 
diferite - prima fiind mai degrabă obligatorie, pe când cea de-a 
doua reflectă dorințele personale. 


În timp ce vă planificaţi viaţa, veţi decide care dintre lucrurile de pe 
aceste liste vor fi cele mai importante pentru voi. Toate sufletele 
trebuie să alcătuiască un Contract al Vieţii înainte de încarnare, 
chiar şi sufletele tulburate. 


În această ultimă propoziţie, Josiah afirmă că toate sufletele din 
lumea cealaltă - chiar şi acelea care au trecut printr-o altă dimensiune a 
vindecării, din cauza răului pe care l-au făcut în timpul vieţii lor 
pământeşti - trebuie să pregătească un Contract al Vieţii înainte de a se 
întoarce. Contractele cuprind lecţiile pe care vor să le înveţe şi oamenii 
cu care vor să aibă legături; cu alte cuvinte, tot ceea ce ar trebui să se 
întâmple în viitoarele încarnări. 

Ne place să numim desfăşurarea acestor evenimente „soartă”, dar 
realitatea este că noi înşine le-am plănuit pe toate. De aceea, atunci când 
anumite evenimente se întâmplă sau când întâlnim o anumită persoană, 
ştim, la un anumit nivel, că lucrul acela era predestinat. 

În camera de selecţie vedem dinainte momentele care vor avea un rol 
deosebit şi ne vor schimba viaţa - un divorţ, o căsătorie, absolvirea unei 
şcoli - iar acesta este motivul pentru care, în forma noastră umană, 
aceste momente se petrec ca o amintire vagă, care ne intrigă, cunoscută 
cu numele de „deja-vu”. Momentele care ne sunt arătate în camera de 
selecţie sunt absorbite de către subconştientul nostru şi apoi, când acel 
eveniment se întâmplă în viaţă, subconştientul ne spune: Daa, ştiu ce se 
întâmplă! Amintirea este aruncată în conştient, dându-ne senzaţia că 
„am mai fost acolo” înainte. 

Alegerea părinţilor 


Ne alegem mama şi tatăl înainte ca noul nostru trup să fie conceput, 
aşa că putem să privim dinainte posibilii părinţi ş vieţile lor, în camera 
de selecţie. Putem observa în avans dacă sunt alegerea potrivită şi vor 
putea să ne dea tot ce ne trebuie pentru a îndeplini lucrurile stipulate în 
Contractul Vieţii şi care sunt importante pentru noi. Vom analiza, de 
asemenea, şi Contractele lor, pentru a vedea dacă scopurile lor se 
potrivesc cu ale noastre, lucru care i-ar face să fie alegerea potrivită. 

Părinţii care ne vor naşte ne vor oferi toate circumstanţele posibile 
pentru a începe să învăţăm lecţiile vieţii, chiar dacă asta înseamnă că 
urmează să fim adoptați sau să fim crescuţi de către alţi oameni. Trebuie 
să ţinem cont de faptul că şi sufletele părinţilor noştri au propriile lecţii 
de învăţat. 

Mai departe, Josiah explică de ce unele suflete ajung să fie adoptate: 


Atunci când sufletele sunt pe cale să se nască, ele deja au văzut 
călătoriile pe care le vor face părinții lor. Sufletele nu pot controla 
vieţile părinților, dar îşi pot influența propriul drum al vieții, prin 
alegerea părinţilor. Sufletele ştiu deja dacă, la un anumit moment, 
unul dintre părinți va pleca, va trece în lumea cealaltă sau îşi va da 
copilul; aşa că aleg ceea ce este mai bine pentru lecţiile pe care le au 
de învățat. Cu informațiile primite în camera de selecţie, alegeți 
părinţii pe care îi doriți. Aici vă planificați şi vă hotărâți 
următoarea viaţă... deşi, atunci când vă reîncarnaţi, probabil că 
mintea voastră conştientă nu îşi va aminti că voi ați pus la cale 
planul vieţii de pe pământ. 


Toate sufletele care doresc să se încarneze trebuie să treacă prin 
procesul de a-şi alege părinţii, asigurându-se că ajung la cei perfecţi 
pentru ca toţi cei implicaţi să fie ajutaţi să înveţe ceva. 

În unele cazuri, s-ar putea să ne întoarcem pe pământ pentru a ne 
ajuta părinţii cu propriile lor lecţii - cu alte cuvinte, s-ar putea să fie mai 
puţin vorba despre noi şi mai mult despre îndeplinirea unui contract pe 
care îl avem c o altă persoană. Putem să ne întoarcem pentru a ne ajuta 
părinţii într-o perioadă dificilă. Sau poate că vom părăsi repede această 

lume, întâmplare care va avea un impact enorm asupra lor. Acest lucru 
este adevărat mai ales în cazul în care vom fi noul născut sau copilul lor, 
iar lecţia acelui cuplu va veni din modul în care va face faţă trecerii 
noastre rapide în lumea cealaltă. 

Este important să subliniem aici faptul că, atunci când ne întoarcem 
pe pământ, nu intrăm, de fapt, într-un trup, până când nu suntem gata 
de a fi născuţi. După cum spune Josiah: 


Veti fi tot timpul cu părinții aleşi de voi, dinainte de concepția 
noului trup, până la naştere, iar apoi veți fi alături de ei ca noul lor 
născut. Dar, în orice moment dinainte de naştere, puteţi decide că 
nu sunteţi gata să vă încarnaţți şi să cereţi întreruperea sarcinii. 
Înteleptii vă pot sfătui şi în ceea ce priveşte această problemă, luând 
în considerare propria voastră evoluţie, ca şi pe cea a celor două 
persoane care se pregătesc să vă devină părinți - ei s-ar putea să nu 
fie potriviţi pentru a forma un cuplu. Din această cauză fiinţele 
umane au parte de copii născuţi morți sau de avorturi. 


În cazul unei sarcini care s-a oprit în mod natural sau al unui copil 
născut mort, se crede adeseori că sufletul şi-a respins părinţii, cauzând 
multă durere celor care îl aşteptau. Acest lucru nu este adevărat. De fapt, 
astfel de evenimente se întâmplă deoarece ei, ca părinţi, nu erau pregătiţi 
pentru acel suflet sau aveau alte probleme care trebuiau să fie rezolvate 
mai întâi. Sufletul poate merge atunci mai departe, pentru a fi născut de 
altcineva, un suflet apropiat sau poate aştepta momentul potrivit pentru 
a se întoarce la părinţii aleşi iniţial. 

Dacă noi, ca suflete, am decis că ne-am întors prea devreme şi încă 
mai avem lecţii de învăţat în lumea cealaltă, putem să ne schimbăm calea 
şi să ne reîncarnăm mai târziu, 

În copii ai aceloraşi părinţi sau măcar ai unuia dintre părinţii care 
ne-au conceput trupul ultima oară. 

Uneori, un părinte ales nu este pregătit să aducă un copil pe lume, 
pentru că el sau ea nu are partenerul potrivit. Dacă este aşa, acea 
persoană va opri acel suflet să se întoarcă sub forma copilului lor. Josiah 
ne luminează în legătură cu ce se întâmplă când se petrece un astfel de 
lucru: 

Chiar dacă voi aţi decis că sunteţi gata să vă încarnați, părinții 
aleşi au dreptul să vă oprească să intraţi în lume ca fiind copii ai 
lor. O mamă sau un tată - sau amândoi - se poate răzgândi, poate 
să nu mai dorească să devină părinte, de aici hotărârea de a face un 
avort. Dar o astfel de hotărâre nu este o problemă, din moment ce 
noi, ca suflete, putem întotdeauna să ne întoarcem altă dată, poate 
la o rudă apropiată a mamei sau a tatălui, sau în altă familie. Sau 
putem alege pe unul dintre părinți, să aşteptăm până când el sau ea 
găseşte persoana potrivită şi să ne întoarcem atunci. Poate că tatăl 
sau mama întâlneşte o altă persoană cu care vrea să întemeieze o 
familie sau poate că ambii părinți, care la început au făcut altă 
alegere, decid împreună că sunt gata să aibă un copil, la o dată 
ulterioară. 


Este foarte normal să apară astfel de circumstanțe. Cu toţii suntem 
diferiţi şi facem alegeri diferite, iar între suflete nu poate fi vorba de 
a ne judeca unul pe celălalt. 


Odată ce ne-am ales părinţii, petrecem restul timpului în camera de 
selecţie, observându-i, pentru a fi absolut siguri că sunt alegerea 
potrivită pentru noi. Putem vedea totul, de la câteva săptămâni după 
concepţie până la naştere. Suntem martorii reacţiilor oamenilor din jurul 
părinţilor noştri şi ai modului în care se simt ei. Vedem ideea sarcinii şi 
prin ochii mamei, şi prin cei ai tatălui, înțelegând ce simte fiecare cu 
privire le sarcină şi la eventuala naştere. 


Din perspectiva unui suflet 


Eu însămi fiind mamă, cunosc îndoielile care pot zgudui un cuplu 
atunci când apare o primă sarcină, mai ales dacă relaţia lor nu este una 
stabilă. Din cauza propriilor circumstanţe, m-am simţit extrem de 
vinovată de faptul că, fiind într-o situaţie incertă, urma să aduc pe lume 
un copil. Totuşi, am fost asigurată, de către spirite, că sufletul fiului meu, 
Charlie, nu mă va judeca niciodată. Asta pentru că sufletele care se întorc 
simt foarte pure şi nu au obiceiul de a-i judeca pe alţii. 

Ca suflet, Charlie ne-a observat, pe mine şi pe tatăl lui, Simon, cu 
ceva timp înainte de a se naşte - adevărul acestui fapt l-am aflat de la 
însuşi fiul meu. 

Doar cu câteva săptămâni înainte de conceperea lui Charlie, Simon şi 
cu mine am fost în Scoţia, pentru o mică vacanţă. Niciunul dintre noi nu 
mai fusese în acea zonă şi ne-am simţit grozav. Făcusem din timp 
rezervare la hotel, totuşi, când am ajuns, s-a dovedit că rezervările se 
suprapuseseră, aşa că am fost mutaţi la un alt hotel, pe aceeaşi stradă. În 
timp ce eram acolo, am mers la cumpărături şi am luat nişte haine pe 
care nu le-am probat. Când m-am întors în cameră, am descoperit că 
lucrurile cumpărate nu mi se potriveau şi că trebuia să le duc înapoi. 
Simon şi cu mine am mers să vedem un film şi, mai târziu, în acea seară, 
am mâncat pentru prima oară somon. 

Într-o zi, când Charlie avea aproximativ trei ani, dintr-o dată a 
început să afirme cu insistenţă că fusese în Scoţia. A continuat spunând 
că a fost la film şi la cumpărături cu Simon şi cu mine, că eu m-am 
reîntors la magazin să returnez nişte haine, ba chiar şi că la cină am fost 
greu de convins să încerc somonul. Am fost şocată! Apoi el mi-a spus că 
la început tatăl lui nu a fost foarte mulţumit, pentru că nu am reuşit să 
stăm la hotelul unde aveam camera rezervată. 

Povestirea lui Charlie m-a lăsat absolut perplexă... mai ales că în 
perioada evenimentelor pe care le descrisese, el nu exista nici măcar sub 
formă de idee. Nu era nicio explicaţie de ce ştia atât de multe despre 
călătoria noastră în Scoţia - în fond, nu fusese conceput încă! - alta decât 
că sufletul lui ne alesese deja pe mine şi pe Simon ca părinţi şi ne privea 
tot timpul. 


Provocările vieţii 


Precum se vede, ca suflet, ştim multe despre viitorii noştri părinţi. 
Ştim, de asemenea, ce se va întâmpla în viaţa pe care urmează să o avem, 
din moment ce totul a fost stabilit şi planificat dinainte de către noi 
înşine. În acest mod, circumstanţele în care ne vom găsi ne vor ajuta să 
evoluăm şi - dacă le tratăm corect - ne vor face să devenim un suflet mai 
puternic. 

Viaţa nu este uşoară, dar nici nu trebuie să fie aşa. Cu toţii trebuie să 
întâmpinăm provocări, din moment ce aceasta a fost structura existenţei, 

încă de la început. Totuşi, s-ar putea ca propriile provocări să ni se pară 
dificile şi să ne plângem că viaţa noastră este mai grea decât majoritatea 
celorlaltor vieţi. Dacă vi se întâmplă să priviţi la anumiţi oameni şi să 
gândiţi că ei au primit partea uşoară, trebuie să ştiţi că nu aveţi deloc 
dreptate. Ca şi noi, au lecţii de învăţat, iar lumea lor nu este atât de 
minunată cum poate că ne-o imaginăm noi. Ceea ce vedem este modul în 
care ei au decis să îşi prezinte vieţile, nu realitatea. 

Să luăm, de exemplu, cuplurile de celebrităţi. În revistele glossy, cei 
bogaţi şi faimoşi par atât de fericiţi, iar căsătoria şi copiii lor par atât de 
perfecţi. Dar, în realitate, au aceleaşi probleme ca noi toţi. Nu sunt decât 
tot nişte oameni - trebuie să ia decizii legate de carieră, au necazuri în 
relaţie şi pot chiar avea probleme serioase de sănătate. Chiar şi căsătoria 
care pare cea mai perfectă nu este atât de perfectă (lucru pe care îl ştiu 
din experienţă personală). 

Nu putem evita asta: nu există viaţă perfectă. Toată lumea are 
obstacole de învins şi, mult înainte de a ne întoarce pe pământ, în timp 
ce sufletele noastre se află încă în lumea cealaltă, decidem cu toţii care 
sunt ele cu exactitate - detaliile, actorii şi circumstanţele. 

S-ar putea să descoperim că ne-am reîncarnat pentru a învăţa ceea ce 
avem nevoie pentru următoarea noastră slujbă în lumea cealaltă, cum ar 
fi să fim călăuzele unui alt suflet, atunci când el se va întoarce. Sau s-ar 
putea ca în perioada de pregătire să ne petrecem viaţa alături de o 
anumită familie sau situaţie. Ca om, poate că nu înţelegem această 
imagine de ansamblu; dar ca suflet, ştim motivul pentru care trecem prin 
anumite probleme sau chiar şi traume, în viaţa noastră. 

De exemplu, îmi amintesc de o şedinţă anume de comunicare 
spirituală pentru o femeie, a cărei călăuză mi-a spus că ea urmează să fie 
într-un mare pericol. I-am transmis mesajul călăuzei, spunându-i femeii 
că va fi implicată într-o anumită formă de abuz fizic, dar în cele din urmă 
va fi bine. Călăuza ei nu mi-a dat mai multe detalii şi m-am simţit re- 
cunoscătoare pentru asta, deoarece nu voiam să mă consider 
responsabilă pentru faptul că nu transmiteam totul. 

În mod tragic, acea femeie a fost violată. Atunci când am revăzut-o, 
mi-a spus că, deşi trecuse printr-un adevărat calvar, era bucuroasă de 
faptul că ghidul ei nu o prevenise în mod exact asupra a ceea ce urma să 
se întâmple. Violul a avut un impact uriaş asupra ei, dar nu în modul în 
care aţi putea să credeţi - ca rezultat, a ajuns să îşi dea seama ce voia să 
facă în viaţă. Fusese fără scop şi fără concentrare în cariera ei mult timp, 

dar acum lucra într-un centru de ajutor pentru cei violaţi, condus de 
poliţia locală din oraşul ei. Avea bucuria de a ajuta ca alte femei, care au 
avut experienţe similare, să îşi schimbe viaţa. Această persoană a trebuit 
să treacă printr-o tragedie pentru a face o schimbare majoră în viaţa ei şi 
pentru a îndeplini, în cele din urmă, lucrarea pe care a fost trimisă pe 
pământ să o îndeplinească. 


Revenirea în corp 


Înapoi în camera de selecţie, după ce ne-am ales viitorii părinţi, 
începem să adunăm multă dragoste şi respect pentru ei. Privim 
momentele vesele şi pe cele triste din timpul sarcinii, ascultăm muzica pe 
care o pun şi poveştile pe care le citesc copilului nenăscut şi descoperim 
numele la care se gândesc. 

Părinţii observă adeseori cum un bebeluş care se află încă în pântecul 
mamei reacţionează şi dă din picioare când se rosteşte un anumit nume 
la care ei se gândesc sau când se ascultă o anumită melodie. Asta se 
întâmplă deoarece, chiar dacă sufletul nu se află încă în trup, poate 
influenţa modul în care corpul, care este în perioada de creştere dinainte 
de naştere, răspunde la diverşi stimuli. 

În cele din urmă, este timpul să intrăm în noul trup şi să trecem prin 
procesul naşterii. Josiah descrie ce se întâmplă acum: 


Atunci când sunteți absolut pregătiți pentru întoarcerea voastră, 
iar trupul vostru creşte în pântecul mamei pe care ați ales-o, va 
exista o scurtă perioadă de timp pentru ca voi să intraţi în el. Acest 
lucru se petrece într-un moment premergător naşterii, poate cu 
câteva zile înainte de ea. Când se întâmplă asta, întâi simţiţi cum 
alunecaţi printr-o uşă, sunteţi pe cale să porniţi în cădere liberă, 
dar apoi de voi este legată instantaneu o nouă viaţă, care este 
cordonul vostru de argint. Ați ajuns să vă iubiţi mult părinţii, în 
perioada în care vi se dezvolta trupul, le-aţi auzit fiecare cuvânt, ați 
simtit bucuria lor, ca şi celelalte emoții pe care le-au experimentat. 
Aţi trăit tot ce a trăit şi mama voastră, pentru că, de obicei, pe 
mamă o urmăriţi mai îndeaproape. În timpul sarcinii, poate că ați 
fost martorii unui eveniment sau ați simţit o emoție care vă va lega, 
în viaţă, mai mult de o persoană decât de alta. Apoi, când soseşte 

ziua şi apar primele dureri ale facerii, vi se va părea, în noul vostru 
trup, că sunteţi sub atac. În timpul procesului naşterii trebuie să fiţi 
foarte hotărâți să vă întoarceți şi să aveţi grijă să protejați noul 
vostru trup, pentru a vă asigura că va veni pe lume în siguranță 
pentru noua voastră viaţă. 


Călătoria înapoi pe pământ este adeseori traumatică pentru suflet. 
Când am fost la o şedinţă de terapie regresivă, pentru a trece prin vieţile 
anterioare, mă temeam să îmi retrăiesc propria naştere, fiindcă auzisem 
că a fost grea. Din fericire, nu a trebuit să fac asta! Dar am avut viziuni 
despre asta în timpul meditaţiilor şi am trăit senzaţia sufletului care 
reintră în trup după experienţa mea la limita morţii. Intrarea s-a 
petrecut foarte repede şi m-am simţit de parcă eram trasă prin tubul 
unui aspirator. Apoi mă mişcam rapid printr-un tunel întunecat şi pe 
urmă în trup. A fost o senzaţie ciudată şi înspăimântătoare! 

Josiah îmi confirmă experienţa mea şi poate şi pe a dumneavoastră, 
dacă aţi avut experienţa morţii clinice sau v-aţi retrăit propria naştere: 


Călătoria voastră înapoi are loc foarte rapid. Aţi devenit atașați 
energetic de părinţi, prin cordonul de argint, viaţa care vă leagă de 
existența pământească. Începeţi să vă simtiti din ce în ce mai 
umani. Apoi, când este timpul să intraţi în trupul fizic, adeseori 
într-un moment când acesta doarme, vep fi traşi prin lumina albă, 
strălucitoare, veţi trece cu mare viteză printr-un tunel, apoi vep 
intra cu forţă în trupul fizic - devenind din nou oameni. 


Din scurta perioadă petrecută de mine în lumea cealaltă, în timpul 
trecerii mele parţiale în cealaltă parte, îmi amintesc cum sufletul meu 
trăia sentimentul că este extrem de liber. Ştiam că asta nu va dura prea 
mult, dar tot puteam să simt şi să înţeleg totul în întregime. 
Reîntoarcerea în trup a fost o senzaţie extrem de diferită totuşi; m-am 
simţit zdrobită, presată, ca şi cum sufletul meu ar fi fost prizonier şi 
forţat să intre într-un trup în care, din cauza durerilor bolii, nu voiam să 
mă aflu. În timp ce aterizam complet în corpul meu, am fost lovită de un 
şoc de energie, dar nu într-un mod eliberator. Era greu, amorf, ca şi cum 
ar fi trebuit să simt, dar nu o făceam. Mi-am dat seama mai târziu că asta 
se întâmpl pentru că trupul meu mă proteja, oprind ceea ce ar fi fost o 
experienţă extrem de dureroasă în acel moment. 

Josiah descrie mai departe procesul care merge paralel cu ceea ce am 
trăit eu şi care, de asemenea, ar putea să vă fie familiar: 


Procesul renaşterii este greu pentru voi, pentru că este dureros şi 
fizic, şi sufleteşte. Multe spirite nu vor să treacă prin el, dar altele 
abia aşteaptă să se termine. Începe când vedeţi un tunel, şi, după ce 
intrați în el, pierdeţi senzaţia de libertate şi vă simţiți prizonieri. Vă 
târâţi prin coridorul lung, întunecat - neobişnuiți cu senzația de 
apăsare, de restricționare - şi, în cele din urmă, vedeți o lumină. 
Este lumina lumii oamenilor. Mâinile care vă apucă şi vă trag în 
această lume sunt ciudate, dar apoi sunteţi aşezaţi în braţele unei 
persoane care vă pare familiară, fiecare celulă a voastră se simte 
scăldată în dragoste. Vă veţi simţi imediat acasă şi alinaţi de acea 
persoană, pentru că o cunoaşteţi şi o iubiţi de mult, nu numai în 
lumea de unde ați venit, dar probabil din multele vieți trăite pe 
pământ înainte. 


XXX 


Din nou suntem întâmpinați în casa noastră de pe pământ, pentru a 
ne îmbarca spre marile aventuri ale învăţării şi evoluţiei. Ca suflet, am 
supravieţuit, am trecut din viaţă în lumea cealaltă, de acolo ne-am 
reîntors la viaţă şi aşa mai departe, pe parcursul evoluţiei noastre. Ceea 
ce se va întâmpla în timpul vieţii de pe pământ vom revedea după ce vom 
trece dincolo, aşa că să facem lucrurile cât mai bine posibil - nu putem 
fugi de propria evoluţie! 


Capitolul 16 
Trăind aici şi acum 


În timp ce scriam această carte şi încercam să aştern lumină asupra 
supravieţuirii sufletului, am pus, desigur, la îndoială unele din 
informaţiile care mi s-au oferit. Astfel s-a manifestat activitatea propriei 

mele minţi sceptice, cum probabil că a reacţionat şi mintea 
dumneavoastră la citirea acestor pagini. 


Eu, personal, consider că este bine să fim oarecum sceptici, din 
moment ce noi, oamenii, suntem creaţi să fim aşa. Totuşi, a trebuit să ies 
din starea de scepticism şi să cred, de aceea am făcut meditații periodice 
în timpul procesului elaborării acestei cărţi, ca să mă asigur că primesc 
informaţiile în cel mai bun mod posibil pentru mine. 

Mereu am spus persoanelor care veneau la mine să le învăţ cum să îşi 
folosească clarviziunea şi darul de a fi medium că trebuie să aibă 
încredere în instincte şi în reacţiile lor intuitive, exact cum m-a învăţat şi 
pe mine, acum mulţi ani, Buni Frances. 

Aşa că, deşi am fost sceptică la început, îmi place mult ceea ce mi s-a 
transmis şi am primit! Îmi pare bine că acele călăuze spirituale şi 
celelalte suflete care m-au ajutat pe parcursul acestei călătorii au 
prezentat informaţia într-un mod pe care mintea umană îl poate accepta 
şi înţelege. Pentru asta mă simt binecuvântată. 

Privind în urmă la supraviețuirea sufletului, observ că procesul este 
complex şi incredibil - dar, înainte de toate, este frumos. Lumea cealaltă 
este plină de dragoste şi de alinare, mai mult decât putem înţelege noi, 
cei de pe pământ. Dar înţelegerea pe care o avem acum, cu privire la 
lumea cealaltă, 

ne ajută mult să trăim cea mai bună viaţă pe care o putem trăi în 
prezent, începând chiar acum. 

A trăi „în prezent” este cel mai important lucru dintre toate. Nu 
putem să ne uităm mereu la viaţa noastră şi să ne gândim: Ce-ar fi fost 
dacă...? Trebuie să acceptăm ceea ce este şi ceea ce s-a întâmplat şi apoi 
trebuie să mergem mai departe, pas cu pas. 

Dacă o persoană apropiată a trecut dincolo, trebuie să ştim că este cu 
noi şi veghează asupra noastră, pentru a se asigura că suntem bine. Va fi 
de ajutor să cunoaştem faptul că viaţa acelei persoane fusese dinainte 
creionată să meargă exact aşa cum a mers - nu există greşeli. Cu toţii ne 
aflăm chiar unde ar trebui să ne aflăm în exact acest moment, iar acest 
lucru este adevărat şi pentru sufletele care sunt în lumea cealaltă. 

Aici aş vrea să vă asigur de faptul că animalele pe care le iubim, 
atunci când pleacă dintre noi, trec prin acelaşi proces prin care trec şi 
oamenii. Ca suflete, ele vor fi acolo când vom trece, aşteptându-ne în 
lumea cealaltă. Dar asta este o cu totul altă poveste! 

Este alegerea noastră să trăim cu o minte deschisă şi cu ştiinţa 
spirituală a faptului că suntem suflete eterne. Cum înaintăm pe cărarea 
noastră ţine numai de noi, pentru că avem liberul-arbitru. Trebuie doar 
să reținem că tot ceea ce ni se întâmplă ne pregăteşte pentru următorul 
stadiu al călătoriei noastre, oricare ar fi acesta. 

De acum înainte, când trecem prin momente bune sau rele, trebuie 
să ştim că există un motiv pentru toate. Putem să ne asumăm totul cu 
dragoste şi cu un zâmbet, pentru că, în cele din urmă, totul va merge aşa 
cum a fost programat să meargă. Trebuie să ţinem minte că ne-am 
planificat existenţa pe care o avem, pentru un motiv anume. Am făcut ca 
anumiţi oameni să intre în viaţa noastră cu un scop - acela de a ne ajuta 
să ne învăţăm lecţiile şi să evoluăm. 

Există o menire mai înaltă pentru toate acestea. Şi da, trebuie să ne 
întoarcem pentru a trece prin asta din nou, dar este o călătorie a 
descoperirii de sine şi o minunată aventură! 

Este supraviețuirea sufletului... 


Epilog 


După ce am terminat de scris această carte, s-a petrecut un 
eveniment remarcabil, care aşterne şi mai multă lumină asupra călătoriei 
pe care cu toţii va trebui să o facem în lumea cealaltă. 


Există un motiv bine întemeiat pentru faptul că am fost canalul de 
transmisie pentru buna mea prietenă Elaine, pe care am ajutat-o în 
timpul trecerii ei. Chiar dacă emoţiile plecării ei sunt încă proaspete 
pentru mine, vreau să împărtăşesc această experienţă. Sper că povestirea 
aceasta vă aduce informaţii, vă inspiră şi vă determină să doriţi să luaţi 
legătura cu cei dragi care au plecat. Vedeţi, chiar dacă posibilitatea de a 
comunica cu spiritele este un dar, semnele trimise pot apărea oricărei 
persoane care este deschisă să primească mesaje de la un suflet care a 
trecut în lumea cealaltă şi cu care are o legătură de dragoste. 

Am întrebat-o pe Jennie, fiica lui Elaine, dacă pot spune povestea 
noastră cititorilor cărţii Supravieţuirea Sufletului, iar ea s-a simţit 
onorată ca eu să fac aceasta. Ea crede, aşa cum cred şi eu, că plecarea 
mamei ei în lumea cealaltă îi va ajuta pe alţii să îşi dea seama că, fără 
îndoială, sufletul supravieţuieşte. 


XXX 


Elaine Saller a fost mamă, confidentă şi umărul pe care să poţi plânge 
- chiar dacă mă făcea să râd, fără ca măcar să-mi dau seama. Mai ales, a 
fost cea mai dragă şi minunată prietenă pe care am avut-o vreodată. Din 
exterior, relaţia noastră este posibil să fi părut oarecum lipsită de sens, 
pentru că era cu aproape treizeci de ani mai în vârstă decât mine. Dar 
vârsta era irelevantă pentru noi, deoarece legătura noastră nu era una 
fizică, ci una cu adevărat sufletească. 

Nu mă aştept să mai existe vreodată cineva care să intre în viaţa mea 
şi să o influenţeze în modul în care a făcut-o ea. Pur şi simplu, fiind cine 
era ea, Elaine mi-a dat încrederea şi curajul de a şti că pot face orice îmi 
pun în minte. Ea continuă să facă asta, chiar şi după trecere. 

Elaine era din Philadelphia şi avea un temperament destul de 
irascibil. Nimeni nu îi putea sta în cale - iar dacă supărai pe cineva care îi 
era drag, Domnul să te ajute! Nu a lăsat nimic în viaţă să o doboare, nici 
măcar când a sosit momentul plecării. 

Era, de asemenea, tare vorbăreaţă şi mă înnebunea cu poveştile pe 
care deja le auzisem de cincizeci de ori. Mereu trebuia să facă gălăgie 
atunci când era linişte, ba vorbea chiar şi în somn. Zâmbesc cu drag când 
mă gândesc la asta, pentru că asta era ea - mereu o poveste de spus şi un 
râs căruia nu aveai cum să nu i te alături. Era, pur şi simplu, o femeie 
grozavă. 

Prietena mea părea că înfloreşte în ultimii doi ani pe care i-a petrecut 
pe această planetă, bucurându-se din plin de tot. Viaţa ei socială ar fi 
făcut-o de ruşine pe Paris Hilton. Totuşi, deşi avea foarte mulţi prieteni, 
nimic nu tulbura modul în care avea grijă de familia ei, mai ales de cele 
două frumoase fiice şi de copiii lor. De asemenea, avea o relaţie 
uimitoare cu fostul ei soţ, pe care încă îl considera parte a familiei. Şi eu 
am fost binecuvântată să fac parte din familie, fiind pe de-a-ntregul 
acceptată în casa Saller. 

În 2008, în săptămâna cu Ziua Recunoștinței, Elaine şi cu mine am 
mers, alături de o altă prietenă de-a ei, Marilyn, la faimosul Canion 

Ranch Spa, din Arizona. Ne-am relaxat bucuroase, am făcut fitness, ne- 
am lăsat îngrijite şi răsfăţate. Nimic nu o oprea pe Elaine să se bucure cu 
poftă de fiecare şansă pe care o avea, să se răsfeţe la maxim, ba chiar să 
şi flirteze cu tinerii care ajutau la Spa, glumind că nu era o pisicuţă 
nebună, ci chiar un tigru preistoric! 

Nu s-a plâns decât o dată în timpul şederii noastre şi atunci a fost 
vorba de o uşoară durere în şold. Eu nu eram deloc în dispoziţia mea 
obişnuită („vrăjitorească”) de medium şi clarvăzătoare, aşa că nu am dat 
importanţă faptului. I-am spus să meargă la un control pentru şold, dar 
asta a fost tot. Ne-am concentrat amândouă asupra distracţiei, pentru a 
ne bucura de săptămâna petrecută una cu alta şi cu Marilyn. 

Aproape un an mai târziu, pe când mă pregăteam să părăsesc 
Australia şi să mă întorc în America, am primit un e-mail de la Elaine. 
Niciodată nu îmi trimitea e-mailuri, prefera să sune, ca să discutăm, aşa 
că am fost foarte surprinsă. Mi-a scris că a trebuit să facă o biopsie 
pentru o protuberanţă care i-a apărut la gât, dar nu i se părea ceva serios. 
Nici eu nu voiam să cred că este ceva serios, aşa că niciodată nu am 
trecut pe modul „vrăjitoare”, ca să analizez lucrurile mai în profunzime. 
Dar acum îmi dau seama că mă protejam pe mine însămi, nevrând să 
aflu adevărul despre prietena mea. 

Am aterizat înapoi în State şi imediat mi-am deschis celularul, ca să 
citesc mesajul de la Elaine. Spunea că s-a dovedit că are cancer, dar apoi 
adăuga în felul ei propriu, inimitabil: „O să mă lupt cu nenorocitul 
naibii!” Oh, aşa este, Elaine! m-am gândit. Chiar înainte de a părăsi 
avionul am sunat-o şi i-am spus: „OK, asta înseamnă numai că va trebui 
să îmi suporţi prezenţa de două ori pe săptămână, pentru terapie, nu-i 
aşa?” şi am râs amândouă. 

În următoarele cinci luni mergeam mereu să o văd, în perioadele 
când nu călătoream. Îl lăsam pe Charlie la şcoală martea şi vinerea, apoi 
porneam direct spre casa lui Elaine. În multe feluri, era modul meu de a 
evada din lume, pentru că nimic nu tulbura timpul petrecut împreună. 
Ignoram apelurile telefonice şi alte întreruperi... şi era o binecuvântare. 
Reuşea chiar să păstreze tăcerea, în timp ce eu îi transmiteam energie 
vindecătoare, prin abilităţile mele de practicant de Reiki. Cred că eram 
singura persoană care o putea face să tacă - şi asta făceam! - cel puţin 
până simţeam energia vindecătoare intrând în corpul ei. Apoi, îndată ce 
percepea acea infuzie, se pornea din nou, vorbind despre toate lucrurile 
de pe lume! 

Dacă te uitai la Elaine, nu ai fi ghicit nicicând că avea cancer. 
Păstrase o atitudine pozitivă cu privire la boala ei, mergând la serviciu în 
majoritatea zilelor, bucurându-se de viaţa ei socială activă, chiar dacă 
programările la chimioterapie erau epuizante. Desigur, chiar şi atunci, 
era atât de energică şi de distractivă, că toată lumea voia să facă chimio 
cu ea - a devenit un eveniment social pentru ea şi pentru colegii de 
tratament. 

A venit perioada sărbătorilor şi cumpăram cadouri, când am dat 
peste două frumoase pahare de şampanie cu cristale Swarovski 
incrustate în picior. Erau uimitoare, şi, din moment ce strigau în gura 
mare Elaine!, le-am cumpărat. 

Data următoare când mi-am vizitat prietena, ea mi-a spus: 

- Oh, Doamne, Lisa, am găsit cel mai grozav cadou pentru tine de 
Crăciun. O să-ţi placă la nebunie. Dar nu pot să mă duc să îl iau, pentru 
că nu pot risca să merg la magazin când atâţia oameni sunt răciţi sau au 
gripă. 

Am înţeles, desigur. Dar aveam, deja, cel mai bun cadou - o aveam pe 
Elaine. 

Totuşi, niciodată nu a ştiut să ţină un secret, aşa că, în timp ce mă 
duceam să aduc din maşină cadoul ei, a izbucnit: 

— O să mori când o să vezi ce vreau să îţi cumpăr de Crăciun! Sunt 
pahare de şampanie cu cristale Swarovski! 

După ce i-am spus că vorbim imediat despre asta, m-am dus la 
maşină şi m-am reîntors cu o cutie. Când a desfăcut ambalajul, am spus: 

— Nu cumva astea sunt paharele? 

Niciuneia dintre noi nu-i venea să creadă cât eram de legate, într- 
atât, încât plănuiserăm să ne facem una alteia acelaşi cadou! A insistat ca 
eu să păstrez paharele pe care i le dăruisem, iar apoi, după ce ea le va 
cumpăra pe ale ei, să facem schimbul. 


XXX 


Într-o dimineaţă, în februarie, tocmai mă întorceam la birou după o 
şedinţă de terapie cu Elaine, când prietena mea Jonesy m-a întrebat cum 
se simţea Elaine. Am izbucnit în lacrimi. Nu era niciun motiv logic 
pentru răspunsul meu, pentru că doctorul ei îi spusese că boala este pe 
cale să intre în remisie. Chiar şi aşa, i-am spus lui Jonesy că nu cred că 
Elaine va supravieţui. 

În acea seară m-am întors acasă, am scos cele două pahare de cristal 
din cutia lor şi le-am pus pe raftul de sus al dulapului de pahare, pentru 
ocazii speciale. Niciodată nu i-am spus lui Elaine că nu va supravieţui, de 
fapt, de fiecare dată când mă întreba dacă o să fie bine, îi răspundeam 
întotdeauna că da, ceea ce însemna că sufletul ei va fi bine. Mintea mea 
conştientă voia să creadă că ea va învinge cancerul - dar în sufletul meu 
ştiam că nu va fi aşa. Am ales să îmi ascult mintea conştientă. 

Începând din februarie, puteam să observ modul în care prietena 
mea se schimba. Chiar dacă păstra o atitudine pozitivă, era ca şi cum ştia 
ceva. Acum, în timpul şedinţelor de terapie, apăreau momente de tăcere 
între noi, lucru atât de nefiresc pentru ea. La un moment dat, îmi 
povestea despre o situaţie din viaţa ei care o preocupa, când am întrebat- 
o: 

— Te-ai dat bătută, nu-i aşa? 

Ea mi-a răspuns că da. Poate că amândouă ne-am gândit că vorbeam 
despre situaţia ei, dar, la nivel sufletesc, ne refeream la cancer. 

Cred că eram singura persoană care ştia cum se simţea cu adevărat. 
Poate că în sufletul ei înfruntase realitatea, dar conştiinţa nu voia să 
accepte asta şi continua să lupte. Vorbea chiar despre o petrecere pe care 
plănuia să o dea cu ocazia însănătoşirii şi mi-a spus că ar trebui să 
mergem împreună la Canyon Ranch, cam în perioada zilei mele de 
naştere, în iunie, ca să sărbătorim. Era convinsă că până atunci va scăpa 
de boală. 

Totuşi, încetul cu încetul, vedeam cum lupta ei devine mai slabă, ca şi 
cum începea să accepte inevitabilul. A vorbit chiar şi despre a aduce 
acasă pe cineva, să aibă grijă de ea, pentru că ştia că lucrurile urmau să 
se înrăutăţească. Nu aş fi crezut vreodată că voi ajunge să aud aceste 
cuvinte din gura ei. Prietena mea se luptase cu multe alte lucruri în viaţa 
ei, iar cei din jur credeau că se luptă în acelaşi fel şi cu boala. Dar a 
început să îmi facă destăinuiri despre scrierea unui testament şi alte 
asemenea, ca să se asigure că fiicele ei or să fie bine. Era clar că încerca 
să pună totul în ordine. 

Într-o luni, în aprilie, tocmai mă întorceam dintr-o călătorie în 
Hawaii, când am aflat că Elaine era de o săptămână internată în spital, în 
urma unei embolii. Când i-am spus că simt în drum spre ea pentru o 
şedinţă de terapie, am fost surprinsă să o aud spunând că se odihneşte. 
Ştiam că e ceva mai mult decât faptul că nu voia să o văd cum arată fără 

machiaj şi în pijama - o văzusem de multe ori în astfel de ipostaze, de-a 
lungul anilor. 

Nu am lăsat să se observe asta, desigur, dar atunci am început să îi 
deplâng pierderea. Am plâns atât de mult, că nu mai ştiam ce să fac. Tot 
ce mi-a dat prin minte a fost să îl sun pe un prieten de-al ei şi să îl rog să 
ne întâlnim la ea acasă de dimineaţă, ca să nu fiu eu singura persoană la 
care se va zbiera. Da, chiar îmi era frică de asta - deşi Elaine era slăbită, 
tot mai era iute la mânie şi s-ar fi supărat foarte tare ca eu să apar 
neanunţată şi să o văd în starea în care se afla. 

Am ajuns la Elaine marţi de dimineaţă şi am fost întâmpinată de fata 
care ajuta în casă. Mi s-a spus că amicul nostru comun era deja alături de 
prietena mea în dormitor şi am intrat, iar Elaine era foarte adormită şi 
avea dureri îngrozitoare. M-am apropiat şi i-am spus că o să îmi pun 
mâinile pe ea pentru terapie Reiki, în timp ce se odihnea. 

— Nu ştiu unde îmi sunt cristalele - a răspuns ea. 

Mereu am lucrat cu cristale în timpul şedinţelor noastre de terapie şi 
era treaba ei să se ocupe să se afle la îndemână! I-am spus că nu trebuie 
să îşi facă griji din cauza asta, şi mi-am pus mâinile pe ea. În acel 
moment, cele mai rele temeri ale mele s-au confirmat şi trebuia să mă 
confrunt cu realitatea - ăsta era sfârşitul. Cu blândeţe, i-am permis ener- 
giei vindecătoare să intre în trupul ei, iar trupul ei a luat ce avea nevoie. 
Am avut grijă să nu o încarce peste puteri şi, cât timp era încă în stare 
conştientă, am convins-o să îmi promită că va merge la doctorul ei. 

Dintr-odată mi-a spus: 

— Ne-am întâlnit dintr-un motiv anume. 

Amândouă am crezut întotdeauna că ne întâlniserăm una pe cealaltă 
pentru că am trecut printr-un divorţ în aceeaşi perioadă. Totuşi, 
adevărul este că eu am apărut în viaţa ei ca să îi ajut sufletul, iar ea a 
intrat într-a mea pentru a-mi da curajul de care aveam nevoie ca să fac 
tot ceea ce îmi propuneam. 

Elaine a mers la spital în acea noapte, iar eu am vizitat-o de 
dimineaţă şi i-am promis să mă întore a doua zi. În acea joi am ajuns la 
spital în jurul orei trei după-amiaza - iar atunci când m-a privit, am 
putut să îi văd sufletul. Era acelaşi lucru care se întâmplase cu bunicul 
meu şi nu îmi plăcea asta. Fiica lui Elaine mi-a explicat că doctorul le 
spusese, ei şi surorii ei, că, dacă mama lor nu îşi găsea puterea să lupte, 
el nu mai avea cum să îi facă chimioterapie şi ea nu va supravieţui. 

Mi-am pus mâinile pe Elaine, până când a venit un prieten de-al ei, 
avocat. Au vorbit un timp, iar ea îi tot mulțumea pentru ceea ce făcuse în 
acea zi. Era ca şi cum ar fi ştiut că aceasta urma să fie ultima ei zi în care 
mai putea gândi coerent pentru a se ocupa de astfel de probleme. 

Apoi am rămas doar noi două în cameră. Elaine m-a apucat de mână, 
s-a ridicat şi m-a privit direct în ochi: 

— Ceva se întâmplă - de ce sunt toţi oamenii ăştia aici? m-a întrebat, 
referindu-se la prietenii care veniseră să o viziteze. Ştiu că tu ştii! 

Nu am considerat că era cazul ca ea să afle ce spusese doctorul, 
pentru că trebuia să continue să lupte, cu orice preţ. Aşa că i-am spus că 
nu sunt sigură despre ce este vorba. 

Dar apoi ea m-a privit, sufletul ei privea sufletul meu, şi m-a întrebat: 

— O să supraviețuiesc acestei nopţi, Lisa? 

Era atât de serioasă şi dorea aşa de tare să ştie răspunsul, că nu am 
putut să o mint: 

— Sincer, Elaine, nu ştiu! i-am răspuns. 

Cât de mult mi-aş fi dorit să îi fi putut da un alt răspuns, dar, într- 
adevăr, nu ştiam. 

În acel moment mi-a cerut să nu o părăsesc şi să o ajut în ceea ce o 
aştepta, orice ar fi fost asta. M-am simţit onorată să mi se ceară să fiu 
acolo, într-unui dintre cele mai intime şi mai personale momente ale 
vieţii ei. 

Apoi Elaine şi-a chemat una dintre fiice şi a început să vorbească cu 
ea despre probleme juridice, dar ea nici nu a vrut să audă de asta. Totuşi, 
am insistat ca fiica ei să asculte, din cauză că, în multe cazuri când eram 
medium pentru diverşi oameni, mi se spunea că regretau că nu fuseseră 
mai atenţi la ultimele cuvinte ale celor dragi. 

Am rămas la spital până la miezul nopţii. Când am plecat, am insistat 
ca fetele să mă sune la cea mai mică schimbare, ca să mă pot întoarce 
imediat. 

În dimineaţa următoare m-am trezit la ora şase cincizeci şi cinci, 
pentru că am auzit-o pe Elaine strigându-mă. Cinci minute mai târziu 
eram în picioare, mă spălam pe dinţi, mă îmbrăcam şi încercam să le 
trimit un SMS fiicelor, totul în acelaşi timp, când am primit un mesaj: Te 
rugăm, vino! 

Am dat fuga la parter, ca să îi găsesc pe Charlie şi pe Inma, asistenta 
mea, ocupați cu o construcţie LEGO. I-am dat un scurt sărut de la 

revedere fiului meu şi i-am spus că ne vedem după şcoală, 
recunoscătoare că Inma putea să aibă grijă de el. 

Cincisprezece minute mai târziu, eram la spital. Fetele au fost şocate 
că am ajuns aşa de repede şi am glumit că de aia am maşină-sport - cu 
siguranţă, uneori e de mare ajutor lucrul acesta. Dar adevărul era că, din 
moment ce fusesem trezită de sufletul Elainei, ştiam că trebuie să ajung 
la spital cât mai repede posibil. 

Starea prietenei mele se înrăutăţise în timpul nopţii, dar încă mai 
avea un pic de putere să lupte. Se chinuia să respire, iar eu eram acolo, 
cu energie vindecătoare, să o calmez. Trupul ei accepta energia de care 
avea nevoie iar, la nivelul sufletului, ea ştia că asta o să o ajute. S-a trezit, 
s-a uitat direct la cei din jur, a zâmbit şi a spus că „se lupta cu neno- 
rocitul naibii”, aşa că toată lumea încă mai avea un strop de speranţă. 
Dar nu a putut să se uite la mine - dacă ne-am fi uitat una la cealaltă, ea 
ar fi văzut adevărul şi l-aş fi văzut şi eu. Era foarte dificil pentru mine să 
accept şi să fac faţă situaţiei. Totuşi, trebuia să rămân puternică şi 
pozitivă, ca să îi susţin pe apropiații ei şi să îi dau ei ceea ce avea nevoie, 
când avea nevoie. 

În acea zi, familia a plecat de la căpătâiul ei ca să aranjeze serviciul 
funerar care, conform religiei evreieşti, trebuia să aibă loc la numai 
câteva zile după momentul trecerii. Din nou am rămas până la miezul 
nopţii şi m-am întors devreme a doua zi de dimineaţă. Sâmbătă, pe la ora 
opt, am hotărât să aranjăm mobila, ca să intre toţi cei care o vor vizita, şi 
am mutat-o pe Elaine în mijlocul camerei. 

Ea a rămas aceeaşi ea, înjurându-şi fetele, spunându-le să tacă odată 
pentru că avea nevoie de linişte şi pace ca să „lupte cu nenorocitul 
naibii”. Nu aveai cum să nu râzi - poate că trupul ei devenea din ce în ce 
mai slăbit, dar spiritul ei era puternic şi aprig şi lupta din răsputeri. 

Chiar şi aşa, acea zi a fost cea mai grea din toate. Am început 
dimineaţa, ţinând-o de picioare şi dându-i energie vindecătoare. 
Simţeam cum sufletul ei încearcă să părăsească trupul, apoi intervenea 
un gând, iar ea se reîntorcea cu o bufnitură. Nimeni altcineva în afara 
mea nu părea să observe asta. 

La un moment dat, persoanele din cameră plângeau încetişor, 
crezând că Elaine dormea. Am simţit cum sufletul ei părăseşte pentru un 
scurt timp trupul ca să converseze cu sufletele care veniseră să o ia şi se 
adunaseră în spatele ei. Apoi am auzit: Spune-le tuturor să termine 

naibii odată cu plânsul! (Sunt sigură că aţi remarcat până acum că îi 
plăcea să folosească destul de multe înjurături!) 

Îmi puteam da seama că sufletul lui Elaine simţea nevoia să 
părăsească trupul, ca să poată pregăti trecerea ei dincolo şi să nu mai 
simtă durerea. Totuşi, deşi am fost chemată de mai multe ori să o ajut să 
respire, nu prea puteam face altceva în acel stadiu. 

Un prieten apropiat de-al ei, care era şi rabin, a venit în vizită, iar ea 
a început să mormăie. Deodată, cu voce foarte clară, ea a spus: 

— E un cretin nenorocit! 

— Sper că nu vorbeşti cu mine, Elaine - a spus el, şi toţi am râs. (Tot 
nu suntem siguri despre cine vorbea.) 

Rabinul a rămas şi ne-am rugat cu toţii împreună, iar acest lucru a 
fost un moment extrem de intim şi special. La o oră după plecarea lui, eu 
îi dădeam prietenei mele din nou energie. Ea a început să vorbească şi cu 
toţii ne-am aplecat să o auzim. Le-a vorbit fetelor, spunându-le să 
rămână drepte în faţa lor însele, să se bucure de viaţă şi să aibă grijă una 
de cealaltă şi de copiii lor. Apoi a spus tuturor celor din cameră că eram 
persoane speciale pentru ea, fiecare în felul ei. A cerut familiei să 
formeze un cerc al dragostei în jurul ei. Fiecare dintre fiice o ţinea de o 
mână, iar eu mi-am pus o mână peste una din mâinile lor şi cealaltă 
mână pe capul ei. Cu toţii, pe rând, i-am spus că îi suntem recunoscători 
pentru felul în care ne-a influenţat viaţa. 

Mai târziu, eu şi cu ea rămăseserăm singure în cameră. Mi-a spus că 
trebuia să meargă la toaletă şi a încercat să se ridice şi să meargă la baie. 
Când am oprit-o, mi-a răspuns: 

— Ai dreptate, Lisa. Ar trebui să rămân aici. Dar îmi e frică. 

I-am spus să nu se teamă, că voi fi lângă ea ca să îi ajut sufletul să 
treacă dincolo şi că trebuia să aibă încredere în mine. Am asigurat-o, din 
nou, că nu o voi părăsi. Şi nu am făcut-o. 

Am rămas peste noapte şi am dormit la picioarele patului ei, cu capul 
sprijinit de o pernă. Totuşi, eram foarte atentă şi îi ascultam respiraţia, 
pentru a fi sigură că nu se sufocă. De fiecare dată când se trezea, eu eram 
acolo, cu energie, şi o ajutam să rămână calmă. Asta este chiar tot ce am 
putut face în acel moment: să am o influenţă calmantă, în timp ce ea se 
confrunta cu inevitabilul. 

A venit duminica şi era ziua de care ne temeam cu toţii, pentru că 
fiicele Elainei aveau de luat o decizie extrem d dificilă. Au hotărât ca doza 
ei de morfină să fie crescută la cele mai înalte niveluri, astfel ca ea să nu 

mai simtă durerea. Cu toţii am avut un moment personal petrecut cu ea 
şi i-am spus că o iubim. Încă era conştientă şi încerca să vorbească cu 
fiicele ei, dar fluidul îi obtura gâtul, aşa că eram singura care înţelegea ce 
spunea. 

Ştiu acum că o auzeam la nivel sufletesc, dar mintea mea conştientă 
intervenea şi ea. Era foarte ciudat. De multe ori îmi spunea că se teme, 
lucru pe care am ales să nu îl împărtăşesc celorlalţi. În loc de asta, am 
conversat cu ea, suflet cu suflet, spunându-i că este timpul să plece şi că 
toată lumea va fi bine. 

Mai târziu am aflat că la casa lui Elaine, unde erau cazaţi nepoţii ei, 
toate luminile au început să pâlpâie în acea seară. Şi la mine acasă 
Charlie începuse să devină neliniştit - Inma mi-a spus că pe la ora nouă 
treizeci şi cinci seara el a întrebat-o dacă poate dormi în patul meu; şi 
aceea a fost clipa în care am simţit eu că începe tranziţia lui Elaine. 

În acel moment, Jennie, fiica Elainei, a avut senzaţia că mama ei vine 
spre ea, în timp ce în cameră se făcea frig. Puteam vedea cum spiritele se 
strâng din ce în ce mai aproape în jurul prietenei mele şi mi-am întins 
mâinile să o ajut să le primească. Am simţit-o cum coboară în braţele 
mele deschise, spiritul ei era foarte greu din cauza bătăliei pe care o 
dăduse. Sufletul ei a rămas în braţele mele, odihnindu-se pentru o 
perioadă care a părut de aproximativ cinci minute, dar, de fapt, a fost 
numai de câteva secunde. Am auzit: Spune-le tuturor că îi iubesc şi apoi 
sufletul ei a plecat din braţele mele. Avea nevoie de pace. 

Oamenii şi-au luat la revedere de la ea şi au început să plece, chiar 
dacă Elaine încă mai respira. Mă implicasem într-atât, încât nu mai 
voiam să plec, dar, de asemenea, nu aş fi vrut să deranjez în timpul 
ultimelor momente pe care fiicele le mai aveau de petrecut împreună cu 
ea. 

În jurul orelor douăsprezece şi jumătate, în după-amiaza zilei de luni, 
26 aprilie 2010, eram pe cale să plec, când Jennie m-a oprit ca să îmi 
mulţumească pentru tot ce făcusem. Brusc, am simţit cum mă izbeşte o 
energie puternică şi am auzit următoarele cuvinte: Oh, nu, n-ai să faci 
asta! 

Devrha, cealaltă fiică a Elainei, dormea lângă mama ei şi o ţinea de 
mână, când m-am întors în cameră şi am început să cronometrez 
respiraţia Elainei. 

— Dev, trezeşte-te, am spus într-un glas eu şi cu Jennie, dându-ne 
seama că se apropia sfârşitul. 

Toate trei am fost acolo să o vedem pe Elaine cum îşi dă ultima 
suflare. 

A fost o trecere liniştită, calmă şi uşoară, dar cred că Elaine a avut 
oarecare influenţă asupra modului în care au decurs lucrurile. Mi-a 
trimis mesajul: Oh, nu, nu poti să mă părăseşti până în ultimul minut - 
iar dacă nu ai de gând să stai, plec chiar acum! Mai târziu am râs toţi, 
gândindu-ne la încăpăţânarea ei. 

Trecerea lui Elaine a fost cel mai intim, dulce-amar, moment pe care 
l-am trăit vreodată. Deşi deja scrisesem această carte şi mă 
familiarizasem cu procesul, ştiam că trebuie să spun şi altora despre 
experienţa trecerii ei, pentru că i-ar ajuta pe mulţi. Pierdusem o prietenă 
la care ţineam enorm, dar, totodată, am fost acolo, martor al ultimelor ei 
momente, care au fost frumoase şi m-au îmbărbătat. Iar faptul că i-am 
simţit sufletul în braţele mele... nu există cuvinte să descrie această 
senzaţie incredibilă. 

Charlie auzise o conversaţie pe care o purtasem cu Inma, aşa că ştia 
că fusesem la spital cu Elaine. Mi-a spus de mai multe ori: 

— Mamă, nu vreau să te întorci acasă până când Elaine nu se simte 
mai bine! 

Şi exact asta am făcut. 

În noaptea ce a urmat trecerii ei am stat acasă şi i-am spus fiului meu 
ce se întâmplase cu adevărat. Elaine se simţea mai bine acum, l-am 
asigurat - sufletul ei era împăcat, eliberat dintr-un trup obosit, care nu 
mai era de niciun folos pentru ea. 

M-am hotărât că era timpul să şterg, praful de pe paharele pe care le 
cumpărasem pentru Elaine. Charlie a luat unul, cu o picătură de 
şampanie în el, iar eu l-am luat pe celălalt. Am ridicat amândoi cupele de 
cristal şi am toastat pentru acea minunată doamnă, râzând şi povestind 
amintirile noastre preferate despre ea. 

În weekendul următor, Devrha, fiica lui Elaine, a trecut pe la mine 
pentru o vizită. Am scos din nou paharele şi, în onoarea mamei ei, am 
băut puţină şampanie. Am terminat-o pe a mea şi am spălat paharul, 
aşezându-l cu grijă, în mijlocul ştergarului pentru scurs vasele, ca să nu 
se spargă. 

Vorbeam, când Dev a strigat brusc: 

— Nu! 


220 


M-am întors exact la timp ca să văd cum paharul de cristal cade 
încet. Piciorul s-a spart pe când el lovea blatul de bucătărie şi toate 
cristalele s-au împrăştiat. Era ca şi cum Elaine îmi spunea: Oh, nu... noi 
bem din paharele astea! şi mi-a lăsat numai unul. De atunci, am decis să 
îmi fac o bijuterie în care să pun cristalele acelea, ca să o pot purta în 
amintirea lui Elaine. 

Un alt semn am observat pe 26 mai, la exact o lună după ce Elaine a 
părăsit această lume. Charlie şi cu mine am găsit douăzeci şi şase de 
viespi moarte în casă, chiar lângă fotografia ei. Căutând un cuib pe afară, 
nu am găsit nimic - şi niciodată nu am mai văzut vreo viespe, moartă sau 
vie. Mai târziu am găsit poza lui Elaine pe podea, cu un cristal din pahar 
lângă ea. Acest lucru era ciudat, pentru că poza se afla în sufragerie, iar 
paharul se spărsese în bucătărie. 

Au fost foarte multe semne care mi-au arătat că sufletul lui Elaine 
este încă legat de noi toţi, dar cel mai special mi s-a oferit în noaptea 
dinaintea funeraliilor, când a venit la mine ca să îmi dea mesaje 
personale pentru oamenii speciali din viaţa ei, mesaje pe care voia ca eu 
să le transmit a doua zi. Înainte de înmormântare, am scris fiecare mesaj 
pe felicitări, pe care ea le alesese prin intermediul meu la magazin, în 
acea dimineaţă, apoi le-am dat. A fost un gest minunat şi ne-a asigurat că 
spiritul Elainei ne veghează, plin de dragoste şi la fel de puternic ca 
întotdeauna. 

Chiar dacă de mulţi ani comunic cu spiritele, trecerea lui Elaine mi-a 
dat posibilitatea să simt mai profund puterea p care cu toţii o avem în 
interiorul sufletului nostru. Mă consider extrem de binecuvântată că am 
trăit experienţa de a mă afla lângă ea atunci când a trecut dincolo, oricât 
ar fi fost de trist, şi ştiu că povestirea acestui lucru va ajuta mulţi oameni, 
în propria lor cale, prin viaţă şi prin moarte. Poate că Elaine nu mai este 
aici din punct de vedere fizic, dar încă mă mai ajută, mă călăuzeşte şi mă 
inspiră să vorbesc despre supraviețuirea sufletului. 

Mulţumiri 


Sunt mulţi oameni care mi-au influenţat viaţa în timpul scrierii 
acestei cărți şi sunt foarte recunoscătoare fiecăruia dintre ei. Doresc să 
mulţumesc în mod special lui: 


Charlie, pentru sufletul special care eşti, pentru că ai grijă să zâmbesc 
în fiecare zi, chiar şi în perioade dificile. 

Holly, care m-a făcut să văd lumina şi m-a ajutat să cred în mine 
însămi. Eşti o persoană care mă inspiră şi sunt binecuvântată şi 
recunoscătoare pentru faptul că faci parte din viaţa mea. Te iubesc. 

Jonesy şi Caroline, mulţumesc că aţi avut grijă să mă ţin de program 
şi să respect termenele. Ştiu că nu a fost o sarcină uşoară! 

Mike, pentru că m-ai inspirat şi m-ai călăuzit în scrierea cărţii... eşti o 
stea călăuzitoare! 

Janey, mulţumesc că ai fost alături mine şi mi-ai dat voie să plâng pe 
umărul tău pentru ca apoi să mă simt uşurată. M-ai ajutat în nenumărate 
feluri să nu deraiez pe parcursul acestei călătorii dure; eşti sora mea de 
suflet şi mereu vei fi. Te iubesc, fetiţo! 

Michelle şi Sarah, vă sunt îndatorată că aţi citit şi aţi crezut în munca 
mea. Aţi pus întrebările potrivite şi m-aţi ajutat să scriu într-un mod pe 
înţelesul oricui. Mulţumesc foarte mult! 

Ryan, Steve şi DD, vă simt recunoscătoare pentruv că aţi avut grijă de 
mine pe parcurs şi m-aţi făcut mereu să râd. Acum o să pot să merg să 
mă distrez, fără să mă gândesc tot timpul: „Am o carte de scris!” 

Mark, managerul şi prietenul meu, mereu ai fost alături de mine să 
mă susţii şi să mă îndrumi. Mulţumesc! 

Reid Tracy, Louise Hay şi ceilalţi membri ai echipei de la Hay House, 
mulțumesc că aţi crezut în darul meu şi mi-aţi oferit o scenă de pe care să 
îi pot ajuta şi învăţa pe alţii despre supraviețuirea sufletului. 

Nancy Marriott, redactorul meu, nu aş fi putut să fac asta fără 
munca, fără dragostea şi pasiunea ta pentru această carte. Ai fost o 
binecuvântare în viața mea şi sper că acesta este începutul unei relaţii 
armonioase. 

Membrilor echipei LW şi celor care mi-aţi susţinut darul, mulţumesc. 
Nu pot să exprim în cuvinte cât de mult înseamnă că sunteţi alături de 

mine şi vă sunt recunoscătoare pentru cuvintele de încurajare şi de 
dragoste. Sunteţi cu adevărat în sufletul meu! 

Mai sunt mulţi alţii cărora ar trebui să le mulţumesc, dar voi ştiţi cine 
sunteţi. Ştiţi că veţi avea mereu un loc în inima mea şi că îi sunt 
recunoscătoare universului că v-a aşezat în calea mea. 


Despre autoare 


Lisa Williams este cunoscută şi iubită în toată lumea, fiind medium 
şi clarvăzătoare cu o capacitate uimitoare de a comunica cu sufletele 
celor care au trecut în lumea cealaltă. Născută în Anglia, Lisa a fost 
descoperită de către Merv Griffin şi prezentată publicului pe parcursul a 
două sezoane ale propriei ei emisiuni TV de mare succes, Lisa Williams: 
Life Among the Dead, precum şi emisiunile Lisa Williams: Voices from 
the Other Side şi Lisa Williams Live. Acestea au fost preluate şi sunt 
difuzate, în prezent, în toată lumea. 

Lisa este autoarea cărţii Life Among the Dead şi a fost prezentă în 
emisiunile Oprah, Good Moming America, Larry King Live şi Jimmy 
Kimmel Live. În prezent se află într-un turneu mondial şi susţine 
reprezentații în faţa unui public numeros. Deţine un blog la: 
www.lisawilliams.com unde discută cu regularitate despre viaţa ei şi 
învăţăturile spirituale, interacţionând cu publicul şi cu membrii site-ului. 

Lisa este, de asemenea, iniţiată în tehnica Reiki şi cristaloterapie. 
Trăieşte în sudul Californiei, cu fiul ei, Charlie, şi cei doi câini ai lor, Lucy 
şi Max. 

